
Leons BRIEDIS 


DIN MARAMUREŞ A ÎNCEPUT, 
CU SECOLE ÎN URMĂ, UNIREA ROMÂNILOR 


Nu am făcut niciodată - nu am putut face! - vreo diferență între moldoveni 
(basarabeni) și ceilalți români; între limba vorbită și scrisă în stânga Prutului şi 
în dreapta acestui râu devenit frontieră. Mi-am dat seama de acest lucru încă din 
primul an de facultate la Chișinău: ca să învăţ româna, vorbeam cu colegii de studii, 
cu profesorii mei, dar ascultam aceeaşi limbă la Radio Iaşi sau Radio Bucureşti şi 
astfel am învățat exprimarea, gramatica, mi-am îmbogăţit vocabularul, am intrat 
în tainele limbii române. Nu ştiu ce dicționare existau pe atunci la Chişinău, dar 
țin minte că toți studenţii, toți intelectualii basarabeni căutau dicționare editate la 
Bucureşti şi cine le găsea se considera un mare norocos, pentru că avea, astfel, cea 
mai sigură sursă de referinţă. 

Pornind astfel pe lungul drum al cunoaşterii minunatei limbi române, peste ani nu 
mă mai mira defel faptul că aud aceeaşi limbă şi la intelectualii din Chişinău, şi 
la ţăranii din satul natal al soţiei, din sudul Basarabiei, şi în teatrele maiestuoase 
ori pe străzile agitate ale Bucureştiului, şi în aulele universitare de la Cluj-Napoca 
sau la „Cimitirul Vesel” de la Săpânța. De altfel, de aici, din Maramureş, cred eu, a 
început, cu secole în urmă, unirea românilor. 

Așadar, limba, literatura, cultura, ca şi istoria basarabenilor, ale moldovenilor în 
ansamblu, apoi ale muntenilor, oltenilor, transilvănenilor, bănăţenilor etc. eu le văd 
ca pe un tot întreg, ca pe un fapt sau un fenomen indestructibil. Micile diferențe ce 
au existat (sau mai există, pe alocuri - am în vedere Republica Moldova, Nordul 
Bucovinei, Sudul Basarabiei ori Banatul Sârbesc) sunt totuși inerente, dar ele nu 
pot schimba esenţa, accentuata unitate a spiritului românesc în toate regiunile 
istorice populate de reprezentanţii acestei naţiuni. În plus, nici schimbările 
forțate, sub presiunea violentă a unor vecini sau străini agresivi şi acaparatori nu 
pot anula spiritul românesc. 

În context, voi aminti de o poezie a lui Nichita Stănescu, autorul Necuvintelor, 
care, după cum mi-a povestit prietenul meu Vlad Pohilă, a recitat public, atunci 
când s-a aflat la Chişinău, chiar această poezie: Nimic nu este altceva. 

Așa am întitulat şi cartea cu scrieri nichitastănesciene, traduse şi tipărite la 
Riga. Pentru că acest poem conține un mare şi incontestabil adevăr: cotropirile, 
stăpânirile, regimurile străine până la urmă trec, dar Letonia rămâne mereu letonă; 
la fel și Basarabia, Nordul Bucovinei, Transilvania sunt în vecii vecilor româneşti. 
Numai naivii sau oamenii rău intenţionaţi pot pune la îndoială dreptatea sugerată 
de titlul / versul citat, al poetului şi gânditorului Nichita Stănescu. 

Leons CU GÂNDUL 
BRIEDIS LA UN CONTINENT SPIRITUAL 


La curţile dorului — aşa este titlul unui volum de versuri 
de Lucian Blaga. Poetul şi filozoful român nici nu şi-ar fi 
putut imagina cât de mare răsunet vor avea aceste cuvinte 
în sufletul unui poet leton. Un ecou vibrant al sorții mele, 
cu care de o jumătate de secol mă aflu la curțile dorului 
Moldovei / României, dar mai cu seamă la curțile doru- 
lui culturii tracilor, geto-dacilor, ale culturii cosmogonice 
şi orfice a doinelor, baladelor, legendelor. Din acestea au 
crescut carnea şi oasele, coloana cerebrală şi orfică a su- 
fletului meu poetic. Poate şi de aceea că acest univers or- 
fic, care, în opinia mea, caracterizează întreaga creaţie din 
Moldova / România, îmi permite nu numai să mă regăsesc 
în contextul spiritual al acestei lumi ce este „locul meu în 
cosmos” (Nichita Stănescu), dar care m-a lăsat să și ies din 
acest „punct rigid şi precar, pe care toată lumea se sprijină”, 
cum ar spune Ana Blandiana. 


Personal, evit subiectiv utilizarea termenului Basarabia, 
căci el îmi aminteşte prea viu de două regimuri: cel țarist 
şi cel sovietic; primul a impus toponimul, iar al doilea - l-a 
interzis, chiar dacă ambele regimuri au avut aceeaşi esență. 
De aceea voi vorbi despre existența în lume a Moldovei / 
României, care pentru mine constituie o sursă de cultu- 
ră şi un model pentru poezia mea. În 1970, când regimul 
comunist mă expulzase din Letonia, îmi găsisem adăpost 
în Moldova. Am fost primit cu braţele deschise de colegii 
mei de breaslă, mai în vârstă, dar atât de buni cu mine. 
Iată doar câteva nume: Grigore Vieru, Emil Loteanu, Vita- 
lie Tulnic, Anatol Ciocanu, Ion Vatamanu, Mihai Cimpoi, 
Liviu Damian, Gheorghe Vodă şi atâţia alţii... Ei sunt cei 
care mi-au întins mâna frățeşte şi mi-au deschis larg porți- 
le spre orizonturile spirituale ale Moldovei / României. 


Scrisul meu, rigid, a fost influenţat direct de creaţia or- 
fică, iar maieştri mi-au fost folclorul românesc, baladele 
şi basmele populare, Miorița şi Meșterul Manole, cre- 
ația lui Eminescu şi operele unui şir de autori: mai întâi 
Grigore Vieru, Liviu Damian, apoi Tudor Arghezi, Nichita 


CONFLUENȚE 


Stănescu, Lucian Blaga, Ana Blandiana, Ștefan Augustin Doinaş, Gelu Naum, 
Marin Sorescu, Mircea Dinescu şi alţii, pe care i-am tradus în limba mea. 


Cartea mea de citire deosebit de dragă a devenit revista „Secolul XX” de la Bucu- 
reşti, care m-a inspirat mult şi m-a făcut ca împreună cu Maria Briede-Macovei 
să edităm în decurs de 18 ani revista de cultură „Kentaurs XXI”. 


Mama, fostă învățătoare, mi-a insuflat dragostea pentru limba letonă, pentru fol- 
clorul şi literatura poporului nostru. Un timp ea a lucrat în preajma scriitorului şi 
gânditorului leton Andrejs Upits (1877-1970), dactilografiindu-i, iar uneori şi re- 
dactându-i scrierile pentru o ediţie cu opere complete. Aveam 19 ani, iar A. Upits — 
91 de ani când l-am cunoscut (ce coincidenţă inversată a cifrelor!) și am discutat cu 
el. A fost o convorbire pe care nu o pot uita peste ani: atunci m-am gândit la modul 
serios ce înseamnă să fii scriitor. Tatăl meu, fiind matematician de specialitate, mi-a 
influenţat gândirea şi eu, în paralel cu pasiunea şi interesul față de literatură, poezie 
şi filozofie, eram serios preocupat de matematica teoretică și fizică. Şi sunt absolut 
de acord cu danezul Niels Bohr, care declarase că între limbajul fizicii nucleare şi 
limbajul poeziei nu există nici o deosebire de esență. Din acest moment autorii mei 
preferați au devenit și Albert Einstein, Werner Heisenberg, Georg Cantor, Norbert 
Wiener şi alți învăţaţi din sfera științelor exacte. 


Poate şi de aceea am trecut la traducerea conceptelor teoretice ale compozitorului 
Anatol Vieru, a unor lucrări semnate de Grigore Moisil, Solomon Marcus sau 
Henri Wald, care sunt mai aproape de matematica teoretică decât de ştiinţa filo- 
logică. În momentul de față traduc din Ion Barbu şi pot scrie la fel de inspirat, pe 
o tablă imaginară, ca T. Arghezi - că „Niciodată toamna nu fu mai frumoasă” sau 
pot scrie despre misterele Platlandei din Teoria relativității lui Einstein. 


Astfel, eu reprezint nu numai urmaşul Romei, al lui Ptolemaois şi Pitagora, dar 
şi urmașul lui Orfeu, urmașul Măicuţei bătrâne coborând din Miorița. Pentru 
că sunt absolut convins că numai o ființă „cosmogonică”, cu o viziune, cu o gân- 
dire poetică şi filozofică a putut crea asemenea „şirag de piatră rară pe moşie 
revărsată” (Alexei Mateevici). Iar adevăratul secret al măreției lui Eminescu, cred 
eu, rezidă în faptul că el este cel mai aproape de cosmogonia populară a creaţiei 
orfice. 


Probabil, cununa operei noastre este cartea la care lucrăm întreaga familie şi prin 
care, pe baza celor două tradiţii populare - letonă şi cea din Moldova / România — 
„restaurăm', refacem parţial istoria spirituală a civilizaţiei europene. Prima carte, 
Prezent, etern și infinit, a apărut în 2008 la Editura Minerva din Riga. Lucrăm la cea 
de a doua carte, al cărei titlu de lucru este Înțelepciunile vieţii şi puterea de a trăi. 


Lucrăm, scriem, medităm, creăm pentru că noi credem în existența unui con- 
tinent spiritual şi misterios în care toate lumile se întâlnesc şi se înţeleg. „Pe un 
picior de plai, pe o gură de rai”, „Corola de minuni a lumii” sau „La curţile doru- 
lui” 


Riga, 15 octombrie 2009 

10 Limba ROMÂNĂ 


Leons NU ŞTIE NIMENI 
BRIEDIS 


nu ştie nimeni 

ce se ascunde în spatele cuvântului 
căci cuvintele tac 

şi nu-şi divulgă tainele 
bunăoară, cuvântul Iubire 

ar părea să-ţi spună 

că ai întâlnit pentru o viață 
Femeia 

dar la cumpăna vieţii 

vezi cât de fragil este corpul lui 
care curgând prin Dumnezeu 
se preface în rândunică 

pe cerul proaspăt din zori 


LOC DE TRAI 


De copil visam să locuiesc 

pe inelul din Saturn 

De tânăr vroiam să locuiesc 

în metropole ca în centrul lumii 

La maturitate visam să trăiesc 

pe țărmul mării în cea mai mare solitudine 


CONFLUENȚE 


Și doar acum nu mai visez 
ci trăiesc cu toate visele-n pace 


PROFETUL 


un măslin şi-a întins 
ramurile de-argint 

peste sclipirea unei mlaștini 
din pustiu 


SILOGISMUL SINGURĂTĂŢII 


viața nicicând nu-ţi explică 

viaţa nicicând nimic nu-ţi explică 

nici chiar lucrurile cele mai simple 

de parcă s-a născut din adâncuri de singurătate 
pentru a-ţi adânci singurătăţile tale 

de parcă singurătatea este 

mai veche decât lumea și viaţa 

de parcă s-ar fi născut 

înaintea lor 


CITATUL LUI DUMNEZEU 


sunt, Doamne, citatul tău 
care fie din haos 

fie din greşeală 

ai uitat de numele meu 
lansându-mă în lume 

cu capul în jos 

sunt dezolat, mă revolt 

iar tu îmi surâzi scuzându-te: 
„aşa suntem noi — 
iresponsabili pe Om” 

DEZILUZIE 


Dumnezeu nu mai spune nimic 
a renunţat la vorbe 
de dragul faptelor noastre 


(ah, ce progres ar fi fost 
dacă am fi înaintat numai prin vorbele Lui!) 


SCLIPIRE 


când mă ating de cuvânt 
o sclipire suspină 
în mine - adânc 


ÎNȚELEPCIUNE PRIMORDIALĂ 


Sunt o filă ruptă 

din veşnicie 

pe acest tărâm 

veşnic nearat, nesemănat, 
necultivat de poezie 


(patrie, moşie, împărăție de poezie 
în care trăiesc tot mai adânc) 


patrie, moșie, poezie 
unde mă simt 

în siguranţă şi statornicie 
căci şi eu, Doamne, sunt 
o filă ruptă din veşnicie 


MARIA, TU EŞTI SLAVA ACESTUI PĂMÂNT 


Tu eşti aerul pe care-l cânt şi-l respir 
înaltul cerului 
pentru care toate-nfloresc 


Tu eşti această putere 

ce nu-mi aparține 

dar pe care peste tot o împărtăşesc 
cu miroznă de pâine proaspătă 


Şi gestul tău 

lunecă pe glie 

la fel de tulburător 

şi de neîmplinit — 
Marie — 

ca slava acestui pământ 


Ca scorbura 
unui arbore 

viaţa-mi este 
cariată 


unde pot dăinui 
luminile stelelor pierite 
şi ale îngerilor decăzuţi 
şi ale tăcerilor mute 


dar nici de lumină-n lumini 
deşertul nu-mi vine mai plin 


*** 


Sub semnul unui cuvânt: 
singuratic — 

stau pe mal 

tăcut suferind 

vechile răni 

îmi ard sângerând 

ca apa ce trece pe-alături 
tăcut argintind 


E 


Tace râul tace valul tace apa 
tac izvoarele infinit 


CONFLUENȚE 

suntem prea plini unul de altul 


şi vai! ce mult ne-am pustiit 


şi-ascult cum în tăceri 

pe zări rugina se aşterne 
ca-n teaca toamnei 

lama unui paloş ruginind 


şi ca un cântec rupt 

închizi cu pleoapa ta alene 
mister de revărsări în suflet 
curgând spre noi potop fluid 


CUVINTELE 


În cel mai singuratic punct 
al singurătăţii mele ajuns-am 
unde nici singurătatea 

nu poate s-ajungă 


II 

taci 

şi vei spune totul: 

căci toți putea-vor vorbi 
prin tine cu tine însuți 


III 

Ce fericire e 
să-l asculți 
pe cel carele 
eşti Tu! 


Traducere din letonă de Maria BRIEDE-MACOVEI 
Riga, 2009, toamna 


CONFLUENȚE 15 


Vlad OMUL NOSTRU 
POHILĂ DIN LETONIA 


Cine se va grăbi să categorisească acest titlu ca pe unul comun, sim- 
plist, banal - ar face bine să nu tragă concluzii pripite. Desigur, am fi 
putut să ne intitulăm eseul şi altfel, bunăoară, „Ambasadorul extra- 
ordinar și plenipotenţiar al culturii româneşti la Riga” - mesajul şi 
veridicitatea enunțului erau să rămână aceleași, atâta doar că doza 
de patetism nu ar fi corespuns adevăratei firi a protagonistului. În 
timp ce îmbinarea Omul nostru din Letonia induce şi gândul unei 
călduri - sufleteşti, casnice, familiale şi familiare. Iar Leons Briedis 
este un om bun ca pâinea cea caldă. Și apartamentul din Riga al 
familiei Leons şi Maria Briedis a fost, este perceput de mulți români 
exact așa: ca o foarte ospitalieră casă românească, sau poate ca un 
han la care tragi fiind convins că vei fi primit acolo după suprema 
lege a găzduirii. Leons Briedis este acolo un om cu adevărat al nostru, 
un reprezentant extrem de vrednic al literaturii şi culturii româ- 
neşti în această țară de vis de pe malurile Mării Baltice. Care e 
valoarea autentică a unor „ambasadori spirituali” de talia lui Leons 
Briedis o ştiu, poate cel mai bine, specialiştii în studiul raporturilor 
literare şi culturale dintre popoare. Simte însă impactul acestei valori 
infinit mai multă lume, în special beneficiarii traducerilor realizate, 
iar aceștia nu au un număr finit, căci tălmăcirile se fac pentru câteva, 
poate pentru zeci de generaţii. 


Este un mare avantaj să contactezi, într-un fel sau altul, cu asemenea 
„consuli onorifici” ai spiritualității noastre departe de hotarele patriei 
tale. ÎI cunosc pe Leons Briedis de-a lungul a mai bine de trei decenii 
deja, şi am putut să ne întâlnim în cele mai diferite ipostaze: la o 
cafea „amestecată” cu un păhărel de balsam leton sau la un pahar 
de vin moldovenesc ori algerian (Riga fiind un important oraș-port, 
aici ancorau, nu ştiu de ce, şi multe vapoare ce transportau vinuri 
din Algeria); la o terasă de pe malul Balticii, discutând, pe o notă 
pesimistă, de obicei, despre viitorul letonilor şi al moldovenilor, ca şi 
al altor popoare încorporate cu „argumentul” tancurilor în U.R.S.S.; 
în vreo librărie, unde nu pregeta să-și elogieze colegii de breaslă - po- 
eți, prozatori sau dramaturgi letoni din secolul trecut, făcând subtile 
filiații cu literaţii români de atunci; în fine - la el acasă, mai întâi 
în garsoniera din Riga Veche, apoi în apartamentul din Riga Nouă, 
ambele „năpădite” de mii de cărţi, pe alocuri umbrite de tablouri şi 
schițe grafice de pictori celebri, în Letonia cel puţin. O rarisimă sete 
de a cunoaşte - ar fi cel mai potrivit calificativ pentru Leons, urmată 
de plăcerea de a comunica, chiar dacă, fiind un leton get-beget, el 
nu poate avea, nici pe departe, verva specifică nouă. Ar fi de adăugat 
şi bucuria lui de a vedea o carte nouă, o trăire extraordinară a lui 
Leons Briedis, „agravată” la a nu ştiu câta putere atunci când i se 
dăruie o carte românească. Nu s-ar contura acest portret al poetului 

şi traducătorului de la Riga fără a evoca infinita lui dragoste de neam şi țară, cum spunem 
noi. „La ce aş mai trăi, dacă Letonia se zbate în agonia morții?!”, mi s-a confesat odată, prin 
1989, relatându-mi cu tristețe că noi şi noi trupe sovietice sunt desfășurate, trimise în Letonia, 
al cărei popor se deștepta sub steagul dorului de libertate. Ciudat, sau poate că tocmai într-un 
mod absolut firesc, această iubire pentru poporul său nu-i seacă sentimentele de dragoste 
pentru alţii, pentru români - în special, aş zice eu. Pe când minţile luminate ale Europei sau 
Americii încă nu vorbeau de multiculturalitate, Leons era un adept fervent al unei atare linii 
în existența popoarelor. Am impresia că şi această abordare a lucrurilor, „pluri-etno-spiritu- 
ală”, ne-a apropiat. Inclusiv când am descoperit în Leons „încă un Leons”: omul disciplinat 
şi sobru, cu un acut simț al răspunderii, intelectualul unei asumări totale. Era prin 1986, el 
tocmai pregătea pentru cititorii letoni o antologie de proză scurtă basarabeană, şi îmi propusese 
să scriu aparatul biobibliografic: vreo 30 de mini-biografii despre tot atâţia scriitori de la noi. 
Eram deja familiarizat cu rigorile de funcţionare a sistemului editorial, şi totuși lăsam „pentru 
mai încolo” trimiterea la Riga a textului solicitat. Atunci am primit de la Leons o scrisoare în 
care m-a întrebat dacă nu cumva vreau să ştiu cum e un leton când se supără... Nu voiam, şi 
m-am apucat de lucru; că trebuie să-i prezint un text de calitate nu era cazul să-mi spună... 
Apoi, mi-l amintesc la începutul primăverii lui 1989: numai Leons şi bunul Dumnezeu știe prin 
ce frământări a trecut el ca să ne ajute să tipărim în Letonia primul număr al revistei „Glasul”, 
exact așa cum ni-l doream noi. 


...L-am cunoscut pe Leons pe când înfățișarea lui se asocia, în bună parte, cu cea a adolescentu- 
lui miop, din romanul omonim al lui Mircea Eliade. Scriu acest articol aniversar când chipul său 
îmi aminteşte uimitor de mult de marele Eliade, ajuns la vârsta pârgului şi a înțelepciunii. 


Pe cât de plăcută, pe atât de complicată este misiunea de a scrie despre Leons Briedis. Dificilă 
este chiar și definiția pe care se cuvine să i-o faci atunci când vrei să elaborezi un eseu cu caracter 
documentar. Încerc totuşi să o alcătuiesc în rândurile imediat următoare. 


Poet, traducător, eseist, filozof al culturii, editor leton; membru de onoare al Aca- 
demiei de Ştiinţe a Letoniei. Este unul dintre cei mai talentaţi şi mai prolifici 
traducători şi propagatori ai literaturii şi culturii române în Letonia şi în genere 
în Europa de Vest. 


S-a născut Leons Briedis la 16 decembrie 1949, într-o familie de învăţători dintr-un 
oraş situat în centrul Letoniei - Madona (a se pune accentul pe prima silabă, ca în 
toate cuvintele letone, de altfel). După absolvirea şcolii medii de cultură generală 
din or. Sigulda, în 1968 dă admiterea la Facultatea de Litere a Universităţii Letone 
din Riga, însă peste doi ani este exmatriculat pentru „disidență studenţească, 
aceasta găsind expresie în scrieri şi în discuţii „naţionaliste”, „antisovietice, dar 
şi în aderarea la mişcarea hippy din capitala letonă. Vom preciza, pentru cei mai 
tineri, că hippy-i erau, în anii '60-'70 ai sec. XX, părtaşii unei mişcări „de opozi- 
ţie” (în temei - de frondă) din Marea Britanie și din alte țări occidentale. Foarte 
curând ei au găsit adepţi, cu deosebire printre studenți, şi în ţările numite pe 
atunci comuniste, unde însă aceştia, prin ieşirile lor extravagante, sfidau regimul 
totalitar. În U.R.S.S., în acei ani, mișcarea hippy-ilor se manifesta deschis doar în 
oraşele mari din republicile baltice, şi cu mult mai anemic - în centre urbane ca 
Leningrad (Petersburg), Lvov sau Moscova. 


Încă fiind student la Riga, L. Briedis publică versuri în ziarul tineretului „Padomju 
Jaunatne” („Tineretul sovietic” — sic!) şi în revista Uniunii Scriitorilor „Literatura 
un Maksla” („Literatură şi artă”), devine cunoscut şi apreciat în cercurile literare 


CONFLUENȚE 


pentru poezia şi gândirea sa origi- 
nală. Graţie acestui fapt, în 1972, cu 
girul Uniunii Scriitorilor din Leto- 
nia intră la Universitatea din Chişi- 


nău, la Facultatea de limbi străine, j } IR; "= 
secţia de filologie spaniolă. Aici stu- | mu 


diază cu multă pasiune, aprofundat, E 200" 
spaniola şi româna, dar şi alte limbi | p i A 


romanice, se familiarizează pe larg 
cu spiritualitatea românească, devi- 
ne un apropiat al multor scriitori şi 
intelectuali basarabeni de marcă. În 
„perioada basarabeană” o cunoaşte 
pe Maria Macovei, o tânără şi foarte 
frumoasă licenţiată a Facultăţii de 
Filologie a U.S.M., fiica unor gospo- 
dari din Leova, deportaţi în Siberia. 
Foarte curând are loc o nuntă leto- 
no-română, după care tânărul cuplu 
pleacă, pentru totdeauna, în patria 
lui Leons. La Riga, Maria Briede- 
Macovei se impune ca scriitoare de 
română şi de letonă, precum şi ca | 
traducătoare din letonă în română şi invers. În familia Leons şi Maria Briedis se 
nasc doi copii: Cornel, acum scenarist şi designer, şi Adrian, poet, dramaturg, 
scenarist și traducător. 


Cu Mircea Dinescu 


Leons Briedis debutează editorial în 1974, cu placheta de versuri Liepa skoks 
zalksna asiens („Arborele de tei, sângele şarpelui”, titlu inspirat din folclorul le- 
ton), în acelaşi an fiind primit în Uniunea Scriitorilor din Letonia. Între 1977 şi 
1979 urmează Cursurile superioare ale Institutului de literatură „Maksim Gor- 
ki” din Moscova, la două specialităţi: teoria şi practica traducerii şi africanistică. 
După aceste studii este liber-profesionist, scriind poezii, eseuri, proză, cărți pen- 
tru copii, făcând numeroase traduceri. În total, până în prezent, a editat în letonă 
circa 40 de cărţi de autor (câteva -— în colaborare cu soţia), mai fiind autorul altor 
50 de cărţi traduse în letonă din diferite limbi. La fel, a scris articole despre scri- 
itori, artişti şi oameni de ştiinţă români pentru Enciclopedia Letonă şi alte surse 
de referință din patria sa. Traduce sau elaborează zece dramatizări pentru teatrele 
din Riga, precum şi un libret de operă. 


În anii 1986-1990 este şef al secţiei de poezie la săptămânalul „Literatura un 
Maksla”, apoi redactor-șef al revistei „Jaunas Gramatas” („Cărţi noi”). În 1989 
contribuie plenar la editarea în Letonia a primei noastre reviste cu litere lati- 
ne - „Glasul”. Un timp (1990-1993) este redactor-şef fondator al revistei de cul- 
turologie „Gramata” („Cartea”); redactor-şef al noii reviste a Uniunii Scriitorilor 
din Letonia „Vards” („Cuvântul”). Este unul dintre fondatorii PEN-Clubului în 

Letonia (1987), în anii 1993-1997 fiind vicepreşedinte al Filialei din Riga a acestei 
prestigioase asociaţii mondiale a scriitorilor, întemeiată de John Galsworthy, în 
1921, la Londra. În 1992 fondează revista de culturologie şi literatură universală 
„Kentaurs XXI” („Centaurul. Secolul XXI”, având ca model revista „Secolul XX” 
de la Bucureşti), al cărei editor şi redactor-şef este până în prezent, ajungând la al 
50-lea volum al acestei publicaţii de excepţie, cu numere tematice, în care, avem 
impresia, scriitorii români se bucură de o prezenţă privilegiată. Tot atunci fon- 
dează şi editura privată Minerva, în care au văzut lumina tiparului peste 100 de 
cărți de autori letoni și străini, în traducere letonă. 


Pe parcursul a mai bine de trei decenii, L. Briedis desfăşoară o vastă activitate 
literară, culturală, culturologică şi de traducător. S-a impus de-a binelea în poezia 
contemporană a ţării sale ca autor de poeme meditative, filozofice, dar şi intime, 
multe având ca punct de plecare folclorul leton, mai exact dainele (dainas). Prin- 
tre oamenii de cultură de la noi persistă opinia că daina letonă (şi lituaniană) ar 
fi aceeași cu doina românească. În realitate însă, aceste cuvinte, care reprezintă 
în cele trei literaturi o specie folclorică, au totuşi o similitudine mai ales de ordin 
fonetic. Dainele letone sunt niște catrene conținând esențe ale viziunii estetice a 
letonilor asupra vieții, morţii, naturii, iubirii, valorilor umane etc. 


a BEE a ioo 2007 
PREA Mas 
e Ath World Haiku Association Conference 


În 2007 la Tokyo 

A scris şi proze, cărți pentru copii. S-a manifestat şi ca un textier de mare succes: 
peste 150 de poezii de Leons Briedis au fost puse pe note numai de maestrul Rai- 
monds Pauls. Poeme de L. Briedis au fost traduse în volume aparte în română, 
rusă şi ucraineană; în reviste şi antologii au fost inserate tălmăciri în circa 20 de 
limbi: franceză, spaniolă, portugheză, engleză, germană, suedeză, polonă, cehă, 
maghiară, estonă, alte limbi europene, dar şi în chineză, japoneză, ebraică etc. 
Este autorul a numeroase eseuri și studii consacrate unor scriitori, unor literaturi 
sau unor fenomene spirituale atât din patria sa, cât şi din alte ţări. Lucrează, îm- 
preună cu Maria Briede- Macovei, la un studiu monografic, în trei volume, despre 
codul genetic al letonilor, prin prisma comunităţii etno-psihologice a acestora cu 
dacii: Prezent, etern și infinit: Ştiinţa totală sau arta de a trăi (volumul 1 a văzut lu- 
mina tiparului, la Riga, în letonă, versiunea în română aşteptându-şi editorul...). 


Leons Briedis este, neîndoios, unul dintre cei mai productivi traducători, şi nu 
numai în Letonia, dar poate şi în comunitatea literară din întreaga lume. Un capi- 
tol deosebit, în această ordine de idei, îl constituie tălmăcirile sale din literatura 
română, fără a ţine cont de fostele şi actualele frontiere, căci a realizat versiuni 
în letonă din scriitori din România, din diasporă şi din exil, din Republica Mol- 
dova, Banatul Sârbesc (loan Flora), autori aromâni (Hristu Cândroveanu) etc. 
Graţie eforturilor şi pasiunii lui L. Briedis au apărut în letonă plachete cu versuri 
de Grigore Vieru şi Liviu Damian, ample cicluri lirice de Alexandru Robot, Ion 
Vatamanu, Gheorghe Vodă, Dumitru Matcovschi, Nicolae Dabija, Leonida Lari, 
Ion Hadârcă, Arcadie Suceveanu ş.a. În 1986 a îngrijit şi tradus o antologie a 
prozei scurte din Basarabia - Akas tiecas dziljuma (Fântânile cresc în adânc, circa 
500 de pagini, peste 30 de autori); a tradus şi editat două cărţi pentru copii de 
Spiridon Vangheli. A tipărit volume aparte, în traducere letonă, din creația poe- 
tică a lui Tudor Arghezi, Nichita Stănescu, Lucian Blaga, Ion Barbu, Ştefan Aug. 
Doinaș, Marin Sorescu, Gelu Naum, Ana Blandiana, Ileana Mălăncioiu, Mircea 
Dinescu; proze de Zaharia Stancu, Petre Sălcudeanu, Anatol E. Bakonsky, Mircea 
Eliade; piese dramatice de Eugen Ionescu, Marin Sorescu şi Dumitru Solomon, 
eseuri de Tudor Vianu, Mircea Eliade, Emil Cioran, Henry Wald şi alții. Viziunea 
sui-generis a omului de creaţie leton Leons Briedis i-a sugerat să facă versiuni din 
unii poeți români mai puţin editați sau mai puţin agreaţi anterior (Emil Botta, 
Ilarie Voronca, Ion Pillat, Tristan Tzara, Cezar Baltag şi câţi alții, alături de Octa- 
vian Goga, George Bacovia, loan Alexandru...). Aceeaşi simţire aparte l-a deter- 
minat să editeze la Riga, în volum, o selecţie de epitafuri tălmăcite la Cimitirul 
Vesel de la Săpânța, judeţul Maramureş. 


A mai tradus în letonă din multe alte limbi: din latină (luvenal, Seneca, Pliniu, 
Confesiunile Sf. Augustin etc.), din spaniolă (Federico Garcia Lorca, Rafael 
Alberti, Jose Ramón Jiménez, José Luis Borges, Julio Cortázar, José Ortega y 
Gasct, Cezâr Vallejo, Octavio Paz...), din italiană (Petrarca, Giacomo Leopardi, 
Eugenio Montale, Giuseppe Ungaretti, Salvatore Quasimodo, Federico Fellini...), 
din portugheză (Fernando Pess6a; din lirica angoleză, mozambicană, braziliană; 
recent a tipărit o antologie cu traduceri din 30 de poeţi de pe insulele Azore), din 
franceză (Paul Valery, Henri Bergson etc., din poezia africană de expresie fran- 

ceză), din engleză (T. S. Eliot, W. B. Yeats, G. Greene...), din rusă (I. Tugheniev, 
A. Arbuzov...) ş.a. Este impresionantă lista limbilor, respectiv a literaturilor, „exo- 
tice”, de circulaţie relativ restrânsă, din care a tălmăcit L. Briedis: galiciană, sardă, 
friulană, reto-romană, catalană; albaneză; daneză, islandeză; ucraineană, bielo- 
rusă, cehă, macedoneană; swahili, afrikans, yoruba, ibo, malgașă şi alte idiomuri 
din Africa. După cum mărturiseşte chiar Leons, dragostea pentru Maria i-a nu- 
trit spiritul creator; în munca sa de traducător, ca și în alte preocupări literar-cul- 
turale, mereu a beneficiat de concursul generos al consoartei sale. 


Activitatea literară, culturologică, de traducător şi promotor al valorilor spirituale 
ale altor popoare în patria sa, o activitate cu totul neobișnuită, ieşită din comun — 
prin vastitate, impact, diversitate, eficiență etc. — este pe merit apreciată atât în Le- 
tonia, cât şi în alte țări. Astfel, Leons Briedis deţine: Premiul pentru poezie Ojars 
Vacietis al Uniunii Scriitorilor din Letonia (1988), Diploma Cea mai bună traducere 
a anului - din română a Comitetului leton pentru edituri şi poligrafie (1989, pentru 
volumul Piekdienas Zvaigzne - Steaua de vineri, de Gr. Vieru); Premiul Uniunii 
Scriitorilor letoni şi al Fundaţiei Culturale Letone Pentru cea mai bună traducere 
a anului — din poezia portugheză (2004); acelaşi premiu pentru transpuneri din 
creaţia lui F. Pess6a şi a lui E. Montale (2007), apoi şi din poezia braziliană (2008) 
etc. I s-a conferit ordinul suprem al Letoniei — Tris Zvaizgnju (Trei Stele), clasa IV 
(1999); Ordinul Pentru Merit în grad de Comandor (Ordem do Merito - Comen- 
dador - Portugalia, 2003); Bursa de Excelenţă a Fundaţiei Culturale Letone Valts 
Kulturkapitala Fonds; Premiul III la Festivalul Internaţional de poezie din Druski- 
ninkai, Lituania (2007) ş.a. Este laureat al Festivalului internaţional de poezie „Mi- 
hai Eminescu” (1989, Diploma de Onoare a Uniunii Scriitorilor din România), al 
Festivalului Internaţional de poezie „Lucian Blaga” (1999, Cluj-Napoca, Premiul 
Special — Pentru traducere din creația poeţilor români). În semn de recunoştinţă şi 
admiraţie, mai mulți literați de la București, Cluj-Napoca, Baia Mare etc. i-au con- 
sacrat eseuri şi poezii; i-au dedicat poezii şi unii scriitori de la Chişinău (Ion Vata- 
manu, Grigore Vieru, Anatol Ciocanu ş.a.). Este membru de onoare al Academiei 
de Ştiinţe a Letoniei, membru de onoare al Universităţii de Filozofie şi Sociologie 
din Riga (2007), membru titular al Asociaţiei literare „Fernando Pess6a” (Portuga- 
lia), al Asociaţiei Mondiale de haiku (Japonia). 


Scrierea de faţă e concepută ca un omagiu la aniversarea a 60-a a bunului nos- 
tru prieten Leons Briedis; ca un semn de gratitudine pentru tot ce a făurit dânsul, 
în aproape 40 de ani, pentru promovarea spiritualității româneşti în Letonia şi în 
Europa de Vest, pentru întinderea şi consolidarea punților cosmice între letoni şi 
români. Felicitărilor şi urărilor noastre de Mulţi ani cu sănătate şi noi împliniri 
alăturăm un eseu pe care Leons l-a scris special pentru revista „Limba Română”, 
precum şi un ciclu de poeme ale sale, în transpunerea Mariei Briede- Macovei. Ti- 
nem să menţionăm că aceste traduceri constituie cadoul Mariei făcut soțului, la 
jubileu, dar şi o consemnare a 35 de ani de la căsătoria lor. Gândurile noastre cele 
mai frumoase se îndreaptă în aceste zile spre familia Briedis din Riga, spre acea 
casă din Letonia în care spiritul românesc se simte nespus de bine... 


SIMPOZION 21 


lulian CULTURĂ ŞI PERFORMANŢĂ 


BOLDEA CONFERINŢA INTERNAȚIONALĂ 
INTEGRAREA EUROPEANĂ - 
ÎNTRE TRADIȚIE ŞI MODERNITATE, 
TÂRGU-MUREŞ, 22-23 OCTOMBRIE 2009 


În metabolismul social, cultural şi chiar economic al unei 
țări, educaţia şi cercetarea ştiinţifică sunt elemente ale cu- 
noaşterii care coagulează în jurul lor energiile cele mai 
nobile ale națiunii, reprezentând garanţia dezvoltării şi 
progresului, într-o lume marcată tot mai mult de provo- 
cările ştiinţei şi tehnicii contemporane. De aceea, organi- 
zarea unor reuniuni ştiinţifice, a unor conferințe naționale 
şi internaţionale ni se înfăţişează ca forme de dialog şi de 
comunicare în planul cunoaşterii între cercetători şi profe- 
sori, pe teme ştiinţifice de certă actualitate. Organizată de 
Facultatea de Ştiinţe şi Litere, cu sprijinul generos al Con- 
siliului judeţean Mureş şi al Primăriei municipiului Târ- 
gu-Mureş, Conferinţa internaţională Integrarea europea- 
nă - între tradiție şi modernitate, ediţia a treia, desfăşurată 
în perioada 22-23 octombrie a.c. la Universitatea „Petru 
Maior”, se integrează, prin paleta largă de teme şi subiecte 
abordate, în preocupările constante ale instituției de în- 
vățământ superior târgumureşene de a favoriza derularea 
unor manifestări care pun în discuţie probleme de strictă 
actualitate ale epocii contemporane. 


Conferinţa Integrarea europeană - între tradiţie şi moder- 
nitate este tocmai mărturia unei astfel de dimensiuni in- 
terdisciplinare, în măsura în care s-au desfăşurat lucrări 
pe secțiuni precum Limba română, Literatura română, 
Limba şi literatura engleză, Limba şi literatura franceză, 
Studii de gen, Istorie, Matematică, Informatică sau Relaţii 
internaţionale. Sunt create, astfel, premisele unei reuniuni 
care să favorizeze un schimb de informații științifice de 
largă utilitate şi de reală importanţă şi, în acelaşi timp, să 
conducă la consolidarea unor relaţii umane și profesionale 
care, sunt convins, vor avea un efect favorabil în viața aca- 
demică, economică şi socială în general. În cadrul acestei 
conferinţe s-au desfășurat și lucrările Simpozionului inter- 
național Understanding Intelligent and Complex Systems. 

Şedinţa în plen a conferinței 


La conferința internațională de anvergură deosebită au fost prezenți peste 150 de 
participanţi, profesori şi cercetători din zece țări. 


În cea de-a doua zi a conferinţei, s-au derulat lucrările pe secțiuni, în cadrul căro- 
ra au fost susținute comunicări ştiinţifice din domenii precum: limba şi literatura 
română, limba şi literatura engleză, limba şi literatura franceză, istorie, relații in- 
ternaţionale, studii de gen, matematică şi informatică. În cadrul fiecărei secțiuni 
au fost prezentate comunicări de un deosebit interes, susținute de personalități 
ale vieţii academice şi ştiinţifice naţionale şi internaționale. Prin amploarea dez- 
baterilor şi prin anvergura personalităţilor participante, Conferinţa internaţio- 
nală Integrarea europeană - între tradiție şi modernitate, ediţia a treia, s-a con- 
stituit într-un moment de referință al cercetării ştiinţifice din spaţiul transilvan, 
fiind încă o dovadă a prestigiului de care se bucură Universitatea „Petru Maior” 
din Târgu-Mureş în cadrul comunităţii academice naţionale şi internaţionale. În 
paginile care urmează, puse la dispoziţie cu amabilitate de domnul Alexandru 
Bantoş, redactorul-şef al revistei „Limba Română, reproducem câteva texte care 
transcriu comunicări prezentate în secţiunile de Limba şi literatura română ale 
acestei conferinţe internaţionale de prestigiu. 

lulian IDENTITATE ŞI RUPTURĂ 
BOLDEA IN OPERA LUI EMIL CIORAN 


EXIL ȘI MELANCOLIE 


Considerând că opera lui Cioran „prezintă o omogenita- 
te surprinzătoare a temelor şi atitudinilor”, Sorin Alexan- 
drescu nu face altceva, într-un capitol din Privind înapoi, 
modernitatea, decât să enunţe trăsătura esenţială a cuge- 
tătorului: constanța în reacţiile scripturale, asiduitatea 
mereu reînnoită în a desemna aceleaşi teme de meditaţie, 
relevanţa unui stil care este egal cu sine, recurent, refuzând 
orice avatar, un stil monadic şi, în aceeași măsură, deschis 
unei pluralități de lecturi. Se ştie, apoi, că opera lui Cio- 
ran nu este decât o sumă de fragmente, eliberate de orice 
voinţă de construcţie, fragmente „construite” deliberat în 
acest mod, din oroarea filozofului față de orice sistem, față 
de orice autoritate ontologică sau epistemologică, fie că 
aceasta se manifestă în lumea reală, fie că se concretizează 
într-un spaţiu al ideilor. Libertatea asocierilor, gustul foar- 
te subtil al paradoxului, ideația dezbărată de morgă impri- 
mă frazei cioraniene tensiunea sa lăuntrică, dinamismul 
trăirii şi al rostirii. Se poate spune, de asemenea, că între 
biografia şi scriitura lui Cioran există numeroase punți, 
filiaţii, legături fie subtile, implicite, fie mai aparente. De 
aici, din acest paralelism biografie / scriitură, rezultă şi di- 
hotomia tematică ce l-a urmărit pe Cioran mereu; istoria 
şi utopia sunt ambivalenţele dihotomice care alimentează, 
cu o energie sporită, substanţa filozofului. Mereu ruinată 
în faţa unei istorii isterizate, utopia e, rând pe rând, acla- 
mată şi denigrată. Semnele ei sunt intervertite, după cum 
istoria este ignorată ori refuzată cu ostilitate. Textul este el 
însuşi scena unei astfel de confruntări, nu lipsite de pate- 
tism, între istorie şi utopie, fapt exprimat limpede de Sorin 
Alexandrescu: „Locurile de enunţare ale lui Cioran, aici şi 
acolo, se intervertesc, dar nu-şi schimbă valoarea: acum 
Cioran priveşte din Paris cu o anume melancolie Bucu- 
reştiul de acolo. Subiectul se găseşte aici sau acolo, mereu 
în situaţie de inferioritate față de Celălalt: orice poziţie de 
enunțare este probabil blestemată. Regimul vostru a dis- 

trus Utopia, dar ea trăieşte mereu pentru voi, pare să spună Cioran, pentru că 
voi, acolo, nutriți utopia unui aici mai bun; or, noi ştim aici, în Vest, că utopia nu 
mai există nicăieri în lume. Istoria a urmat un alt curs decât cel visat de Cioran în 
tinereţe şi a dus la crearea unei utopii negative, ceea ce a distrus ideea de Utopie 
însăşi”, Între implicarea activă în istorie (sau mesianismul) din Schimbarea la față 
a României şi ignorarea istoriei se circumscrie destinul gânditorului ce va fi pus 
în faţa a două opţiuni decisive, ce îl vor marca definitiv. O primă opţiune e aceea 
a exilului, acest „non-loc”, cum îl denumeşte Sorin Alexandrescu. A doua alegere 
e fixarea în canoanele altei limbi; dezrădăcinării îi urmează o căutare îndârjită a 
unei noi identități. Sau poate avem de a face aici cu o manevră de camuflare, cu 
un soi de tehnică a pseudonimului strecurată subtil în strategiile lingvistice oferi- 
te de noul idiom? Sorin Alexandrescu crede că e vorba de o agresiune a gândito- 
rului împotriva lui însuşi: „Alegerea limbii ca şi cea a locului de enunțare este un 
act de violență îndreptat de Cioran împotriva lui însuşi. Scitul care era se împăca 
greu cu acest idiom rafinat, civilizatul care a devenit regretă prospeţimea limbii 
pierdute. Discursul nu aderă la om, orice acomodare este o pierdere. «Subjugat» 
de noua limbă, scitul moare: odată cu limba, se afundă în trecut, devin amintiri 
peisajele copilăriei şi butadele incendiare ale tinereţii (...)”. 


Exilul a reprezentat, fără îndoială, pentru Cioran, în egală măsură sfâşiere lăun- 
trică şi eliberare, refugiu şi damnare, resemnare şi clamare a unui destin dezră- 
dăcinat. Lipsa de determinaţii naționale, care este condiţia exilatului, pierderea 
identităţii pe care o resimte apatridul sunt compensate, într-un anume fel, de re- 
găsirea acestuia într-un spaţiu al universalităţii, al unei umanităţi generice, elibe- 
rată de strânsoarea reperelor naţionale. Exilul lui Cioran devine, aşadar, tot mai 
mult un exil cu conotaţii metafizice, astfel încât termenii de aici sau altundeva îşi 
pierd determinaţiile strict geografice, căpătând contururi mai degrabă simboli- 
ce, cum observă şi Sorin Alexandrescu: „Inapartenenţa ar putea încă să exprime 
o singurătate socială, dorința de un altundeva indefinibil ne face să presimțim 
un orizont nou, iar exilul metafizic deschide discuţia asupra ontologicului. Calea 
care duce de la un fapt istoric concret la drama metafizică e lungă; textele româ- 
nești arată că ea a fost riguros urmată de Cioran. Trăind experiența concretă a 
exilului şi adâncind-o fără încetare, a descoperit în profunzimile ei sensul de exil 
metafizic”. Melancolia este, cum observă Sorin Alexandrescu, un topos recurent 
în fragmentele filozofice ale lui Cioran. Această stare sufletească de o ambiguitate 
neîndoielnică, cu contururi fluctuante e alcătuită din plictiseală, din absenţa fiin- 
tei iubite ori a unui principiu spiritual cu caracter integrator, din nostalgie a ceva 
nedefinit şi propensiune spre un absolut abia întrezărit, din urât şi dor. Conştiinţa 
exilatului, conştiinţa unui marginal, în fond, este, astfel, dominată, marcată deci- 
siv de impactul cu fluxul contradictoriu al melancoliei, stare ce instalează ființa 
într-un spaţiu - deopotrivă ontologic şi scriptural - de o incertitudine copleşi- 
toare, fapt remarcat de Sorin Alexandrescu: „Operatorul «melancolie» joacă un 
rol important în gândirea lui Cioran. Am văzut că toţi termenii pozitivi situați ca 
definitorii pentru această gândire se prăbuşeau înainte de a putea stabili un uni- 
vers coerent de semnificaţie. Melancolia, dimpotrivă, cuibărită în negativ, pare să 
poată distinge între mai multe roluri pe care lui Cioran îi place să le joace, situate 

toate în marginalitatea socială şi metafizică, marginalitatea profetului, a ratatului, 
a exilatului, a scepticului (le douteur), rol pe care Cioran şi-l atribuie în La chute 
dans le temps”. 


Oricâte resorturi psihanalitice ori psihanalizabile i s-ar putea atribui, cert este că 
melancolia este produsul unei agresiuni asupra conştiinţei, traumă ce va stărui 
în eul abisal al gânditorului și-i va marca scriitura, destinul, felul de a se raporta 
la lume ori la semeni. Metafora emblematică pentru această postulare a melan- 
coliei ca element generator al ființei şi scrisului lui Cioran i se pare lui Sorin 
Alexandrescu imaginea unui „om singur în spatele unei ferestre, inactiv, privind, 
nemișcat, lumea mișcătoare, alunecoasă, efemeră, de afară”. E metafora solitudi- 
nii absolute, a prezenţei eului în fața unei alterităţi pe care caută să o abolească 
prin irealizare, prin uitare, prin exercițiul dizolvant, de această dată, al privirii. 
Condiţia de marginal a lui Cioran, de ființă ce refuză cu vehemenţă orice insti- 
tuționalizare, schițată de Sorin Alexandrescu în studiul Cioran a doua zi după 
revoluţie, este, fără îndoială, una ce presupune şi un refuz al modernităţii. Cioran 
e un gânditor aflat în răspărul veacului său, un veac al pluralismelor şi simula- 
crelor. E limpede că Cioran are conştiinţa relativităţii propriului discurs, oscilând 
între marginalitate şi universalitate. Din acest unghi, comparaţia între Cioran şi 
Diogene cinicul nu este deloc lipsită de temei. Şi Cioran, şi Diogene sunt ființe 
ce-şi refuză orice angajament social, ce stau în penumbra socialului, chiar dacă 
Diogene, spre deosebire de Cioran, are şi gesturi spectaculare. Cioran este, s-ar 
zice, un antimodern prin definiție, care percepe lumea modernităţii ca pe o lume 
a semnelor devalorizate, a simulacrelor, a aparenţelor fără conţinut, în care dis- 
cursurile, de o deconcertantă pluralitate şi de un copleşitor polisemantism, nu 
mai pot fi auzite, percepute, înţelese. De-aici vocaţia nihilistă a lui Cioran, de-aici 
radicalismul său antimodern, care, însă, nu propune un program compensatoriu, 
o alternativă lămurită, cum bine precizează Sorin Alexandrescu: „La nivelul tutu- 
ror temelor reflecției sale şi, deopotrivă, la nivelul scriiturii sale, Cioran nu opune 
unei modernități atât de dispreţuite nici o valoare postmodernă, nici o alternati- 
vă afirmativă, fondată pe o altă dinamică socială, ci nişte valori net antimoderne, 
inspirate de o eternitate fără transcendenţă şi de o înţelepciune în care credința 
nu s-a manifestat niciodată”. 


INTEGRARE / ÎNSTRĂINARE 


Una dintre aporiile ce au devenit aproape locuri comune în receptarea operei lui 
Cioran este raportul dintre integrare şi înstrăinare, dintre identitate şi ruptură în 
opera gânditorului. Marele singuratic şi marele sceptic de serviciu al epocii noas- 
tre, Cioran, a exprimat în aforismele sale neputința funciară de a se atașa unei 
identități naţionale ferme, într-o proiecţie afectivă deziluzionată, în care refuzul 
fixării se traduce într-o nevoie fundamentală de căutare a propriilor rădăcini, 
chiar dacă acestea se identifică adesea cu neantul ontologic: „Când te gândeşti 
la celelalte țări mici, care n-au făcut nimic şi se complac în inconştiență sau într-un 
orgoliu vid, nejustificat, atunci nu-ţi poţi reţine admiraţia pentru lucidităţile Ro- 

mâniei, căreia nu-i e rușine să-şi bată joc de ea însăşi, să-și scuture neantul în 
autodispreţ sau să se compromită într-un scepticism dizolvant”. Foarte ilustrativ 
pentru această dialectică a identificării şi distanțării de imaginea identitară a pa- 
triei sale este volumul Mon pays (Ţara mea), apărut în ediţie bilingvă la Editura 
Humanitas, în 1996. „Specialist al obsesiilor”, aşa cum se şi recunoaşte, Cioran 
mărturiseşte, în Mon pays, obsesia identitară românească, pasiunea pe care o 
nutrea, în acea perioadă, pentru propria sa ţară, cu destinul său marginal, cu 
geografia sa istorică deteriorată de vitregia unui hybris atemporal şi metafizic: 
„Eram departe de-a fi împlinit treizeci de ani, când s-a întâmplat să fac o pasiune 
pentru țara mea; o pasiune disperată, agresivă, din care nu exista scăpare şi care 
m-a hărțuit ani de-a rândul. Țara mea! Voiam cu orice preţ să mă agăţ de ea - și 
nu aveam de ce să mă agăţ. Nu-i puteam găsi nicio realitate, nici prin prezentul 
şi nici prin trecutul ei. Plin de furie, îi atribuiam un viitor, i-l născoceam, îl în- 
frumusețam, fără să cred o clipă în el. Am sfârşit prin a-l ataca, acest viitor, prin 
a-l urî: am scuipat pe utopia mea. Ura mea iubitoare şi delirantă era aşa-zicând 
lipsită de obiect; ţara mea se transforma în pulbere întâlnindu-mi privirea”. Ata- 
şamentul față de propria sa ţară este, pentru Cioran, din specia acelor sentimente 
paradoxale, contradictorii şi oximoronice, în care iubirea şi ura, atracţia şi respin- 
gerea se întrepătrund până la indistincţie. Pasiunea sa adesea denigratoare nu are 
drept finalitate decât asumarea de către propria sa ţară a unui destin care să iasă 
din conul de umbră al anonimatului istoriei. Forţa, vitalitatea, grandoarea sunt 
mai degrabă proiecţii ale unei voințe de legitimare istorică a propriei națiuni: „O 
voiam puternică, fără de măsură, nebună, asemeni unei forțe malefice, unei fata- 
lităţi ce ar fi făcut să tremure lumea, şi ea era mică, modestă, lipsită de atributele 
care alcătuiesc un destin. Când mă aplecam asupra trecutului ei, nu descopeream 
decât servitute, resemnare şi umilință, iar când mă întorceam către prezent, mă 
întâmpinau aceleași defecte, unele deformate, altele rămase intacte. O cercetam 
fără cruţare şi cu o asemenea frenezie de a descoperi în ea altceva, încât frenezia 
aceasta mă făcea nefericit, atât era de clarvăzătoare”. 


Între orgoliul vizionar şi transfigurator al tânărului filozof şi destinul mediocru 
al ţării din care face parte distanţa este considerabilă. De fapt, Cioran nu face alt- 
ceva decât să contureze, în cărţile sale de început, un chip ideal al României, mai 
degrabă o proiecție ideală, o geografie utopică, întreținută şi susținută de elanul 
său vizionar: „Am ajuns atunci să înțeleg că ţara mea nu rezistă în fața orgoliu- 
lui meu, că oricum, confruntată cu exigenţele mele, ea se dovedea neînsemnată. 
Oare nu atunci am ajuns să scriu că aș fi vrut să se întâlnească în ea «destinul 
Franţei şi populaţia Chinei»? (...) În loc să-mi îndrept gândurile spre o aparenţă 
mai consistentă, m-am atașat de ţara mea, presimţind că ea urma să-mi ofere 
pretextul unor chinuri nesfârşite şi că, atâta vreme cât aveam să visez la ea, voi 
avea la dispoziţie un nesecat izvor de suferință. Găsisem şi aveam la îndemână un 
infern inepuizabil, în care orgoliul meu putea să ajungă la exasperare pe socoteala 
mea”. Ataşamentul pentru România este perceput ca o sancţiune gnoseologică, ca 
o formă de donquijotism şi de profetism iluzoriu. Țară fără destin, România nu 
e mai puţin un produs ideologic al unor conștiințe ce îşi caută propria legitimare 
ontologică prin asumarea legăturii indisolubile cu ţara lor („Iar iubirea aceasta 

devenea o pedeapsă pe care o reclamam împotriva mea şi un donchihotism fe- 
roce. Discutam la nesfârşit despre soarta unei țări fără de soartă: am devenit, în 
sensul propriu al cuvântului, un profet în pustiu”). Identitatea filozofului e legată 
până la exasperare de cea a spaţiului matricial care îi legitimează fervorile şi dis- 
perările. Referindu-se, în Mon pays, la Schimbarea la faţă a României, Cioran îşi 
radiografiază cu luciditate obsesiile şi trăirile excesive pe care destinul propriei 
țări i le-a provocat. „Setea de inexorabil” din care au pornit pasiunile pătimaşe ale 
gânditorului, torturile şi vegherile sale, care seamănă tot mai mult, cum se preci- 
zează, „cu ale altcuiva”, din unghiul distanțării temporale şi afective, îl transpun 
pe Cioran într-un spaţiu al raționalității care discerne, în oglinzile trecutului, chi- 
pul tulburat al adolescentului însetat de absolut şi dezgustat de certitudini: „Am 
scris în vremea aceea o carte despre țara mea: pesemne că nimeni nu şi-a atacat 
țara cu o violență asemănătoare. A fost elucubraţia unui smintit. Însă în negaţiile 
mele era o asemenea flacără, încât acum, după trecerea anilor, mi-e greu să cred 
că nu fusese o iubire răsturnată, o idolatrie pe dos. Era, cartea aceea, asemenea 
imnului unui asasin, era teoria ţâşnită din rărunchi a unui patriot fără patrie. 
Pagini excesive, care au permis unei alte țări, dușmane alei mele, să le folosească 
într-o campanie de calomnie şi, poate, de adevăr. Puțin îmi păsa! Mi-era sete de 
inexorabil. Şi până la un anumit punct îi eram recunoscător țării mele pentru 
că îmi dădea un prilej de chin atât de formidabil. O iubeam pentru că nu putea 
răspunde aşteptărilor mele. Era un ceas bun: credeam în prestigiul pasiunilor 
nefericite”. 


Aporiile identitare care dau relief scrierilor lui Cioran au un conţinut fluctuant, 
fiind născute din unduirile paradoxului și din alcătuirile baroce ale oximoronu- 
lui. Iubirea presupune şi revolta sau ura, după cum atașamentul are drept corolar 
necesar repulsia ori implicarea pasională resentimentară: „Îmi plăcea nespus să 
fiu pus la încercare: şi încercarea supremă îmi părea tocmai faptul de a mă fi năs- 
cut în țara mea. Însă adevărul este că în vremea aceea aveam o nevoie neostoită 
de nebunie, de nebunie îngemănată cu acţiunea. Simţeam nevoia să distrug. Îmi 
petreceam zilele prefirând în minte imagini ale nimicirii totale”. De la ura com- 
pensatorie față de destinul minor al ţării din care s-a născut, Cioran trece la ura 
faţă de sine, ce transpare cu deliberare în mai toate aforismele sale. Identitatea sa 
spartă, ilegitimă, se legitimează tocmai prin această dualitate fortuită pasiune / 
detaşare, ce conferă originalitate întregii opere a lui Cioran, după cum revelaţiile 
urii şi ale exasperării de a fi reprezintă liantul unei filozofii resentimentare şi, în 
acelaşi timp, de o luciditate necruțătoare: „Așa s-a întâmplat şi cu mine: am deve- 
nit centrul urii mele. Îmi urâsem ţara, urâsem pe toată lumea și întreg universul: 
nu îmi mai rămâne decât să mă urăsc pe mine: ceea ce am şi făcut pe calea ocolită 
a disperării”. 


Nevoia de legitimare a unei identități se configurează, astfel, la autorul Schimbări 
la față a României, tocmai din conştiinţa unei rupturi, a unei frustrări identitare 
ferme; identitate şi ruptură sunt termenii unei ecuaţii ontologice și gnoseolo- 
gice indisolubil legate de paradoxurile unei gândiri ce se naşte din negaţie mai 
degrabă decât din afirmaţie, din entuziasm nihilist mai curând decât dintr-un 
optimism metafizic. 

CIORAN - MARELE BOLNAV. ÎNSTRĂINAREA DE SINE 


O categorie destul de bine reprezentată în istoria filozofiei e cea a filozofilor eso- 
pici sau resentimentari. Filozofia esopică e „filozofia celor care au filozofat din 
resentiment, a bolnavilor şi malformaţilor din istoria filozofiei”, scrie Gabriel Lii- 
ceanu în Junalul de la Păltiniș. A acelor filozofi a căror gândire a fost puternic 
influenţată de boală, de meschinăriile şi mizeriile trupului (Kierkegaard, Scho- 
penhauer, Nietzsche, Sartre, Jaspers). Ca să nu mai vorbim de Socrate, care a avut 
şi el parte de numeroase răzvrătiri ale corpului. Unul dintre aceşti mari bolnavi, 
ale cărui maladii, umori şi metehne i-au indus un mod cu totul particular de a 
filozofa e Cioran. Cum se reflectă tribulaţiile trupului în paginile aforistice ale 
lui Cioran, care e raportul dintre rană şi literă, relaţia dintre ulceraţie şi gând? 
Ce proporţie se stabileşte între revelaţiile gândirii şi avatarurile trupului, între 
elevația meditaţiei şi prăbuşirea în abisul corporalităţii? Boala, suferința, durerea 
constituie, în fond, pentru Cioran, revelatorul conştiinţei, sunt elemente cataliza- 
toare ale ideaţiei filozofice. „Cariera de suferind” a lui Cioran, începută de timpu- 
riu, se înscrie în datele unei personalităţi care îşi așază deliberat ideile şi idealurile 
sub semnul psihosomaticului maladiv. Marta Petreu radiografiază corect cariera 
de pacient a lui Cioran: „Fără loc de muncă (nu uit excepţia din 1936-1937, Li- 
ceul „Andrei Şaguna” din Braşov), fără o meserie definitivă, fără venituri, fără 
proprietate, fără cetăţenie şi fără patrie, deci definibil mai ales prin negaţii, Cio- 
ran a avut în schimb o bogată recoltă de simptome maladive şi de boli. O carieră 
de suferind, altfel spus, şi o identitate de bolnav, prin care şi-a scuzat nu o dată 
umilitoarea - în propriii săi ochi - inactivitate. La fel, nu o singură dată Cioran 
s-a declarat liber de orice influenţă livrescă şi fasonat în întregime de bolile şi 
de fiziologia sa dereglată”. Pentru Cioran boala nu este însă doar degringoladă a 
organelor sau degradare insidioasă a trupului. E, mai curând, semnul unei treziri 
a spiritului, revelaţie a lăuntrului esenţial al ființei, ea, maladia, nefiind lipsită de 
o anume „fecunditate spirituală, cum observă filozoful. Iar această accepțiune 
a bolii e prezentă chiar din prima carte, Pe culmile disperării, unde, subliniază 
Marta Petreu, „boala este prezentă de la început până la sfârşit, conținutul cărții 
fiind format din chiar descoperirile metafizice pe care tânărul autor le-a făcut 
datorită maladiei. Suferinţa a lucrat în el radical, trezindu-l din somnul organic, 
din beatifica inconștienţă a vârstei şi din aromitoarea naivitate a sănătăţii, pentru 
a-l transborda într-o stare care i-a flatat orgoliul: luciditatea”. Nu atât inventarul 
bolilor lui Cioran e demn de interes, cât, mai ales, modul în care aceste boli, 
simptome sau înclinații maladive se răsfrâng asupra ideaţiei filozofice. Glisajul 
insinuant din domeniul dereglării organice înspre perimetrul conceptului trăit, 
asumat cu fervoare e cu totul revelator pentru destinul gânditorului român de 
expresie franceză. 


Boala care l-a urmărit pe Cioran toată viaţa, ce şi-a pus amprenta deopotrivă 
asupra ritmului vieţii şi al creaţiei sale e însă insomnia, boală ce decurge dintr-un 
exces de luciditate şi care, precum într-un cerc vicios, amplifică enorm această 
stare de luciditate, împingând-o la limita suportabilităţii. Somnul e echivalent cu 
speranța, în timp ce insomnia predispune la disperare. Somnul reprezintă starea 

indiviziunii funciare a fiinţelor, insomnia, ca şi suferința în general, e un mod de 
separare, un „principiu de individuaţie, astfel încât dacă un corp esenţialmen- 
te sănătos îl integrează pe individ în mecanismul vieții şi al naturii sale umane, 
boala reprezintă un element de excludere din teritoriul vitalului, o modalitate de 
separare a omului de propria sa viaţă, o individualizare drastică a sa. Filozofia au- 
tentică, vie, revelatoare decurge, o spune răspicat Cioran în Pe culmile disperării, 
din exercițiul agonal şi tragic al bolii, din labirintul fremătător al trupului, după 
cum spiritul nu e decât expresia sublimată a unei dereglări, a unei disproporții 
sau insuficiențe organice („Tot ce e profund în lumea aceasta nu poate răsări de- 
cât din boală”). Din această asumare şi ilustrare a beneficiilor spirituale ale bolii 
decurge şi reacţia filozofului la adresa sentimentalilor şi a calofililor care îşi ca- 
muflează sentimentele autentice, trăirile intense şi profunde sau le înlocuiesc cu 
sentimentalisme de paradă, cu estetisme fără fundament. lată de ce, pentru Cio- 
ran, ceea ce contează cu adevărat e reflecţia filozofică, „expresie organică şi per- 
sonală ce urmează fluctuațiile şi variațiile dispoziţiei nervoase şi organice, cum 
se exprimă filozoful. E limpede aşadar că avatarurile corporalității, tribulaţiile 
trupului măcinat de boală reprezintă, pentru gânditorul român, o cale de acces — 
marcată de suferință, de durere, de luciditate - spre revelaţiile metafizicului, fapt 
remarcat de Marta Petreu: „La Cioran, bolile şi durerile au devenit instrument de 
revelaţie, şi anume de revelaţie metafizică. Consemnând că urmările durerii sunt 
mai mari decât acelea ale plăcerilor, Cioran numeşte (dezordonat, dar sub dez- 
ordinea stilistică stă ascunsă o rigoare genuină, țâşnită direct din austeritatea in- 
alterabilă a arhetipurilor) «consecinţele durerii» şi ale bolilor”. Mai mult, Cioran 
precizează că există grade şi ierarhii ale bolilor, în funcție de capacitatea lor de 
trezire spirituală, de revelare a latenţelor metafizice ale conştiinţei umane. Pe de 
altă parte, extazul provocat de suferință (apropierile de extazul mistic sunt pe cât 
de evidente, pe atât de tulburătoare) nu doar că produce separarea, individuaţia 
ce îl smulge pe om din paradisul originar al indiviziunii, dar conduce la regăsirea 
fondului ultim de trăiri, acela ce relevă esenţialitatea fiinţei, originaritatea şi pri- 
mordialitatea ei. Beneficiile gnoseologice ale suferinței şi ale bolii constau așadar 
în transgresarea limitelor raționale şi asumarea unei condiții mistice, sau, cum 
scrie Marta Petreu: „Suferinţa i-a activat lui Cioran arhetipurile trăirii mistice, 
cu expresiile ei complete, cu metaforele ei cromatice, spaţiale şi cognitive”. Indi- 
viduaţia şi indiviziunea sunt, în fapt, termenii fundamentali ai ecuaţiei metafizice 
pe care o ilustrează cazul lui Cioran, alături de alte câteva cuvinte cu rezonanță 
filozofică, precum: culmi, abisuri, înălțare, cădere, zbor, scufundare, gol, plin etc. 
Boala este, pentru Cioran, mai degrabă un instrument de declanșare a stării de 
graţie, de autorevelare şi desăvârşire interioară decât pură degradare a celulelor. 
E drept, e starea de graţie a unei fiinţe religioase, dar „fără Dumnezeu”, a unui 
„mistic refuzat”. În acest fel, conştiinţa propriului corp şi a bolilor ce îl pândesc 
l-a condus pe filozof pe căile desăvârşirii spirituale, ale unui extaz nu lipsit de 
valenţe mistice. Pentru Cioran, abisurile corporalităţii au reprezentat dintotdea- 
una un corolar al reflecției autentice, dezinhibate, pusă în pagină cu rigoare şi 
perfectă stăpânire stilistică a frazei. Boala, „vehicul mistic”, cum o caracterizează 
Marta Petreu, se poate reduce, în cele din urmă, la o treptată, imperceptibilă şi 
ineluctabilă apropiere de moarte, „răul esenţial” al condiției umane. Marta Pe- 

treu observă că: „nostalgia ne-naşterii şi «neajunsul» de-a se fi născut, precum și 
acuzația că lumea este produsul unui «demiurg rău» vin, în cazul său, din această 
boală fără leac: din muritudinea ființei umane, din insuportabilul «presentiment 
al muririi». E un «scandal», e scandalul însuşi, ce-l face întruna pe Cioran să 
plângă. Boala reprezintă, astfel, pentru Cioran, o modalitate de singularizare me- 
tafizică, o propensiune spre orizontul solitudinii și al nihilismului. Privit prin 
prisma maladiilor, a suferințelor ce i-au stimulat şi configurat elanul metafizic, 
Cioran este exilatul metafizic prin excelență. 


Integrare şi înstrăinare, identitate şi ruptură, apartenenţa la un model originar şi 
tendința continuă de a-l depăşi, sunt câteva dintre particularitățile determinante 
ale ideaţiei cioraniene, care se legitimează deopotrivă prin asumarea unei iden- 
tități originare şi prin dezrădăcinare premeditată, prin transgresarea limitelor 
etnice. Atracţie şi respingere a propriilor origini, acesta e modelul arhetipal care 
generează potenţialitățile semantice ale textelor lui Cioran, în care paradoxul, 
ironia cu reflexe cinice şi gravitatea existenţială se împletesc. 

Alexandru NATALIA, 
CISTELECAN FEMEIA-DROG 


Puţine femei, poete ori ba (dar poete cu atât mai puţin), au 
avut onoarea unei apostrofe de felul celei primite de Nata- 
lia Negru de la „un glas ascuţit”: „Mizerabilo, care omori 
pe toţi oamenii mari ai ţării!”!. Şi încă s-o primească toc- 
mai pe buza mormântului celui sinucis pentru ea! E drept, 
zice Călinescu, că apostrofa venea de la o „patrioată” şi 
că nu era, prin urmare, caz de strictă invidie feminină, ci 
mai mult grijă pentru patrimoniul naţional; cu toate că, 
precum se vede din apostrofa rezolută, Natalia trecea de 
criminală, pentru el ea rezulta totuși ca „femeie fatală fără 
vină ?. Ca toate femeile fatale, de altfel, mari producătoare 
de victime, dar şi ele, la rândul lor, victime; şi nu doar ale 
oprobriului public (pe care Natalia l-a îndurat multă vreme 
şi-n forme destul de isterice), ci şi ale propriei „înzestrări” 
(cel puţin aşa s-ar putea deduce din literatura Nataliei, că 
altele, mult mai rezonabile şi mai idilice, avea ea în sufletul 
său, nu tragedii cu pandalii de amor). Caz de frumuse- 
ţe-blestem, desigur, cea a Nataliei. 


Dar în ce melodramă de Hollywood joacă totuşi Natalia! 
Melodramă cu de toate (idilă suavă, seducţie cu strategie, 
iubire ca-n poezie, maternitate dedicată şi apoi patimă cu 
răvăşire funestă) şi care o ia brutal spre tragedie. Şi încă 
melodramă la vedere, melodramă cu mare public, jucată 
pe scenă (aproape că recompusă detaliat din corpus-ul de 
scrisori schimbate între cei trei eroi). Jucată însă nu atât de 
Natalia (care ar fi preferat, fireşte, discreţie), cât de cei doi 
celebri îndrăgostiţi simultan de ea, Șt. O. Iosif şi D. An- 
ghel, care nu ezitau niciunul să dea publicității suferinţele 
şi necazurile prin care treceau, cumulând - ambii - com- 
pătimirea publică şi lăsându-i femeii blamul. Iosif umbla 
cu o față atât de mortificată de durerea părăsirii, încât era 
limpede pentru toată lumea că e prima victimă - şi victi- 
ma absolută, victima prin excelenţă (în imaginarul public 
el şi moare de dragoste, în 1913, la trei ani după divorţ, 
căzut într-un doliu ireversibil) a telenovelei de epocă; lui 
Anghel însă îi plăceau scenele patetice în public şi le juca 

cu mare artă dramatică, precum pe cea de la prima înfățișare de divorţ, când o 
aştepta afară, pe treptele tribunalului şi, zice Natalia, „s-a repezit la mine, a căzut 
în genunchi, mi-a îmbrățișat picioarele, hohotind în plâns. Un ţăran care privea, 
a venit spre mine zicând: Cum vă-nduraţi, coniță?”?. Țăranul mişcat era, fireşte, 
în asentimentul întregului public literar al dramei. Și cum n-ar fi fost?! Sigur azi 
Anghel ar presta la „Irădaţi din dragoste” sau la alte emisiuni de tapaj sentimen- 
tal şi ar face națiunea să-i plângă de milă. 


Ca-n orice nuvelă cu triunghi de patimi casnice, fiecare erou își va fi având par- 
tea lui de dreptate; dar societatea — de atunci, însă şi de mai târziu - n-a vrut s-o 
recunoască pe a Nataliei, aşa încât aceasta și-a reconstituit-o singură în Helianta. 
Reconstituirea a fost, normal, primită cu suspiciuni. Până şi un om mai puţin sen- 
sibil la melodramă, cum era Șerban Cioculescu, era înclinat de partea victimelor 
masculine ale romanţului. În Preludiile unui roman de dragoste el împarte rolurile 
cam aşa: „De o parte, un mare naiv, nu însă lipsit de sclipiri lucide, dar dezarmat 
înaintea unei agresiuni bine calculate, de alta, o tânără deşteaptă, îndrăzneață, 
mai mult actriță decât poetă, jucându-şi cu desăvârşire rolul, ca să-şi atingă două 
ţinte: matrimoniul şi mai ales notorietatea literară”. Acestea sunt însă mai de- 
grabă roluri bine determinate într-un scenariu tv decât roluri de viață, căci oricât 
de „mare naiv” ar fi fost Iosif la acea oră (şi oricât ar fi fost „vremea dragostei la 
încetinitor, când bărbaţii se arătau timizi până în pragul vârstei de 30 de ani”), 
avea totuşi 29 de ani (iar Natalia 22). Va fi fost, cu siguranţă, şi operă de seducţie, 
dar şi coup de foudre eminent inhibant pentru Iosif; iniţiativa a aparținut în aceste 
condiţii de blocaj Nataliei, căci altminteri Iosif se mulțumea s-o privească pe furiş 
în biblioteca universităţii (unde el era custode, iar ea studentă silitoare). Dar după 
ce s-au privit fără să-şi vorbească „din toamnă până la mijlocul lui ianuarie”, fata 
va fi fost excedată de atâta timiditate şi a trecut la provocări în versuri cu ţintă 
precis reglată: „E frumos, nu zic, prin codru; dar nu ți s-a mai urât? / N-ai dori şi 
o fetiță ca să-ți ţie de urât?”. Improvizaţia de provocare intră şi în sumarul vo- 
lumului O primăvară. Cântece’, dar epurată de acest distih prea ofensiv. Nu ştiu 
cine ar fi rezistat şi nici dacă vreo rezistenţă, cât de firavă, ar fi fost gest cavaleresc. 
Iosif, în orice caz, nu rezistă, dar această parte delicat de naivă şi de pură a idilei 
n-ar trebui considerată neapărat lucrătură de păianjen malefic’. Ca poetă, Natalia 
e epigon de-al lui Iosif şi-i de admis că-l va fi admirat până la confuzie (plus fla- 
tarea de a fi iubită de o glorie). În orice caz, idila ia repede de tot curs burghez și 
liniștit: se căsătoresc în 1904 și li se naște, în 1905, Corina, fetiţa care va înduioșa 
întreaga lume literară prin moartea ei (în timpul unui bombardament asupra 
Bucureştiului, în primul război) şi care-i stârneşte mamei un mic ciclu de duio- 
şii. Numai că între cei doi va fi fost mare diferență de energie vitală, de vreme ce 
Natalia e silită a recunoaște că „față de dânsul, nu aveam niciodată impresia că 
sunt cu un bărbat; aveam paza ce trebuie s-o ai în fața naivităţii şi fragilităţii unui 
suflet de copil”. Nu-ncape vorbă că Iosif suplinea acest deficit prin cult declarat: 
„Iu, pentru mine, eşti altar, Helianta! Aş sta în genunchi lângă tine şi m-aş uita la 
tine cu evlavie, nemișcat, o eternitate”!!. Desigur că rolul de icoană strict (oricât 
de aprig) adorată nu e destul într-o căsnicie şi tocmai adoraţia aceasta a lui Iosif, 
cam excesiv religioasă şi deficitar senzuală, devine premisa favorabilă pentru suc- 

cesul irumperii impetuoase a lui Anghel. Cât despre Natalia, ea se aşază singură 
la o intersecţie fatală și în mijlocul a două șantaje sentimentale patetice (vor fi 
fost): „Doi călători - veneau pe drumuri opuse - şi m-au întâlnit în calea lor. 
Din două lumi deosebite veneau, şi fiecare m-a îmbiat, m-a rugat, îngenunchind, 
plângând, amenințând că moare — dacă nu-l urmez”!?. Normal că Natalia, suflet 
bun, i-a urmat pe amândoi, crezând că face operă de caritate, nu de fatalitate. Pe 
primul l-a urmat din sentimente suave, dar preponderent compătimitoare: „Cel 
dintâi care a sosit era trist, melancolic, bolnav, și aşa de blând şi sfânt, încât mi-am 
zis, că nu-i un om... avea în glas şi în privire - bunătatea lui Isus!" (îi şi zice 
în romanul rememorării „Steluță”). Celălalt (numit Fulga) e, fireşte, contrariul: 
dominator, imperativ, năvalnic, adevărat haiduc de iatac: „Te vreau, şi te am... Te 
chem... şi te supui! /.../ Fac ce vreau din tine. Oricât nu vrei tu. Şi, tare-s multă- 
mit!... Da, oricât n-ai vrea tu, sunt un mag, şi te alung, ori te rechem când vreau, 
aprind şi sting luminile tale albastre, le gătesc cu lacrimi, le usuc cu sărutări, şi tu 
crezi că poţi să fugi de mine?"!*. Nu era chip, într-adevăr. Anghel s-a înşelat însă, 
crezând că poate juca în macho-ul absolut fără plată - şi, mai ales, fără adversar. 
Natalia era şi ea o Carmen. 


Ce-a ieşit din împreunarea celor două temperamente (se căsătoresc în 1911, la un 
an după divorțul de Iosif) e un film de pandalii şi istericale, de explozii senzuale 
şi de nervi deopotrivă; un film pentru distracţia cartierului. Patimă în cel mai 
violent, mai epic şi mai clamoros stil, nebunie curată în doi, după însăşi descrip- 
ţia Nataliei: „Ce sfâşieri, ce urlete desnădăjduite, când pe umărul unuia, când 
pe-al celuilalt, ce amestec de ură şi adorare în viața mea cu Fulga, ce porniri 
furibunde şi reveniri însvăpăiate, zbucium, înverșunare, lirism şi delir, ce luptă, 
ce blestem”™. Romantism tensionat de dragoste-ură, bun, desigur, de literatură 
(Natalia ar merita un film, dacă am avea o actriță atât de fatală), dar nu prea po- 
trivit la căsnicie — recunoaşte singură: „E cea mai nenorocită căsnicie!... Suntem 
doi întemnițați, doi osândiți, doi duşmani, doi... nenorociți! Prin casa noastră, 
se abat vârtejuri, furtuni, uragane, taifunuri, şi rămân dezastre morale, fizice şi 
materiale! Rămânem bolnavi, deprimaţi, stupidificați, şi tot ce e mai fragil în casă, 
se preface în cioburi”™®. Literal. E drept că Anghel era cam turbat şi nu ştiu zău 
cine ar fi scos-o la capăt cu el. Mai ales că era turbare progresivă, gradată, care 
nu ezita în faţa niciunei violenţe. Gelos clinic, făcea sechestru de persoane cu 
Natalia: „La început, mă încuia în odaie, îşi lua cheia şi se retrăgea la lucru. Nu 
lăsa pe nimeni să pătrundă până la mine”. Viaţa zilnică trebuie să fi fost un iad 
(cu interesante reprize de compensare, desigur); cel puţin așa reiese de la Natalia: 
„Stătea încruntat la masă, îmi vorbea cu brutalitate, îmi dădea ordine, nimic nu-l 
mulțumea, mă ironiza, şi la ripostările mele, îmi răspundea: haide, marș sau mă 
înjura ca un surugiu”"t. Unele scene sunt totuși de un naturalism excesiv, chiar şi 
pentru un pasional ciclotimic; sclipeşte în ele nu doar perversiunea, ci şi nebunia; 
căci iată ce rezultă după o ceartă la masă, când Natalia a fugit în dormitor, cu 
Anghel după ea, fireşte: „M-a tras, m-a întors, m-a sucit, m-a chinuit, ca să revin 
la masă... Eu n-am vrut. Atunci, m-a împins jos, cu saltea cu tot, şi a turnat peste 
mine o cofă cu apă. Eu totuşi nu m-am sculat. S-a dus furios, a luat cutia cu cremă 
neagră de ghete şi m-a uns pe toată faţa /.../ În aceste momente, găsea de cuviință 

să mă întrebe dacă-l iubesc!... /...] Fără veste, mă treziam cu o palmă peste ochi, 
sau se repezea şi mă strângea de gât, cu furie de nebun”*. Ce-i drept, şi Anghel 
era victimă a propriei patimi, una de nestăpânit şi care era oricând dispusă să 
spargă uşile. Asta se întâmplă chiar aşa, literal, nu doar ca figură de intensitate a 
sentimentului, ca-n versul lui Pablo Neruda („am intrat la tine dărâmând uşa”); 
Anghel o dărâmă de-adevăratelea, tot după o ceartă (se vede că aceste certuri 
serveau de catalizator senzual), fireşte, şi tot după o retragere a Nataliei: „Strică 
uşa, i-am răspuns, închipuindu-mi că lucrul acesta e cu neputinţă. Fulga a stricat 
uşa, pătrunzând în odaia mea. A căzut în genunchi, mi-a îmbrățișat picioarele, şi 
a plâns cu zbuciume”%. Plânsul cu „zbuciume” şi scenele tari, de şantaj absolut, 
sunt specialitatea lui Anghel. Iată una, relatată de menajera lui Anghel, venită 
în disperare peste Natalia (e drept, după o ceartă mai gravă, căci Natalia îl sur- 
prinsese petrecând într-un restaurant cu o mai veche amică; e de prisos să mai 
spunem că la restaurantul respectiv a condus-o chiar Iosif, cu speranţa că o va 
întoarce din hotărâre; şi nu era departe): „De o săptămână întreagă nu mănâncă, 
nu doarme şi plânge cu hohote. Azi, din zori, de când se trudeșşte cu un revolver, 
îl încarcă, îl descarcă, îl încearcă la inimă, la tâmplă”?!. Teatru mare, desigur, dar 
teatru de sinceritate, căci Anghel era efectiv drogat, nu doar obsedat, şi făcea re- 
pede sevraj: „Un singur lucru îmi stă ca un cuiu în cap - şi acela eşti tu. Mă doare, 
şi sufăr, şi ador suferința asta, cum adoră un opioman răul de care moare””. De- 
licatul poet, consacrat florilor, avea reprize grobiene şi vedea singur, dar degeaba, 
că-l apucă toate nevricalele şi patimile când se gândește la Natalia. Dar barem el 
se închipuie ca sinteză de contrarii şi sfâşieri — şi probabil că trăia oximoronic 
toată aventura: „Când îmi amintesc de tine, eu sunt ca un înger cu picioarele de 
faun, sunt o brută cu imaculate aripi de serafimi!”"%. Cum se petreceau lucrurile 
în starea de serafim nu prea ştim, dar în starea de brută era capabil de orice, in- 
clusiv de canibalism erotic (traducere concretă a unei mari metafore de iubire, 
desigur): „Vedeţi, cicatricea de la mâna stângă! De-aici a mușcat el o bucată de 
carne vie!"”, îi spune Helianta (alias Natalia, pacientă în spital după sparatoria lui 
Anghel) doctoriţei R. În orice caz, amenințările cu moartea erau declaraţie frec- 
ventă - şi ferventă nu mai puţin — de amor definitiv: „De atâtea ori îmi spusese, 
să nu mă gândesc vreodată că aş putea rămâne în libertate, fiindcă el era gata să 
vie după mine şi să mă omoare!”"%. Porniri siciliene Anghel avea din belşug; nu 
mai puţin rezolut spaniole, făcându-şi faimă de provocator la duele (târgul ăsta 
i-l propune şi lui Iosif, când acesta îi mărturiseşte că e îndrăgostit de nevastă-sa, 
urmând ca Natalia să rămână „celui care va supraviețui”*%; iar în toiul bârfelor 
de după divorţul de Iosif, „a provocat la duel doi ingi odată”, pentru o notiţă ma- 
liţioasă”; noroc doar că provocaţii şi-au cerut iertare). Nu se poate zice însă că 
Natalia nu dădea motiv de explozie şi geloziei lui Anghel, nu doar patimilor sen- 
zuale incontrolabile şi ieşirilor isterice tot aşa de necontrolabile; căci după divorţ 
făcuse dependenţă de Iosif, pe care trebuia să-l vadă zilnic: „Dacă nu vedeam o 
zi pe Steluţa, mi se răceau extremităţile picioarelor şi mâinilor, şi simţeam că asta 
înseamnă moartea”*. Va fi fost Iosif rival suav şi cam evanescent câtă vreme era 
soţul Nataliei, dar devine rival redutabil după despărțire şi de-a dreptul imbatabil 
după moarte. Până la urmă, soluţia trebuia să fie tot radicală: pistolul. O nuvelă 
iute despre incident şi urmările lui dramatice face G. Călinescu în Istorie”. Deşi 

veşnic provocator la duele, Anghel a fost nevoit să împrumute pentru asta pisto- 
lul lui Minulescu, cauzându-i apoi acestuia remușcări”. Făcând regie romantică 
de dramă, Anghel trage mai întâi în Natalia, dar n-o nimereşte decât în coapsă. 
Se vede că nu doar Anghel, ci şi pistolul era psihanalizabil şi avea aceeași obsesie. 
Ultimul gest e de galanterie impresionantă: „Ritul şi felul - după care aş dori să- 
mi dorm ultimul somn - ar fi cel al iubirii în braţele tale!"*!. Dacă moartea e, cum 
zice Graham Greene, „o dovadă de sinceritate, Anghel a dat-o. Iar Natalia va 
rămâne „beneficiara” acestor drame, măcar că a treia ei căsătorie (cu Ioan Gh. Sa- 
vin, profesor la Facultatea de Teologie din Chişinău)” pare să fi fost una liniştită. 
Dar şi viaţa ei a devenit una anonimă; un lung anonimat, ca al multor poete ale 
vremii (născută în 1882, la Buciumeni, Galaţi, moare în 1962, la Tecuci); poate al 
ei şi stigmatizat pe nedrept de dramele în care a fost protagonistă. 


Iureșul acesta erotic, întins pe vreo zece ani buni, a condiţionat, fireşte, definitiv 
şi literatura Nataliei. Nu numai Helianta, carte de explicaţii anume dedicată, se 
trage din peripeţiile celebrului triunghi, dar şi Legenda” procesează - doar că 
alegoric — acelaşi material epic, ridicat acum la simbolic și lirico-feeric. Literatura 
Nataliei devine, după isprăvile amoroase, una explicativă, justificativă, încercând 
să exorcizeze o conştiinţă vinovată — sau pe care o ţineau alţii vinovată. Nu va fi 
fost uşor, cu toată bravada - şi bravura - Nataliei: „Simt o plăcere diabolică să 
biruiesc prin disprețul privirilor mele — toată laşitatea omenească, — eu care duc 
pe umeri păcatele tuturora, eu care am fost prădată de tinerețea, de energia, de 
viața mea... ca să rămân în cel mai dezastruos faliment moral şi material”. E, 
desigur, şi o tendinţă de victimizare aici, de înţeles, la urma urmei, dar e, mai 
ales, o conștiință vinovată care ezită în fața spovedaniei (de unde şi bravada). Nu 
doar lunga tăcere dintre evenimente şi carte arată o traumă de vinovăţie, dar şi 
ezitarea în fața confesiunii, chiar odată hotărârea luată. Jumătate cartea e umplută 
cu rememorări şi consemnări de tot colaterale: o galerie de şcoală, cu eleve, pro- 
fesoare, şi apoi o galerie de ţară, cu țărănci şi țărani pictaţi concret, plus o mică 
excursie meditativă prin istoria şi soarta lumii. Abia apoi, când nu mai era pe 
unde ocoli, vine la mărturisirile dureroase, la chestiune. Dar şi atunci cu scrupule 
greu surmontabile: „Aș vrea să-ți spun povestea /... / Dar cum au să mă înţelea- 
gă, / dacă eu nu pot spune tot? / Sunt amintiri aşa de cumplite /, că-mi înjunghie 
inima, lacrimile / mă îneacă şi suferința geme / - nu poate vorbi!"%. Dar dacă 
reuşeşte să scandeze scrupulele în versuri, înseamnă că, într-un fel, le-a îmblânzit 
deja. Odată rana atinsă, se poate vorbi, într-adevăr, de „scenariul autentic al unei 
drame intime trăite alături de Iosif şi Anghel” şi de „adevărul confesiunii”, cum 
face Livia Grămadă*. 


Interesantă - mai mult psihologic — e prelucrarea aceloraşi teme (faptele au dis- 
părut în subtextul alegoric) în Legenda, venită la un an după Helianta. Legenda 
e o alegorie cu feerie, din categoria literaturii cu teză: creştinismul triumfă peste 
miturile şi legendele păgâne. Dar dezbaterea se duce, în principal, între Legendă, 
Mit, Cânt şi Viaţă - toate precreştine. Adoratori ai Legendei, frumoasă precum 
Natalia, Cântul şi Mitul nu sunt însă decât Iosif şi Anghel mascaţi vag alegoric, 
după cum se vede din această discuţie între Legenda şi Mitul gelos: „iubirea Cân- 

tului, mă adaugă pe mine însămi, îmi dă viaţă şi voioşie... Iubirea ta îmi cere jertfe, 
mă pradă, mă turbură, mă doare”. Identificarea e de tot transparentă, căci Mitul 
(Mitif, de!) vorbeşte direct cu citate din Anghel: „Nu-nţelegi tu că viaţa e făcută 
din bucăţi, că ieri şi azi nu se aseamănă, că am uitat tot ce-a fost, că la focul dra- 
gostei de-acum amintirile toate au ars”. E ceea ce propagă Anghel în Helianta, 
luând-o spre postmodernism: „El susţinea că viaţa e făcută din bucăți”. Obsesia 
istoriei de amor e atât de acută, încât nu există nicio ambiguitate (darmite confu- 
zie!), căci Mitul practică acelaşi temperament impetuos ca şi Anghel, declarând 
radical: „ori te voi învinge, ori voiu muri....“. Şi proferând aceleaşi amenințări 
teribile: „Hm... dar te voiu ucide mai înainte... Crezi tu, că te voiu lăsa o clipă pe 
lume? Eşti legată de mine, fatalitatea şi nu-mi vei scăpa”“. Fantasmele Legendei, 
dacă nu şi ale Heliantei (dacă nu şi...), merg însă spre reveria unui triunghi amo- 
ros de maximă idilitate: „Între tine şi între Cânt eu aş sta ca între doi prieteni, doi 
tovarăși, doi fraţi, căci nu-ţi dai seama tu, câtă înrudire este între noi trei?””. Ba 
încă şi mai vârtos, căci, rămânând „un loc liber” în inimă, Legenda se dăruie Flu- 
turului, în mare beatitudine: „M-ai robit, m-ai absorbit! O, supremă beatitudine 
de-a putea spune în sfârşit cuvântul: iubesc..."*. Extazele senzuale sunt intens te- 
legrafiate: „O nu... încă nu... Vreau să mai dureze clipa fermecată... Aş geme... Aş 
plânge cu hohot”*. Asta, desigur, în vreme ce Fluturul o iubeşte pe Cicoarea, care 
şi ea îl iubeşte pe Cânt, care o iubeşte pe Legenda, care-i iubeşte şi pe Mit, şi pe 
Cânt, şi pe Flutur, într-o reverie de concupiscență maximală: „Ce frumos e simți- 
mântul de înfrățire, de iubire fără prihană, fără umbre, fără gelozie, fără patimi... 
Ce spuneţi voi, nu-i aşa?”*. Fireşte, toată lumea e de acord cu această perspectivă 
juisantă a amorului liber şi general; consimte chiar şi Mitul furibund. Alegoria 
Nataliei e, de fapt, o reverie de amor liber, vis pur de beţie senzuală, fără tulburări 
morale sau sentimentale. Nu-ncape vorbă că Natalia era o hippie cu anticipație. 


Ar fi fost şi de mirare ca fatala Natalie să nu dovedească surplus de calinitate şi 
senzualitate debordantă (bine măcar că a fost așa; nici nu vreau să mă gândesc ce 
dezastre ar fi ieşit dacă ar fi fost frigidă). Structura ei de bombă cu hormoni, de 
rachetă senzuală, iese la iveală unde te aștepți mai puţin - şi unde se aşteaptă mai 
puţin şi Natalia, desigur. Iese la iveală chiar şi într-o carte de căință - sau de expli- 
caţii, totuna - cum e Helianta; pledoaria de sine porneşte chiar de la definiția sen- 
zuală a protagonistei: „Sunt pisica mlădioasă şi zburdalnică, ori mânza elegantă 
şi sprinten” pentru care „dragostea e legea și înțelesul creațiunei”*. Scrisul fuge 
spontan spre reveria senzuală, indiferent de materia sau specia în care se exercită. 
Până şi eseurile (căci altceva nu pot fi) din Amazoana” pledează cauza feministă 
prin reverii senzuale abrupte şi intense, făcând din năvala amazoanelor o cavalca- 
dă senzuală: „Veneau semeţe şi viteze, dând pinteni cailor năpraznici, cu tolba de 
săgeți pe spate, mânuind lancea şi arcul, în chipul Dianei şi al Minervei — walkirii 
nesăţioase de cuceriri şi prăzi, invazie de strălucire, furtună ritmică de mişcări 
îndemânatece şi grațioase, simfonie de chiuituri ațâțătoare de mânii şi patimi... %. 
Veneau, în viziunea Nataliei, la luptă cu tămbălău erotic. Iar lupta dintre Ahile şi 
Pentesileea devine, fireşte, luptă înfocată de alcov: „Cu ce foc se vor fi luptat!... Cu 
ce diversitate de simțiminte... Câte înțelesuri nu vor fi avut fulgerele ochilor, ce 
descântece nu vor fi însoțit zborul săgeţilor”*”. Soarta femeilor e admirată numai 

pentru Egiptul antic, unde viaţa lor era pură orgie senzuală şi rafinament de sa- 
lon. În rest, din rău în mai rău, până la eternul feminin contemporan cu Natalia şi 
cultivat de moderni, dar care „înseamnă moliciunea mușchilor, lenea mişcărilor, 
adormirea voinţei, banalizarea minţii, şi... cultul unui singur instinct”%. În atari 
condiţii de decădere a sosit, desigur, timpul răscoalei, după cum anunță Natalia: 
„Păpuşa de lângă tine se trezeşte, nu mai primeşte rolul de fantoşă trasă de sforile 
tale, vrea viață adevărată, vrea să-şi regăsească energiile pierdute”, energii bune 
la ambele lupte. Chiar dacă amazoana modernă e „intelectuală”, feminismul Na- 
taliei are mare încărcătură de senzualitate. 


Cu atât mai spontan țâşneşte senzualitatea Nataliei în literatura de dinaintea epi- 
soadelor cu vinovăţie, care, oricât va fi fost de sedată, impune totuși o conduită 
oarecum moralistă — ori barem precauţii morale. Când nu are astfel de complexe 
sau încurcături, Natalia frecventează direct scriitura orgasmică, trăind reveria pe 
malul Siretului cu gramatica și intensitatea unui orgasm veritabil: „Am stat cul- 
cată în iarbă, mi-am înfipt mâinile în rădăcinile ei, am simţit contactul lutului cu 
tot trupul meu plăpând, cum era pe-atunci, mi-am îngropat picioarele în țărână, 
părul mi se-mprăştiase şi se-ncurcase printre buruieni, şi după ce-am rămas un 
timp istovită parcă, obosită de-atâtea sunete şi culori, am tresărit deodată”*?. Scri- 
itoarele de orgasme de azi n-au nici pe departe concizia şi intensitatea Nataliei; ce 
să mai vorbim de capacitatea sugestivă a discreţiei! Fireşte, Nataliei nu i-a scăpat 
propriul temperament, chiar dacă pretinde că şi-a luat impetuozitatea senzuală 
de la Siret şi că e un fel de stihie slobozită în lume: „sângelui meu i-ai împrumu- 
tat clocotirea năvalnică a valurilor tale, şi mi-ai ursit ca vijelia patimilor să rupă 
zăgazurile toate, cum tu le rupi - însă tot mai larg şi mai liber să-mi cuceresc 
drumul”. Oricum, asemenea motivaţie de temperament e un bun temei pentru 
a practica etica naturii, cu libertăţile garantate de ea: „Viaţa era prea abundentă 
în mine, şi-şi cerea drepturile ei”. Drepturi care, fireşte, i-au fost acordate. Deşi 
cu neplăcute urmări. Asta pentru că etica naturală vine în conflict cu etica de 
societate şi obligă la complicaţii şi nesincerităţi pentru a putea fi totuşi, cât de cât, 
profesată: „Viaţa? Ce stranie întrețăsare de robie, minciună şi suferinți!... Minţi 
ca să poți trăi, iubeşti ca să poţi uita ce-ai iubit, şi, iarăşi, minţi ca să poţi iubi!”>. 
Altminteri, Natalia are privirea electrizată de senzualitate şi exersează cu inten- 
sitate pe detalii: „Să mă crezi: are cele mai frumoase mâini pe cari le-am putut 
vedea vreodată. Degete ideale, parc-ar fi sculptate în marmoră. Nu-i de mirare că, 
în orice mişcare a lor, are atâta graţie! E o plăcere să-l vezi apucând linguriţa cu 
dulceaţă sau ridicând la gură ceşcuţa cu cafea'*. Natalia are întotdeauna privirea 
aprinsă, iradiată şi iradiantă deopotrivă. E ceea ce se vede şi din prozele de obser- 
vaţie sau de caracterologie. 


Cu poezia trebuie să fi fost însă o greşeală de închipuire (de nu va fi fost pe jumătate 
vina lui Iosif, admirator a toate cele ce ţineau de Natalia). E. Lovinescu are drep- 
tate s-o înscrie „în competiţia lipsei de originalitate a poeteselor sămănătoriste””, 
admiţându-i doar că „a înjghebat mici expansiuni sentimentale” cu materialul 
sămănătorist tipic şi deja uzat. Nimeni apoi nu-i mai spune o vorbă bună. Pentru 
Constantin Ciopraga, „cântecele şi confesiunile din O primăvară”, „saturate de 

idilism, „se confundă cu producţiile analoage din epocă”; iar pentru Al. Piru 


e şi mai rău, căci, zice el, „nimic nu se poate reține din cântecele acesteia din O 
primăvară”. (Din păcate, cam aşa e.) Doar Victor Durnea ce-i mai acordă „o 
anume sensibilitate lirică, ingenuă” ce „se întrevede /.../ în recuperarea unor trăiri 
ale copilăriei şi adolescenţei”*!, dar şi asta mai mult pentru proză. 


Poeziile sunt copilăroase (cu majoritatea Natalia ar fi pierdut şi la competiţia cu 
sămănătoristele), semn că vor fi fost din perioada liceului. Iată cum sună Liceul 
bacovian în varianta Nataliei, intitulată În clas: „Mă uit cu dor / Prin geam afară, / 
Urmând în zbor / Pe raza clară, / O rândunea. //...// Frumos, frumos... / Copaci în 
floare... / Şi-un crâng umbros... / Glas de izvoare... / Ce vis!... ce chin!... // Tot mi- 


Dacă ar fi reuşit să chiulească, Natalia ar fi chiulit tot pentru sămănătorism. Dar 
măcar, cum poate, vine în întâmpinarea biografismului de mai târziu; căci asta 
versifică ea obişnuit, momente prin care trece, secvenţe de viață. Cum e drumul 
cu trenul: „Aleargă trenul ca în sbor / Ţipând izbeşte-n întuneric, / Răsar scântei, 
răsar cu spor / Scântei şi fum - un nor feeric” (Aleargă trenul...). Fireşte că feeria 
e cu cenzură sămănătoristă în final, căci toată frenezia de abur și fier nu duce 
decât la înstrăinare. Mai concret biografistă e Isprăvi, poezie de mamă încântată: 
„Îmi semănasem flori, s-avem grădină / Cu maci, rozete și zorele. / Mă mir! E 
linişte-n casă! O fi-adormit? / Aş, da de unde!... / Priviţi! La flori cu grămada 
culege tignit. / Şi cum s-ascunde! / O prind cu buzunarul, mâna plină: / Culeze 
Coca focicele”. 'Tăticii aşa de încântați vor veni abia mai târziu, odată cu Cărtăres- 
cu, şi vor da buzna doar odată cu Dan Coman, Marius lanuș, Robert Şerban ş.a. 
Până atunci, afectele astea de tandrețe şi încântare erau strict pentru mămici. Dar 
nu-i alta topirea de drag la Natalia decât la Dan Coman, bunăoară. De regimul 
biografist ţin şi poemele cu grijă de Iosif (nu numai provocarea din Unui poet), 
Natalia făcând un fel de poezie curativă („utilitara” de azi a lui Adrian Urmanov): 
„Obosit păşeşti şi capul trist ţi-l legeni între umeri, / Parc-ai fi bătrân şi anii tot 
ti-i depeni şi ţi-i numeri /...// Ce te laşi bătut de gânduri?” etc. (Cântărețului). Tot 
terapie face şi în Nu mai fii trist: „Nu mai fii trist, ci uită lumea-ntreagă. / Grăbit 
când tragi zăvorul uşii tale, / Un colţ de raiu ţi se deschide-n față, / Şi-n urmă tot 
pământul se prăvale. // Şi-n raiu... un înger cu ochi mari, albaştri — / Ce fericiți 
oglinda lor ne-arată - / Ce gungurit! Şi cum dă din mânuţe: / Trăgând la tine-ar 
vrea să-ngâne: tată!.. Ca poetă, Natalia pare preocupată mereu de Iosif, dându-i 
tot felul de întăritoare. Aşa se întâmplă şi în prelucrarea după Alfred de Musset, 
Noaptea de maiu, când Muza vrea să-l trezească pe poetul veşnic depresiv. Și nu-l 
trezeşte doar cu inspiraţii, ci cu îndemnuri mult mai carnale: „Poete, ia-ţi harfa 
şi dă-mi o sărutare!”. N-a fost însă chip, căci deprimarea lui Iosif era structurală. 
Dar că Natalia şi-a propus lirism de solicitudine nu e îndoială. 


Sigur că mai cântă şi pentru /de inima ei. Florile erau ofertă sămănătoristă obli- 
gatorie, aşa încât le cultivă şi Natalia. Florile ei sunt însă strict alegorice, şi nu 
trebuie suspectate de vreo contaminare cu grădina lui Anghel. Ca poetă, Natalia e 
numai eleva lui Iosif (fără lirică de haiduci însă): efuziuni de sentiment, creioane 
de stări, mici biografii alegorice. Cum sunt cele dedicate florilor, toate „simbol” al 


SIMPOZION 39 


frumuseţii trecătoare: „De colbul drumului bătută, / Jelești, sărmană floricică; / 
O rază nu te mai sărută, / Un strop de rouă nu-ţi mai pică. // Podoaba darurilor 
tale / Trecută-i făr' de mângâiere; / S-au stins culorile-n petale, / Mireazma su- 
fletului piere” (Unei flori). Angoase juste, desigur, la o femeie frumoasă. Iar cum 
viața frumuseţii e scurtă, se impune numaidecât etica lui carpe diem: „Curând ve- 
ni-va iarna! / Dar cât e primăvară, / la-mi mâna, hai să mergem / Mereu, mereu! / 
Să strângem / Din toate-un strop de miere” (Chemare). Simbolurile „cântării” şi 
„cântărețului” au şi ele parte de alegoriile lor; preferată e ciocârlia, invidiată de 
tot codrul (alegoreză subită, desigur): „Adânc în codru, pe o cracă, / Îşi drege 
glasu-ncetişor, / Dar mii de paseri vor s-o-ntreacă / Şi-şi râd în ciripitul lor. //...// 
Nici nu le-ascultă, nici nu-i pasă, / Mereu cântând c-un dor nespus, / S-avântă-n 
sfere şi le lasă, / Se-nalţă tot mai sus, mai sus... (Cântăreața). Crezul cântăreței e 
pe fond romantic, cu jertfe din sine, doar că transformat în concurenţă: „Să-mi 
rump bucăţi din suflet, să cânt, să cânt, să cânt, / Să nu mă-ntreacă nimeni în cer 
şi pe pământ” (Visând). Nu puteau, fireşte, lipsi reveriile de natură, traduse în 
suavităţi de o naivitate eclatantă: „Viorica e mireasă, / Toporaşu-i este mire - / E 
pornită nuntă-aleasă / Printre verzi de iarbă fire” (Nuntă). Diafane mai toate (fie 
ele cum or fi), poeziile Nataliei sunt scrise cu alt temperament decât cel propriu, 
de vulcan senzual în erupție incontrolabilă; se vede că Natalia le-a scris cu tem- 
peramentul lui Iosif, nu cu al ei. Natalia e un Iosif feminin (şi mai feminin adică), 
inaugurând seria poetelor care reproduc poezia soților (şi-n care se vor înscrie 
apoi Claudia Millian, Agatha Grigorescu şi alte neveste). Dar cât a mai rămas 
neconsumat în viață din acest temperament cu aprindere senzuală instantanee 
apare - ce-i drept, doar din loc în loc — în proză. Mare păcat că Natalia nu s-a 
folosit de el şi în poezie. Dintre toate poetele noastre ar fi fost cel mai în drept să 
scrie o poezie de mantis religiosa. 


O editură isteață îi poate transforma oricând viaţa într-un brand de succes, chiar 
dacă literatura ei e ca şi inexistentă. Cu o banderolă adecvată, succesul Nataliei 
e sigur. În fond, câte succesuri (dacă mă pot folosi de această inovaţie) nu s-au 
bazat pe mai puţine merite şi virtuţi (inclusiv literare)?! 


NOTE 


! Natalia Negru, Helianta. Două vieți stinse. Mărturisiri, Editura Viaţa Românească, Bucu- 


reşti, 1921, p. 215. 


2 G. Călinescu, Istoria literaturii române de la origini până în prezent, ediţia a Il-a, revăzută 


şi adăugită, ediţie şi prefață de Al. Piru, Editura Minerva, Bucureşti, 1982, p. 691. 


3 


Natalia Negru, op. cit., p. 209. Când Anghel vine după ea, la Paris, unde fugise, după primul 
divorţ, de bârfele care vuiau în târg, îi reproşează direct acest comportament de actori indis- 
creţi: „Şi de ce nu aveţi bărbăţia de a vă stăpâni, de a nu vă da în spectacol şi de a nu provoca 
lumea să se preocupe atât de voi, şi mai ales... de mine!” p. 198. 


+ Şerban Cioculescu, Itinerar critic (1), Editura Eminescu, Bucureşti, 1973, p. 156. Mult mai 
dur cu Natalia se face el în Itinerar critic, II, Editura Eminescu, Bucureşti, 1976, cu prilejul 
publicării corespondenţei dintre cei trei (şi alţii) de către Horia Oprescu. Aici nu ezită să se 
întrebe (p. 261) „cum de au putut cei doi poeţi să presupună suflet unei fetişcane drăguţe şi 
apoi aceleiaşi femei frumoase?” Iosif îi rezultă în continuare naiv, Anghel prea predispus la 

plăceri, dar Natalia devine o mondenă meschină absolut şi o carieristă fără jenă: „Personal 
cred că nu demonia reală a lui Anghel a cucerit-o, ci înşelătoarele perspective de viață mai 
bună, de mondenitate şi de afirmaţie literară, graţie mai pozitivului poet al florilor, deloc fan- 
tezist în rostuirea vieţii sale. Dovada? Elegantele ei toalete” plătite, presupune Cioculescu, de 
Anghel (p. 260). Fie şi aşa, deşi nu cred. 

> Itinerar, 1, ibidem. 
€ Idem, p. 154. 

7 Idem, P 155. 

5 Editura Minerva, București, 1909. E ediția din care vom cita. 

„Păianjenul îşi ținea însă prada”, zice Cioculescu, op. cit., p. 156. 

19 Natalia Negru, Helianta..., p. 169. 

1 Idem, p. 126. 

2 Idem, p. 124. 

3 Idem, ibidem. 

1 Idem, p. 136. 

15 Idem, p. 222. 

15 Idem, p. 204-205. 

17 Idem, p. 205. 

18 Ibidem. 

1 Idem, p. 206-207. 

2 Idem, p. 157. 

21 Idem, p. 186. 

?2 Idem, p. 156. 

2 Idem, p. 158. 

* Idem, p.211. 

23 Idem, p. 193. 

% Idem, p. 152. 

7 Idem, p. 210. 

2 Idem, p. 180. 

2 G. Călinescu, op. cit., p. 691. 

% Claudia Millian, Despre Ion Minulescu, Editura pentru Literatură, Bucureşti, 1968, p. 95. 
* Natalia Negru, Helianta..., p. 224. 


% Victor Durnea, Dicţionarul general al literaturii române, L-O, Editura Univers Enciclope- 
dic, Bucureşti, 2005, p. 591. 


3 Legenda. Poem dramatic, Editura Casa Şcoalelor, Bucureşti, 1922. (Ce tristă soartă au une- 
le cărți. Paginile exemplarului citit de noi n-au fost tăiate, iată, aproape o sută de ani.) 


* Natalia Negru, Helianta..., p. 44-45. 

5 Idem, p. 122. 

% Dicţionarul scriitorilor români, M-Q, Editura Albatros, Bucureşti, 2001, p. 429. 
3 Legenda, ed. cit., p. 20. 

* Idem, p. 21. 

* Natalia Negru, Helianta..., p. 171. 

+ Natalia Negru, Legenda, p. 22. 

4 Idem, p.41. 

* Idem, p. 21. 

“3 Idem, p. 32. 

* Idem, p. 61. 

+ Idem, p. 66. 

4% Helianta..., p. 13. 

“ Amazoana. Femeia prin veacuri, Editura Adevărul, Bucureşti, /f.a. / (1925). 
* Natalia Negru, op. cit., p. 4. 

2 Ibidem. 

> Idem, p. 12. 

51 Idem, p. 14. 


* Povestirea Siretului, din vol. Mărturisiri. Nuvele, Editura Institutului „Flacăra”, București, 
/fa. / (1913), p. 6. Carte norocoasă, căci, spre deosebire de Legenda, a mai avut un cititor, 
după cum scrie pe cop. III: Citită de Ghidiu Iosif anul III A Şcoala Medie tehnică Metalurgică, 
Târgu-Mureş, 12-XII-1952. 


> Idem,p. 12. 
5t Idem, p. 10. 
5 Idem, p. 26. 
5 Idem, p. 16. 


*7 E. Lovinescu, Scrieri, IV, Istoria literaturii române contemporane, ediţie de Eugen Simion, 
Editura Minerva, Bucureşti, 1973, p. 404. 


5 Idem, p. 405. 
Literatura română între 1900 şi 1918, Editura Junimea, Iaşi, 1970, p. 214. 


s A]. Piru, Istoria literaturii române de la început până azi, Editura Univers, Bucureşti, 1981, 
p. 205. 


* Dicţionarul general... p. 591. 


Viorica-Ela PERSONALIZARE VS E 
CARAMAN DEPERSONALIZARE POETICA - 
UN PARADOX INERȚIAL 
AL INTEGRARII 


Din diversele discuţii despre modernism şi postmoder- 
nism, adunate până astăzi, - dincolo de identificarea deja a 
unor noi tendinţe literare, după postmodernism, de exem- 
plu transmodernismul lui Theodor Codreanu, pe care-l ex- 
plică într-un studiu destul de impozant pentru un concept 
nou şi încă puţin împărtăşit, sau termenul de postliteratu- 
ră, semnalat ca tendință actuală de Constantin Severin - 
putem desprinde o idee semnificativă care priveşte rela- 
ţionarea primelor două concepte invocate (modernism şi 
postmodernism). Este vorba, la o analiză mai atentă, des- 
pre un raport mai mult de apropiere decât de distanţare în- 
tre acestea, pentru că diferenţele se configurează în spaţiul 
consolidat al unei concepţii despre poezie, schimbându-se 
detalii de optică şi atitudine ale eului liric, comparativ cu, 
de pildă, raportul între poezia modernă şi cea anterioară, 
or, odată cu apariția modernismului se naşte, în fond, po- 
ezia, având loc mutații paradigmatice în acest domeniu. În 
extensie de sens am putea fructifica tipologia metaforică 
blagiană, afirmând că poezia modernă capătă atributul re- 
velatoriu, iar cea de dinainte rămâne în sfera convențional 
plasticizantă. Nici postmodernismul nu se abate de la re- 
velaţii, chiar dacă se complace „în inima neantului”, după 
afirmaţiile lui Mircea Cărtărescu: „Dacă omul modernist 
era prin excelenţă tragic, strivit, ca personajele existenți- 
aliste, de confruntarea cu neantul, vehiculând o mistică a 
suferinţei şi o paranoia intelectualistă centrată pe omni- 
prezența (sau omniabsența) sensului, postmodernul, în 
schimb, pare să-şi fi găsit cel mai confortabil adăpost chiar 
în inima neantului” (Mircea Cărtărescu, Postmodernismul 
românesc, Editura Humanitas, 1999, p. 65). 


Pentru a exemplifica segmentul în care are loc distanțarea 
dintre poezia modernă şi cea posmodernă cu unele cono- 
taţii de păstrare a tradiţiei poetice, dar remarcând prezența 
unei procesualități estetice, evolutive, am ales spre discuţie 
aspectul personalizare vs depersonalizare a poeziei. Per- 

sonalizarea la poeții posmoderniști și postmoderni se face, dincolo de celelalte 
numeroase mijloace, şi printr-un foarte atractiv şi sugestiv procedeu: folosirea 
numelui propriu real în textele artistice (poezie sau proză), care ridică discuţii 
privind până şi statutul acestei creaţii, având loc o interferență neobişnuită, de 
cochetare lejeră, între două realităţi care se exclud. 


Vorbim în acest sens despre instanţa eului liric (eu tipic la Tudor Vianu, eu 
numenal la Liviu Rusu) ce îmbracă fără complexe, în postmodernism, hainele 
poetului autor (care l-a creat), pornind, de exemplu, la cumpărături în locul 
acestuia din urmă. Identitatea şi numele poetului devin automat materie po- 
etică şi substanţă a imaginarului liric. Acest fenomen, dacă nu cumva pune 
problema statutului poeziei / poeticităţii, pentru că se vorbeşte astăzi despre 
lipsa metafizicului şi dispariţia poeziei „adevărate”, că poezia zilelor noastre nu 
mai este poezie, deşi mulți se declară poeţi etc., cel puţin zdruncină noţiunile 
care stau la baza receptării poetice. Dacă ne gândim la precedentele literare 
cu referire la particularităţile liricii actuale, care însă nu ţin de statistica unor 
motive, ci de paradigmă, de modul în care poezia somează realitatea, ne poate 
veni ideea distincţiei călinesciene dintre lirismul subiectiv şi obiectiv, având la 
bază raportul dintre atitudinile şi formele eului liric, discutat pe larg de Vianu 
la noi. Manolescu însă, fiind criticul reprezentant al unei etape de evoluţie poe- 
tică ulterioară celei călinesciene, evită să abordeze în mod tranşant termenul de 
lirism obiectiv, din ce în ce mai contradictoriu pentru aplicaţiile pe care le face 
din perspectiva actualităţii, iar pentru a distinge totuşi acest tip de lirism, pro- 
priu lui Coşbuc sau Goga, foloseşte sintagma personaj subiectiv sau personaj 
dramatizat, afirmând că: „Lirismul în genere poate fi expresia directă a emoţiei 
ori disimularea ei printr-o mască sau printr-un personaj dramatizat: dar în toa- 
te trei cazurile avem de a face cu subiectivitatea poetului în căutarea limbajului 
potrivit” (N. Manolescu, Teme 3, Editura Cartea Românească, Bucureşti, 1978, 
p. 154). În ce măsură poate rămâne pertinentă această distincție pornind de la 
ideea de personalizare în poezie, unde - în cadrul unui imaginar cu însemnele 
abitudinale - dă buzna un personaj care poartă numele autorului, care îi sea- 
mănă izbitor, care se declară şi este recunoscut ca autor etc. și se aliniază unui 
eu liric „tradiţional”, încălcând aparent limitele ficționalităţii? Rămâne o certi- 
tudine că subiectivitatea care generează un imaginar cu autonomie în interiorul 
artei se păstrează, aceasta este deci o achiziție de durată a poeziei, iar ideea de 
coborâre a poeziei în cotidian nu contrazice acest adevăr, pentru că se schimbă, 
de fapt, legile acestei subiectivități. 


Începem abordarea aplicativă cu un poet care ar părea straniu pentru contextul 
invocat, dar care corespunde, prin natura acestuia, principiilor postmoderne — 
Gellu Naum. Deşi creaţia lui literară este considerată ca aparţinând suprarea- 
lismului, adus în România interbelică de acesta şi consolidat aici, Gellu Naum 
credem că rămâne (prin anticipare!) un postmodern prin libertatea-i excesivă, 
sau, în orice caz, poezia acestuia depăşeşte modernismul poetic românesc, în 
perioada respectivă încă nevorbindu-se de postmodernismul înțeles în sensul 
actual. De fapt, suprarealismul lui Gellu Naum poate fi privit foarte bine ca un 

hiperrealism postmodernist, având atributele necesare şi atitudinea eului ce sfi- 
dează metafizicul prin biografismul preponderent în poezia (şi proza poetică) a 
acestuia. Folosirea numelui său real în romanul Zenobia - pe lângă personajul 
feminin central cu acelaşi nume, există aici şi Naum, personajul principal mascu- 
lin — poate că nu reprezintă ideea de personalizare în sensul în care ne interesează 
(cel care ar pune problema statutului literaturii), pentru că, deși poartă numele 
Naum, personajul este unul profund literar, deşi este ironic, ironia lui este trăi- 
tă ca o „adevărată” ficțiune dezvoltată într-un sistem romanesc coerent. Acesta 
scrie, de exemplu, un homan - pronunție ironică, dar deloc comică, care trezeş- 
te mai mult gânduri transcendând fizicul decât pur şi simplu desființând specia 
literară amintită şi reducând-o la neant. Acest tip de personalizare este, de fapt, 
o depersonalizare trucată, care consolidează statutul literaturii ca realitate unică 
fără posibilitatea confundării cu cea referenţială. Iar trucurile estetice din opera 
lui Gellu Naum mizează pe mediumnicul sugerat aici, care îmbracă ideea că totul 
e transcendent. 


O altă semnificaţie o comportă apariţia numelui său propriu într-un text poetic. 
În poezia Pe un divan în fosta fierărie optica referenţialităţii se schimbă în mod 
radical. Concretul, biograficul este anume literatura. Nu este cumva vorba despre 
postmodernista literaturizare a realității? Realitatea, se pare, aici însă ia locul de 
altădată al literaturii - spațiul cuprinzând inefabilul; este „răsuflarea unei balene 
ireale îngropată în zăpadă la mare înălțime sub cerul sângeriu”, şi această revelație 
o avem abia când apare la sfârşitul textului ecoul numelui Naum - AUM, nume 
şoptit de această „balenă ireală” care este realitatea, pe când realitatea poemului 
este una de o referenţialitate covârșitoare: „Stăteam întins pe spate pe un divan în 
fosta fierărie şi ascultam cum cineva ascuns sau nevăzut şoptea ceva în limba lui 
necunoscută mie / (...) / venea dintr-o semantică nebună, murea la capătul dintâi 
şi se năștea la capătul din urmă (...)”. Din citat bucata „stăteam întins pe spate pe 
un divan din fosta fierărie şi ascultam” reprezintă o configuraţie a spaţiului exclu- 
siv al poeziei care îl înglobează pe eul liric (ceea ce nu poate fi contestat), iar tot ce 
urmează este realitatea din afara poemului, cea în care există numele Naum (de 
altfel, singurul şi sigurul indiciu asupra acestei lumi), dar pe marginea căreia eul 
liric nu poate face decât „afirmaţii poetice”. Tocmai lumea de dincoace de poem, 
cunoscută de toți şi arătată tuturor, cea în care există ca persoană Naum, deci 
cea reală, este prezentată ca nedefinită şi enigmatică, ca produs al imaginaţiei, 
de fapt, al intuiţiei sau al muzei artistice, şi, dimpotrivă, conţinutul poematic îl 
constituie anume lucrurile cele mai reale şi palpabile. 


lată că trăirea dermică, concretă, cotidiană este cultivată într-un mod neaşteptat 
la Gellu Naum, cu deosebire de postmoderniștii „autorizaţi” care şi-au pus toate 
speranţele artistice într-o asemenea zisă inovaţie optzecistă şi pe care au numit-o 
artă, atenuând limita dintre cele două realități până atunci exclusive. Genul de 
personalizare despre care putem vorbi în cazul lui Gellu Naum este unul care mai 
face această distincţie între literatură / ficțiune şi realitate, dar cu o flexibilitate 
permisivă, cu o deschidere care admite schimbul de măşti al acestora. Găsim în 
opera poetului un preţios component (foarte estetizat) al ideilor de integrare, 

de interrelaționare, de interconectivitate, de interșanjabilitate, de transsocializare 
etc., concepte pe care se sprijină lumea postmodernă. Exemplul lui Gellu Naum, 
fie şi numai prin schimbarea de optică asupra palierelor literar şi referenţial, în- 
globarea acestuia din urmă în primul, pe linia personalizării poate fi considerat 
un liant intern al literaturii române în momentele ei de traversare a modernis- 
mului către postmodernism, în intenţiile de integrare în literatura europeană / 
universală, prin a ne ajuta să ne integrăm mai întâi în propria literatură, justifi- 
cându-ne gesturile de devansare. 


Un poet foarte reprezentativ pentru aspectul pe care l-am abordat este supranu- 
mitul fracturist Dumitru Crudu (n. 1967, Ungheni, Republica Moldova), fiind 
şi autorul manifestului fracturist (coautor - Marius Ianuș), lansat de aproape un 
deceniu la Brașov („Monitorul de Braşov”). Ca poet se remarcă, în afară de apa- 
riţiile sale în presa literară din Republica Moldova şi România sau în antologii 
colective, prin volumele de autor Falsul Dimitrie (1994), E închis va rugăm nu 
deranjaţi (1994), Şase cânturi pentru cei care vor să închirieze apartamente (1996), 
Falsul Dimitrie Crudu (2003), Pooooooooooate (2004). Deşi doar două dintre ti- 
tlurile enumerate conţin propriu-zis numele autorului, toate includ poezii „cu 
Dumitru Crudu”. Autorul intră ireversibil în jocul identităţilor lirice pentru a 
izgoni din paradisul convenţionalizat al poemului orice instanță care ar oferi, din 
start, fără a „citi” poemul în singularitatea lui, o posibilă grilă de lectură. Dumitru 
Crudu refuză conştient (şi conştiincios) împrumutul literar, chiar cu riscul de a 
produce noutăţi hipotermice în febra inspiraţiei inovatoare a liricului. Un exem- 
plu personalizant: „ai deschis oare şi tu vreodată ușa dimitrie şi ea / de fapt să fie 
goală şi înăuntrul ei să nu fie nimeni / şi uşa şi camera aia să fie de fapt ale tale / 
oare te-ai descălțat şi tu de papuci vreodată dimitrie / iar ei de fapt să fie murdari / 
te-ai dezbrăcat oare şi tu de haine / şi ai văzut oare că ele se tăvălesc pe jos pe 
podea ca o / femeie beată ţi-a fost şi ţie somn vreodată dimitrie / te-ai întins oare 
şi tu în pat şi alături de tine să simţi că / nu este nimeni că te prăbuşești într-un 
gol alb n-ai încercat / oare şi tu atunci dimitrie să te apuci de nişte sâni / moi ca 
de niște scări de piatră dar să simți că de fapt / şi ele lipsesc n-ai căutat oare şi tu 
atunci nişte coapse / primitoare şi pe care de fapt să nu le găseşti n-ai încercat / să 
te ascunzi sub un păr de femeie care şi el / lipsea te-ar fi strâns atunci niște braţe 
subțiri dar şi ele / lipseau oare n-ai simţit şi tu dimitrie / că nu sunt nişte picioare 
umede care să ţi se întindă / ca niște melci sub tine o dimitrie dimitrie / te mai 
gândeai atunci la crime la literatură la şah / oare n-ai ieșit şi tu atunci în noapte să 
te plimbi...” (Dumitru Crudu, Falsul Dimitrie, Editura Arhipelag, Târgu-Mureș, 
1994). 


Credem că acest procedeu (dar ar trebui analizat, de fapt, ca fenomen. Interesantă 
în acest sens este afirmaţia lui Bogdan Ghiu despre imaginea artistică: „Nu tre- 
buie să vedem nimic în imagini. Nu trebuie să vedem în imagini, în imagini nu e 
nimic de văzut. În imagini suntem numai noi”) nu pune problema sugestivităţii: 
care dintre instanţe este mai plin de semnificaţie poetică, un eu liric imperso- 
nalizat care a autentificat şi certificat mereu liricul, sau unul care se confundă 
lamentabil cu o persoană reală, trezindu-ne din literatură (nu avem şanse să ne 


46 


trezim din literatură, ficţiunea e veşnică! — Falsul Dimitrie!)? Or, numele real asta 
intenţionează, autorul nu investeşte nimic mai mult pentru a reprezenta o altfel 
de persoană - personaj cu acest nume, în poezie îl caută anume pe acesta. Nume- 
le este invocat pentru a spune „totul” despre identitatea lui, el nu este fals şi nu 
reprezintă falsitatea. Se pare că teoretizările făcute de Dumitru Crudu în privința 
necontrafăcutului din fracturism îşi găsesc justificarea sub acest aspect. Proble- 
ma, în această odine de idei, nu stă deci, după cum remarcam mai sus, în suges- 
tivitate, ci în perspectivă, în optică, în zdruncinarea convențiilor artistice. Pentru 
că arta este o perspectivă asupra lucrurilor, iar intrarea în acest cadru este pre- 
gătită printr-o anumită tradiție, Dumitru Crudu încearcă prin personalizare să 
relanseze perspectiva artei. E ca şi în cazul problemelor de logică, ca atunci când 
întrebarea se formulează automat pornind de la datele problemei, iar răspunsul 
trebuie căutat anume în altă parte şi anume dincolo de datele acesteia. Dacă spun: 
pe masa din bucătărie se află 316 cireşe albe şi 15 roşii, câte cireşe sunt în total, 
atunci nu trebuie să urmăm logica expunerii condiţiilor adunând, ci să ne gân- 
dim serios dacă roşiile sunt cireşe pentru a da un răspuns logic şi adevărat. 


* 


Coborârea artei în cotidian este un gest de degradare a statutului artei? Ea devine 
cumva nonartă? Credem că ceea ce se întâmplă, de fapt, e că arta este deposedată 
pur şi simplu de statutul de obiect şi redusă la atitudine. În arta actuală contează, 
de fapt, artistul care este „reprezentantul” direct şi concret al atitudinii artistice. 
Obiectul artistic este cel mult un liant absolut convenţional dintre atitudini (cea 
a artistului şi cea a receptorului), un conductor dintr-un material neprețios care 
asigură cu eficiență maximă transferul de atitudine dinspre artist spre receptor. 
Personalizarea din poezie are tocmai această miză, de a indica alura propriu-zi- 
să a poetului (creatorului) în ipostaza sa directă, abolind straturile textualizării. 
Acest detaliu legat de construcția poeziei şi raportul ei cu realitatea pune în mod 
direct problema redefinirii artei, aflată la actuala etapă a evoluţiei. 


În aceeaşi ordine de idei în care am invocat şi analizat fenomenul personalizării 
concrete în poezie prin exemplele Naum şi Dumitru Crudu, pentru că accentul 
cade pe individualitatea trăirii artistice, pentru că există în acest caz o dorință de 
autentificare atât de acută, arta în sine începe să fie evaluată ca un conductor de 
emoții, operele se întrec unele pe altele în a-și strivi receptorii prin emotivitate. 
Astfel, în imediata vecinătate a discuţiilor despre individualitate vorbim şi despre 
o dispariţie a individualității - o depersonalizare a artei, remarcând o realitate 
contradictorie a lucrurilor. Sugestiv în sensul acesta este titlul unui capitol, Veniţi 
să dați lumină (artei)!, din recenta carte semnată de Bogdan Ghiu, Eu (I) Artistul. 
Viaţa după supravieţuire, o lucrare esenţială, memorabilă, citabilă la tot pasul, 
despre principiile unei arte în afara vreunui stop-cadru, evolutive şi paradoxale, 
şi o operă predictivă (promite şi admite chiar „codul de bare pentru viitorul mon- 
struos al artei”) . În legătură cu ficţiunea despre care ziceam că nu poate muri, 
ne putem gândi că totuși evoluează spre ceea ce a numit Bogdan Ghiu virtual: 

„«Virtualul» este un mediu de protecţie. «Virtualizarea» realităţii este o tehnică 
de protecţie: de anihilare, de neutralizare, de «civilizare», de hiperumanizare a 
realităţii (...). Neutralizarea omului prin dublarea şi simularea lui (virtualizantă), 
omul-semn, controlabil, manipulabil în câmp” (p. 210-211). 


Rămâne să medităm dacă „fiinţa de hârtie” a lui Barthes şi eul liric cu tendințe 
de metamorfozare nu pregătesc cumva apariţia unui eu virtualizat, care se oferă 
prompt, nemediat, receptării - abolind timpul şi spaţiul, dar care nu poate fi re- 
ceptat decât fals, care creează impresia că îşi redă identitatea reală, dar care refuză 
pentru totdeauna certitudinea reprezentării. Vom vedea dacă predicțiunile lui 
Bogdan Ghiu se vor adeveri în totalitate, deşi unele țin deja de domeniul prezen- 
tului. Cert este că postmoderniştii, cu toate încercările lor de a „renova” para- 
digmatic, inclusiv la nivel de statut, poezia / literatura, prin a le pune față în față 
cu realitatea referenţială, nu vor izbuti niciodată (în fond, nici nu intenţionează) 
să reducă la neant epoca modernităţii care a „implantat” în cititor un organ spe- 
cial pentru artă. Aşa încât orice referință inclusă în textul artistic cu scopul de a 
umbla serios la butoanele sensibilităţii poetice a lectorului va fi percepută totuşi 
simbolic. Literatura nu se poate, în fond, lepăda (acum) de statutul său de „lume 
paralelă”, chiar dacă provoacă tentaţia redefinirii prin lumea imediată; pericolul 
ei este însă altul, aşa cum avertizează Bogdan Ghiu, — riscă depersonalizarea toc- 
mai prin fenomenul literaturizării realității. 

NISTOR ŞI CUNOAŞTERE _ 
PLURIDISCIPLINARA 


Deşi Omul este dotat de la natură cu un potenţial uriaş 
pentru memorare, selecție, corelare a cunoştinţelor şi 
adaptare a trăirilor sale la diferite tehnologii, totuși acest 
cuplaj continuu al sistemului său nervos şi al structurilor 
sale senzoriale în stări sintetizatoare, în subtile procese de 
asimilare-dezasimilare poate fi nu doar stresant şi angoa- 
sant, ci şi distorsionant. Când facem însă aceste aprecieri 
trebuie să ţinem cont de faptul că omul istoric, spre a ajun- 
ge ceea ce este el astăzi, a parcurs mai multe etape de conti- 
nuu efort, de adaptare şi pliere la mediul social-matcă (sau 
fluctuant) în care a sălăşluit sau sălăşluieşte. Să amintim, 
în legătură cu această chestiune, pentru început, de pri- 
mitivul care şi-a focalizat întreaga gamă a simţurilor către 
referința orală şi auditivă, atât în instituirea unui limbaj 
comun grupului social aparținător, cât şi în tămăduirea 
sufletească prin ritualuri şi incantaţii muzicale. Intrarea, 
apoi, a omenirii în stadiul culturii vizuale prin inventarea 
alfabetului fonic, adică adaosul auditiv la simbolurile gra- 
fice ale scrierii, adesea hieratice (cuneiforme, hieroglifi- 
ce, ideografice, pictografice etc.), a însemnat aşezarea în 
acelaşi plan, ca importanţă şi semnificaţie, a două simţuri 
senzoriale — auzul și văzul — într-o manifestare simultană, 
activă, energică. 


A existat, aşadar, cândva, într-o etapă pe care noi o numim 
acum „paradisiacă,” o condiţie ideală a omului în lume, în 
care toate simţurile acestuia se aflau într-o armonie per- 
fectă, atât între ele, cât şi în acord cu mediul în care acesta 
vieţuia. Îndepărtarea însă de natură, parcursul său istorist 
şi relaţiile sociale tot mai sofisticate i-au determinat atât 
pervertirea comportamentală, cât şi cea senzorială, căci 
tehnologiile inventate de el pe acest traseu (printre care şi 
mijloacele de comunicare) au funcționat întocmai ca niş- 
te pârghii de prelungire a simţurilor sale. Iar raporturile 
fireşti dintre simţurile omeneşti şi lumea fizică au suferit 
modificări fundamentale, ca şi raporturile dintre simţuri, 
tot mai disarmonice şi mai instabile, chiar prin faptul că 

tehnologiile de ultim răcnet au „premiat” mereu unul sau altul dintre ele, astfel 
încât informaţia pe care insul uman o exteriorizează mai frecvent prin organele 
sale de simţ, racordate la noile invenţii tehnologice, deplasează automat unghiul 
de interes al percepţiei (și chiar al gândirii) către o zonă senzorială privilegiată. 
Așa se explică şi modul cum cunoaşterea senzorială („exteriorizările”) a propul- 
sat în zona intensivă a comunicării fie vorbirea, desenul, sculptura, arhitectura, 
tipăriturile, telegraful, telefonul, radiofonia, televiziunea, internetul etc., acordând 
întâietate organului de percepţie favorizat, corespunzător mijlocului de comuni- 
care adoptat de către om pe scara timpului. „Aportul său, care este considerabil — 
scrie filozoful canadian McLuhan -, a constat în a semnala ruptura dintre lumea 
magică a auzului şi lumea indiferentă a văzului şi în a arăta că ea a permis apariția 
omului detribalizat”!. McLuhan are în vedere că omul alfabetizat a apărut mai 
întâi în Grecia antică, accentuând faptul că acesta „este un om dedublat, un schi- 
zofren, cum au fost, de la apariţia alfabetului fonic, toți oamenii alfabetizaţi. (...) 
Din lumea magică, sonoră, a relaţiilor simultane, pe care o constituie spaţiul oral 
şi acustic, există o singură cale spre libertatea şi independenţa omului detribali- 
zat. Această cale trece prin alfabetul fonic, care îi transportă pe oameni deodată 
pe diverse trepte ale dualismului schizofrenic”?. 


Aprecierile filozofului canadian referitoare la spiritul dihotomic al grecului al- 
fabetizat sunt tranşante: acesta este departe de conţinutul de adevăr al maximei 
lui Protagoras din Abdera (cum că omul ar fi „măsura tuturor lucrurilor”), el 
fiind excesiv în toate (poezie, filozofie, religie, păcat), însă cu manifestări specifi- 
ce celor două tendinţe - una îndreptată către viața de apoi (pătimașă, religioasă, 
mistică), cealaltă raționalistă, empirică, animată de elan şi bucurie (mereu avidă 
de cunoaştere). Între cele două aspecte fundamentale ale culturii vechii Elade 
stăruie spiritul euristic al lui Socrate, „primul care a despărțit mintea de inimă”?. 
Acest faimos trăitor la hotarele dintre cultura orală şi cea alfabetică a avut curajul 
de a nu lua nimic în seamă din enunţurile şi preceptele sofiștilor, în ciuda ingeni- 
ozităţii lor, nici măcar din cele formulate de către celebrul Gorgias din Leontinoi, 
în maniera acestei exemplificări: „În lume nu există nimic; dacă ar exista ceva nu 
ar putea fi cunoscut; dacă ar putea fi cunoscut, nu ar putea fi comunicat!”. 


În general, cultura Greciei antice poate fi greu de înţeles pentru cineva care nu cu- 
noaşte tehnica alfabetică; ea este produsul fertil al unei societăți aşezate temeinic 
(„cetatea”), care trăieşte cu intensitate întreaga empirie a spaţiului închis; preapli- 
nul ei se revarsă apoi, influențând întreaga artă şi cronologie a Evului Mediu până 
la apariţia tiparului (secolul al XV-lea), când vechile tehnici ale uniformităţii şi 
repetabilității manuscriselor (prin copiere manuală) sunt înlocuite cu formele 
tehnologiei lui Gutenberg. Însă cum acest procedeu nu s-a introdus instanta- 
neu şi pretutindeni, trebuie să subliniem aici existența, vreme de secole, chiar şi 
în Evul Mediu Mijlociu, a unor adversităţi şi conflicte mocnite între structurile 
scripturale şi structurile orale ale cunoaşterii care se răsfrâng, desigur, şi asupra 
vieţii sociale, nu doar asupra celei cărturăreşti. Căci în mentalitatea omului oral 
(în expresia vorbită) se decanta conţinutul tuturor nivelurilor de comunicare. 
Așa, chilia călugărului catharic era nişa ideală pentru cântat, iar învățătura sco- 

lastică, legată de filozofia stoică din Roma târzie, era axată pe cultivarea tradiţiei 
şi interesului pentru aforismele lui Seneca, pentru culegerile lui de maxime şi 
sentințe. „După Gutenberg, noua intensitate dobândită de văz pretinde ca lu- 
mina să se reverse asupra tuturor lucrurilor. Concepţia despre spaţiu și timp s-a 
modificat, astfel încât ele ajung să fie considerate recipiente ce trebuie umplute cu 
obiecte sau activități”. 


Dinamica tiparului a impus o accentuare a vizualului şi, aruncând o punte peste 
fluviul tulbure al filozofiei scolastice, constituie, practic, comerțul medieval de 
cărți, fiind vorba de tipărituri cu un conţinut foarte divers, variind de la pietatea 
liturgică, literatură şi filozofie utopică până la ştiinţă şi politică. Mercantilismul 
noii tehnologii a împins Occidentul în faza progresului şi, în ciuda faptului că în 
Renaștere arta a contribuit la transpunerea auditivului în forme vizual-retiniene, 
„ruptura provocată de tipar între spirit şi inimă este trauma de care suferă Europa 
de la Machiavelli până în ziua de azi'*. Consecințele - faste şi nefaste - ale tiparu- 
lui nu au întârziat să apară, înregistrând, între altele: divorțul declarat dintre mu- 
zică şi poezie; instituirea crezului că presa tipografică este o maşină producătoare 
de nemurire (febră care i-a cuprins pe toți scriitorii medievali, cu excepția lui 
Shakespeare, dar sindromul este departe de a fi vindecabil şi astăzi!); inventarea 
„aritmeticii politice” (regulile lui Machiavelli pentru afaceri, separte de cele pen- 
tru viaţa privată) şi a „calculului hedonist” (de la Cervantes la Ibsen, în întreaga 
literatură modernă); purificarea latinei până la dispariţia ei, transformând limbile 
naționale în sisteme închise, centralizatoare, fixând totodată fundamentul naţio- 
nalismului modern. În plus, logica tipografică l-a creat pe omul alienat (intuitiv 
şi irațional), dar a şi descătuşat energii spirituale nebănuite, structurând „noul 
simț” al omenescului - pictural, neconvențional şi cinematografic — eliberându-l 
pe Om de arhetipurile conştiinţei individuale şi pregătindu-l, astfel, să accepte 
arhetipurile inconştientului colectiv. 


Impunând, în plan social, „voci” care, poate, altfel ar fi fost sortite tăcerii, aparți- 
nând unor spirite revolute - precum Bruno, Copernic, Galilei, Newton, Descar- 
tes, Pascal, Darwin, Nietzsche, Freud, Einstein ş.a. —, tiparul este cea mai frumoa- 
să şi mai romantică călătorie întru comunicare, cunoaştere, ştiinţă şi învățătură 
din istoria omenirii. „Sistemul lui Copernic — scrie Werner Heisenberg —, legile 
lui Kepler şi mecanica lui Newton s-au confirmat prin interpretarea experien- 
telor, a rezultatelor observaţiilor şi prin tehnică într-o asemenea măsură şi cu o 
atât de extremă exactitate, încât corectitudinea lor, după Principia lui Newton, nu 
poate fi pusă la îndoială”. 


Trebuie să recunoaştem că, până dincoace de descoperirea spațiului curb (în 
1905), prin imersiune în organicismul mediului electronic, tiparul a fost difuzo- 
rul cel mai fidel al conceptelor filozofice, între care, bineînţeles, şi al ontologiei lui 
Martin Heidegger care, susținând folosirea totalității limbajului ca dat filozofic, 
susținea, de fapt (fără a proslăvi analfabetismul), că acesta ar conţine (cel puţin 
în perioada analfabetă a insului) raportul cel mai limpede dintre toate simţurile 
umane. Însă, în privinţa gândirii speculative a gânditorului german, lui McLu- 
han i se pare că „Heidegger practică surfing-ul pe coamele valului electronic, la 

fel de triumfal ca Descartes pe valul mecanic”. Așadar, s-ar părea că tiparul, cu 
uniformitatea, repetabilitatea şi posibilitățile lui nelimitate, ar putea da glorie şi 
viaţă nouă oricui, câtă vreme ne îndepărtează de primitivism şi de superstiţiile 
inconştientului care alcătuiesc „Africa din noi”; dar există şi altfel de convingeri 
şi atitudini faţă de această „mașină” de comunicare şi cunoaştere: Dunciada lui 
Pope - scrie McLuhan - se ridică împotriva cărții, considerate a fi „agentul unei 
reînvieri primitiviste şi romantice”, acuzând-o fățiș că, „prin calitatea pur vizuală, 
evocă rezonanța magică a hoardei tribale”. Filozoful canadian îl mai aminteşte 
aici, în cadrul acestei „galaxii reconsiderate”, şi pe savantul român Mircea Eliade, 
cel care în Sacrul și profanul preamăreşte această „lume tribală, analfabetă”. 


Dar, graţie tiparului, şi comunicarea artistică se reconfigurează atipic în epoca 
modernă, cel puţin față de modelele şi specificul Renaşterii. Avem aici în vede- 
re apariția cărții O estetică a urâtului (publicată la Königsberg, în aşezarea de 
obârşie a lui Kant, în 1853), a filozofului german Karl Rosenkranz, care a deschis 
una dintre perspectivele înnoitoare ale idealului artistic din a doua jumătate a 
veacului al XIX-lea, în cadrul căreia se prefigurează aspectele de care ar trebui 
să se ţină cont în omologarea unei (unor) opere de artă: imperfecțiunea, urâtul 
natural şi cel spiritual, disarmonia, asimetria, incorectitudinea, ordinarul, mes- 
chinul, slăbiciunea, josnicul, obişnuitul (mediocrul), întâmplătorul şi arbitrariul, 
inevoluatul, dezgustătorul, grosolanul, hidosul, absurdul, scârbosul, răul, fărăde- 
legea, fantasticul, diabolicul. Multe din aceste „aspecte” estetice vor fi considerate 
concepții privilegiate în paradigma postmodernismului. „Orice frumos - susține 
K. Rosenkranz —, întrucât trebuie să aibă formă, se bazează pe anumite proporţii 
universale, pe unitate, simetrie şi armonie. Urâtul începe tocmai de aceea, odată 
cu lipsa de formă, ce împiedică împlinirea unităţii sau o dizolvă în informal, de- 
terminând astfel o dezordine a compoziţiei şi contradicției disarmonice”". 


Asistăm, prin urmare, la o confruntare din care ar rezulta că, într-un final, cheia 
de aur a acestui fenomen este, în chip paradoxal, chiar redescoperirea tranzacţi- 
ilor dintre Eu şi Lume sau, mai simplificat, dintre subiectul comunicator (cunos- 
cător) şi obiectul comunicat (cunoscut). Căci alfabetizarea a transformat indi- 
vidul luminat „într-un sistem închis” şi a creat o falie între aparenţă şi realitate, 
între care stăruie doar „fluxul de conştiinţă”. Asupra acestei probleme vom stărui 
ceva mai mult, deoarece considerăm că, în ansamblul ei, conștiința constituie un 
factor esenţial al despărțirii dintre curente filozofice şi direcţii în psihologie, între 
materialism şi idealism, între reducționism şi holism, pozitivism şi hermeneu- 
tică, fenomenologie şi introspecţionism, chiar între concepţii privitoare la inte- 
ligenţa artificială (care consideră că se pot crea roboţi cu emoţii şi conștiință) şi 
cele care, făcând distincţie între conștiință şi conştiență, susțin teze că progra- 
mele de calculator vor obţine conștiența (cuprinzând: reacții specifice la stimuli, 
direcționarea atenţiei, controlul comportamentului, integrarea informaţiilor). 
Evoluţia concepţiilor despre conștiință începe cu Platon şi Aristotel, continuând 
cu nuanţe specifice în filozofia lui Descartes, Malebranche, Witgensten, Carnap, 
Goodman, Robert Cummis şi Mark Rollins - ultimii fiind reprezentanți ai şti- 
inţelor cognitive, ai neuroştiinței şi filozofiei mentalului. Principalele funcţii ale 

conștiinței ar putea fi rezumate la: „orientarea în spațiu şi timp, sesizarea ordinii 
lucrurilor şi separarea realului de fictiv, înţelegerea realității, asumarea şi con- 
trolul activităţii, transpunerea informaţiilor şi impresiilor dintr-un cod psihic în 
altul pe bază de criterii şi motivații morale sau de altă natură.... Până aici avem 
aproape o transpunere a modelului kantian de comunicare și cunoaştere, din care 
rezultă că, indubitabil, conștiința reprezintă „un nivel superior de manifestare 
sincretică a fenomenelor psihice, limbaj, cunoștințe, simboluri, valori...!!. Dar 
pentru a înţelege mai bine cum funcţionează conștiința şi cum se manifestă sin- 
dromul adaptării la mediu, a comunicării şi cunoaşterii, a celei mai evoluate fiinţe 
de pe Terra, e necesar să recurgem la domenii diferite şi extrem de specializate, 
precum: psihologia, neurologia, teoria comunicaţiilor și endocrinologia. Cerce- 
tările ştiinţifice au arătat că reacţiile corespunzătoare acestui proces se produc pe 
tot parcursul vieții unui individ şi constituie un răspuns la schimbările din me- 
diul fizic şi social care îl înconjoară: „...supărarea, grija, conflictul, incertitudinea, 
ba chiar aşteptarea unei bucurii, ilaritatea şi veselia — toate pun în funcţie uzina 
ACTH” (Sub această denumire este cunoscută de către specialişti substanţa pro- 
dusă de biofiză care intră în combinaţie cu glandele suprarenale)”. 


Americanul Alvin Toffler face un calcul extrem de interesant, care ilustrează mo- 
dul cum şi-a petrecut Omul viaţa în ultimii 50.000 de ani; dacă am împărți aceas- 
tă cifră la 62 (durata medie de viață a unui individ), am obține 800 de perioade de 
viaţă, reprezentând succesiunea corespunzătoare a generaţiilor umane pe Terra. 
Din aceste 800 de perioade, omul a petrecut circa 650 în peşteri, 150 în locuinţe 
şi „abia în ultimele 70 de perioade a reușit să comunice efectiv de la o perioadă la 
alta, şi aceasta datorită scrisului. Abia în ultimele şase perioade de viaţă masele de 
oameni au ajuns să vadă cuvântul tipărit. Abia în ultimele patru perioade a deve- 
nit posibil să se măsoare timpul cu oarecare precizie. Abia în ultimele două a fost 
folosit pentru prima oară motorul electric. lar majoritatea covârșitoare a tuturor 
bunurilor materiale pe care le folosim în viața noastră zilnică au fost produse în 
ultima perioadă - cea prezentă, a 800-a'!?. 


Societatea umană, în întregul ei, constituie astăzi — grație mijloacelor de infor- 
maţie şi comunicaţie transmise la mari distanţe — un sat planetar. Sateliți super- 
dotați gravitează în jurul globului terestru putând identifica, pe orice suprafață 
a lui, ființe şi obiecte până şi de dimensiunile unui pix. Există un război total al 
informaţiilor între superputeri, care fac şi desfac totul, influențează economia şi 
tranzacţiile comerciale, controlând și filtrând până şi cele mai banale amănun- 
te ale vieții cotidiene, astfel încât din sunetele sexuale înregistrate prin hoteluri 
de lux rezultă, adesea, căi ferate ruginite şi schelete metalice contorsionate, căci 
„ocazional, practicanţii excesiv de zeloşi fixează microfoane în camerele de hotel 
sau birourile unde rivalii negociază o tranzacţie. Încă mai puţin agreabili sunt 
contractorii defensivi ai SUA, care au plătit consultanţi ca să afle dinainte cât de 
mult licitau competitorii lor pentru un proiect al Pentagonului, permițându-şi 
astfel să subliciteze”!+. Totul se reduce la informaţie şi comunicare. În perspectivă 
istorică, Toffler distinge trei moduri diferite de comunicare, şi anume: un mod 
rudimentar, în termeni supra-simplificaţi, în primul val, corespunzător societă- 

ţilor agrare, când informaţia circula pe cale orală, difuzându-se în comunități 
extrem de restrânse; mai apoi, comunicațiile la distanță au dat naştere oficiului 
poştal, telegrafului şi telefonului, în cel de-al doilea val, când ziarele, revistele, ci- 
nematograful, radioul şi televiziunea prezentau, fiecare, capacitatea de a transmi- 
te, simultan, acelaşi mesaj la milioane de receptori; şi, în sfârşit, reflectând nevoile 
economiei postindustriale, cel de-al treilea val îşi specializează produsele imagis- 
tice şi transmite imagini tot mai sofisticate, idei, simboluri şi mesaje subliminale 
extrem de diverse unor segmente precise de populaţie, pieţe, profesiuni, grupări 
etnice, categorii de vârstă. În această ultimă fază supralicitarea informaţională la 
nivel senzorial este extrem de puternică şi îl determină pe insul uman să percea- 
pă realitatea într-un mod mai denaturat, căci supralicitarea cognitivă se opune 
capacităţii lui de a gândi. 


Dar, tot aşa cum un individ poate opta conştient pentru un stil de viață, o societa- 
te poate opta pentru un stil de civilizație. „Aceasta — scrie Alvin Toffler — este un 
lucru nou în istorie. În trecut civilizațiile apăreau la întâmplare. Astăzi acest pro- 
ces atinge pentru prima dată nivelul conştiinţei. Prin aplicarea unei politici teh- 
nice conștiente — paralel cu alte măsuri - putem contura civilizaţia de mâine”. 
Economistul austriac Friedrich A. Hayek (devenit cetățean britanic în 1938), în 
eseurile sale de analiză economică și filozofie socială, publicate pe la jumătatea 
secolului trecut, scrie despre uluitoarea putere a propagandei, a informaţiei co- 
municate dirijat, cu un anumit scop (de regulă, politic şi economic), de către un 
regim politic sau grup de interese, succesul propagandistic fiind garantat prin 
modul subtil în care este instituit un nou cod de valori morale - acestea sunt 
coafate şi făcute acceptabile sub numele celor vechi; totodată, se operează cu efi- 
ciență în domeniul vieţii sociale, astfel încât niciun compartiment să nu scape 
„neîndrumat”. Desigur, Hayek este preocupat în a glosa despre libertate şi adevăr 
în regimurile totalitare, dar cu atât mai de actualitate sunt judecăţile sale în regi- 
murile de tranziţie unde, apreciază el, „oamenii sunt făcuţi să-şi transfere devoţi- 
unea de la vechii zei la cei noi, sub pretextul că noii zei sunt în realitate, ceea ce le 
spusese dintotdeauna instinctul lor sănătos, dar nu putuseră întrezări mai-înainte 
decât în chip vag. Iar cea mai eficientă tehnică în acest scop este folosirea vechi- 
lor cuvinte, dar cu înţeles schimbat”. Avem aici, în rezumat, procedeul modern 
al manipulării în masă. Citind astfel de aprecieri, e uşor să cădem în plasa unor 
terori ale conspirației, ingenios construite în ultimul timp în unele cărți, vizând, 
în primul rând, succesul de librărie, aşa cum este cazul celei publicate de către 
jurnalista americană Cristina Martin, care, în urma unor investigaţii personale 
riscante, susține cu argumente existența Clubului Bilderberg (înființat, pare-se, 
în anul 1954, la hotelul Bilderberg din localitatea olandeză Oosterbeek) — alcătuit 
din politicieni, reprezentanţi ai Caselor regale, magnați ai afacerilor, bancheri, 
jurnalişti şi alte persoane influente din lume - care domină în întregime viața po- 
litică şi economică a planetei prin reuniunile internaţionale secrete, organizate, 
anual, de mai bine de o jumătate de secol. „Fără nicio îndoială, Clubul Bilderberg 
există - afirmă jurnalista americană. Însăşi Enciclopedia Britanică îl defineşte ast- 
fel în paginile sale: „Întrunirile anuale de trei zile, la care participă o sută dintre 
cei mai influienţi bancheri, economişti, oameni politici şi funcționari de stat din 


54 


Europa şi Statele Unite. Această conferinţă are loc în fiecare an în altă ţară occi- 
dentală şi în cel mai strict secret. Ea oferă un climat de intimitate neprotocolară 
în care cei ce influenţează politicile internaţionale se simt în largul lor”. 


Dar dacă situaţia în plan social prezintă aceste sumbre caracteristici, care ame- 
ninţă să suprime tot mai mult din rația noastră zilnică de libertate individuală, 
să vedem cum este cotată mişcarea de idei a secolului nostru, aflată sub umbrela 
postmodernismului. Într-o lucrare de sinteză extrem de bine elaborată, cercetă- 
toarea Angela Botez (redactor-şef al „Revistei de Filozofie”) scrie că noul curent 
cultural „neagă existenţa unei naturi umane construite în timp şi în diverse cul- 
turi, susținând imposibilitatea omului de a ajunge la esenţa realului. Pretenţia 
ştiinţei de a fi deținătoare de adevăr despre natura esenţială a lucrurilor şi fe- 
nomenelor îi pare suspectă. (...) Postmodernismul privilegiază eterogenitatea şi 
diferenţa ca forță eliberatoare în redefinirea discursului cultural. (...) Redescope- 
rirea pragmatismului şi hermeneuticii în filozofie (Rorty), schimbarea orientării 
cu privire la filozofia ştiinţei (Kuhn, Toulmin, Feyerabend), accentele asupra dis- 
continuității şi diferenţei în istorie şi asupra convenției poliforme în locul accen- 
telor pe cauzalitatea simplă sau chiar pe cea complexă (Foucault), noile dezvoltări 
ale matematicii relevând indeterminismul (teoria catastrofelor și teoria haosu- 
lui, geometria fractală, refuzul narativității şi al interpretărilor metateoretice cu 
aplicare universală, resurecţia în etică şi în antropologie, a validității şi demni- 
tăţii altuia - sunt toate indicii ale unei profunde schimbări, ca răspuns la criza 
conceptului modernităţii”. Trăim, aşadar, în plin avânt al unui curent cultural 
ofensiv, care a aruncat în orizonturile conştiinţei câteva teme de meditație marcate 
puternic de nihilism, precum: sfârşitul filozofiei, declinul epistemologiei, abrogarea 
umanismului şi al istorismului progresist. Conceptele-cheie al noii mişcări de idei pot 
fi simbolizate cel mai sugestiv prin imaginea unei oglinzi sparte; ele sunt: fragmenta- 
rism, dezmembrare, deconstrucție, dislocare, discontinuitate, descentrare, diferenţă, 
diversitate, alteritate, antireprezentaționalism, antiesenţialism, particularism, plura- 
lism, textualism, ironism, feminism, eclectism, antiformalism, holism etc. 


Protagoniştii postmodernismului sunt, în viziunea noastră, artizanii unei piese 
de teatru a absurdului, în care apar tot felul de actori, într-un joc scenic extrem 
de bizar, situat lângă cantonul unei linii de cale ferată: unii se străduiesc să ri- 
dice bariera, şi alţii, cu nonşalanţă, o aşază de fiecare dată înapoi. Așa sunt teo- 
reticienii francezi: Jaques Derrida (1930-2004), susținător al logocentrismului 
şi phonocentrismului, critic al umanismului şi partizan al sfârşitului filozofiei; 
Michael Foucault (1926-1984), artizan al teoriei dezvoltării acţiunii, a gândirii 
şi dorințelor prin juxtapunere şi disjuncţie, a preferinţei pentru multiplu şi di- 
ferenţiat în locul aranjamentelor stabile; Jean Francois Lyotard (1924-1998), fost 
marxist, convertit la teoria atomizării socialului între seturi diferite de coduri 
precum: acasă, la lucru, la biserică etc.; Jacques Lacan (1901-1981), preocupat 
de poziţia eului ideal în opoziţie cu inconştientul, de simbol şi simbolizat, de 
înlăturarea barierelor dintre unele discipline, ca psihanaliza, lingvistica, teoria 
literaturii, epistemologie şi filozofia mentalului; Emmanuel Levinas (1905-1983), 
captat de eu şi alteritate; Gilles Deleuze (1925-1995), susținător al ideii că filozoful 

este prietenul conceptului şi că, prin urmare, el are datoria să fabrice concepte. 
Dar extrem de ofensivi sunt şi reprezentanţii postmodernismului american: 
Richard Mckay Rorty (n.1931-?), susținător al criticii istorismului, al ideilor de 
etnocentrism, liberalism, antireprezentaţionalism etc., el a arătat că mintea este 
o sursă de erori şi a propus un program deconstrucționist al acestei teme; Paul 
de Man (1919-1983), de asemenea, un ardent deconstrucţionist, cercetător al 
alterității sexuale şi etnice; Calvin Otto Schrag, axat pe dezlegarea complexelor 
probleme ale dinamicii eului uman şi persoanei, ale naturii omeneşti, ale sufletu- 
lui, ale substanţei care gândeşte în comparaţie cu modelele mentalului rezultate 
din evoluţia cercetărilor cibernetice, ale ştiinţei cognitive şi inteligenţei artificiale; 
John Sallis, afirmat mai ales ca editor şi istoric al reprezentanţilor unor curente 
ale gândirii din ţara unchiului Sam, precum fenomenologia, hermeneutica, de- 
construționismul, transcendentalismul ș.a.; Patrick Heelan, care crede că ştiinţa, 
din punct de vedere fenomenologic şi hermeneutic, are o valoare spirituală, tot el 
asociază mecanica cuantică cu spaţiul pictorial al lui Van Gogh şi este de părere 
că „Mintea divină” este prezentă în toate lucrurile şi produce o legătură directă a 
filozofiei cu religia şi ştiinţa; Eric Ramsey pune comunicarea în relaţie cu aspecte- 
le active şi pasive ale posibilităților şi aspirațiilor umane, configurând o ontologie 
a potenţelor reale ale conştiinţei; el propune o etică care să scoată în relief toate 
diferenţele, bazată pe o teorie a comunicării care determină eliberarea dorințelor 
şi a speranţelor de libertate. Trebuie obligatoriu amintit aici şi filozoful italian 
Gianni Vattimo (n. 1936-?), care susţine sfârşitul metafizicii ca viziune unitară şi 
că teoriile acesteia au adus gândirea slabă în filozofie, dar şi ideea că finalul mo- 
dernităţii şi al istoricităţii cu sens liniar, unic, nu este o epocă de regres, ci una 
de eliberare, în cadrul căreia multiplicarea interpretărilor religioase nu semnifi- 
că negarea religiei, ci desfăşurarea unui evantai de posibilităţi mai largi supuse 
alegerii. Dintre gânditorii britanici: Michael Polany (1891-1976), originar din 
Budapesta, refugiat în Anglia în 1935, precursor al concepţiilor contextualist- 
relativiste postanalitice, preocupat de semnificaţia transnaturalului şi suprana- 
turalului, el arată că Dumnezeu nu poate fi cunoscut pe calea ştiinţei, deoarece 
se află dincolo de orice structuri teoretice, opera lui ne oferă posibilitatea de a 
face o analogie interesantă între teoria sa despre cunoașterea tacită — „ştim mai 
mult decât putem exprima” — şi noțiunile de matrice stilistică, minus-cunoaştere 
și mister, din filozofia lui Lucian Blaga; Christopher Norris (n.1947-?), pasionat de 
teoria cunoaşterii, de percepție, experiment şi simțul comun. Desigur, unele con- 
cepte ale postmodernismului pot fi identificate şi la filozofii români: Emil Cioran 
(1911, Răşinari - 1995, Paris), la care ideile deconstrucţiei sunt înveşmântate în 
iarba verbelor a descompune, a amăgi, a dispera, a schimba etc.; Lucian Blaga 
(1895-1961), cel care a enunțat mutaţia ontologică survenită în lume prin apariţia 
omului, ca „animal metaforizant, şi un posibil mare câștigător în varianta unei 
viitoare resurecţii a metafizicii; Mircea Eliade (1907, Bucureşti - 1986, Chicago), 
creator al unui nou umanism, cu extensie planetară, strălucit hermeneut al cul- 
turii simbolice şi al acelei fenomenologice, novator în antropologia arhetipală şi 
în abordarea istoriei religiilor; Ștefan Lupaşcu (1900, Bucureşti - 1988, Paris), 
considerat filozof al ştiinţei de sorginte postanalitică, prin cercetările sale despre 
logica dinamică a contradictoriului, despre microfizică şi gândirea umană. 

Efectele devastatoare, de pulverizare a vechilor scări şi ierarhii axiologice, spre a 
impune altele (poate demult stabilite) - se răsfrâng și sunt tot mai vizibile nu doar 
în mișcarea contemporană de idei, ci şi în spaţiul religiosului şi în cel al literaturii 
şi, adesea, în ciudate interferenţe, aşa cum se întâmplă, bunăoară, cu codul de 
valori morale creștine al Noului Testament, supus unui necruţător atac în roma- 
nul lui Dan Brown - Codul lui da Vinci. Contra-atacul vine din tabăra teologilor 
(prin Codul spart al lui da Vinci), chestiunea fiind abordată din perspectiva anti- 
tezei, în care autorii replicii romaneşti apără cu îndârjire o mulțime de aspecte ale 
doctrinei creştine, criticând cu decenţă descrierile lui Brown privitoare la ritualul 
păgân Hieros gamos care, în viziunea gnostică, ar deschide mintea către cunoaște- 
rea lui Dumnezeu: „Să fie, oare, adevărat că uniunea fizică dintre bărbat și femeie 
constituie unica modalitate de a ajunge la gnosis — cunoaşterea divinului?”. Însă 
va fi foarte greu de oprit această ofensivă ideologică costumată în veşminte lite- 
rare, căci romanul lui Brown a fost deja tradus în zeci de limbi, a fost publicat şi 
difuzat în milioane de exemplare, a fost transpus, nu de mult, chiar şi pe peliculă 
cinematografică şi a înregistrat un succes la public imens graţie strategiilor prag- 
matice hollywoodiene. Replica este deci destul de palidă, în ciuda temeinicelor 
studii doctorale (în teologie) ale celor doi autori. 


Puşi în fața acestor evidente „binefaceri” ale ştiinţei viitorului, greu îi mai putem 
asocia savantului contemporan, care se „joacă” la pupitrul acceleratorului de par- 
ticule, chipurile luminate de idei ale discipolilor peripatetici din Grecia antică, 
plimbându-se prin grădina lui Akademos, vegheaţi de umbrele marilor lor das- 
căli şi maeștri - Platon și Aristotel... 


Cu certitudine, astăzi putem vorbi despre o confruntare între Omul modern care, 
dând dovadă de prudenţă, doar a gustat puţin din roadele ştiinţifice ale unui veac 
romantic (al XIX-lea) şi Omul nou, ivit în veacul următor (zis postmodern), care, 
lacom, a captat energiile marilor invenţii tehnice şi le-a aplicat (le aplică în con- 
tinuare), „înfruptându-se” fără chibzuinţă din ele, în multe situaţii în defavoarea 
întregii Omeniri (cazuri clare: cele două conflagrații mondiale!). 


Asistăm, aşadar, la distorsiuni de comunicare, rezultate chiar din confruntările 
celor două mari doctrine ale umanităţii: modernism versus postmodernism, în- 
trucât celelalte ingrediente spirituale şi ideologice nu prea mai contează (deşi 
unii vorbesc tot mai insistent despre un aşa-zis transmodernisml...). Ca martori 
ai acestei ample confruntări, suntem şi victime ale ei, urmare a neadaptării, 
mai cu seamă că malaxoarele ofensive ale postmodernismului au tendinţa de 
a fi mai mult decât ceea ce par: ele nu se rezumă la destructurarea şi decima- 
rea vinovatelor / nevinovatelor structuri ale culturalului, ci se impun tot mai 
energic în sferele înalte ale vieţii sociale, economice şi politice (dar, oare, nu 
de acolo şi vin?), îndemnându-ne, determinându-ne şi silindu-ne să gândim 
postmodern. 


Propagate continuu, în ritm susținut, prin întregul arsenal cunoscut al mass-me- 
diei, paradigmele postmodernismului depăşesc limitele îngrădite ale vieții cultu- 
rale şi se răsfrâng tot mai puternic în viața noastră individuală şi colectivă. 

În atari împrejurări, nu fără oarecare fior nostalgic, prognoza filozofului cana- 
dian al culturii - Marshal McLuhan - despre amurgul Galaxiei Gutenberg (care 
pierde tot mai mult teren în faţa tehnologiei electronice de comunicare, eficientă, 
ieftină şi rapidă), este cât se poate de credibilă, căci, astăzi, ni se pare că uriașul 
nostru glob terestru, cu multele şi complexele populaţii care îl locuiesc, pare doar 
un biet cătun, străbătut de o ştire, de la un capăt la altul, în doar câteva secunde. 


Şi, ca o curiozitate a acestei noi Epoci a Omului, unora nu le mai ajunge pămân- 
tul de sub tălpi şi se înghesuie să îşi cumpere parcele pe Lună! Verbul dominant 
al veacului XXI este a poseda, iar deviza contemporană la care te îndeamnă co- 
munitatea trece dincolo de cogito-ul ontologic cartezian, manifestând tendința 
de a impune o exclamaţie care bate spre o filozofie pur pragmatică: ești văzut și 
posezi — exiști! 

Teodor LIMBAJUL LITERAR 
VIDAM COMPARATIV 
CU ALTE TIPURI DE LIMBAJ 


La o primă aproximare limbajul desemnează orice sis- 
tem de semne simbolice folosite pentru intercomunicare 
socială, adică orice sistem de semne care serveşte pentru 
a exprima şi comunica idei şi sentimente sau conținuturi 
ale conştiinţei. Limbajul uman se ocupă numai de semne- 
le care au valoare simbolică. Semnul lingvistic (cuvântul) 
este simptom pentru a-l reprezenta pe cel care îl produce; 
este semnal în relație cu receptorul său şi este simbol în 
raport cu semnificatul său „real. 


Limbajul albinelor este un pseudolimbaj, deoarece „sem- 
nele” sale nu posedă valoare simbolică şi convenţională pe 
care o au semnele limbajului uman. Acolo unde încetează 
indiferența începe adevărata lume umană. Cele subsisten- 
te sunt anterioare celor existente, le determină, le produc. 
Existenţa nemijlocită (caracterizată prin senzaţii, percep- 
ţii) este lumea care ne înconjoară, lumea care se manifestă, 
lumea fenomenală. Perspectiva psihognoseologică a exis- 
tenței nemijlocite este perspectiva cea mai potrivită pen- 
tru abordarea şi înțelegerea problemelor limbajului literar 
comparativ cu celelalte tipuri de limbaj. 


Existenţa nemijlocită e o categorie primară a filozofiei, in- 
dependentă de presupoziţii, ipoteze sau teorii. Existenţa 
nemijlocită ca obiect de cunoscut şi subiectul cunoscător 
sunt realități manifeste, constituite, aflate în relaţii crono- 
topice în experiența pre-teoretică. Imaginile alcătuiesc hu- 
musul primar al experienţei pre-teoretice, ele stau la baza 
constituirii deopotrivă a limbajului comun şi literar. Ima- 
ginile împreună cu reprezentările fac posibil caracterul 
intuitiv al limbajului uman. Intuiţia garantează caracterul 
activ, constructiv al gândirii, care nu mai este concepută ca 
simplu reflex pasiv la ceva dat ca atare. 


Faţă de imagine şi intuiţie, reprezentarea nu mai ţine de 
existența nemijlocită, ci face trecerea spre ființarea noastră 
mijlocită, îngăduie procesul maturizării noastre psiho-in- 
telectuale, face trecerea spre obiectul gândibil (naeton). În 

cazul limbajului verbal există identitate între intuiţie şi expresie, dar nu există 
identitate între expresie şi comunicare, între expresie şi receptare (Non idem est 
si duo dicunt idem). 


Nu există identitate între expresia ca rezultat al perceperii și priceperii individului 
A şi receptarea acestuia de către individul B. Rămâne întotdeauna un rest de su- 
biectivitate proprie, care provoacă câteodată ambiguităţi şi neînţelegeri între parte- 
nerii de dialog. Subiectivitatea se află la baza solilocviilor şi monologurilor, dar prin 
dialog, adică prin elenul dialogos, se străpunge zidul, se înlătură opacitatea, mai 
precis, se ajunge la înțelegere prin eliberarea de subiectivism sau solipsism. 


Limbajul uman fiinţează prin procesul comunicării a cărui finalitate are loc prin 
intercomunicare şi intercomprehensiune. La origini limbajul, la fel ca şi omul, s-a 
considerat a fi o creaţie divină. Pe traseul trecerii de la sorgintea divină a limba- 
jului la cea umană avem de a face cu interpretări intermediare diferite. Limbile 
naturale sunt un vehicul pentru cunoaștere; ele folosesc un limbaj colocvial, fa- 
miliar şi informal; ele reprezintă stările aşa cum sunt în mod nemijlocit. Poziţia 
teologică vreme îndelungată a stopat înţelegerea limbajului ca şi creaţie umană. 
La rândul său, poziţia nativistă consideră ideile şi stările psihice ale activităţilor 
umane ca fiind prezente de la naștere. Mai mult, în secolul al XIX-lea s-a ajuns la 
a considera limbile ca organisme vii, independente de indivizii vorbitori. După 
cum remarcă E. Coşeriu, s-a acreditat ideea că limbile, asemeni organismelor vii, 
se nasc, cresc şi mor, că putem vorbi de „limbi-mame” şi de „limbi-fiice” etc. 


Wilhelm von Humbold a deosebit pentru prima dată cele două aspecte esenţiale 
ale limbajului: pe de o parte, limbajul ca energeia, adică creare continuă de acte 
lingvistice, ca ceva dinamic, ce nu este făcut odată pentru totdeauna şi, pe de 
altă parte, limbajul ca ergon, ca „produs, ca sistem realizat istoriceşte, ca „limbă. 
Mult mai târziu, în secolul al XX-lea, Ferdinand de Saussure a evidenţiat cele 
două aspecte esenţiale ale limbajului, numindu-le, respectiv, parole (vorbire, act 
lingvistic) şi langue (limbă). Acestea constituie un sistem lingvistic ce se reali- 
zează în vorbire şi aparţine societăţii. Parafrazându-l pe J. Loke, Ferdinand de 
Saussure susține: „nimic nu există în limbă care să nu fi fost înainte în vorbire”. 


Orientarea pozitivismului logic, profesată de G. Frege şi B. Russell, consideră 
limbile naturale drept o haină dorită de spectatori ca să ascundă „formele logice” 
ale propoziţiilor. Ei s-au gândit la limbaj ca la o oglindă ce reproduce structura 
realității şi adevărului. Ei au considerat că limbajul poate lucra pe căi eterne. Or, 
nu este aceasta o pretenţie excesivă? L. Wittgenstein, spre deosebire de G. Frege 
şi B. Russell, avansează o poziţie antropocentrică - propoziţiile şi / sau enunţurile 
limbajului reprezintă stările de fapt, ele nu sunt decât simple versiuni ale unor 
jocuri intelectuale. Prin L. Wittgenstein se accede la modernitatea relativismului 
lingvistic şi cultural. 


Actul lingvistic al intercomunicării umane în a doua parte a secolului XX şi în 
primul deceniu al secolului XXI s-a rafinat prin filtrul examinării logico-critice. Pe 
lângă dimensiunile locuţionară (simplul fapt de a comunica ceva), ilocuţionară (ce- 
rința de a comunica un mesaj ideatic) şi perlocuţionară (felul de a zice ceva care să-l 

interpeleze pe interlocutor), aspecte şi condiţii esenţiale, dar insuficiente, s-a adău- 
gat, de către F. Jaques, interlocuţia. Ea este piatra de încercare a actelor lingvistice ce 
alcătuiesc un limbaj, fie comun, fie literar, fie ştiinţific, fie conceptual, fie sistematic 
categorial. Interlocuţia este acel spaţiu logic al înțelegerii umane prin intermediul 
căruia se împărtăşesc aceleaşi semnificaţii de către interlocutori. 


Orice tip de limbaj uman, de exemplu literar sau științific, are ca elemente consti- 
tutive dimensiunea psihoafectivă şi dimensiunea logică. Limbajul uman acoperă 
întreaga gamă a procesului comunicării, de la comunicativitate la comunicabilitate. 
Încărcătura afectivă a limbajului nu poate ocoli prezenţa şi acţiunea fie în mod 
implicit, fie în mod explicit a operaţiilor logice. Noţiunea singulară sau particulară 
este fructul minţii, după cum conceptul - noţiune de maximă generalitate — se refe- 
ră la ceea ce a fost, este şi va să fie sau poate să fie sau nu. Existenţa determină ființa, 
fie în calitate de făptură sensibilă (esteton), fie în calitate de ființă mijlocită, obiect 
gândibil (naeton), adică determinatul se enunţă despre determinant. 


Dar care este locul şi rolul limbajului literar în cuprinsul economiei de ansamblu 
a celorlalte limbaje? Limbajul literar diferă de limbajul comun, care este o creație 
colectivă spontană la fel ca şi moralitatea. Inter homines dicere (A vorbi sau zice 
între oameni). Limbajul comun este rezultatul sedimentării unei experienţe mi- 
lenare sub forma limbilor naturale, de la experienţa pre-teoretică (magie, mitolo- 
gie, folclor etc.) la experienţa teoretică (ştiinţe exacte, logico-matematice, ştiinţe 
ale naturii, științe tehnice şi economice, științe socioumane sau umanitare) din 
cuprinsul cărora face parte şi literatura. 


Limbajul literar nu reflectă realul sub forma unor propoziţii enunţiative ce se 
rezumă la simple observaţii sau constatări. În acest sens, E. Coșeriu asertează „le- 
gătura dintre semnificant şi semnificat nu este deloc o relaţie cauzală necesară, ci 
este o creaţie umană”. În dubla sa calitate, energeia şi ergon, după W. von Humbold, 
şi parole şi langue, după Ferdinand de Saussure, limbajul uman este deopotrivă 
instituit în societate şi creaţie individuală. În mod pertinent Otto Jespersen relevă 
că istoria limbilor nu este independentă de istoria social-culturală, că ele pleacă 
de la tradiţii autonome, dar, în acelaşi timp, se află într-o complexă reţea de relaţii 
cu fapte şi tradiții de natură extralingyvistică. 


Limbajul literar este intim legat de viața socială, de civilizație, de dezvoltarea 
gândirii, de artă etc. Necoincidenţa între expresie şi înțelegere, între creaţie şi 
modelul vizat scoate în evidenţă strădania perpetuă a eforturilor creatoare. Pen- 
tru a dezvălui mai precis pecetea inconfundabilă a limbajului literar se impune 
să facem următoarele precizări: limbajul literar nu se caracterizează numai prin 
dimensiunea psihoafectivă, inteligibilă şi social-culturală. El se constituie prin 
intricaţia indisociabilă dintre ființarea nemijlocită (senzaţii, imagini) şi ființarea 
mijlocită (reprezentări şi expresii). 


E. Benveniste consideră centrul sistemului de repere lingvistice coordonata eu — 
aici — acum. Această situaţie reală implică deopotrivă manifestarea în actu a per- 
ceperii şi priceperii. Perceperea se leagă de acuitatea organelor noastre de simţ 
în producerea imaginilor, priceperea - în activarea intuiției și a operei vaste de 

maturizare interioară şi anume aceea a reprezentărilor. Una e aşezarea cuvintelor 
în propoziţii şi fraze, adică topica lor, şi altceva prezenţa şi acțiunea tropilor în 
expresiile literare. 


Pe lângă percepere şi pricepere sau altfel zis cunoaşterea senzorială-intuitivă şi 
rațională, în cazul limbajului literar are loc transfigurarea realităților şi a mo- 
zaicului divers al vieții în continuă mişcare prin intermediul figurilor de stil. 
Limbajul literar nu pune accentul pe cunoaștere prin percepere şi pricepere, ci 
pe valorizare şi asumare, indiferent de zona de unde provin imaginile, din zona 
extralingvistică sau lumea civilizației şi culturii umane. 


Şi totuși care ar fi esenţa limbajului literar, de vreme ce literatura cuprinde genu- 
rile beletristice precum narativitatea, liricitatea, arta dialogului sau dramaturgia? 
Personal, considerăm că pecetea inconfundabilă a limbajului literar este specifi- 
cul național. Cultura se desfăşoară pe terenul lume - text - memorie şi lume - 
text — lume. Fără unul din aceşti termeni creaţia culturală devine o imposibilitate. 
Ea solicită elementele imaginare ce aparţin fondului general uman și se realizează 
valorizări diferite de la cultură la cultură. Nu contează de unde vin imaginile, din 
ce domeniu al experienţei, ci modul lor de structurare şi valorizare. 


Lumea extralingvistică, lumea înconjurătoare este situată dincolo de activitatea 
simbolică a omului, ea este o lume inefabilă, insolită pentru sensibilitatea şi imagi- 
naţia creatoare a unui autor. Poate că unele imagini provin din transfigurarea realu- 
lui empiric, poate că unele sunt rezultatul inconştientului propriu şi colectiv, poate 
că unele sunt rezultatul sublimării dorințelor negrăite ale sufletului. Inconştientul 
colectiv nu include elemente etnice ca pe nişte submulțimi, el constituie un fel de 
rezervă de unde diversele culturi determinate se alimentează cu imagini. 


Originalitatea unei viziuni imaginare nu rezidă în imaginile înseși: „Pe miriştea 
arsă şi lată, / La dunga cerului spartă / De-o vizuină de soare, / Spre asfinţit şi ră- 
coare / Se saltă un cap de şarpe / Printre năluci verzi de ape”, ci în îngemănarea 
dintre topos (loc) şi tropi, adică în specificul naţional. „Șarpele cu cap de vultur, / 
Cu plete galbene-n jur, / La gât cu soarele roată, / Cu piept şi sfârcuri de fată / 
Cu coroană de regină / Cu aripile-n țărână / Stă cu pieptul dezgolit / Tremură în 
asfințit / Am cătat dropia-n soare / Că eram de-nsurătoare'””. 

Peisajul simbolic, câmpia dobrogeană şi dropia alcătuiesc sistemul referenţial, iar 
limba ca organizare logico-gramaticală, ca semantică, ca mărturie imaginară a 
lui S. Bănulescu alcătuiesc sistemul autoreferenţial. Dacă am admite că limba este 
depozitarul spiritualităţii unui popor, ce se întâmplă cu celelalte creaţii culturale 
ce nu recurg la limbajul verbal, creaţii cum sunt muzica, pictura, sculptura, arhi- 
tectura etc.? Limbajul imaginilor informează limbajul literar, în schimb, peisajul 
simbolic - câmpia dobrogeană, spaţiul mioritic — alcătuieşte după Umberto Eco 
un fenomen de hipercodificare. 


Expresia cea mai profundă a acestei orientări o reprezintă L. Blaga, care caută 
întemeierea culturii dincolo de antropologie, în metafizică şi teologie. Aşa cum 
apare în romanul Baltagul, soarta unui popor este hotărâtă de providenţă, în mod 

transcendent, din afara timpului şi peste timp. Or, specificul naţional, pe lângă 
peisajul simbolic, tradiții autohtone (datini) şi folclor este și o realitate etică ce 
se actualizează problematic pentru fiecare generaţie şi pentru fiecare om. Poziţia 
opusă consideră că soarta nu e scrisă nicăieri, ci istoria este aceea care modelează 
specificul național. Soluţia nu este a te retrage şi a ieşi din istorie, ci a o face şi a 
te integra mai adânc în istorie. 


D. Drăghicescu, autorul cărții Din psihologia poporului român, apărută în 1906, 
consideră că fatalismul manifestat prin nepăsare, resemnare şi tendința de a boi- 
cota istoria ne provin din Orient şi aceste calificative nu ni se pot atribui. Ca 
atare, poporul român trebuie să renască din sincopele istorice, să nu mai trăiască 
sub vremi, ci în pas cu vremea. E. Lovinescu subscrie la această idee din ultima 
parte a cărţii lui D. Drăghicescu, că specificul naţional e modelat de istorie, dar 
consideră fluxul istoriei precum stepa rusească, mereu egală, plată, fără nicio bu- 
solă care să ne orienteze spre liman. „Scepticul nemântuit”, după denumirea lui 
C. Petrescu, considera că până la urmă diferenţa dintre „operele valoroase” şi cele 
„lipsite de valoare” se estompează. 


Specificul național este desconsiderat de către E. Cioran în cartea sa Schimbarea 
la faţă a României, întrucât istoria românilor e lipsită de personalităţi providen- 
tiale şi rămâne una mediocră, deoarece cursul ei nu este marcat de profeți. Fi- 
lozoful din Lancrăm dă dovadă de mai multă cumpătare atunci când consideră 
că mizeria şi măreția omului constau în aceea că, deşi poate cunoaşte şi crea, el 
nu va cunoaşte niciodată adecvat, ci numai în cuprinsul inadecvării cunoașterea 
poate fi înfăptuită. L. Blaga a avut intuiţia fecundă că specificul naţional trebuie 
descifrat pornind de la realitatea cosmotică a spiritului creator inconștient. 


Matricea stilistică blagiană este deopotrivă născută şi făcută, ea este şi devine. Nu 
poţi ieşi din specificul naţional cum nu poţi sări peste propria umbră sau să în- 
vingi legea gravitaţiei. „Revolta fondului dacic nelatin”, de care vorbeşte L. Blaga, 
e continuată de M. Vulcănescu, O. Papadima şi S. Mehedinţi. În istoria culturii 
româneşti substratul dacic este fondul pe care se așază creştinismul. Însă gândul 
blagian e continuat de prepoziţia noiciană întru, prepoziţie ce poate fi ataşată 
existenţei noastre întru mister şi revelare şi care defineşte situarea într-un spațiu 
privilegiat, nu trimite la o epocă, ci la spiritualitatea totală, ne scoate din lumea 
neesenţială a devenirii întru devenire şi trecem în lumea devenirii întru ființă. 


Pentru C. Noica limita e constrângătoare, ca o haină prea strâmtă, iar limitaţia 
se află în noi, ea exprimă fireştenia şi normalitatea lucrurilor după sintagma lui 
M. Preda. E necesar un echilibru dinamic între particular şi general, a devenirii 
particularului întru general, după cum considera C. Noica, deoarece limbajul li- 
terar exprimă un mozaic de atitudini şi nu un bloc de semnificaţii invariabile. 


NOTE 


! E. Coşeriu, Introducere în lingvistică, Editura Echinox, Cluj-Napoca, 1995. 
2 S. Bănulescu, Dropie, Cântece de câmpie, Un regat imaginar, Editura Alfa, 1997, p. 371. 
* Ibidem, p. 371. 

Dumitru- REABILITAREA PROZEI _ 
Mircea BUDA ÎN LITERATURA ROMÂNĂ 
A ULTIMILOR ANI. 
CÂTEVA STUDII DE CAZ 


„Ficţiunea se întoarce” acolo de unde a fost izgonită în 
mod abuziv, sugerează Ion Simuţ, de o carenţă în sensi- 
bilitatea publicului. Reabilitarea ficţiunii, o carte publicată 
de criticul orădean în 2004, la Editura Institutului Cultural 
Român, îşi propune să facă un diagnostic la două capete 
ale acestei patologii socioculturale. Două capete parado- 
xale, pe care e imperativ să le poţi vedea cu finețe, în nuan- 
țări atente, pentru a le putea exploata potenţialul revelator 
însumat. lar atunci când capetele respective se-ntâmplă 
să delimiteze tocmai comunismul românesc, cotația unei 
cărți începe să dea semne imediate de creştere irezistibi- 
lă. Proletcultismul şi post-decembrismul sunt, pentru Ion 
Simuţ, perioadele în care s-a atentat în modul cel mai fla- 
grant la drepturile ficţiunii şi, mai grav, la însăși ființa sa 
fragilă, inefabilă. 


Implicit, se înțelege că ficțiunea e o necesitate inexorabilă. 
Pentru Ion Simuţ, ea e chiar mai mult decât atât: este un 
fel de condiţie elementară a unui discurs cultural. În cazul 
de față, literatura şi, evident, proza. Zic evident pentru că, 
dintre cele două capete așezate sub semnul crizei, criticul 
alege cele mai reprezentative romane, urcând cu ele până 
la apariţiile cele mai recente. Problema pe care barometrul 
ficţiunii o ridică de îndată, atunci când e pus să ordoneze o 
carte de asemenea anvergură, e chiar aceea a principiului 
lui funcţional, a calibrării lui. Cu ce concept de ficțiune se 
lucrează? Cât e acesta de permisiv, de permeabil, cât anu- 
me suportă el din agresiunea nonficționalului? Şi, mai ales, 
de ce gândim în mod automat ficționalul şi nonficționalul 
ca termeni opozitorii? Pentru Ion Simuţ, opoziţia e chiar o 
dialectică, un temei conflictual ce dinamizează literatura. 
E o opoziţie pe care a creat-o, de la bun început, un fel 
de concurenţă provocată la rândul ei de diverse tipuri de 
saturație în rândul publicului. O astfel de saturație s-a ma- 
terializat în devalorizarea naraţiunii, de pildă, după cum 
criticul şi scrie, în primele pagini ale cărții, întrebându-se 

dacă există o criză a romanului: „Cel dintâi aspect care merită relevat ţine de criza 
narațiunii. Ficţiunea a suferit o puternică uzură morală, datorită asimilării ei cu 
minciuna şi datorită concurenţei realităţii. Modul de viaţă în tranziţie e un stimul 
mult mai neliniștitor decât orice ficțiune”. Nici nu-i de mirare că au câștigat teren 
speciile care se revendică dintr-un fel de izgonire a ficţiunii și din redarea auten- 
tică a realităţii, prezentând-o netrucat, ne-mediat în vreun fel. Dar vina e una de 
context și nu a unui context în sine, fiindcă literatura n-a făcut altceva decât să îl 
tolereze sau chiar să și-l provoace. Nu diferit gândea Cornel Moraru, publicând 
în 1981, 1984 şi mai târziu, în 1996, trei cărţi centrate pe raportul literaturii cu 
realitatea — Semnele realului, Textul și realitatea şi, respectiv, Obsesia credibilității. 
Deşi sunt cam la o generaţie distanţă, cei doi critici resimt în acelaşi mod impac- 
tul tot mai pregnant al nevoii de real în literatură. 


Pe tensiunea dintre biografic şi ficțional se joacă miza ultimului roman al lui Ce- 
zar Paul-Bădescu, a cărui apariţie, în 2006, n-a fost lipsită de controverse. De la 
bloggeri la cronicarii revistelor literare, Luminiţa, mon amour a trecut prin lecturi 
„mediatice” de tot felul, construindu-şi, în paralel cu celebritatea literară, una, să 
spunem, mondenă, alimentată de aviditatea voyeuristică a unui public deprins 
până la dependenţă cu exhibiționismul de tabloid sau cu retorica intruzivă şi 
deconspirativă a reality-show-urilor. E o consecinţă a efectului de real pe care 
Cezar Paul-Bădescu îl imprimă cărții prin asumarea explicită a datelor propriei 
biografii, asupra cărora pretinde că efectuează doar minime operaţii de camuflaj 
(cum ar fi atribuirea unor nume fictive persoanelor reale). În plus, o identitate 
manifestă e stabilită între autor şi naratorul la persoana I, care trimite şi sem- 
nează email-uri sau e apelat, în cuprinsul cărţii, cu numele real, de pe copertă. 
Desigur că n-a lipsit mult până ce unii au pus, cu maximă convingere, semnul de 
egalitate între povestea din carte şi viața reală, între personajul-narator şi autorul 
propriu-zis, mergând până la a chestiona moralitatea unei asemenea confesiuni, 
care părea să aibă un scop vindicativ. 


Iar asta pentru că experimentul autenticist al lui Cezar Paul-Bădescu e cu atât mai 
incitant, cu cât subiectul în sine e unul provocator - expunând, în termenii unei 
demitizări neconcesive, cronica unui eşec amoros. Un eşec cât se poate de trau- 
matic, de alienant, nefiind vorba de o aventură adolescentină oarecare, ci chiar 
de o căsnicie din patologia căreia romanul îşi extrage tema majoră a suferinței, a 
ratării şi golirii de sens a existenței. În loc să amplifice dramatismul stării-limită 
în care e scrisă cartea, ca un act de exorcizare a demonilor propriului trecut, ipo- 
teza identităţii acestui eşec ficțional cu divorțul real, prin care Cezar Paul-Bădes- 
cu a trecut în viața cotidiană, are însă un efect diluant, reductiv, compromițând 
de îndată anvergura tragică a poveştii şi orice posibilă propensiune a analizelor 
spre un anumit registru de generalitate. Aceasta ţine de fatalitatea poeticii radi- 
cale a nonficționalului cu care operează Cezar Paul-Bădescu, excluzând, printre 
altele, potenţialul reflexiv, extrapolant, al epicului şi ţinând confesiunea într-un 
grad zero absolut al scriiturii. Unica creativitate transfiguratoare a acestui tip de 
literatură e aceea a faptelor propriu-zise, prezentate cu directeţe şi spontaneitate. 
Un roman scris la prima mână, temperamental, hiperlucid, în care capitolele dau 

senzaţia că există doar pentru a oferi câteva pauze de respiraţie, Luminiţa, mon 
amour se confruntă, în primul rând, cu riscul vulgarizării, prin asimilarea abuzi- 
vă a substanţei lui cu facticitatea biografiei autorului. 


Cititorul ideal al Luminiței... lui Cezar Paul-Bădescu e cel capabil să învingă aceas- 
tă prejudecată de percepţie sau, măcar, să o controleze suficient pentru a putea 
citi romanul ca o ficţiune, fie ea oricât de frustă, de neelaborată, de similireală. 
Cadrele poveştii sunt trase în culorile cenușii ale tranziției românești, developând 
memoria subiectivă a unei idile de studenţie, care începe timid, are o ascensiune 
pasională spectaculoasă şi înfruntă atrocitatea bolii psihice a Luminiţei. Întregul 
periplu prin memorie e supus acțiunii demistificatoare a unei conştiinţe ce relati- 
vizează şi destructurează, metodic, impulsurile, gesturile, senzațiile de moment, 
caricaturizând până în grotesc figurile şi golind acţiunile de semnificaţie. Idila 
stă de la bun început sub spectrul bolii, ea creşte în iminenţa ei alienantă. Prima 
criză a Luminiţei are loc sub privirile uimite ale lui Cezar, chiar la prima întâlnire, 
în camera lui de cămin. Boala intră așadar în structura relaţiei lor, e o compo- 
nentă a pasiunii, un factor coagulant. Cezar Paul-Bădescu spulberă potenţialul 
de tandreţe ale primelor scene din camera de cămin, reconstituind imaginea Lu- 
miniţei cu o curiozitate de clinician şi persiflându-şi cu cruzime propriile reacţii 
şi gesturi, aducându-le în preajma penibilului. O serie întreagă de clişee roman- 
ţioase sunt luate peste picior şi ridiculizate cu ostentaţie, iar şarjele autoparodice 
se răsfrâng cu aciditate spre condiţia în sine a genului. Cezar Paul-Bădescu po- 
lemizează, uneori pe faţă, alteori mai nuanţat, cu o paletă variată de reprezentări 
stereotipice, de la cele hollywood-iene sau de best-seller la proza carnală, încărcată 
la voltaj pornografic, a ultimilor ani. Descrierea aventurii pe litoral a celor doi 
devine, astfel, un fel de conspect al unor experimente de tip myth-buster. Sexul pe 
plajă, sexul în apă, nudismul - locuri comune ale eternei boeme hyppiote - cad, 
pe rând, victime sigure ale apetitului destructiv, ridiculizator, al povestirii. Expe- 
rienţele îşi distorsionează, de fiecare dată, prospectul extrem, de adrenalină, de 
live life to the max, căzând în penibil (vezi cadrele cu nudiştii dizgrațioşi, etalân- 
du-şi grotesc podoabele). Cruzimea autoironiei nu cunoaște limite, erodând fie- 
care detaliu, sugrumând cu sadism orice nostalgie. Întreaga senzorialitate indică 
spre disconfort, dezagreabil şi, de acolo, spre patologic. Boala îşi are codul genetic 
criptat încă din primele pagini în relaţia celor doi, semnele ei sunt pretutindeni 
în text. Chiar aventura de la mare se încheie sub semnul ei: Cezar şi Luminiţa se 
întorc, pentru că au făcut insolaţie, cu un tren supra-aglomerat, chinuiți de febră 
şi halucinații. 


Nu lipseşte, din nomenclatorul de clişee, raportul tensionat al noului cuplu cu 
părinţii. Ai Luminiţei, trăind singuratici într-un apartament întunecat şi rece 
dintr-o Moldovă de un provincialism înfiorător, sunt conservatori şi isterici, mă- 
cinaţi de prejudecăţi şi crize de autoritate. Cezar Paul-Bădescu încropeşte rapid 
o copilărie neferită pentru Luminiţa, punând-o sub semnul abuzurilor paterne, 
adăugând un complex al tatălui vitreg şi ivind, de îndată, originile fobiilor ei din 
prezent. Nu trece mult şi cuplul pleacă, cu scandal (pentru că tatăl nu-i lasă să 
doarmă împreună şi face o criză pe motiv că n-are bani să-şi mărite fata), la pă- 

rinţii lui Cezar, unde lucrurile evoluează similar, dacă nu mai grav, având loc o 
încăierare între tată şi fiu. În sfârşit singuri, cei doi intră de acum în drama ge- 
nerată de acutizarea simptomelor bolii psihice a Luminiţei, urmând probabil cea 
mai substanţială secţiune a cărţii. În orice caz, cea mai problematizantă. Pe măsu- 
ră ce starea Luminiţei devine antisocială, iar „fricile” ei o împiedică să mai mear- 
gă singură până și la baie, un microunivers casnic de o pregnanţă tulburătoare 
se conturează în paginile lui Cezar Paul-Bădescu. Scenele acestei intimități care 
înfruntă natura ilogică a bolii, dialogurile ce luptă cu himerele, încăpăţânarea de 
a învinge în doi, îşi risipesc în curând haloul eroic, pentru că luciditatea naratoru- 
lui reţine şi le deconspiră, neconcesiv, inconştienţa şi futilitatea. Revelația pe care 
o are naratorul-personaj e, în fond, aceea a neputinței şi singurătăţii absolute în 
faţa bolii, degenerând inevitabil în autopersiflare, astfel încât descrierea tuturor 
alternativelor încercate (de la medici la terapii alternative şi ascetism religios) se 
transformă într-un spectacol al falsității şi inutilităţii tragice a oricărei soluţii. 


Alternativa religioasă e printre deziluziile cele mai dure (deşi previzibile) ale căr- 
ţii. Analizată în detaliu, ipoteza salvării prin credință redimensionează mizele 
romanului, metamorfozându-l, pentru câteva zeci bune de pagini, într-o intero- 
gaţie, nelipsită de un oarecare dramatism, asupra sensurilor credinței în lumea 
de azi. Fatalmente, ea este, la rândul ei, deconstruită, iar de-tabuizarea Bisericii 
prilejuieşte un asalt virulent la adresa clişeelor vetuste pe care aceasta își constru- 
ieşte discursul. Cezar Paul-Bădescu ia în răspăr canonul şi nu se sfiește să arate 
cu degetul absurditatea şi rigiditatea normelor prin care el e aplicat. Atacul e unul 
de substanţă, şi se răsfrânge asupra ortodoxiei în general, care încasează un re- 
chizitoriu condus cu furia întemeiată a celui ale cărui aşteptări sunt înşelate. Cu 
atât mai mult cu cât aceste așteptări sunt construite cu devoțiune, cu sârg și patos 
sacrificial. Alergând de la un duhovnic la altul, urmând calea dreaptă a căsătoriei, 
restabilind relaţiile cu părinţii, luptând de zor cu spectrul chinuitor al păcatului, 
personajul lui Cezar Paul-Bădescu sfârşeşte tot în revelaţia falsităţii şi zădărniciei. 
Nu doar clerul, cu ipocrizia şi fanatismul discursului practicat, ci dogma însăși 
nu e cruțată. Una din acuzele de subtilitate pe care personajul îşi argumentează 
deziluzia se referă la dragoste, mai precis la insuficienţa ei ca criteriu etic în ochii 
intoleranți ai bisericii. Într-o şarjă protestatară memorabilă, Cezar Paul-Bădescu 
se întreabă de ce păcatul trupesc (cel în afara instituţiei căsătoriei) e atât de capital 
şi greu de absolvit, fiindu-i prevăzute pedepse şi interdicții usturătoare în canon, 
în vreme ce altele, mult mai inetice, sunt bagatelizate. Ineficienţa soluţiei religioa- 
se e încă o metamorfoză a crizelor individului modern pe fondul cărora proza lui 
Cezar Paul-Bădescu îşi proiectează situaţiile şi din esența cărora îşi alimentează 
substanța. 


Întreaga autoanaliză se desfăşoară sub zodia implacabilă a deriziunii. Ea nu elu- 
cidează, de fapt, nimic din cauzele profunde, dacă ele există, ale eșecului, ale 
propriilor inabilităţi. Dizolvă însă orice tentative de impostură, subminează con- 
formismul, amendează neiertător cabotinismele. În fond, purifică, performea- 
ză o terapeutică necesară, imunizează. Sub suprafața parodică, demitizantă, sub 
parada de inteligență destructurantă a textului, e întreţinut un spațiu de protec- 

ție şi regenerare a identităţii. Până la urmă, citim, printre rândurile unui roman 
despre dezamăgire, eşec şi inutilitate, romanul unei crize şi al înfruntării acesteia, 
o poveste post-traumatică, a propriului trecut, care e, dincolo de unele stridenţe 
meta-textuale (care, mie cel puţin, mi se par căderi de nivel în construcţia cărții) 
scrisă absolut remarcabil. În codul lui deconstructiv, romanul lucrează cu majori- 
tatea tabu-urilor lumii contemporane, verificându-le rezistenţa la critică şi paro- 
die, angrenându-le într-o comedie tragică a condiţiei individului modern. De la 
femeia-cosmo, emancipată şi desensibilizată, în care se transformă, în finalul ne- 
aşteptat al romanului, Luminiţa, abandonându-l pe eroul ce îi asistase suferinţa, 
la artistul-boem sau yoghinii ascetici, un caleidoscop de caractere se desfășoară 
pe cadrele scriiturii lui Cezar Paul-Bădescu, supuse unei poetici a autenticităţii 
duse la extrem. Nici nu există, de altfel, personaj, acţiune, deznodământ sau alte 
concepte învechite în economia acestui tip de literatură, care e, fatalmente, lumea 
unui unic personaj, starea de graţie a inteligenţei lui demitizante. 


O carte cu adevărat seducătoare, ce continuă să uimească, la aproape doi ani de 
la prima ediţie, e Miruna, o poveste, a lui Bogdan Suceavă. O țesătură rafinată de 
mitologii balcanice şi o poetică subtilă a fantasticului conlucrează, în subtextul 
scenariului epic, pe schiţele unei arheologii imaginare, într-un proiect ambițios 
de reconstituire a unei lumi dispărute. Timpul plin, circular, al micii comunități 
din satul Valea Rea, e repus în funcţiune, cu mecanismele povestirii în ramă, 
într-o schemă narativă aparent simplă, ce se serveşte de artificiul etajării planu- 
rilor: povestea străbunicului, Constantin Berca, e povestită de bunicul Nicolae - 
Mirunei (cea din titlu) şi lui Traian, care devine naratorul din prezent. Accesul 
la poveste înseamnă o coborâre pe treptele genealogiei personale şi, dincolo de 
convenţie, ritualul acestui exerciţiu introspectiv codifică o temă a identității. Nu 
doar a identităţii naratorului, care contemplă acţiunea inițiatică pe care povestea 
o exercită asupra propriei fiinţe, ci a poveștii înseși, care îşi dezvăluie resorturile 
şi determinările profunde. 


Bogdan Suceavă scrie, la două mâini, o poveste şi o meta-poveste, lucrând simul- 
tan la substanța poveștii şi la descrierea anatomiei acesteia. Procedeul de glisare 
între identitățile povestitorilor - pornind de la naratorul matur, ce reactivează o 
vârstă magică a copilăriei doar pentru a plonja, de aici, prin identitatea bunicului, 
în timpul edenic al poveştilor, explicitează, de fapt, principiul creator al oralităţii, 
fiind unul din elementele de fineţe ale cărții. În repetate rânduri, povestea va in- 
dica metodic asupra propriei condiţii, asupra legilor ei structurante. Valea Rea e 
un spaţiu în care poveştile şi fantasticul din ele nu doar există, ci se şi creează prin 
lucrarea unui imaginar colectiv de tip arhaic, obişnuit să coroboreze mitic datele 
existenţei. Povestindu-ne istoria lui Constantin Berca, bunicul Nicolae ne face în 
același timp martori ai construcţiei acestei istorii, ai unui story-in-progress. Până 
la bunicul-povestitor, agenţii acestei construcţii sunt babele ghicitoare, vecinii, 
hangiul, părintele, oierii, care înfiripă, din zvonuri, speculații sau depoziții de 
tot soiul, arhitectura mitică a poveștii în care, în fond, trăiesc. Aproape tot ceea 
ce ştie şi povesteşte nepoților, Nicolae Berca confruntă cu sau deduce din opinia 
generală a acestei comunităţi tradiționale. Într-un episod memorabil, în care se 

povesteşte cum străbunicul Constantin, plecat în petit, izbuteşte să întoarcă sorții 
de partea lui, cucerind într-o clipă inima Domnicăi (dar la capătul unei istovitoa- 
re lupte între puteri invizibile), fata apucă să-i enumere acestuia setul de fapte pe 
care „gura lumii” i le atribuie. Rezultă un straniu portret-robot al unei ființe dua- 
le, trăind în două regimuri - uman şi fabulos deopotrivă - un şaman în alcătuirea 
misterioasă a căruia intră inclusiv reflexe ale Zburătorului. Mai rezultă însă, în 
palimpsest, şi un conspect al interacțiunii particulelor de realitate şi imaginar din 
care se leagă substanţa unei poveşti: „Şi mai spun zvonurile că noaptea n-ai somn 
şi umbli prin grădină ca să te schimbi în zburător sau în altceva, şi de aceea porți 
o carabină veche, cu care împuști lupii şi vulpile ca să nu-ţi fure taina, din ceasul 
când vrei să te preschimbi, sau poate pentru că e parte din vrajă. [...] Şi se mai 
spune că eşti un fel de vrăjitor, ultimul vrăjitor din munţii aceştia, cel care strânge 
toate puterile şi care descoperă singur vrăjile una câte una, şi care face lucruri 
nemaiauzite. Și se mai spune că te învaţă ielele ce să faci”. 


Independent însă de această latură autoreferenţială, micro-romanul lui Bogdan 
Suceavă e cuceritor prin naturaleţea cu care îşi construieşte un univers mitic, în 
care fantasticul e integrat în cotidian, vrăjile sunt la fel de uzuale ca tehnologia în 
lumea de azi, oamenii trăiesc peste 200 de ani, blestemele au o eficacitate înfrico- 
şătoare, satul e aşezat deasupra Țării Subpământurilor în care se poate cobori în 
vis ori aievea, iar ielele, stăpânitoarele acestui underworld românesc, apar de ni- 
căieri în poieni pentru a suci minţile muritorilor. De această naturaleţe răspunde 
în primul rând ambiguitatea pe care bunicul o întreţine cu metodă, pentru că po- 
veştile lui, spuse în comunism (într-o epocă a desacralizării dogmatice) nu pro- 
vin dintr-o memorie ancestrală şi nici nu sunt basme clasicizate. Dimpotrivă, ele 
fac parte din memoria imediată a trecutului, din propria memorie, sunt, aşadar, 
poveşti trăite. Undeva la începutul cărţii, naratorul chiar îşi aminteşte cum mama 
o avertizează pe Miruna că „bunicul e un uriaş”. Câteva zeci de pagini mai încolo, 
copiii sunt duşi de bunic să-i cunoască pe Baba Fira şi pe părintele Dimitrie, care 
au, acum, undeva la 250 de ani. Sunt, aşadar, poveşti spuse, într-un anumit sens, 
chiar de către un personaj de poveste, unul dintre ultimii supraviețuitori ai unui 
tip revolut de umanitate. 


Geografiei feerice a copilăriei din Valea Rea îi este suprapusă geografia mitică a 
satului izolat de civilizaţia modernă, în care minunea lui Gutenberg ajunge târziu 
şi, chiar şi atunci, unicul ziar vine cu zile bune de întârziere. Bogdan Suceavă e 
atras de ipoteza unui microunivers ce funcționează, în mijlocul lumii moder- 
ne, după propriile ritmuri arhaice, îl fascinează, de fapt, posibilitatea coexistenței 
unor lumi guvernate de modele diferite de temporalitate. Ce spaţiu mai propice 
poate fi imaginat pentru o ficțiune de genul celei din Miruna..., un fantasy bal- 
canic, decât un sat din Munţii Făgărașului pe care administraţia îl scapă, pur şi 
simplu, din planuri şi hărţi, iar unii dintre locuitorii lui se cred încă sub domnia 
lui Cuza sau a lui Știrbey Vodă, păstrând cu sfinţenie acte de proprietate de pe 
vremea lui Matei Basarab? 


Într-un anume cifru, Miruna... e povestea destructurării acestei lumi, a secularizării 
ei forțate, cardiografia unui cosmos care se stinge. Străbunicul, Constantin Berca, 

aduce încă de la început în poveste semnul noului timp, diacronic, prin pendula pe 
care o cumpără, spre stupoarea satului, de îndată ce se întoarce din război. E pri- 
mul ceas, care indică şi impune, totodată, timpul orientat escatologic, în Valea Rea. 
„În ziua aceea, povesteşte bunicul, a cumpărat de la Câmpulung, dintr-o prăvălie 
săsească, ca pe-o minune ce era, pendula elvețiană cu sunet de cristal, cu cadran 
alb în licăriri de sidef, cu cifre romane şi greutăţi aurii, pe care avea de gând s-o 
pună în casa cea nouă, pe care voia s-o construiască cu mâinile lui”. Povestea zidirii, 
care coincide, cum notează naratorul, cu începutul istoriei familiei Berca, inițiază 
aşadar şi un proces de slăbire a sacralităţii, a esenței tari, originare, a lumii arhaice. 
De-acum înainte, străbunicul se confruntă cu efectele unui dezechilibru cosmic: 
armonia sălbatică a Văii se rupe cu dramatism, iar omul trebuie să înfrunte şi să 
domine animalele şi natura. Ca într-un film de box-office din anii '90 ai secolului 
trecut, el pune mâna pe flintă şi începe să vâneze lupii care îi asaltează noapte de 
noapte gospodăria. Vânătoarea e stranie, pentru că se transformă, treptat, într-o 
veritabilă exterminare, pe măsură ce lupii par inexplicabil atrași de gura puștii şi 
vin, tot mai numeroşi, în bătaia ei. Masacrul se încheie cu un episod scris excepți- 
onal, în care Bogdan Suceavă reuşeşte să reactiveze ceva din resursele terifiante ale 
poveştilor despre strigoii cu înfăţişare de lup. 


Un lung repertoriu de motive şi teme ale mitologiei româneşti şi, implicit, balca- 
nice e frecventat şi reactivat în poveştile bunicului. Pe cât e de substanţial acest 
repertoriu, pe atât de ingenioasă e metoda epică prin care autorul le refuncțio- 
nalizează, combinându-le. Un episod, de pildă, descrie călătoria lui Constantin 
Berca, pe o cale deschisă în ţinutul subpământean, care comprimă distanțele, 
până la Atena: o experienţă odiseică, reținând farmecul Levantului şi descriind 
minunea transformării apei sărate în apă dulce pe puntea vasului ce îl aduce pe 
erou la Constanţa. Codrii Vlăsiei, în altă parte a poveștii, sunt ascunzătoarea tâl- 
harilor lui Oarță Arman, care terorizează negustorii ce duc lemn la Bucureşti. 
Bogdan Suceavă foloseşte ipoteza narativă a acestui erou robinhoodian negativ 
doar pentru a crea, într-o primă fază, suspans, atunci când Constantin Berca tre- 
ce prin pădurea primejdioasă într-o caravană de căruţe echipate ca de război 
țărănesc şi abandonează pentru moment firul narativ, descriind identificarea ca- 
davrelor în marginea drumului după ce tâlharii sunt luaţi cu asalt de armată şi 
ucişi, iar despre Oarţă Arman se spune că şi-ar fi descărcat pușca în față pentru 
a nu putea fi identificat. Povestea cu Oarţă Arman va fi reluată când, după toate 
regulile poveştilor cu strigoi, înspăimântătorul personaj va fi reinventat chiar de 
Constantin Berca, care va folosi un suprinzător colaj de articole despre crime şi 
jafuri, decupate din colecţia lui de ziare, pentru a-l băga în sperieţi pe colonelul 
german von Ziese, în timpul ocupaţiei germane. Numai că în Valea Rea nu e de 
glumit cu strigoii, nici măcar cu cei inventaţi ca diversiune. Nu trece mult până 
ce Oarță Arman apare în carne şi oase, bântuind satul ziua-n amiaza mare şi se- 
mănând groază în comandamentul german, totul culminând cu destituirea unui 
colonel von Ziese, ajuns în pragul nebuniei, terorizat şi copleşit de o lume pe care 
nu o înţelege. Mai importante sunt însă cuvintele atribuite de narator lui Oarţă 
Arman: „Ei, ce vă speriaţi aşa? Nu voi ați dat acatiste şi v-aţi rugat şi m-aţi chemat 
să vin să-i calc pe nemți? Acum de ce vă e cu supărare?” 

Ocupaţia germană nu e singura intruziune violentă a lumii moderne în Valea 
Rea. În sat ajung şi securiştii, veniți probabil să scotocească ascunzătorile din 
munți ale rezistenţei. E chiar ultima poveste pe care o spune bunicul Nicolae, 
o poveste neterminată, halucinantă. O spune, cum ar veni, cu o ultimă suflare, 
şi finalul ei vorbeşte despre adevărata hartă a Măgurii, a pădurii labirintice care 
îşi încurcă potecile înghițind plutoanele de soldaţi, nelăsându-se cartografiată, 
pecetluindu-și tainele, farmecele, făpturile fabuloase. Bunicul, își aminteşte nara- 
torul, zâmbeşte şi în somn o voce de femeie tânără, citind dintr-un hrisov, într-o 
limbă dispărută, îl petrece pe alt tărâm. E finalul poveștii pentru Traian. Nu şi 
pentru Miruna, sora al cărei nume dă, pe jumătate, titlul cărții lui Bogdan Sucea- 
vă. Pentru ea, cea care, aşa cum sugerează naratorul, a moştenit ochii bunicului şi 
privirea lui, cea care trăieşte efectiv lumea ca pe o poveste, Bogdan Suceavă mai 
scrie un prolog ce înfăţişează o luptă între îngerul poveștii şi îngera morții. Lupta 
se dă pentru lumea poveştilor din Valea Rea, pentru a o închide într-un chihlim- 
bar şi a o salva pentru totdeauna. Moartea bunicului nu trebuie să însemne sfâr- 
şitul unei lumi. Prologul opune, de fapt, în esenţa lui, două principii, echivalate 
vieţii şi morţii. Povestea se opune tăcerii, disoluţiei, aneantizării. În aparenţa unei 
concluzii didactice, de basm, Bogdan Suceavă comunică un lucru esenţial despre 
actul şi semnificaţiile povestirii: povestea e un principiu vital al existenţei, drept 
urmare, nu poate fi lăsată să se încheie niciodată. 


Trei sferturi din farmecul cărţii provin, probabil, din extraordinara manipulare 
a temelor narative, din dezinvoltura cu care în destinele sătenilor din Valea Rea 
se împletesc credinţe străvechi, practici păgâne, elemente apocrife, ecouri din 
romanele populare. Arhitectura magică a poveştii n-ar putea exista, pe de altă 
parte, fără schelăria ei realistă, istorică. Bogdan Suceavă mărturiseşte, în postfaţa 
ediţiei a doua a Mirunei..., sursele biografice ale satului, geografia reală a acestuia, 
proveniența unor teme din presa veche, documentarea din monografii şi registre. 
E o muncă de artizanat în care rigoarea matematicianului e egalată, poate, numai 
de pasiunea pentru istoriile locurilor şi de orgoliul celui stabilit departe de ţară de 
a-şi elucida originile, de a alcătui un profil cât mai detaliat al propriei identități. 
Până la întreg, un sfert îi aparţine stilului şi, mai ales, limbajului, cel care dă, în 
fond, măsura unui prozator. Miruna, o poveste e o carte deosebită, pentru că e 
scrisă într-un limbaj ce încearcă să revitalizeze un tip de expresivitate orală pe 
care nu o mai credeam funcţională în literatura română. Limbajul din povestea 
lui Bogdan Suceavă are prospeţime, savoare, are forța de a prinde substanţa lu- 
milor pe care le descrie. 


Noul roman al lui Dan Lungu deghizează, în aparenţa unei aventuri minimaliste, 
prin conştiinţa şi lumea unui protagonist pus să înfrunte consecinţele despărțirii 
de iubită, o cartografie aproximativă a credinţei şi o tatonare a experienţei reli- 
gioase. Sau, mai exact, a posibilităţii existenţei acestora (dacă a mai rămas ceva 
din ele) pentru individul contemporan. O temă care, chiar şi în enunţ, devine 
de îndată suficient de presantă pentru a necesita negocieri şi precauţii. Prima 
măsură pe care Dan Lungu o ia şi este, de altfel, aceea de a o scufunda în subtext, 
supraveghindu-i cu metodă pulsaţiile în tectonica epicului. 

Ca multe dintre romanele ultimilor ani, Cum să uiţi o femeie e o carte scrisă pe 
osatura unei inițieri, mizând pe improbabilitate şi relativizare. Andi, jurnalistul 
rutinat şi impasibil, jemanfişist şi hâtru, pare, în primele cadre ale romanului, 
un conspect riguros al anti-eroului tipic mizerabilist, periferic şi antisocial, cu o 
psihologie rudimentară dinamizată ici-colo de o patologie nostalgică şi frustrată. 
Dar proximitatea acestui stereotip e strict polemică în cazul lui Dan Lungu, care 
pune, de fapt, la cale o metamorfoză subtilă, al cărei potenţial energetic alimen- 
tează întregul roman. 


Mai degrabă decât un exerciţiu de exorcizare a memoriei unei relaţii sentimenta- 
le, romanul e cronica acceptării, a împăcării cu fatalitatea despărțirii şi cu demo- 
nii propriei conştiinţe. Iar undeva în planul destinal al acestor tribulaţii e inserat 
prospectul unei dimensiuni religioase. Titlul însuşi e înșelător, pentru că pare 
didactic-comercial când, în fond, nu e decât retoric, sugerând imposibilitatea. 
Uitarea nu e opţiune, pentru că despărțirea în sine ţine de absurd, orice expli- 
caţie fiind inutilă, aşa cum sugerează, pe finalul romanului, un personaj întâlnit 
de Andi la o terasă. Până una-alta însă, ea este o ruptură în ordinea lucrurilor, o 
anomalie ce creează discontinuitate şi incoerenţă. Iar efectele sunt vizibile aproa- 
pe instantaneu în existența protagonistului, pentru care un efect de domino e 
declanșat de faptul că e părăsit de Marga, cum o numeşte Dan Lungu pe eroina 
absentă (căreia romanul îi aparţine în egală măsură). 


De-aici încolo, eroul e trecut metodic printr-un elaborat ritual al conștientizării. 
Un umor de calitate şi mare rafinament e amalgamat în proces, ivindu-se din- 
tr-un limbaj relaxat și firesc (impregnat de un lirism suprinzător) şi reuşind să 
redea credibil freatica discursului interior. Forţa prozei lui Dan Lungu se între- 
vede tocmai în această naturaleţe a transcrierii, ca şi în estomparea urmelor de 
inginerie textuală. De altfel, arhitectura epică se restrânge la succesiunea a două 
perspective desincronizate -— o dialectică ce serveşte atât analizei, cât şi planului 
inițiatic. Prima perspectivă e autoscopică şi autospeculativă, scrisă la persoana 
I şi savuroasă prin efectele unei locvacităţi debordante. Care o dinamizează, în 
mod egal, şi pe a doua, diferențiată doar prin obiectivare şi exterioritate (fiind 
scrisă la persoana a III-a) şi prin defazajul temporal. 


Orice ar face, Andi nu pierde prea mult timp în prezentul imediat, ci se lasă tentat 
de canalele pe care obiectele şi detaliile cele mai insignifiante aparent le deschid 
spre trecut. Absența iubitei e plină de sens, musteşte de potenţial explorator şi, 
desigur, autoexplorator. Madlenele stau și ele la îndemână, dispuse după o logică 
elaborată în preajmă. Pe măsură ce trece prin incertitudine, frisoane, disperare, 
sau furie oarbă, Andi descinde într-un trecut recent (timpul relaţiei cu Marga sau 
acela imediat anterior, al relaţiei disolutive, abject-involutive, cu Luana), recupe- 
rat într-un registru nostalgic ce se încarcă de voltajul unor revelații, iscând mo- 
mente de o poeticitate suprinzătoare în numeroase pasaje ale romanului. Acesta 
e primul nivel al memoriei, dar el nu e decât o rampă, de unde se plonjează spre 
ţinutul scufundat al trecutului personal al ambilor protagonişti, o experienţă rit- 
mată de pauze de respiraţie şi ieşiri la suprafaţă. Un timp revolut, o lume dispăru- 
tă de mai-ieri, învăluită într-o lumină palidă, caldă şi ademenitoare, sunt evocate 

într-un mecanism epic reconstitutiv, ce exprimă continuitatea şi identitatea de 
profunzime a prozei de acum a lui Dan Lungu cu aceea din Raiul găinilor sau 
Sunt o babă comunistă. 


Spuneam că, în procesul acesta de renegociere a propriei identități, se împle- 
teşte ipoteza religiosului, trădând tot mai evident tema camuflată a romanului. 
Apropierea lui Andi de ipoteza divină e în sine ironică şi grefată într-un umor 
neconcesiv. Nu atât de o religie, cât de o comunitate, şi nu atât de Dumnezeu, cât 
de un registru existenţial se simte atras, chiar dacă inconştient la început, pro- 
tagonistul lui Dan Lungu. Convenţional, el ar fi ultimul individ care ar putea să 
pice, nu-i așa, în plasa logoreei creştinoide a sectanţilor neoprotestanţi în grupul 
cărora se inflitrează, cu gândul de a scrie un reportaj pentru infamul ziar la care 
lucrează. Fapt e însă că infiltrarea se face chiar atunci când, fără bani şi rămas pe 
drumuri, va trebui probabil să doarmă în redacţie. Iar singurul ce-i răspunde la 
telefon e Ștefan, un fost coleg de cămin, întâlnit la o procesiune a sectei, unde 
nimerise tot cumva providenţial, aciuindu-se de ploaie. De-aici şi până a ajunge 
în casa lui Set, un presbiter dedicat și pătruns de har, nu mai e decât o formalitate 
administrativă... 


Relaţia cu Set, generând unele din cele mai reuşite pasaje din roman, prin dialo- 
gurile ce opun discursului vizionar şi ascetic al presbiterului tachinările şi ner- 
vozităţile malițioase ale lui Andi, e nucleul iniţierii personajului, a metamorfozei 
lui. Un inchizitoriu dostoievskian în caricatură face deliciul cititorului, demon- 
strând calități serioase de ironist în scrisul lui Dan Lungu. Nu doar pocăiții sunt 
cei pe care umorul acid al lui Andi nu-i iartă, dezvăluindu-le falsităţile şi confor- 
mismele absurde, ci Andi însuşi e forțat să-şi descopere fragilităţile şi insuficien- 
tele psihologice. O terapeutică veselă se desfăşoară într-o tonalitate vioaie, tonică, 
dând primele semne ale posibilităţii de a depăşi criza pentru protagonist. Dan 
Lungu mai are şi abilitatea de a recicla locuri comune, desemantizate, ale gargarei 
despre salvarea sufletului şi renaștere spirituală, tocmai prin operabilitatea unora 
din ele în existenţa şi dilemele protagonistului. Până şi o mică teorie a iniţierii şi a 
redefinirii de sine se leagă din câteva indicii ale presbiterului. Nu neapărat pentru 
că el face asta voit, dar, în fond, Andi e cel care descoperă semnele, face opera- 
ţiunile de decupare, decontextualizare și refolosire. Pe scurt (nici nu se poate în 
alt fel) teoria zice că e nevoie, pentru a te redescoperi întru credință, să renunți la 
„Eu” cu majusculă, în favoarea unui „eu” modest, dezbărat de emfaze și orgolii. 
Trecerea, se mai spune, se face prin „el” — adică, metatextual sau nu, exact așa 
cum procedează romanul însuşi, redând succesiunile viziunii subiective şi ale ce- 
leilalte, exterioare, ale lui Andi asupra propriului sine. 


În plus, romanul lucrează, de la un moment dat, în iminenţa unui anumit tip de 
sacralitate. Nemărturisită, desigur, persiflată. În cu totul alte condiţii avea loc, nu 
demult, o epifanie în Simion Liftnicul lui Petru Cimpoeşu. Şi aceea însă era una 
surprinzătoare şi cu atât mai autentică. Cu Andi lucrurile (sau Lucrarea) sunt 
mult mai puţin explicite. Fapt e că există şi un episod în care simte, efectiv, că 
Dumnezeu e pe urmele lui, că nu mai are scăpare, şi disperarea opoziţiei pe care 
o joacă acolo personajul nu e câtuşi de puţin inocentă, pentru că seamănă, fie că 

vrea sau nu Dan Lungu, fie că e sau nu la o scală radical diferită, cu împotrivirile 
iniţiale ale Profeţilor biblici, atunci când află de planul pe care Dumnezeu îl are 
cu ei. Acceptarea, cât poate fi conștientă, nu-i câtuşi de puţin o bagatelă, iar meta- 
morfoza propriului sine, în punctul final al unei iniţieri în care s-au întâlnit atâtea 
vase comunicante, e o trudă, un act sacrificial. Până la urmă, haşura gravă a sub- 
textului irumpe la suprafață, pe măsură ce epicul îşi transparentizează undele. 


Cum să uiţi o femeie candidează inevitabil la categoria, destul de consistentă în 
literatura română, de carte pseudo. Paradoxul e că ajungi la concluzia respectivă 
după ce, fără nicio bănuială serioasă, ai parcurs un roman de o naturaleţe și o 
dezinvoltură captivantă, care izbuteşte să fie exact ceea ce pretinde că e: o in- 
cursiune într-un psihic masculin dispus la concesia confesiunilor interminabile, 
descoperind lumi interioare de o strălucire nebănuită; cronica febrilă a dispariției 
unei iubite despre care nu există certitudini decât în măsura în care același eu-na- 
rator îi împrumută, fascinat, propria voce pentru a vorbi în numele ei (sugerând 
din timp în timp că e ceva de-a dreptul nepământesc în alcătuirea ei); reportajul 
plin de prejudecăţi, dar şi de curiozitate, despre microuniversul social al unei sec- 
te aproape neverosimile prin comparaţie cu lumea cea mare, a cotidianului pro- 
fan. Iar senzaţia, la capătul cărţii, e că, în fond, rămâne ceva nespus, ceva de mare 
subtilitate, în apropierea seducătoare a căruia te-ai aflat în tot timpul lecturii. 


REPERE BIBLIOGRAFICE 


1. Ion Simuţ, Reabilitarea ficţiunii, Institutul Cultural Român, Bucureşti, 2004. 
2. Cezar Paul-Bădescu, Luminiţa, mon amour, Editura Polirom, București, 2006. 
3. Bogdan Suceavă, Miruna, o poveste, Editura Curtea Veche, Bucureşti, 2008. 

4. Dan Lungu, Cum să uiţi o femeie, Editura Polirom, Bucureşti, 2009. 


Silvia DESPRE SIGLELE 
PITIRICIU EUROJARGONULUI 
ÎN LIMBA ROMÂNĂ 


Integrarea României în Uniunea Europeană este un eveni- 
ment sociopolitic cu mare impact asupra lexicului limbii 
române. Numeroase sigle propriu-zise şi acronime, calcuri 
din franceză şi engleză, care circulă în limba română actu- 
ală, au intrat atât în limbajele profesionale, cât şi în limba 
comună. Ele fac parte din eurojargon!. Conceptul relativ 
nou reuneşte termenii care exprimă politica lingvistică a 
Uniunii. Unele elemente de eurojargon creează dificultăți 
de traducere şi, în consecință, de utilizare. Din această cate- 
gorie fac parte siglele. Ca nume proprii sau comune, siglele 
se utilizează în texte care stau la baza legislaţiei. În limba 
română, majoritatea siglelor sunt provenite din franceză și 
din engleză. Decodarea şi folosirea lor depind de gradul de 
cunoaștere a celor două limbi de către utilizatori. 


În demersul nostru, am avut în vedere cunoaşterea câtor- 
va sigle pe baza a două criterii de analiză: a) categoriile 
onomasiologice desemnate; b) semantica și proveniența 
siglelor. Pentru fiecare clasă de abrevieri am menţionat un 
exemplu sau două în contexte din limba presei româneşti 
a ultimelor două decenii. 


a) În mare parte, siglele propriu-zise şi acronimele aparțin 
terminologiei sistemului instituțional! al UE: 


instituţii de decizie - consilii: CE = Consiliul Europei, 
cf. fr. Conseil de l'Europe(CE), engl. European Council (EC); 
CAE = Consiliul Arhitecţilor din Europa, cf. fr. Conseil des 
Architectes d'Europe (CAE), engl. Architects Council in Eu- 
rope (ACE); CAEM = Consiliul de Asistenţă Economică 
Mutuală, cf. fr. Conseil d'Assistance Economique Mutuelle 
(CAEM), engl. Council for Mutual Economic Aid (COME- 
CON); CEFIC = Consiliul European al Federațiilor din In- 
dustria Chimică, cf. fr. Conseil Européen des Fédérations de 
l'Industrie Chimique (CEFIC), engl. European Council of 
Chemical Manufacturers’ Federations (ECCMF); comisii: 
CE = Comisia Europeană, cf. fr. Commission Européenne 
(CE), engl. European Commission (EC); CEA = Comisia 
Europeană de Agricultură, cf. fr. Commission Européenne 
d'Agriculture (CEA ), engl. European Commission on Agri- 

culture (ECA); CCE = Comisia Comunităţilor Europene, cf. fr. Commission des 
Communautés Européennes (CCE), engl. Commission of the European Communi- 
ties (CEC); CET = Comisia Europeană a Turismului, cf. fr. Commission Européen- 
ne du Tourisme (CET), engl. European Travel Commission (ETC); parlament: 
PE = Parlamentul European, cf. fr. Parlement Européen (PE), engl. European Par- 
liament (EP). 


De exemplu: „În legătură cu apariţia pe scena istorică a CAEM-ului, în societatea 
românească s-a păstrat la început o tăcere controlată politic”. (www. jurnalul.ro, 
19.02.2008, România a avut ideea CAER!); „Acest vot negativ este, de regulă, un 
mijloc de presiune pentru ca erorile identificate de Curte să fie corectate, însă 
duce la întârzieri în adoptarea noului buget şi creează un climat de neîncredere 
faţă de CE”. („Graiul Dobrogei”, 20.08.2009, Comisia Europeană acordă un nou 
răgaz României pentru a evita clauza pe agricultură). 


autorităţi de control legislativ şi administrativ - Curtea de Justiţie: CEDO 
= Curtea Europeană a Drepturilor Omului, cf. fr. Cour Européenne des Droits de 
l'Homme (CEDH), engl. European Court of Human Rights (ECHR); CJCE = Curtea 
de Justiţie a Comunităţilor Europene, cf. fr. Cour des Justice des Communautés Eu- 
ropeennes (CJCE), engl. European Court of Justice (ECJ); tribunal: TPICE = Tribu- 
nalul Primei Instanţe a Comunităţilor Europene, cf. fr. Tribunal de Premiere Instance 
des Communautés Européennes (TIPICE), engl. Court of First Instance (CEI). 


De exemplu: „Dosarul singurului român aflat în viaţă pe numele căruia încă 
mai figurează o condamnare la moarte a ajuns la CEDO”. (www. jurnalul.ro, 
29.08.2009, Dosarul lui Constantin Răuță a ajuns la CEDO); „De la conflicte pe 
drepturi de autor, la cele de marcă sau cele de concurenţă, orice firmă care se con- 
sideră victimă a unui abuz din partea altei companii se poate adresa direct TPICE, 
în loc să mai apeleze la justiţia autohtonă”. („Renașterea Bănăţeană”, 22.05.2009, 
O alternativă europeană la justiția română). 


organisme și instrumente financiare - bănci: BCE = Banca Centrală Europeană, 
cf. fr. Banque Centrale Européenne (BCE), engl. European Central Bank (ECB); 
BEI = Banca Europeană de Investiţii, ct. fr. Banque Européenne d Investissement 
(BEI), engl. European Investment Bank (EIB); BERD = Banca Europeană de Re- 
construcție și Dezvoltare, ct. fr. Banque Européenne pour la Reconstruction et le 
Developpement (BERD), engl. European Bank for Reconstruction and Develop- 
ment (EBRD); BM = Banca Mondială, cf. fr. Banque Mondiale (BM), engl. World 
Bank (WB); fonduri: FED = Fondul European de Dezvoltare, cf. fr. Fond Européen 
de Développement (FED), engl. European Development Fund (EDF); FEDR = 
Fondul European pentru Dezvoltare Regională, cf. fr. Fond Européen de Develop- 
pement Regional (FEDER), engl. European Regional Development Fund (ERDF); 
FSE = Fondul Social European, cf. fr. Fond Social Européen (FSE), engl. European 
Social Fund (ESF). 


De exemplu: „Finanţarea BERD va include un împrumut de şapte milioane de 
euro şi o investiţie de 15 milioane de euro în capitalul companiei”. („Financiarul”, 
8.06.2009, BERD analizează o finanţare pentru Asseco); «La toate procedurile 
de atribuire a lucrărilor finanțate din fonduri FEDR (n.r. Fondul European de 
Dezvoltare Rurală), la care am participat în judeţul Botoşani, toți ofertanţii au 

fost eliminaţi cu oferte declarate inacceptabile, iar câștigător a fost desemnat un 
singur ofertant care a avut oferta financiară cu valoarea cea mai mare, se preciza 
în contestaţie». („Ziarul de Iași”, 28.05.2009, Firma abonată la banii veniţi de la 
UE). 


organisme consultative - comitete: CECS = Comitetul European pentru Cerce- 
tări Spațiale, cf. fr. Comité Européen de Recherches Spatiales (CERS), engl. Euro- 
pean Space Research Organisation (ESRO); CEPC = Comitetul European pentru 
Probleme Criminale, ct. fr. Comité Européen pour les Problèmes Criminels (CEPC), 
eng]. European Committee on Crime Problems (ECCP); CET = Comitetul Euro- 
pean al Transporturilor, cf. fr. Comité Européen des Transports (CET), engl. Euro- 
pean Transport Committee (ETC); CSEE = Comitetul Sindical European al Educa- 
tiei, cf. fr. Comité Syndical Européen de l'Education (CSEE), engl. European Trade 
Union for Education (ETUE). 


De exemplu: „În acest sens, la începutul acestei luni, Comitetul Sindical European 
pentru Educaţie (CSEE) a organizat la Madrid un seminar pentru prevenirea şi 
combaterea violenţei în şcoli”. („Gardianul”, 14.04.2008, Specialiștii europeni: stre- 
sul elevilor naşte violenţa în şcoli). 


organisme interinstituționale - oficii: OCVV = Oficiul Comunitar al Varietă- 
ților Vegetale, cf. fr. Office Comunautaire des Variétés Vegetales (OCVV), engl. 
Community Plant Varity Office (CPVO); OEB = Oficiul European al Brevetelor, 
cf. fr. Office Européen des Brevets (OEB), engl. European Patent Office (EPO); 
birouri: BEM = Biroul European pentru Mediu, cf. fr. Bureau Européen pour 
l'Environnement (BEE), engl. European Environmental Bureau (EEB); BEUC = 
Biroul European al Uniunii Consumatorilor, cf. fr. Bureau Europeen des Unions de 
Consommateurs (BEUC), engl. European Bureau of Consumers' Unions (EBCU). 


De exemplu: „România a devenit, de anul trecut, membru cu drepturi depline 
al Oficiului European al Brevetului (OEB). (www.jurnalul.ro, 4.02.2004, Acești ro- 
mâni neliniştiți şi invențiile lor ciudate); „Astfel, membrii BEM cer statelor mem- 
bre UE să ajungă imediat la un acord privind reducerea emisiilor de gaze cu efect 
de seră cu 30 la sută până în 2020”. (www.adevărul.ro, 3.07.2008, Zece teste ecolo- 
gice pentru Nicolas Sarkozy). 


alte instituţii — agenţii: AEEN = Agenția Europeană pentru Energie Nucleară, 
cf. fr. Agence Européenne pour l'Energie Nucléaire (AEEN), engl. European Nucle- 
ar Energy Agency (ENEA); AEM = Agenţia Europeană de Mediu, cf. fr. Agence Eu- 
ropeenne de l'Environnement (AFE), engl. European Environment Agency (EEA); 
AEP = Agenţia Europeană de Productivitate, cf. tr. Agence Europeenne de Produc- 
tivite (AEP), engl. European Productivity Agency (EPA); ASE = Agenţia Spațială 
Europeană, cf. fr. Agence Spatiale Européenne (ASE), engl. European Space Agency 
(ESA); centre: CDE = Centrul de Documentare Europeană, cf. fr. Centre de Do- 
cumentation Européenne (CDE), engl. European Documentation Centre (EDC); 
CEDI = Centrul European de Documentare şi Informare, ct. fr. Centre Européen 
de Documentation et d'Information (CEDI), engl. European Documentation and 
Information Centre (EDIC); CEOS = Centrul European de Operaţiuni Spațiale, 
cf. fr. Centre Européen d' Operations Spatiales (CEOS), engl. European Space Ope- 
rations Centre (ESOC); asociaţii: AEC = Asociația Europeană pentru Cooperare, 

cf. fr. Association Européenne pour la Coopération (AEC), engl. European Agency 
for Cooperation (EAC); AEDA = Asociaţia Europeană pentru Drept şi Alimentaţie, 
cf. fr. Association Européenne pour le Droit et l'Alimentation (AEDA), engl. Eu- 
ropean Food Law Association (EFLA); AELS = Asociația Europeană a Liberului 
Schimb, cf. fr. Association Europeenne de Libre-Change (AELE), engl. European 
Free Trade Association (EFTA); ARFE = Asociaţia Regiunilor Frontaliere Euro- 
pene, cf. fr. Association des Region Frontalieres Européennes (ARFE), engl. Asso- 
ciation of European Border Regions (AEBR); fundaţii: FEACVM = Fundaţia Eu- 
ropeană pentru Ameliorarea Condiţiilor de Viaţă a Muncitorilor, ct. fr. Fondation 
Européenne pour lAmtlioration des Conditions de Vie des Travailleurs (FEACVT), 
engl. European Foundation for the Improvement of Living and Working Conditions 
(EFILWC); FES = Fundaţia Europeană a Științei, ct. fr. Fondation Européenne de 
la Science (FES), engl. European Science Foundation (ESF); comunităţi: CCFE = 
Comunitatea Căilor Ferate Europene, cf. fr. Communauté des Chemins de Fer Eu- 
ropeens (CCFE), engl. Community of European Railways (CER); CE = Comunita- 
tea Europeană, cf. fr. Communauté Européenne (CE), engl. European Community 
(EC); CEEA = Comunitatea Europeană pentru Energie Atomică, cf. fr. Communa- 
uté Européenne pour l'Energie Atomique (CEEA sau EURATOM), engl. European 
Atomic Energy Community (EAEC); CPE = Comunitatea Politică Europeană, 
cf. fr. Communauté Politique Européenne (CPE), engl. European Political Com- 
munity (EPC); organizaţii: OEBM = Organizația Europeană de Biologie Molecu- 
lară, cf. fr. Organisation Européenne de Biologie Moléculaire (OEBM), engl. Eu- 
ropean Molecular Biology Laboratory (EMBO); OECE = Organizația Europeană 
de Cooperare Economică, cf. fr. Organisation Européenne de Coopération Econo- 
mique (OECE), engl. Organisation for European Economic Cooperation (OEEC); 
OSCE = Organizația pentru Securitate şi Cooperare în Europa, cf. fr. Organisation 
pour la Sécurité et la Coopération en Europe (OSCE), engl. Organisation for Secu- 
rity and Cooperation in Europe (OSCE). 


De exemplu: „După separare, controlul sateliților este preluat de aşa-numita 
Mission Control Team (Echipa de Control a Misiunii) de la Centrul European 
de Operaţiuni Spațiale (CEOS) din Darmstadt, Germania” („Cronica Română, 
2.06.2009, Știința de frontieră); „Pentru dividendele plătite societăţilor din state 
SEE/AELS, impozitul reţinut la sursă este de 5%, indiferent de mărimea pachetu- 
lui de acțiuni pe care îl deţin”. („Financiarul 6.05.2008, CE avertizează România 
privind avantajarea rezidenţilor la plata impozitelor pe dividende). 


Pe lângă sistemul instituțional, există şi alte categorii onomasiologice: 


grupări parlamentare: - uniuni: UE = Uniunea Europeană, cf. fr. Union Euro- 
peenne (UE), engl. European Union (EU); UEO = Uniunea Europei Occidenta- 
le, cf. fr. Union de l'Europe Occidentale (UEO), engl. Western European Union 
(WEU); federaţii: FBE = Federația Bancară Europeană, cf. fr. Federation Bancaire 
Européenne (FBE), engl. European Banking Federation (EBF); FEE = Federaţia 
Editorilor Europeni, cf. fr. Federation des Éditeurs Européens (FEE), engl. Fede- 
ration of European Publishers (FEP); FEPI = Federaţia Europeană a Proprietății 
Imobiliare, cf. fr. Federation Européenne de la Propriété Immobilière (FEPI), engl. 
European Property Federation (EPF); confederaţii: CEA = Confederaţia Europea- 
nă de Agricultură, cf. fr. Confederation Européenne de l'Agriculture (CEA), engl. 

European Confederation of Agriculture (ECA); CES = Confederaţia Europeană a 
Sindicatelor, cf. fr. Confederation Européenne des Syndicats (CES), engl. European 
Trade Union Confederation (ETUC). 


De exemplu: „Jafurile se împart în două mari grupe, menționează FBE”. 
(www.conso.ro, 16.02.2009, Jafurile bancare - un pericol ce nu trebuie subesti- 
mat); „Apelul CES este exact înaintea Consiliului European de primăvară, din 19 
şi 20 martie şi a reuniunii G20”. („Ultima oră, 18.03.2009, Confederaţia Europea- 
nă a Sindicatelor cheamă la luptă împotriva crizei şi a consecințelor ei sociale). 


acte: AUE = Actul Unic European, cf. fr. Acte unique Europeen (AUE), engl. Sin- 
gle European Act (SEA); tratate: TICE = Tratatul de Interdicţie Completă a Ex- 
perimentelor Nucleare, cf. fr. Traité d'Interdiction Complete des Essais nucléaires 
(TICE), engl. Comprehensive nuclear Test Ban Treaty (CTBT); TUE = Tratatul 
asupra Uniunii Europene, cf. fr. Traité sur l'UE (TUE), engl. Treaty on EU (TEU); 
acorduri: AME = Acordul Monetar European, cf. fr. Accord Monétaire Européen 
(AME), engl. European Monetary Agreement (EMA); AMI = Acordul Multilateral 
pentru Investiţii, cf. fr. Acoord Multilateral pour les Investissements (AMI), engl. 
Multilateral Agreement on Investment (MAI). 


De exemplu: „Actul Unic European (AUE) constituie prima mare reformă adusă 
Tratatelor originare ale Comunităţilor Europene, prin care au fost extinse compe- 
tențele CE...” (www.eurospeak.ro/viki/index.php/Actul_Unic_European). 


programe: PC = Programul Comunitar, ct. fr. Programme Communautaire (PC), 
engl. Community Programme (CP); PNIC = Programul Naţional de Interes Co- 
munitar, cf. fr. Programme Natrional d'Intérêt Communautaire (PNIC), engl. Na- 
tional Programme of Community Interest (NPCI); SAPARD = Programul Special 
de Aderare pentru Agricultură şi Dezvoltare Rurală, cf. engl. Special Accession 
Programme for agriculture and Rural Development (SAPARD), fr. Programme spé- 
cial d'Adhesion pour l'Agriculture et le Développment (SAPARD); nomenclatoare: 
NCCV = Nomenclatorul Consiliului de Cooperare Vamală, cf. fr. Nomenclature du 
Conseil de Coopération Douaniere (NCCD), engl. Nomenclature of the Customs 
Cooperation (NCCC). 


De exemplu: „În urma misiunii de audit a experţilor comunitari din iunie 2008, 
când s-au identificat o serie de deficienţe în aplicarea SAPARD, Comisia a decis 
blocarea transferurilor de fonduri către România”. (www.capital.ro, 13.07.2009, 
Comisia Europeană a deblocat fondurile SAPARD pentru România). 


politici: PCC = Politica Comercială Comună, cf. fr. Politique Commerciale Com- 
mune (PCC), engl. Common Commercial Policy (CCP); PESA = Politica Euro- 
peană de Securitate și Apărare, ct. fr. Politique Européenne de Sécurité et de Defen- 
se (PESD), engl. European Security and Defence Policy (ESDP); PESC = Politica 
Străină de Securitate Comună, cf. fr. Politique Etrangère et de Sécurité Commune 
(PESC), engl. Common Foreign and Security Policy (CFSP). 


De exemplu: „Ca stat membru UE, România sprijină o Uniune mai capabilă, mai 
activă şi mai coerentă, inclusiv în domeniul Politicii Europene de Securitate şi 
Apărare (PESA), în conformitate cu liniile directoare din Strategia Europeană de 
Securitate”. (www.mapn.ro/diepa/politicadeaparare/pesa.htm). 


SIMPOZION 79 


conferinţe: CEAC = Conferinţa Europeană a Aviației Civile, cf. fr. Conference Eu- 
ropeenne de l'Aviation Civile (CEAC), engl. European Civil Aviation Conference 
(ECAC); CEMT = Conferinţa Europeană a Miniștrilor Transportului, ct. fr. Con- 
ference Europeenne des Ministres de Transports (CEMT), engl. European Confe- 
rence of Ministers of Transport (ECMT); CSCE = Conferinţa pentru Securitate şi 
Cooperare în Europa, ct. fr. Conference sur la Sécurité et la Coopération en Europe 
(CSCE), engl. Conference on security and Cooperation in Europe (CSCE). 


De exemplu: „Procesul destinderii şi rolul CSCE au fost puse sub semnul întrebă- 
rii la începutul anilor '80 când, odată cu escaladarea războiului din Afganistan şi 
pe fondul sclerozării tot mai accentuate a sistemului sovietic, s-a produs un nou 
îngheț în relaţiile Est-Vest”. („Ziua”, 16.11.1999, Redescoperirea OSCE I). 


Prezentarea câtorva dintre siglele eurojargonului ne permite să facem unele ob- 
servaţii: 


Siglele propriu-zise şi acronimele de origine străină sunt în mare parte în- 
ternaționalisme care desemnează elemente ale sistemului instituţional al 
UE. Ele au o utilizare mare în cadrul instituţiilor UE, intrând în lexicul 
juridic, şi o circulație mai restrânsă în limba comună, unde sunt promovate 
prin media. Onomasiologia lor arată că fac obiectul unei legislații, a unor 
înţelegeri internaționale. 


Ca provenienţă, siglele eurojargonului utilizate în limba română sunt calcuri 
lexico-semantice. Modelul îl oferă franceza şi engleza. La nivelul expresiei, unele 
sigle coincid cu cele din franceză ori din engleză. Altele au, prin calchiere, o for- 
mă apropiată de cea originală. Situaţia priveşte mai ales calcurile din franceză, cu 
topică identică cu cea din română și mai puţin calcurile din engleză, unde topica 
este diferită de cea din română. Româna merge după modelul oferit de franceză 
în cazul celor mai multe sigle. Indiferent de provenienţă, siglele sunt uşor integra- 
bile în sistemul lingvistic românesc. 


În română există, ca şi în alte limbi ale UE, unele acronime internaţionale după 
model englez. De exemplu: Benelux (Uniunea Economică a Belgiei, Olandei și 
Luxemburgului, cf. engl. Economic Union of Belgium, the Netherlands and Lu- 
xembourg, fr. Union Économique de la Belgique, des Pays-Bas et du Luxembourg), 
Comett (Programul comunitar de educare și formare în domeniul tehnologiilor, 
cf. engl. Community programme in education and training for technology, tr. Pro- 
gramme Communautaire d'éducation et de formation dans le domaine des techno- 
logie), TAIEX (Oficiul de asistență tehnică şi de schimb de informații, ct. engl. Te- 
chnical Assistance Information Exchange Office, fr. Bureau d'assistance technique 
et d'échange d'informations). Alte acronime internaționale au la bază modelul 
francez: Cenelec (Comitetul european pentru standardizare electrotehnică, cf. fr. 
Comité européen de normalisation électrotechnique, engl. European Commitee for 
Electrotechnical Standardisation), NACE (Nomenclatorul statistic al activităților 
economice din Comunitatea Europeană, cf. fr. Nomenclature statistique des acti- 
vités économiques dans la Communauté européenne, engl. Statistical classification 
of economic activities in the European Comunity), Taric (Tariful vamal integrat al 
Comunităților Europene, cf. fr. Tarif intégré communautaire, engl. Integrated cus- 
toms tariff of the European Communities). 

Româna dispune de sigle proprii care aparţin eurojargonului. Ele sunt adaptări 
după modelul străin: CEJ = Curtea Europeană de Justiţie, cf. fr. Cour de justice eu- 
ropeenne (CJE), engl. European Court of Justice (ECJ), IMM = Întreprinderi mici 
şi mijlocii, cf. tr. Petites et moyennes entreprises (PME), engl. Small and medium- 
sized enterprises (SME), SEE = Spațiul Economic European, ct. fr. Espace €cono- 
mique européen (EEE), engl. European Economic Area (EEA), TECE = Ţările din 
Europa Centrală și de Est, cf. fr. Pays de l'Europe centrale et orientale (PECO), engl. 
Central and Eastern European Countries (CEEC). Numărul lor este în creştere. 


Siglarea a devenit un procedeu extrem de productiv în limba română, impus prin 
fluxul considerabil de informaţii şi prin mediatizarea mondială (televiziune, in- 
ternet, presa scrisă, radio). În toate limbile Uniunii Europene îmbogățirea lexicu- 
lui cu ajutorul siglelor este un fapt apreciabil, întrucât acestea reflectă, mai repede 
decât alte categorii de cuvinte, schimbările sociopolitice, economice şi culturale 
din fiecare ţară. 


NOTE 


1 Cf. eurolect, termen folosit de Hubert Paesmans la Conferinţa de la Lisabona din 18 septem- 
brie 1998. 


2? Enciclopedia Uniunii Europene (coord. Luciana- Alexandra Ghica), Bucureşti, Editura Me- 
ronia, 2007, p. 52. 


° Enciclopedia Uniunii Europene (coord. Luciana- Alexandra Ghica), Bucureşti, Editura Me- 
ronia, 2007, p. 67. 

Luminiţa ADNOTĂRI 
CHIOREAN LA GRAMATICA PREPOZIȚIEI 


0. DE CE GRAMATICA JONCTIVELOR 
ŞI CONSTRUCȚIILE CU PREPOZIȚIE? 


Lucrarea constă în receptarea şi interpretarea funcționa- 
lă a construcţiilor cu prepoziţie, reale provocări în sinta- 
xa discursului. Spre a facilita analiza gramaticală a con- 
strucţiilor cu jonctiv, propunem o schiţă a prepoziţiei ca 
relatem, având drept obiectiv sintagmica joncţională, 
parte distinctă de studiul părților de discurs. Prin exem- 
plificarea discursivă la care vom recurge, natura diho- 
tomică a prepoziţiei va fi o evidenţă, ca de pildă: flectiv 
sau morfem intracazual (Ac]morfem intraacuzatival) vs. 
morfem extracazual (Aczextraacuzatival); morfem cazual 
vs. modalizator vs conectiv; relatem sintagmatic intra- vs 
interpropozițional. Construcţiile comparative constituie 
un paragraf aparte prin înregistrarea prioritară a relaţiei 
semantico-funcționale, definită stilistic prin comparaţie, 
respectiv prin semul contextual [+comparativ]. Articolul 
oferă atât informaţii lingvistice relevante pentru structura 
morfosintactică a limbii române actuale, cât şi soluţii în 
analiza gramaticală a construcţiilor cu prepoziţie. 


1. ALGORITMI DE LUCRU; INVENTAR 
1.1. Descriptori 


Vom opera cu termenii actualizați în GALR 2005 (lingvis- 
tica bucureşteană!) şi, simultan, cu terminologia folosită 
în bibliografia lingvistică a şcolii clujene? şi ieşene”. Din 
accepțiunile date termenului „sintaxă'*, optăm pentru 
ansamblul regulilor privitoare la îmbinarea cuvintelor şi 
relaţiile dintre ele, în propoziţii şi fraze”. Din definirea ti- 
purilor de relaţii sintactice€, date de literatura lingvistică, 
suntem de acord cu existenţa nivelului sintagmic, al treilea 
după cele fonetic şi lexical. Iar sintagma (relația împreună 
cu cei doi termeni ai ei) constituie „unitatea relațională, 

minimală şi maximală a nivelului sintagmic” - D. D. Draşoveanu [1997, 39], opi- 
nie la care subscriu şi alți reprezentanţi ai Şcolii lingvistice clujene: G. Gruiţă 
[1981], G. G. Neamţu [1989; 1999], Carmen Vlad [1994], Şt. Hazy [1997]. 


Notă. Pledăm pentru considerarea sintagmei ca unitatea semantico-sintactică 
formată din doi termeni (morfeme, cuvinte, construcții gramaticale, propoziții) şi 
relația dintre ei. Or, prin natura semantică, sintagma va fi judecată prin natura 
ei dihotomică: va avea un plan al expresiei (forma), respectiv altul al conținutului 
(sensurile: denotativ + / — conotații). 


Sintagmica”, termen derivat de la sintagmă, categorie superioară propoziției, în 
sensul generos al acoperirii comunicării raportate atât la construcția enunţului, 
frază / propoziţie, cât şi la sintagma propriu-zisă, probează, validează şi numeşte 
rostul relatemelor în mesaj. 


Ca orice termen lingvistic, sintagma reţine printr-o natură dihotomică, exprima- 
tă în conţinut şi expresie, ipostaze inerente funcționării mesajului, activării sen- 
sului textual, manifestare a sensului nerelaţional, activ în conţinut (sens noțional 
vs sens-notă?) şi a sensului relațional, prezent în sintagmă [Chiorean, „Studia”, 
2004, 46-62]. În demersul nostru, de interes sunt sensurile relaționale, reprezen- 
tate prin conective şi morfeme, numite relatem sau gramatem'. Relatemul relați- 
onează sintaxa cuvântului şi a enunţului, iar gramatemul relaționează morfologia 
cuvântului prin particularizare categorială la nivelul paradigmei cuvântului ce 
aparține nominalului sau verbalului. 


1.2. Sintagmica joncţională'!. Generalităţi 


Indiferent de structură, că e construcţie simplă ori complexă, discursul devine 
funcțional datorită relaţiei sintagmatice interlexematice, care constă în solidari- 
tatea dintre un sens relaţional și un relatem'?. Relaţia interlexematică este cea care 
oferă lectura mesajului la nivelul construcţiei sintactice. În funcţie de eficiența 
acesteia, se prezintă structura de apel, care exprimă echilibrul dintre expresie şi 
conţinut, instituind astfel nivelul sintagmic ca entitate activă alături de celelalte 
niveluri ale limbii (fonetic şi lexical). 


Din clasa lexico-gramaticală a adverbului selectăm categoria de adverbe cu valoa- 
re emfatică sau adverbe de modalizare emfatică, numite modalizatori (modalizează 
sau evidenţiază prin sensul relaţional o construcție circumstanţială), deseori asociaţi 
cu calificativul „emfatici”"5. Acest segment al modalizatorilor se caracterizează prin- 
tr-un conținut(sens) abstract, deseori desemantizaţi (sens scalar), semantismul lor 
putându-se sublinia doar în funcţie de structură, de sintagmele care-i înglobează. 
Modalizatorii emfatici' cunosc o distribuţie vastă atât la nivelul clasei adverbiale, cât 
şi al relatemelor (chiar şi prepoziţia). Putem argumenta varietatea combinatorie cu: 
substantiv (doar lucrarea); adjectiv (cam zgâtie / numai zglobie); pronume (și noi); 
numeral (în jur de treizeci); verb (tot mai vine); adverb (tot aici) etc., model adoptat, 
după cum vom vedea, de prepoziţie în grupul nominal (GN) mai cu seamă. 


Prin sensul lor relațional, modalizatorii interesează la nivelul construcţiilor cir- 
cumstanţiale, deoarece le impun semantica circumstanţialului [Chiorean, „Stu- 

dia”, 3, 2004, 46-62]. E bine să ţinem cont de clasificarea relatemelor în jonctiv, 
modalizator şi conectiv, respectiv cea a gramatemelor în morfeme ale determi- 
nării şi flective (cum ar fi: „pe” morfem intraacuzatival, desinenţe de număr, caz, 
gen şi persoană, sufixe gramaticale de mod şi timp). 


Sintagmica joncţională este generoasă ca sferă a elementelor de relaţie, inventarul 
oferind o pletoră relațională variată: jonctiv, modalizator, conectiv. 


2. PREPOZIȚIA - RELATEM'5 VS GRAMATEM 


Prepoziţia şi conjuncţia reprezintă clasa relatemelor, în sensul că, alături de alte 
elemente lingvistice (relative pronominale, adjectivale şi adverbiale), „[...] asigu- 
ră desfăşurarea relaţiilor sintactice - condiţie fundamentală a unităţii structurale 
a enunțului sintactic” [Irimia, 1997, 312]. Prin abstractizarea funcţiei relaţionale, 
prepoziţia se defineşte prin „invariabilitate morfologică şi prin apartenenţă ex- 
clusiv la sistemul gramatical al limbii” [Irimia, 1997, 312]. 


2.1. Descrierea formală și semantică a jonctivului 


Din perspectivă morfematică, prepoziţiile se prezintă, majoritatea, ca unități mo- 
nomorfematice: structuri fixe" — „unităţi cu o realizare unică în limbă” [GALR, 
2005, I. 608]. Formele redate prin grafism arhaic (de tipul: dă, di pentru din etc.) 
şi cele condiționate fonetic (de tipul: întru, printru, dintru etc.) nu constituie decât 
variante neliterare. Variantele monomorfematice sunt de origine latină (a, asu- 
pra, ca, către, cu, de, după, fără, în, între, întru, la, lângă, până, pe, pentru, peste, 
spre, sub) sau neologice (grație, per, pro, supra, versus, via) sau provenite din par- 
ticipii (datorită, mulțumită) [GALR, 2005, I. 608]. Neanalizabile sunt prepoziţiile 
simple (structură monomorfematică); prepoziţiile compuse sunt analizabile. 


Poziţia (rolul) prepoziţiei în morfosintaxa limbii se confirmă prin instituirea unei 
recțiuni proprii şi prin raportul semantic realizat cu nominalul cu care realizează 
o anume funcţie sintactică. Recţiunea prepozițională orientează înscrierea nomi- 
nalului dependent în opoziții specifice pentru categorizatorul cazual, impunând 
cazulz. 


Combinând morfematica cu analiza semantică, în descrierea prepoziţiei obținem 
următoarele tipuri structurale: 


e simplă vs compusă (inventar generos semnificativ pentru caz - Ac3, G3, D3), 
având drept structuri: 
- Ac3: de, pe, spre, de pe lângă ... (+ MINE) > prep. + prep / prep compusă; 


- G3: împotriva, contra, asupra, deasupra, dedesubtul ... (+ MEA/MEU) > adv + 
MDH sau prep +adv + MDH; 


- D3: grație, mulțumită, aidoma, conform ... (+ MIE) > prep neol. / participiu / 
adv. > prep. 


Cu structură deosebită sunt de asemenea inventariați compușii de tipul: 

e restrictiv adverbial + prep, cum ar fi: până la din corelativele: de la ... până la, 
din... până la; 

e sau compușii neanalizabili în gramaticile actuale: prep. + prep - foştii compuşi 
sudati: din, dintre, printre etc. [GALR, 2005, I. 609]. 


O altă categorie de jonctiv o constituie locuţiunile prepoziționale, structuri cu 
unitate relațională şi semantică de tipul: 


- Ac3: +/- prep + subst. / verb / adjective / adverb + prep: de, la, cu (+MINE); 
- G3: prep. + subst. / adv. + MDH: -a, -ul , -le” (+MEU/MEA). 


Cu o realizare omonimă locuţiunilor adverbiale sunt locuţiunile prepoziționale 
construite cu clitic de dativ pronominal (dativ posesiv), construcţii de tipul: în 
față-mi, în urmă-ne etc. sau cele de tip relativ: cât privește şi în ceea ce privește 
(corectă: forma verbală la singular prin acord cu subiectul / relativul „ce”). 


În limba română actuală, multe structuri de tipul: în contextul, în cadrul în / pe 
baza etc. sunt clişee lingvistice prepoziționale folosite abuziv în exprimare. 


Din descrierea semantică a prepoziţiei, reținem adevărul relevant la nivelul struc- 
turilor, şi anume: prepoziţiile şi locuţiunile prepoziţionale sunt evident funcţio- 
nale la nivelul categorizatorului cazual: caz3 — aceasta este natura de flectiv cazual 
a prepoziţiei. 


Prepoziţia are un aspect morfologic: flectiv sau morfem al Ac] personal. 
Exemple: 

Cd: L-am văzut pe Ion. L-am apărat pe copil. 

Atribut acuzatival: Gelozia pe prieten o schimba în rău. 

Np acuzatival: Gelozia-i era pe prieten. 


Eps acuzatival: Gelozia, i-o bănuiam pe potențialul intelectual al prietenului, nu pe 
situaţia financiară. 


Observaţie. Calitatea de flectiv intraacuzatival (Ac]) „personal, „animat” a pre- 
poziţiei se verifică prin algoritmul pasivizării în care flectivul dispare: Copilul a 
fost apărat faţă de construcţiile ce conţin complement indirect, sintactic, şi „pe” 
flectiv extraacuzatival (Ac3): Mizez pe copil -> Se mizează pe copil (reflexiv-pasiv), 
construcții în care „pe” rămâne prezent pentru exprimarea unui extraacuzatival, 
„nonpersonal', „nonanimat” corespunzător funcţiei sintactice de complement 
indirect. 


Observaţie. Prepoziţia cu rol de morfem (flectiv) este specific limbilor analitice. 
Prin urmare, un studiu comparatist al structurii limbii române contemporane se 
pretează doar prin referire la o altă limbă analitică. 


Jonctivul este relatemul care exprimă relaţia sintactică la nivelul unei sintagme 
minimale [D. D. Draşoveanu]. Coroborând acest adevăr lingvistic cu rolul te- 

matic definitoriu în exprimarea dihotomiei: necircumstanţial vs. circumstanţial 
[GALR, 2005], putem conchide că prepoziţia ca jonctiv poate influența semanti- 
ca necircumstanţilă a termenului cu care formează GN în caz relațional'*. Exem- 
ple: Ne bazăm pe Ion / Ne bazăm pe contribuţia lui Ion! (Cprep) - sintagme 
cu „pe” relatem (Ac) faţă de: ÎI apreciem pe Ion /Apreciem contribuţia lui Ion 
(Cd) - sintagme cu „pe” flectiv (Ac]). 

Mai adăugăm că jonctivul presupune o dominanţă semantică a structurii, având 
semul [+circumstanță]. Astfel, în sintagme în care avem un relatem cazualz sau 
un relatem al semanticii nominale, antepus verbului sau adverbului, va fi iniţiată, 

chiar „gestionată” de jonctiv o semantică nominală: construcţia sintactică cu pre- 
poziţie-jonctiv defineşte realul obiectiv (conţinut la nivelul construcţiei respecti- 


ve). Din sintaxa transformaţional-generativă” abordată în GALR, 2005, reținem 
opţiunea în delimitarea rolului tematic al elementului semantic. 


Dăm ca semnificaţii ale rolului tematic al jonctivului următoarele construcții: 
[+ locativ]: Merg la bibliotecă / la tine. 

[+ instrument]: Cântă din fluier / Scriu cu stiloul. 

[+ sociativ]: Merg cu prietenul. 

[+cumulativ]: Pe lângă el, au venit alții. / Lângă ceapă, iau şi roșii. 
[+ relaţie]: De chimie, nu-mi pasă. 

[+ parcurs]: Am mers de la Iași la Mureş. 

[+sursă]: Apa vine pe țeavă. 

[+ concesie]: Cu regret, nu particip la aniversarea lui. 

[+ consecuţie]: Ne-nțelegem de minune. 

[+condiţie]: Cu muncă, doar așa ar ajunge cineva. 

[+ cauzalitate]: A obosit de atâta învăţătură. 


[+ finalitate]: Se retrage în vederea redactării comunicării / spre a termina comu- 
nicarea | spre (=în scopul) terminarea comunicării. 

[+ temporalitate]: De mâine, îl va uita. // A mers (de) săptămâni (jonctiv negativ 
sau zero). 


În această zi, va fi altul. 


Observăm că, semantic, prin jonctiv, se complineşte circumstanța nominalului 
cu care intră în sintagmă (un nominal în caz relațional: caz3). Primele conclu- 
zii asupra structurii morfologice şi semantice a prepoziţiei le rezumăm astfel: în 
limbă, la nivelul discursului (intrapropoziţional), prepoziţia se prezintă ca flectiv 
(gramatem) sau ca jonctiv (relatem). 


2.2. Descrierea funcţională a construcţiilor cu prepoziţie 
2.2.1. GN în caz relațional 


GN în caz relațional (nominal precedat de prepoziţie) are predispoziţie funcțio- 
nală, ocupând o varietate de poziţii sintactice. Exemplificăm cazul Ac3: 

e Np: Cartea e de poezii. 

+ Eps (sau Avcon): L-am apreciat drept un răsfățat al vieții. 

e A. prep. acuzatival: Cartea de citire / despre ei... 

Observaţie. Rar, poate lipsi regentul A prep. acuzatival: De astea, am auzit! 

e A. prep. genitival: Lupta contra ei / bolii ... 

e A prep. datival: Reușita conform planului ... 

e Cd: L-am avertizat pe Dan. („pe flectiv, morfem —> sens „personal'—> Ac]) 
e Ci. M-am supărat pe Dan. („pe jonctiv — prepoziţie de Ac3) 

e Circumstanţial de diferite tipuri: 


- Cct: Nu a venit de săptămâni. // La anul, va veni la noi. // Vin pe la ora cinci. 
(pe = modalizator”!) 


- Cel: Hai în codru. 

- Cc cond: Doar cu forța lucra. 

- Ccez: Plânge de foame. 

- Ces: Merg la pescuitul în ape dulci. 

- Cccv: Cu regret, şi tot veni la el. 

- Cecons: Cânta de minune! 

În cazul circumstanţialului de mod, există trei aspecte ale modalităţii: 
a. propriu-zis: Învață cu toată seriozitatea. 

b. al progresiei: Învață cât toți. („cât” = adv. cu rol de relatem: „ca”) 

c. comparativ: Învață ca celălalt. // Învață mai (puţin) bine decât celălalt. 
Dar şi construcții de tipul: 


d. comparativ ce înglobează o funcţie sintactică distinctă (V. 3), ca de pildă: Cd: Îl 
învaţă ca pe propriul fiu. // Ccl: Fură ca-n codru. // Eps: Stă ca pe ace. etc. e cazul 
construcțiilor circumstanţiale cu GN în caz relațional, care ridică dificultate în 
analiza sintactică: una sau două funcţii? 


2.2.2. GV precedat de prep. > semantica unui GN: 


e A verbal: Dorinţa de a reuși ... (semantic: „reușita —> substantivitate — un 
nominal) // Merg la pescuit. 


e Cccns: Cântă de neimaginat ! 
2.2.3. G Adv. —> semantica unui GN: 


e A adverbial: Mersul pe jos... (semantic: „plimbarea”, „mersul josului ca loc”). 

2.2.4. G Adj. precedat de prep. > semantica unui GN: 


e Cct / subst., Ac3: De mic, citeam romane. // De mici, citeau romane (de = co- 
nectiv temporal; echivalent semantic: „mic” = „copil”) 


e Eps comparativ / adj., Ac”: Mașina merge ca nouă. 
e Eps / subst., Ac3: Veneau cu mic, cu mare! 
Notă. Există şi construcții dificile de analizat gramatical, ca în exemplul: 


e Ne știm de mici. Pentru care avem <—» Eps (în construcție temporală) / Adj., Ac,” 


i 


Prepoziţia este obligatoriu un flectiv al cazului relațional pentru nominal (sub- 
stantiv, pronume sau alt lexem devenit prin conversiune substantiv). Prepoziţia 
este un relatem în relația de subordonare”. Mai mult: acest adevăr e valabil mai 
ales că participă la „substantivitate” prin „definirea” realității exprimate de verbul 
finit (infinitiv scurt sau lung, supin), respectiv de adverb (de mod, loc, timp, în 
general). 


Cct / subst., Ac3 (de = conectiv temporal) 


Dumitru Irimia observă că, în ciuda reducerii structurii prepoziţiei la semnifi- 
cant, arhitectura enunţului (discursului) reflectă o relativă dependență de sem- 
nificantul jonctiv: mai exact,„între caracteristicile morfologice ale prepoziţiei şi 
structurarea enunțului” [Irimia, op. cit.: 313]. 


Astfel, acceptăm că prepoziţia are un sens „activ, semnificatul fiind obligatoriu 
validat prin [+ circumstantial]. Am observat acest fapt prin descrierea funcționa- 
lă a sintagmei cu prepoziţie (flectiv şi jonctiv) la nivelul grupului sintactic numit 
prin GN în caz relațional de sine stătător. Generalizăm aceeași trăsătură la nivelul 
aceluiași GN în caz relațional, conţinut în structura de suprafață a construcției 
circumstanţiale de tip comparativ, opoziţional sau antitetic; exceptiv (restrictiv 
sau limitativ); relativ; modal, temporal etc. 


3. ADNOTĂRI LA ANALIZA ŞI PRACTICA GRAMATICALĂ 
A CONSTRUCŢIILOR DE TIP CIRCUMSTANȚIAL CU PREPOZIȚIE 


e Reluăm exemplul de mai sus: Ne știm de mici. 
Posibile soluţii: (a) Eps (în construcţie temporală) / Adj., Ac9” 
(b) Cct / subst., Ac3 (de = conectiv temporal). 


Soluţia optimă de analiză gramaticală se va afla în urma raţionamentelor descrip- 
tive ale construcției circumstanţiale de acest tip. De asemenea, reamintim opțiu- 
nea noastră pentru definirea sintagmei ca unitatea semantico-sintactică formată 
din doi termeni şi relația interlexematică. Din punct de vedere semantic, sintagma 
va fi judecată prin natura ei duală: expresie vs. conținut. 

Pentru exemplul de mai sus, propunem următoarele structuri de relevanță mor- 
fologică (echivalente ale expresiei): 


a) pronume reflexiv, Ac] + verb, ind., prezent + de + adjectiv; 


b) pronume reflexiv, Ac] + verb, ind., prezent + de + substantiv. 
Comentariu 


Descriere morfosintactică. Soluţia de la punctul (a) probează clasemul adjectival 
pentru lexemul „mici” şi, respectiv, relatemul „de, un jonctiv, ca „urmă” a struc- 
turii de adâncime: o subordonată temporală. În raport cu „de” temporal, avem 
analiza gramaticală: de mici = adjectiv, Ac,” / Eps în construcţie temporală. Ar mai 
putea fi şi varianta de Np în construcție temporală. Prin urmare, ne confruntăm 
cu o semantică echivocă. Plauzibil ni se pare raţionamentul ca prepoziţia „de” să 
fie flectiv cazuală (Ac,), iar adjectivul să accepte un caz,, ceea ce contravine statu- 
lui morfologic al clasemului adjectival: adjectivul se acordă în gen, număr şi caz 
cu nominalul determinat. Prin urmare, adjectivul va fi permanent în caz,. Este o 
eroare să se considere adjectivul în caz,. 


Descriere semantică şi morfosintactică. În opinia noastră, punctul (b) oferă so- 
luţia optimă: de mici = Cct / subst., Ac3 în care avem un „de” conectiv temporal. 
Acceptăm că, la nivelul structurii de suprafaţă din exemplul: Ne știm de mici, are 
loc o conversiune la nivelul relatemelor: prepoziția preia atribuţiile conectivului, 
impunând semantica temporală și sintaxa circumstanţialului de timp. În acest 
caz, lexemul mici suferă, de asemenea, o conversiune a clasemului: adjectivul 
devine substantiv, iar semul nu mai este [+ însușire], ci [+ vârstă — copilărie]. 
Lexemul devine echivalentul semantic pentru: copii. Adăugăm observaţia că se- 
mantica prepoziției complineşte „câmpurile semantice descrise în plan sintactic 
de un circumstanţial: spațialitate, temporalitate, cauzalitate, finalitate etc? [Iri- 
mia, 1997, 317]. Putem vorbi de statutul morfologic de conectiv al prepoziţiei 
(asemenea rolului sintactic al conjuncţiei), aspect prin care „se condiționează 
compatibilitatea (sau continuitatea) regent - prepoziţie - termen dependent”. 


Semantica circumstanţei (comparație, excepție, relație, temporalitate, modalitate 
etc.) este dublată de o semantică încrucişată, activată de structura „prepoziţie = 
conectiv + nominal” inserată în construcția circumstanţială. 


Din descrierea formală a construcţiilor circumstanţiale ce conţin GN în caz rela- 
tional, reținem structuri reprezentative în planul expresiei: 


A1) Structuri ce includ modalizatorul comparativ ca (+/- modalizator decât): 
e vb. pred. tranz. + ca + prep. + subst. / pron. 

e vb. cop. fm. neg. + decât ca + prep. + pron. 

e vb. pred. + ca + prep. + subst. / adj. 


A2) Structuri diagnostice ce includ corelativele modalizatoare de comparaţie: nu 
... decât: 


e vb. tranz. + adj. (grd. comp. de sup. / inf.) + decât + subst. / pron. 

e adj. (comp. de sup.) + vb. pred. tranz. / intranz. + subst. + decât + subst. / pron. 
e adj. (comp. de sup.) + vb. cop. + subst. / adj. (Np) + decât + subst. / pron. / adj. 


Observaţie: Np = subst., decât va selecta tot un subst.: 

e vb. cop. (fm. neg.) + decât + subst. / pron. / adj. 

e vb. pred. (fm. neg.) +/- pron. pers. (Ci/Cd) + decât + subst. / pron. / adj. 
e pron. (Ci/Cd) + vb. pred. + subst. + decât + subst. 


A3) Structuri diagnostice ce includ conectivul consecutiv de: 
e vb. pred. + de + adj. / subst. 


B1) Structuri diagnostice ce includ modalizatorul exceptiv sau restrictiv decât: 


e vb. pred. (in)tranz. + decât + nominal. 


B2) Structuri diagnostice ce includ modalizatorii condițional-exceptivi doar / 
numai: 


e doar + prep. + subst. / adj. participial + vb. 


C) Structuri diagnostice ce includ conectivul temporal de: 
e vb. pred. + de + adj. / subst. 
e de + adj. + Pn / Pv 


În descrierea funcţională a construcţiilor circumstanţiale cu nominal în caz re- 
laţional (caz3), se va ţine cont de modalitatea receptării semanticii contextuale: 
semantica circumstanţei complinită cu semantica structurii conţinute la nive- 
lul construcţiei, o semantică încrucișată. Astfel argumentăm dublarea descrierii 
funcționale de cea semantică. Din fenomenalizarea prezentă la nivelul construc- 
tiei circumstanţiale cu GN în caz relaţional, primează sensul şi funcţia sintag- 
mei din structura de adâncime, care generează, de altfel, matricea noii structuri 
dominante. 


Sintagma nu este o construcţie fixă. Termenii pot schimba, mai ales în planul 
expresiei, sintagma de bază. Variabilitatea este însușirea unui termen participant 
la constituirea sintagmei de a accesa una (variabilitate unilaterală) sau mai multe 
(variabilitate bilaterală) din formele sale paradigmatice, fără să schimbe valoarea 
sintagmei, natura raportului pe care aceasta îl exprimă. În sintagmica particu- 
larizată prin construcţia circumstanţială, variabilitatea este manifestă la nivelul 
conectivelor: există o variabilă semantică dublantă (corespunzătoare variabilității 
bilaterale), de care trebuie să ţinem seama în analiza gramaticală a construcției 
hibride cu un cumul semantic. Propunem ca aspectul variabilității din planul 
sintagmic prezent la nivelul construcțiilor gramaticale complexe sau hibride se- 
mantic activate de relatem-conectiv să se numească variabilitate relațională con- 
comitentă. 


Când raportarea logică a celui de-al doilea termen se face la un prim termen cu 
orice funcţie sintactică în afară de subiect, repetându-l funcţional, inclusiv mo- 

dul de construcţie, această de-a doua funcţie sintactică este în construcție com- 
parativă. 


În exemplul: Ti s-a-ntâmplat s-asculți mai repede de sentiment decât de rațiune? — 
segmentul subliniat comportă funcţia sintactică de complement obiect indirect în 
construcție comparativă. Felul funcţiei în construcție comparativă se recunoaște 
după funcţia primului termen (de sentiment), cel care se compară, iar cel de-al doi- 
lea termen (de rațiune) îl repetă funcţional. Trăsătura în construcție comparativă 
este dată de prezenţa relatemelor de comparaţie - conectivele: ca, decât, cât. 


(A) La nivelul sintagmicii comparative, după termenul regent, deosebim urmă- 
toarele funcţii sintactice comparative: 


a. C.c. mod comparativ (regent = un verb, adjectiv sau adverb): Recită ca un ar- 
tist. E bună ca pâinea caldă; Se descurcă mai bine decât tine. 


b. Np comparativ (regent = un substantiv sau substitut, cu funcţie de subiect, sub- 
ordonare realizată în prezenţa unui auxiliar predicativ): Ea este ca o artistă. Dra- 
gostea lui pare aidoma unui vis. Numele predicativ comparativ, prin suprimarea 
auxiliarului predicativ, devine un atribut substantival (pronominal) prepozițional 
în Ac3: o fată ca o artistă, dragostea [lui] aidoma unui vis etc. Sau construcții 
după modelul: Eram mai mult morți decât vii. (N2) Casa era mai mult palat de- 
cât arhitectură. (N1) 


c. Atribut comparativ: Doctorița era o femeie mai degrabă tânără decât frumoasă 
(N2). 
d. adjunct verbal conotativ comparativ [Eps comparativ]: Preferă cafeaua mai 


mult dulce decât amară. (Ac2) Te credeam mai mult student decât profesor. (Ac]) 
Mai bine i-ai fi zis profesor decât actor. (NJ prodatival) 


e. Cd comparativ: Mai bine bea apă decât vin. L-a tratat ca pe un oaspete de sea- 
mă. Te iubeşte ca pe copilul lui. L-au catalogat ca pe un ratat. (toate: Ac] ) 


f. Ci comparativ: Mi-a dat și mie cât ție. (D1) Se fereşte de tine ca de dracul. Acci- 
dental, funcția comparată poate lipsi: Se teme ca de bombe. (ultimele două: Ac3) 


g. C agent comparativ: Cartea e solicitată mai mult de profesori decât de elevi. A 
fost bătut ca de poliție. (Ac3) 


h. C.c. timp comparativ: Lucrează mai bine noaptea decât ziua. (ziua, prin con- 
versiune = adverb de timp) 


i. C.c. loc comparativ: Îi place mai mult la ţară decât la oraş. (Ac3) Se simte mai 
bine aici decât acolo. (Ac3) 


j. C.c. cauză comparativ: Mai repede se moare de sete decât de foame. A venit din 
obligaţie decât din plăcere. (Ac3) 

k. C.c. scop comparativ: M-aș duce mai degrabă după pâine decât după băutură. 
(Ac3) 

|. C.c. condiţional comparativ: Te anunţ mai degrabă în caz de reuşită decât în caz 
de eşec. (Ac) 

m. C.c. sociativ comparativ: Se plimbă mai mult cu câinele decât cu copiii. (Ac3) 


n. C.c. instrumental comparativ: Călătorește mai mult cu trenul decât cu avionul. 
(Ac3) 

o. Complement circumstanţial consecutiv (+/- modalitate) în defavoarea comple- 
mentului circumstanţial de mod consecutiv, o semantică inadecvată: modalitatea 
nu are niciun punct comun cu consecuţia. În exemplul: Învăţa (ca) de minune 
(subst., Ac3) vs. (ca) de neîntrecut (morfem + supin) există dihotomia: cantitativ 
vs. calitativ, la care se raportează termenii: minune, respectiv, de neîntrecut, acti- 
vitate semantică dublată de urmarea acestui fapt: ...încât te minunezi / încât nu-l 
întrece nimeni, adică de un sens consecutiv. 


(B) Sintagmica exceptivă (sau restrictivă) conţine doar o semantică „exceptivă” 
exprimată la nivelul corelaţiei modalizatoare de restricţie: „nu... decât”. Excepţia 
se exprimă la nivelul sensului acestei sintagme corelative... de fapt, este o sintag- 
mă limitativă, restrictivă sau exceptivă. Iar construcția cu prepoziţie - modaliza- 
tor are o singură funcţie sintactică. 


a. Subiect: Nu-i place decât apa. Nu vin decât eu. (N]) În străfundul fiecărui lucru 
nu există / până la urmă decât un cuvânt [...] (Nichita Stănescu) (N1) 


b. Np: Nu-i decât un biet artist. (N1) Nu-i decât frumoasă. (N3) 
Nu-i decât al ei. (pron. semiind., N1) Nu-i decât al nostru. (pron. semiind., N1) 


c. Cd: Nu-l ameninţă decât pe el. (Acı) Nu-și amenința decât fiica. (Ac]) Tubito, tu, / 
viața mea despre care / nu pot striga / decât lucruri ale trecutului [...] (Nichita Stănescu) 


e. Ci: Nu-i da decât lui. (D1) Nu se gândește decât la ai lui. (Ac3) Nu se gândi 
decât la al nostru.( Ac3) Nu se gândește decât la el. (Ac) 


f. Adjunct verbal conotativ (Eps): Nu le ziceam decât gaițe. (Ac prodatival) Nu-l 
ştie decât profesor. (Acyprodatival) Nu-l vroia decât atent. (Ac) Nu a venit decât 
singur. (N2) 

g. adjunct verbal conotativ (Eps): Nu a venit decât ca prieten. (Ac3) 


h. C.c. loc: Cuvintele / nu au loc decât în centrul lucrurilor. (G3) (Nichita Stă- 
nescu) 


i. C.c. sociativ: Nu merge decât cu el. (Ac3) 

j. C.c. de relaţie: Nu dădea alte informații decât despre gazetă. (Ac3) 

e sintagmică frazală —> SB în construcție exceptivă: Ce poate fi mai minunat decât 
să fii iubit? 

(C) Sintagmică temporală 

a. C.c.c. timp: Se știau de copii. Se ştiau de mici. Se văd de sărbători. (toate: subst., Ac3) 
Notă. Sintagmica relativă. Construcţiile aflate în acest plan sintagmic sunt tau- 
tologii de tipul: De frumoasă, e frumoasă (N2) / artistă (N1), în care secvenţa 


evidenţiată activează sensul + relație, deci referitor la calități, virtuți (frumusețe, 
respectiv actorie), sintactic, corespunzându-i funcția de Np relaționat. 

4. CONCLUZII 


e Inventar relateme (unitate între sens şi expresie): relateme propriu-zise şi gra- 
mateme 


e Sintagmica joncţională - structură: prepoziţia — jonctiv, modalizator, conectiv; 
flectiv 


e Analiza morfosintactică a construcțiilor cu prepoziţie—> o funcţie sintactică; 


e Sintagma: unitate semantico-sintactică şi, respectiv, morfologică între doi ter- 
meni şi relația dintre ei (relație care exprimă atât sensul textual, cât și structura 
morfematică, adică expresia sintagmei) 


e Prepoziţia în calitate de jonctiv ce precedă GN (prep. + GV / G Adj. / G Adv. > 
descriptiv nominal: sens noţional) GN relaţional + semantică a circumstanţei 


e Rediscutarea GN în caz relațional situat în construcţii circumstanţiale —> 
- o funcţie sintactică în construcție temporală şi circumstanţial-exceptivă; 
- o funcţie sintactică în context semantic comparativ. 


NOTE 


1 Gabriela Pană-Dindelegan, Valeria Guţu Romalo, Mihaela Gheorghe ş.a. 


2 D. D. Draşoveanu, G. G. Neamţu, G. Gruiţă ş.a. 


> Ecaterina Teodorescu, C. Dimitriu, D. Irimia, P. Zugun ş.a. 


t „Sintaxa este partea structurii gramaticale care cuprinde regulile privitoare la îmbinarea cu- 


vintelor în propoziţie şi a propoziţiilor în fraze. Unităţile sintaxei — care pot constitui comu- 
nicări de sine stătătoare — sunt propoziţia şi fraza. Uneori se foloseşte termenul enunț ca ter- 
men supraordonat şi nedistinct pentru propoziţie şi pentru frază” (GA, 7). Sintaxa este ramura 
gramaticii care studiază enunţurile din punctul de vedere al raporturilor ce se stabilesc între 
cuvinte şi propoziţii; este ştiinţa raporturilor dintre cuvinte şi propoziţii - de aceea se vorbește 
de sintaxa propoziției şi de sintaxa frazei. Prin enunţ se înțelege comunicarea lingvistică de 
sine stătătoare care, pentru a putea fi înțeleasă, nu are nevoie de completări. „Unitatea de bază 
a sintaxei este propoziţia, cea mai mică unitate a sintaxei care poate apărea de sine stătătoare şi 
care comunică o judecată logică sau o idee cu caracter afectiv sau volițional” [GA, 1966, 7]. 


> Pentru evitarea unei posibile erori terminologice, conceptul cuvânt primeşte următoarele 
unități fundamentale: morfemul (unitate minimală dotată cu sens, de obicei obiect al mor- 
fologiei) şi sintagma (orice combinaţie de morfeme), obiect al sintagmaticii sau al sintaxei 
[Guţu Romalo, 1973, 5]. 

€ — Clasificarea lui L. Bloomfield, generată de criteriul distribuţional, prezintă relaţii de tip: 
coordonati, subordonativ şi exocentric, argumentând prin distribuţia relațională: similară vs. 
diferită; 

— tipurile de dependență existente între termenii oricărei relaţii sintactice, impuse de 
L. Hjelmslev [1967]: determinare (dependenţă unilaterală obligatorie), interdependență (de- 
pendenţă bilaterală obligatorie), respectiv, constelație (dependenţă facultativă); 

— distincţia riguroasă între „sintagmă” şi „îmbinare de cuvinte” făcută de unii lingviști sovie- 
tici: sintagma este, în opinia lor, o noțiune mai mult semantică (şi mai puţin sintactică); 

— opţiunea lingvisticii americane descriptive pentru interpretarea relaţiilor sintactice din 
interiorul propoziției ca îmbinări de constituenți. 

—> Gramatica Academiei propune definiția: „Cea mai mică unitate sintactică în interiorul 
căreia se poate stabili un raport sintactic este îmbinarea de cuvinte, constituită din cel puţin 
două cuvinte cu sens lexical deplin. Nu poate apărea de sine stătătoare, este lipsită de predi- 
caţie şi nu poate constitui o unitate de comunicare decât prin încadrarea ei într-o propoziție” 
Mioara Avram [2001, 403] reia parţial definiția dată de Gramatica Academiei [1966, 7], şi 
anume: îmbinarea (grupul) de cuvinte, deci sintagma, este un constituent al propoziției al- 
cătuit din cel puţin două cuvinte cu sens lexical deplin şi reprezentând cea mai mică unitate 
sintactică în interiorul căreia se poate stabili un raport sintactic. 


Definiţia dată sintagmei cunoaşte variantele: 

e sintagma impune situaţiile de silabă (cea mai mică sintagmă) şi cuvânt (sintagmă minimală 
în care termenii sintagmei sunt morfemele); 

e în limbă, totul se reduce la sintagme şi termeni de sintagmă. 


— Subordonând sintaxa sintagmaticii, Ferdinand de Saussure [1998] caracterizează sintagma 
ca o reuniune de două sau mai multe unităţi lingvistice consecutive. Aşadar, noţiunea de sin- 
tagmă este aplicată nu numai cuvintelor, ci şi grupurilor de cuvinte. 


— Din opiniile lingviştilor români, pentru definirea sintagmei reținem aspectele: 
e grup de două părţi de propoziţie în raport de subordonare [Stati, 1972]; 


e două sau mai multe cuvinte, cu sens unitar, aflate într-un raport de subordonare [Bulgăr, 
1995]; 

e grup de două cuvinte sintactice dintr-o propoziţie, legate între ele semantic şi gramatical, în 
cadrul unui raport de subordonare [Constantinescu-Dobridor, 1997] care dau aceeaşi imagi- 
ne, adică un grup subordonativ constituit pe „fundament semantic”, 


7 Descrierea relaţiilor la nivelul sintagmicii urmează îndeaproape studiul Sens relațional - 
categoria centrală a sintagmicii, de D. D. Draşoveanu [1997, 21-35]. 


8 Sintagma cuprinde în sfera ei grupuri de cuvinte, frecvent două, relaționate jonctiv, expresii 
şi locuţiuni, termeni frazeologici sau conectiv prin conjuncții (relația de coordonare şi cea de 
subordonare). 


° În morfologie, sensul noţional aparţine substantivului, singura clasă lexico-grama- 
ticală care defineşte, iar prin celălalt sens nerelaţional, sens-notă, se caracterizează 
următoarele clase lexico-gramaticale: adjectivul prin sens „calificativ” sau „caracteri- 
zant”; verbul prin sens „procesual”; adverbul prin sens „circumstanţial” [apud Draşo- 
veanu, 1997, 25]. 

1 Studiul semnat de D. D. Draşoveanu, citat mai-sus, argumentează eficient accepţia terme- 
nului de morfem la nivelul structurii morfologice a limbii române [1997, 23-34]. 

" Luminiţa Chiorean, Sintagmica joncțională. Adnotări la prepoziţie, comunicare prezentată 
în cadrul Conferinţe Internaţionale IETM2, Târgu-Mureş, 2007. 


12 Termenul a fost impus de D. D. Drașoveanu, prin derivare de la relație > relatem, căruia, în 
planul expresiei, îi corespunde gramatem, termen propus de Paula Diaconescu [SCL, 1962, 
530], care cuprinde doar morfemele (nu şi conectivele). 


13 Se mai numesc şi adverbe particule, semiadverbe, auxiliare semantice, adverbe-satelit etc. 
"1 Luminiţa Chiorean, „Studia”, 3, 2004, 46-62: inventar al modalizatorilor adverbiali. 


15 D. Irimia [1997, 312] foloseşte termenii „elemente de relaţie” sau „instrumente gramatica- 
le” alături de articol (morfemul determinării). 


16 Nu acceptăm structura „cu tot” ca fiind echivalentul morfologic al locuţiunii prepoziţio- 
nale variabile [cf. Irimia, op. cit.: 314], ci e o sintagmă de tipul: prep. cu regim cazual + adj. 
nehotărât (ex.: Cu tot efortul / toate eforturile ... = un Ccv / subst., Ac3 + A adj. / Ac). 

" Forma de feminin / masculin al morfemului enclitic depinde de genul nominalului din 
construcţie; de ex: cu excepția (-a); în spatele (-le) etc. Ca semnificant, morfemul enclitic din 
sintagma prepozițională respectă acordul în gen cu nominalul prezent. 

18 Nu există Gprep. (GALR, II, 2005). Conform „înţelesului categoria!” (cf. Coşeriu, 2000), nu 
există decât patru tipare structurante: substantivitate, verbalitate, adjectivitate şi adverbialita- 
te. Prin urmare, cuvintele relaționează doar la nivelul acestor tipare morfologice corespunză- 
toare grupurilor sintactice: GN, GV, GAdj., GAdv. 


19 D. D. Drașoveanu [104]. 

2 În cadrul sintaxei moderne, se disting două direcţii: una analitică şi alta generativă. 
Irimia, op. cit., 314-316. 

* Tipuri de relaţii: 

(a) Coordonarea vs subordonarea. 


(b) Prin recțiune, regentul cere de la subordonat respectarea unor anumite categorii gramati- 
cale pe care el însuşi nu le are. De exemplu: prepoziţia cere substantivului sau pronumelui să 
stea în cazurile acuzativ, genitiv sau dativ (despre colege, contra dușmanilor, grație părinților). 


Prin acord, regentul cere de la subordonat respectarea unor anumite categorii gramaticale pe 
care el însuşi le are. De exemplu: substantivul cere adjectivului - atribut să aibă același gen, 
număr și caz ca el (omul bun, fetelor frumoase). 


(c) Prin aderenţă, termenul regent cere numai apropierea subordonatului, fără respectarea 
vreunei categorii gramaticale. De exemplu: substantivul, adjectivul şi verbul cer adverbelor 
sau interjecţiilor, cu funcţie de atribute sau de complemente, numai alăturarea lor, nu şi cate- 
gorii gramaticale (mersul înainte, superior numericeşte, cântă bine, halal prietenie!). 

Doina FUNDAMENTELE GRECO-LATINE 
BUTIURCA ALE TERMINOLOGIEI MEDICALE 


Etape. Știință a remediilor şi anatomiei, medicina este un 
model gnoseologic ce a supravieţuit prin tehnici obiective, 
universale şi eterne de îngrijire a ființei umane. Istoria sa 
este legată de apariția vechilor civilizaţii (egipteană, chi- 
neză, mesopotamiană), de la care ştiinţa modernă a moş- 
tenit primele „obiecte de cult” - empirice, din domeniul 
medical. Cel mai vechi text datează de aproximativ 5000 
de ani şi a fost descoperit în Orientul Mijlociu, la Nippur, 
în Mesopotamia, sub forma unor tăblițe de lut cu scrie- 
re cuneiformă. Terminologia face referire la cele mai im- 
portante remedii utilizate, dar nu menţionează bolile. În 
scrierile egiptene, identitatea medicului se suprapunea 
sacerdotului, scribului, fapt consemnat în termeni de ti- 
pul: „sacerdot-medic”, „scrib-medic”, patronul divin fiind 
zeul Thot, al cărui epitet era ph-ar-maki (în traducere - 
„cel care conferă siguranţă”). Epitetul pare a fi supravieţuit 
semantic în gr. v. pharmakon (vb. phero „a purta, a da, a 
duce”, subst. pharma şi pharmacon), rădăcină cvasiuniver- 
sală, în terminologia actuală. În perioada cuprinsă între 
anii 1000 î.H. şi 900 d.H., medicina este dominată de per- 
sonalitatea medicilor greci şi mai apoi romani, care impun 
o mare parte a limbajului de origine greacă și latină. Fasci- 
nat de principiul contrariilor, în terapia medicamentoasă 
(contraria contrariis curantur) şi de cel al efectelor bolii (si- 
milia similibus curantur) — adică, alopatia şi homeopatia, 
în ştiinţa actuală - Hipocrate a rămas părintele primului 
corpus coerent de termeni medicali, organizat într-un sis- 
tem autentic ştiinţific şi filozofic. Detaşându-se de magie şi 
de vrăjitorie, medicina instituită de greci a realizat trecerea 
de la practicile empirice la metodele ştiinţifice şi prin sis- 
temul de organizare: gr. iatros desemna medicul farmacist 
a cărui activitate se desfăşura la locuința acestuia, iatreion 
(„oficina medicală”); stocul de medicamente era depozitat 
într-un spațiu special, numit apothiki („cămară, depozit”). 
Rădăcina iatro- a dezvoltat ideea axiomatică de medic, de- 
venind paradigmă conceptuală pentru numeroşi termeni 
generali: pediatru, pediatrie, cosmiatrie, iatrochimie etc. 

După moartea lui Alexandru cel Mare, în 323 î.H., centrul ştiinţelor se va deplasa 
din Grecia la Alexandria şi apoi la Roma. Viaţa cotidiană a grecilor şi a romani- 
lor din vremea lui Hipocrate şi a lui Celsus a lăsat o puternică amprentă asupra 
limbajului medical. Ab initio, romanii au latinizat unii dintre termenii împrumu- 
taţi, prin modificarea terminaţiei greceşti masculine -os, în terminația latină -us, 
ca în gr. v. brankhos > branchus, sau a celei feminine -e in -a, ca în gr. v. theke > 
lat. theka. Numele neutre vor substitui terminația grecească -on cu lat. -um: gr. v. 
craniom > lat. cranium. Doar neutrele terminate în -a se vor menţine neschimba- 
te (gr. coma > lat coma). 


Tipare. 1. Analogia. Statutul translexical al terminologiei medicale nu este creația 
absolută a terminologiei secolului XX. Nenumăraţi termeni (inventariați de Valeriu 
Rusu), mai cu seamă în anatomie, s-au format prin metaforizare — în greacă şi în 
latina clasică - având ca spaţiu de referință realitatea cotidiană: lat. vestibulum cu 
pl. vestibula (spaţiul dintre stradă şi uşa casei, intrarea), atrium cu pl. atria [ante- 
camera cu pereții „afumaţi” (lat. ater - negru) datorită focului care ardea la mij- 
locul încăperii], thalamos (dormitorul, camera din interiorul casei) erau spaţii ale 
unei case romane. Aici regasim fundamentele lingvistice ale conceptelor medica- 
le: vestibul bucal, vestibul membranos, vestibul osos, vestibular (adj.), atrium cordis. 
Pentru a desemna structurile interne ale creierului, Galenus utilizează termenul 
thalamos (dormitorul casei romane). În Grecia antică peretele despărțitor al came- 
relor se numea phragma, iar la Roma septum. Limbajul medical utilizează termenul 
diaphragm, însă etimonul grecesc a dus - la nivel paradigmatic — la apariţia unei 
întregi serii sinonimice, în vocabularul comun (dispozitiv de reglare a unui fasci- 
cul luminos). Grinzile acoperişului se numeau trabes (bârna mare) şi trabeculum, 
iar terminologia medicală desemnează prin derivatele trabecul, trebacular concepte 
privind „structura anatomică de origine fibroasă sau musculară, având forma de 
bandă sau fascicul”, respectiv „care este format din trabecule” Locurile de trecere 
ale casei romane erau denumite fauces, o arcadă - fornix. 


Cu toate că utilizează unităţi lexicale preexistente, termenii medicali dobândesc 
noi atribute, de natura onomasiologica, actualizând un statut interlingual. Iată, 
comparativ, o listă de termeni ce actualizează fluxul neîntrerupt dintre termino- 
logia lingvistică si terminologia normativă (în vocabularul panlatin şi englez) cu 
excepţiile inerente: 


lat. atrium, ii / n.(încăpere principală într-o casă romană; sală, portic) -atriu 
(NA), fr. oreillette; med.: atriu cardiac, atriu auricular, atriu pulmonar; 


lat. areola, ae / f. (curte mică) — areolă (NA), fr. aréole; 


lat auricilla, ae / f. (diminutiv al lui auricula: urechiuşă) - auricul (NA); med.: 
auricular (cf. fr. auriculaire), auriculo-osteodisplazie (cf. fr. auriculo-osteodyspla- 
sie; engl. Beals 'syndrome), auriculoterapie (cf. fr. auriculotherapie; engl. auriculo- 
therapy), auriculotomie (cf. fr. auriculotomie; engl. auriculotomy); 


gr. bronkhos — bronhie (NA); med.: bronhie de drenaj (cf. fr. bronche de drainage; 
engl. draining bronchus), bronhiolă (cf. fr. bronchiole), bronhioliză (cf. fr. bron- 
chiolyse; engl. bronchiolysis) etc. (creează aproximativ 42 de termeni); 

lat. cellula, ae / f. (dimin. e la lat. cella, ae — cămară mică) — celulă (termen interdisci- 
plinar): creează 111 termeni medicali în vocabularul panlatin şi în limba engleză; 


lat. decoctum, îi / n. (decoct; fierbere) - med.: decoct / decoctum; 


gr.(dia) phragma, atos (barieră) - diafragma (termen interdisciplinar); med.: di- 
aphragm (NA); diaphragmatic (cf.fr. diaphragmatique; engl. diaphragmatic), dia- 
fragmatocel (cf. fr. diaphragmatocele; engl. diaphragmatocele), diafragmă; 


lat. ductus, us / m. (tragere, ducere; canal, traseu; mod de organizare) - duct (NA); 
med.: ductopenie (cf. fr. ductopenie; engl. ductopenia), ductulus, ductus, ductus ar- 
teriosus; 


gr. enkephalos (gr. en (în) + kephale -cap) - encefal (NA); med.: encefalită (cf. fr. en- 
cephalite; engl. encephalitis) etc. (creează aproximativ 20 de termeni); 


lat. phalanx, angis / f. (formaţiune de luptă în rânduri strânse la greci, macedoneni, 
gali si germani; trupă; mulțime) - med.: falange; falangectomie (cf. fr. phalangecto- 
mie; engl. phalangectomy); falangetă (cf. fr. phalangette; engl. third phalanx) etc.; 


lat. fons, tis / m - fontanelă (cf. fr. veche fontanelle, dimin. de la fontaine), NA; med.: 
fontanelă anterioară (cf. fr. fontanelle antérieure; engl. anterior fontanelle); fontanelă 
posterioară (cf. fr. fontanelle postérieure; engl. posterior fontanelle); fontanelă poste- 
rolaterală (cf. fr. fontanelle posterolaterale; engl. posterolateral fontanelle); 


lat. glans, ndis / f. (ghindă şi orice alt fruct care seamănă cu ghinda: castană, curma- 
lă, nucă; fig. proiectil sferic de pământ ars sau de plumb) - glandă (cf. fr. glande) 
etc. (creează aproximativ 35 de termeni specializati, majoritatea NA) etc.; 


gr. pyloros; lat. pylorus (portar, paznic) - pilor (NA); med.: pilorectomie (cf. fr. py- 
lorectomie; engl. pylorectomy) etc. (creeaza aproximativ 10 termeni); 


gr. pneuma, atos (aer, respiraţie) — pneumatic (cf. fr. pneumatique; termen interdis- 
ciplinar). În cognitivistica medicală fundamentează aproximativ 60 de termeni. 


gr. Thorax, akos / lat. thorax, acis (platoşa luptătorilor greci) — torace (NA) etc.; 
fundamentează conceptual aproximativ 20 de termeni intradisciplinari. 


În procesul de metaforizare, fundamentele greco-latine nu sunt numai o proble- 
mă de lingvistică formală, ci şi una de lingvistică cognitivă, o modalitate concep- 
tuală de evaluare a omului raportat la realitate. Medicii greci şi romani gândeau 
metaforic, reflectând o realitate neobişnuită prin formele de cunoaştere şi în ter- 
menii unei experienţe obişnuite. Metaforizarea în limbajul medical este, într-o 
primă etapă, un proces de selectare a cuvântului din limba comună, în virtutea 
câtorva criterii translingvistice: 1. contextul empiric / funcția comună a două 
obiecte eterogene: rolul lui pylorus (la greci, pyloros) era acela de a păzi intrarea 
în casa grecească / romană - în context medical, pilorul „păzeşte, controlează 
intrarea în intestin; 2. identitatea / coreferința: thorax desemna platoşa luptă- 
torilor greci - med. torace defineşte „cavitatea... situată la partea superioară a 
trunchiului”; 3. trăsături distinctive: de la animata piaţă a grecilor, numită agora, 
s-a format termenul agora(fob). Trăsătura distinctivă a pieţelor greceşti era aceea 
de spațiu deschis, public. Este caracteristica semantică ce a determinat selectarea 
cuvântului uzual din limba comună şi conceptualizarea lui. Cu toate că modelul 

de cunoaştere a noțiunii rămâne cuvântul uzual, odată cu fixarea unităţii cogni- 
tive se produce separarea celor două planuri semantice: termenul dobândeşte o 
valoare nominativă autonomă, semnificaţia metaforică reflectând - aşa cum a 
demonstrat J. Serle — altceva decât semnificaţia directă a cuvântului. În context 
psihiatric, agora(fob) şi-a pierdut semnificaţia primară, a devenit un concept şi, în 
consecință, revendică o definiție exactă, nu o explicaţie lexicală („teamă iraționa- 
lă de spaţiile deschise”). Matricea metaforică a termenilor medicali din domeniul 
NA cuprinde câteva tipare de cultură și civilizație greco-latină. Casa şi împreju- 
rimile este primul tipar, după criteriul frecvenţei. Urmează apoi uneltele agricole, 
formațiunile de luptă, podoabele, instrumentele muzicale etc. Sunt elemente ce 
reprezentau microuniversul stabil, labirintic, profund accesibil cunoaşterii indi- 
viduale şi, în consecinţă, propice analogiilor în reflectarea ființei. 


2. Perifrazarea cu aglutinare (în lingvistica tradițională, compunerea savantă / 
compunerea tematică). Diacronic şi structural, formarea terminologiei medicale 
şi farmaceutice panlatine din secolele al XIX-lea şi al XX-lea utilizează, aproxi- 
mativ, aceleaşi tipare lingvistice. 


Excerptând datele oferite de sursele lexicografice (în limbile româna, franceză, itali- 
ană şi spaniolă), observăm că sferele lexico-semantice sunt (cu excepţiile cuvenite) o 
reflectare a cvasiuniversalității terminologiei europene de sursă francofonă. La baza 
piramidei există un ansamblu de rădăcini şi de morfeme canonice (prefixe, sufixe, 
prefixoide şi sufixoide) latine şi greceşti, de procedee (derivarea, perifrazare cu aglu- 
tinarea cuvintelor din structura / perifrazarea neaglutinată / calcul lingvistic) precis 
delimitate şi cu utilizare internaţională. Perifrazarea cu aglutinarea cuvintelor din 
structură ocupă un loc privilegiat. Din perspectiva unei abordări funcționale a ter- 
minologiei lexicale, Maria T. Cabré avansa ipoteza că afixoidele sunt tridimensionale: 
sunt unități cognitive, lingvistice (aparțin limbilor naturale, au conţinut lingvistic) 
şi comunicative, utilizate în ultimii 200 de ani, în calitatea de creaţii conștiente ale 
savanților. Judecate după criteriul lingvistico-semasiologic, rădăcinile, afixele şi afi- 
xoidele pot fi organizate în clase semantice pe baza semelor comune. 


Afixoidele cunosc două metamorfoze: statutul primar (etimologic), de temă, 
caracterizat printr-un înalt grad de lexicalizare, şi statutul secundar, derivat, în 
sincronie. Nucleul acestora concentra semnificaţia cuvântului, în limbile latină 
şi greacă. În formele sincronic diversificate, perifrazele cu aglutinare au două 
tipuri de componente semantice: una de ordin nominativ (afixoidul) şi alta de 
ordin lingvistic (rădăcina). Din punct de vedere semantico-noţional, afixoidul 
denumește substanța, concentrează semnificaţia termenului, clasifică; radica- 
lul nominalizează referentul (realitatea extralingvistică). Iată o listă de prefixo- 
ide unipoziţionale, de sub A, având valenţe onomasiologice variabile, în funcţie 
de domeniu: intradisciplinar (în medicină): abdomino- (cf. lat. abdomen), abe- 
ro- (cf. lat. aberrare „aberaţie”), acefal(o)- (cf. gr. akephalos „absenţa capului”), 
acrom- (cf. gr. acrom „lipsit de culoare”), adip(o)- (cf. lat. adipis „grăsime”), 
alaso- (cf. gr. allasein „schimbare”), albumino- (cf. lat. albumen „albuş de ou”), 
alvelo- / alvel(o)- (lat. alveolus „alveole”), anatomo- (cf. gr. anatome „disecţie, 
anatomie”), anchilo- (cf. gr. ankylos „înţepenire”), angi(o)- (cf. gr. angeon „vas 

anatomic”), anhidro- (cf. gr. angydros „lipsa apei”), anozo- (cf. gr. anosos „nere- 
cunoaştere a bolii”), antro- (cf. gr. antron „cavitate”), aorto- (cf. gr. aorte „aor- 
ta”), apic(0)- (cf. gr. apex, apicis „extremitate”), arteri(o)- (cf. gr. arteria „arteră”), 
atax(0)- (cf. gr. ataxia „dezordine”), atelo- (cf. gr. ateles „ruine, darâmături”), 
atret(0)- (cf. gr. artretos „neperformant”), atrio- (lat. atrium), auricul- (cf. lat. au- 
riculo „ureche”), axo- (cf. gr. axon „tulpină”), axono- (cf. gr. axon „axă”). Termeni 
interdisciplinari: acanto- (gr. akathna „spin”) - în medicină / botanică / dome- 
niul militar; acari- / acaro- (cf. gr. akari „căpuşă”) — biologie / medicină; aceti- / 
acet(0)- (cf. lat. acetum) — în industria alimentară / farmacie; acetona- (cf. lat. 
acetum „oţet”); achiro- (cf. gr. akhyron „pleavă”) - în botanică / medicină; acidi- / 
acid(o)- (cf. lat. acidus „acru”) — în medicina / farmacie / biochimie; acrid(o)- (cf. 
gr. akris / idos „lacustă”) - biologie / medicină; acro- (cf. gr. akros „ascuţit”) — 
în istorie / botanică / sculptură / psihologie / medicină; actin(o)- (cf. gr. aktin 
„rază”) — în medicină / botanică / zoologie; aculei- (cf. lat. aculei „spin”) - în me- 
dicină / botanică; acva- /acvi- (cf. lat. aqua „apă”) - în artele vizuale / medicină / 
industrie; aeri- / aero- (cf. gr. aer, aeros „aer liber”) - medicină / biologie / biofi- 
zică / geografie etc.; agrio- (cf. gr. agrios „sălbatic”) — în medicină / agricultură / 
turism; agrosto- (cf. gr. agrostes „iarbă”) — botanică / medicină; alelo- (cf. gr. alelon 
„alternativă”) — botanică / biologie / medicină; alo- (cf. gr. allos „altul”) — bioge- 
netică / botanică / medicină; alotrio- (cf. gr. allotrio „divers”) - stomatologie / 
geologie / medicină; amato- (cf. gr. amathos „nisip”) — în botanică / medicină / 
psihologie; amaxo- (cf. gr. amaxa „car”) — în psihomedicină; ambli(o)- (cf. gr. 
amblyos „slab”) - în psihomedicină / biomedicină; amnio- (cf. gr. amnion) — bio- 
medicină; ampelo- (cf. gr. ampellos „vița-de-vie”) - medicină / viticultură; anemo- 
(cf. gr. anemos „vânt”) - geografie / medicină / botanică; aniz(o)- (cf. gr. anisos 
„inegal”) - medicină / biologie / mecanică / anatomie; anom(o)- (cf. gr. ananos 
„anormal”) - medicină / botanică; antrac(o)- (cf. gr. antferax „cărbune”) - me- 
dicină / chimie / botanică; anul(o)- (cf. anulus „inel”) — medicină / anatomie / 
biomedicină; api- (cf. lat. apis „albină”) - biomedicină; arahn(o)- (cf. gr. arakhne 
„păianjen”) - biomedicină; are(o)- (cf. lat. area „loc neted”) - medicină / lingvis- 
tică / arhitectură, geografie; arist(0)- (cf. gr. aristos „nobil”) — istorie / medicină / 
botanică; artr(o)- (cf. gr. arthron „articulaţie”) — chirurgie / biologie; asco- (cf. gr. 
askos „burduf”) - biomedicină / botanică / medicină; aster(o)- (cf. gr. asteron „as- 
tru”) - biomedicină / cosmologie / medicină / astrologie; atax(0)- (cf. gr. ataxia 
„dezordine”) - medicină / psihologie; altero- (cf. gr. athere „terci de faină”) — bio- 
medicină; audio- (cf. lat. audio „auz / a auzi”) — medicină / fizică / industrie; aulo- 
(cf. gr. aulos „tub, cavitate”) - medicină / botanică; auro- / auri- (cf. lat. aurum 
„aur”) - geologie / arhitectură / medicină / industrie / psihologie / cosmologie; 
auto- (cf. gr. autos „prin sine însuşi, pe cont propriu”) - politologie / medicină / 
industrie / chimie / geografie / informatică etc.; auxa- / auxo- (cf. gr. auxanien, 
auxein „creştere, dezvoltare”) - medicină / geografie; axo- (cf. gr. axon „tulpi- 
nă”) - botanică / medicină / biologie / geometrie; axono- (cf. gr. axon „axa”) — 
medicină / geometrie; azigo- (cf. gr. zygos „impar”) - medicină / biologie. 


Termenii formaţi cu afixoide sunt structuri aglutinate cu o foarte mare frecvență în 
limbajul medical. Sunt omniprezenţi în cele mai variate ramuri ale ştiinţei. Predilecţia 

pentru prefixoidele care indică poziţia sau direcția demonstrează utilizarea acestora 
în combinaţii diferite şi cu valori semantice şi noţionale diferite: a- / ab- / abs- (cf. lat. 
ab, abs, prepoz. „departe de, în afara de”): abducţie; ad- (cf. lat. ad „lângă, la, către, 
spre, până la, pentru’, prepoz.): adrenalina; anis(o)- / aniz(0)- (cf. gr. anisos „inegal ”): 
anizocorie; cis- (cf. lat. cis „dincoace, prepoz.): poziţia cis; circum- (cf. lat. circum „în 
jurul, împrejurul”): circumvoluţiune; dextro- / dextru- (cf. lat. dextro-, dexter, -tra, 
-trum „drept, care e la dreapta”): dextroză; dia- (cf. gr. dia- / dia „peste, prin, de-a lun- 
gul, separare, poziţie de mijloc”, prepoz.): dializă; ek- (cf. gr. ek-, ek „afară / în afară”, 
adv. / prep.); ex- / e- (cf. lat. ex „din, de pe, de la; din, dintre”): exoterm, extruzie; ecto- 
(cf. gr. ektos „afară / în afară, prepoz.): ectoparaziți; ex(0)- (cf. gr. ex-, exo „în afară, 
exterior, spre”, adv. / prepoz.); extra- / extro- (cf. lat. extra „în afară / afară de, fără de, 
adv. / prepoz.): extrasistolă; en- / em- (cf. gr. en „în interior / în, de, de la, între, adv. / 
prepoz.); end(0)- / ent(o)- (cf. gr. endon „înăuntru, în interior, adv.): endocardită; 
intra- / intro- (cf. lat. inter „în mijlocul, între, prepoz.): intravenos; epi- (cf. gr. epi 
„pe, deasupra, lângă”, prepoz.): epiglota; infra- („sub, dincolo de, prepoz.): infrali- 
minal; inter- (cf. lat. inter „între, printre, prepoz.): intervertebral; izo- / iso- (cf. gr. 
is0-, isos „egal, adv.): izocrom; levo- (cf. lat. laevus, -a, -um „stânga, adj.): levocardie; 
mez(0)-, mezo- (cf. gr. meso-, mesos „de mijloc, mijlociu”, adj.): mezomorf, mezen- 
cefal; meta- (cf. gr. meta „în mijloc, împreună / în mijlocul, cu”, adv. / prepoz.): me- 
tamer; orto- (cf. gr. ortho-, orthos „drept / solid, prosper”, adj.): ortogenie; para- (cf. 
gr. para-„aproape / lângă, legat de, de-a lungul, de partea, adv. / prepoz.): paraclinic; 
retro- (cf. lat. retro „în urma, înapoi”): retrohipofiză; trans- / tranz- (cf. lat. trans „din- 
colo, peste, prepoz.): transdermic. 


La nivel discursiv, se manifesta o tot mai pronunţată tendință de terminologizare 
a prefixoidelor: poli, dermato etc. Prin contiguitatea elementelor se realizează un 
transfer semantic, rădăcina dispare, iar prefixoidul concentrează sensul onomasi- 
ologic, fiind purtătorul integral al informaţiei conceptuale. Afixoidele din compu- 
sele trunchiate de acest tip preiau semnificația rădăcinii etimologice (poli-clinică; 
dermato-logie) din structura compusă, comportându-se funcţional - în sincro- 
nie — asemenea unui substantiv simplu, cu accepțiunea de „instituție medicală de 
consultaţii şi de tratament ambulatoriu”, respectiv „ştiinţă a bolilor pielii / studiu 
al pielii”. Spre deosebire de lexicul comun, unde unităţile lexicale actualizează va- 
lori diferite - în funcţie de contextul lingvistic —, bucurându-se de disponibilități 
semantice variate, afixoidul terminologizat nu depăşeşte caracterul monoreferen- 
tial impus conceptual — în denumirile generice. Avantajul prefixoidelor de a ex- 
prima concis conceptul nu rămâne fără implicații asupra analizei terminologice 
lexicale: dăunează, în primul rând, nivelului de ştiinţificitate, ducând la adâncirea 
fenomenului de stratificare calitativă a limbajului, la vulgarizarea acestuia, în ti- 
tluri de reviste / articole de cercetare (revista „Dermato”), în discursul publicitar. 
În structuri de acest tip se produce decontextualizarea termenului medical, prin 
utilizarea lui în contexte particularizate. De exemplu, unitatea „dermato-vene- 
rice” utilizată într-un curs de medicină este, indiscutabil, un termen medical, 
având definiția cunoscută şi general acceptată. Dacă dermato apare în structura 
S.C. Dermato S.R.L., nivelul de ştiinţificitate este anulat, iar posibilitatea de a fi 
termen medical este minimă. Utilizarea interdisciplinară a termenilor medicali 


SIMPOZION 101 


are, în al doilea rând, consecințe morfosemantice. Prefixoidele interdisciplinare 
pot ilustra un concept prin fixare în sintagmatic: clinica dermato / cabinet derma- 
to / dermato blog / dermato-estetic / cremă dermato-reparatorie etc. — libertatea 
contextuală fiind creatoare de noi sensuri şi paradigme. Permanenta concurență 
între construcţiile echivalente, în care prefixoidul funcționează ca adjectiv inva- 
riabil, este o dovadă a productivităţii lui interdisciplinare. 


Judecând statutul prefixoidelor după criteriul structural, în asociere cu mărci- 
le formale, există în limbajul medical cinci paradigme, conservate ireversibil, în 
funcţie de statutul interfixului şi de alternanţa prefix / prefixoid: 


(1) Termeni panlatini formaţi din prefixoid + interfix i + termen-bază: calci-cal- 
ciu, calcar (<fr. calci-, cf. lat. calx, calcis): rom. calcibindină (<fr. calcibindine; engl. 
calbindin), calcipexie (<fr. calcipexie; engl. calcipexy, cf. lat. calx, calcis; gr. pexis 
„fixare”); rom. tahicardie (<fr. tachycardie; engl. tachycardia, cf. gr. 7oyv-, TAXUG- 
„rapid”; kapôi-; kapa „inimă”). Regula era generală în limba latină: dacă terme- 
nul al doilea începea cu o consoană, temele în -a și cele în -o aveau vocala finală 
închisă la -i, iar temele în -u, prin analogie, schimbau pe -u în -i (stillicidium). 
Ca vocală de legătură unică, specifică compunerii, -i era folosit analogic, chiar şi 
înainte de vocală (lat. funiambulus). 


(2) Termeni panlatini formaţi din prefixoid + interfix o + termen-bază: rom. 
enter(o)virus (<fr. enterovirus; engl. enterovirus, sp. enterovirus, it. enterovirus, 
germ. Enterovirus: cf. gr. &vrepo-, Evrepov- „intestin”); rom. sacrolombar (<fr. sa- 
cro-lombaire: cf. lat. sacrum- „osul sacru”; lumbus „şale”); saprofit (<fr. saprophy- 
te: cf. gr. oarrpo-, oarpos- „putred”). Vocala tematică -o, în compuse, era atribuită 
influenţei greceşti (sacrosanctus, mulomedicus). Acest interfix a supraviețuit în 
terminologia panlatină în formațiunile care conțin elemente de origine greacă: 
rinofima (<fr. rhinophyme, engl. rhinophyma: cf. gr. pivo, piç „nas”); eo- „de înce- 
put, primitiv, preistoric” (<fr. éo-: cf. gr 4wc- „auroră, zori”). 


(3) Termeni panlatini formaţi din prefixoid şi conjugarea interfixelor greceşti şi lati- 
neşti + termenul-bază: rom. card(io)megalie (<fr. cardiomegalie; engl. cardiomegaly: 
cf. lat. cardiomegalia, gr. kapôi-; kapôiæ „inimă + ueya-, yeyado-, uéyaç „mare”). 
Fenomenul este explicabil prin latinizarea prefixoidelor greceşti, care în structurile 
complexe revendică juxtapunerea interfixului latin -i- şi a vocalei greceşti -o. 


(4) Termeni panromanici bi- (triconceptuali), formaţi din două / trei afixoide + 
termenul-bază: rom. cardioesofagial (< fr. cardioesophage; engl. cardioesophage- 
al); rom. histerosalpingografie (< fr. hysterosalpingographie; engl. histerosalpin- 
gography: cf. gr. hystera- „uter”, lat. solpinx, -ingis, gr. salpinx, -ingos „trompă, 
gr. graphein- „a scrie”). 


(5) Unităţi neologice panromanice, alcătuite din afixoide precedate de prefix + 
termenul-bază (de tipul compuselor însoţite de prefixele grecești: a(an)- „fără, hi- 
per- „mai mult, hipo- „sub, para- „dincolo de, înafară de’, peri- „în jurul”): afibri- 
nogenemie (< fr. afibrinogenemie; engl. afibrinogenemia); hiperbilirubinemie (<fr. 
hyperbilirubinemie; engl. hyperbili); hiposteatoliză (<fr. hyposteatolyse; engl. hypos- 


102 


teatolysis); paraosteoartropatie (<fr. paraosteo-arthropathie; engl. paraosteoarthro- 
pathy); pericardiocenteză (<fr. pericardiocenthese; engl. pericardiocentesis). 


Din punct de vedere diacronic, până în secolul al XX-lea, afixoidele apăreau în struc- 
turi bimembre. Cu cât ne apropiem de sistemul medical actual, afixoidele apar în 
structurile polimembre, amalgamate ale ultimelor două paradigme pe care le-am luat 
în considerare. Observăm că elaborarea sistemului terminologic medical este un pro- 
ces diacronic progresiv. Modificările s-au produs sub formă de sistem. Terminologia 
nu apare în ipostaza unui obiect imuabil, ca sumă de forme fără trecut, de nomen- 
claturi cu reguli stricte. Fiecare paradigmă se află într-o evoluţie coerentă, liniară, 
asigurată de caracterul mobil, variabil și universal al sistemului afixelor şi afixoidelor: 
unii termeni sunt resemantizaţi, alții dezvoltă noi unități conceptuale, perfect adapta- 
te sferei referenţiale. Aceste mecanisme sinergetice de organizare a structurilor func- 
ţionează atâta timp, cât urmează direcţia firească de evoluţie în „dreapta potrivire a 
numelor” (Platon) cu matricea originară greco-latină. „Diacronia sistemică” propusă 
de Martinet transgresează filozofia structuralistă de tip saussurian, modificând relația 
binară diacronie - sincronie în „triadă dinamică”: corpusul de compuse savante este 
o structură sistemică a terminologiei medicale atât în sincronie cât şi în diacronie, iar 
analiza sistemului diacronic al rădăcinilor actualizează corelaţiile dintre structurile 
consecutive, în toate etapele dezvoltării limbajului. 


Analizate după criteriul frecvenţei, sufixoidele nu sunt atât de puternic marcate de 
diversitate. Formanți ca: -dinie (durere), -id (asemănare), -ree (curgere), -ragie (a se 
desprinde brusc, a izbucni), -rafie (sutură) sunt purtători de seme aparținând ra- 
murii diagnosticului, semiologiei medicale sau chirurgiei. Sunt considerate repre- 
zentante-tip ale simtomatologiei sufixoidele (al căror statut este, în unele situatii, 
bipoziţional): -algie (cf. gr. algos „durere, bipoziţional): mialgie; -dinie (cf. gr. odyne 
„durere”): mastodinie; -geneza (cf. gr. genesis „nastere”): glucogeneză; -id (cf. gr. 
eidos „dispoziţie, asemănare”): pelagroid, steroid; -megalie (cf. gr. megalo- „mărire 
exagerată”, bipozițional): acromegalie; -penie (cf. gr. penia „deficitar, sărac”): leu- 
copenie; -ree (cf. gr. reein „eliminare, curgere”): logoree, steatoree; -spasm (cf. gr. 
spasmos „contracție involuntară, spasm’, bipozițional): cardiospasm. Există apoi, 
sufixoide reprezentante-tip pentru definirea unor diagnostice: -ază (cf. gr. iasis 
„stare, situaţie, condiţie”): helmintiază, streptochinază; -cel (cf. gr. chele „gheară, 
tumoare, strângere”): hematocel, cefalhidrocel; -ectazie (cf. gr. ektasso „dilataţie, 
extensie”): bronsiectazie; -emie (cf. gr. hemo „sânge / în sânge”): hiperlipidemie; 
-fil / -filie (cf. gr. philo- / philein „atracţie pentru / a iubi”, bipoziţional): hidrofil; -ita 
(cf. gr. (î)tis, sufix nominal „inflamaţie”): heliodermita; -malacie (cf. gr. malako-, 
malakos „moale, dulce, suav, blând”): osteomalacie; -oză (cf. gr. ozo- „miros, cu în- 
teles patologic”): acantoză, fibroză; -ptoza (cf. gr. ptosis „cădere, dizgrație, deviere”): 
gastroptoză; -ragie (cf. gr. rage „fisură, curgere, a se desprinde brusc”): hemoragie; 
-urie (cf. gr. ouron „acid uric, urină”): hematurie. 


3. Perifrazele neaglutinate. Mult mai numeroase în limbajul farmaceutic şi medical 
sunt perifrazele realizate prin alăturarea unităţilor terminologice în structuri nea- 
glutinate. Se apreciază ca procentul unităţilor perifrastice de acest tip ar fi de 70% 
din numărul total al denumirilor folosite în diverse ramuri ale ştiinţei. În limbajul 

medical și farmaceutic, ponderea unităţilor perifrastice este considerabilă şi se află 
în tradiţia terminologiei latine: 1. la nivelul sferei NA: ansa cervicalis, auricularis su- 
perior, axis sagitalis, membrum inferius, membrum superius, saccus lacrimalis (sac 
lacrimal) etc.; 2. în denumirile utilizate în limbajul farmaceutic şi în botanică: pa- 
paver somniferum (mac), asparagus officinalis (sparanghel), lilium candidum (crin 
alb), natrium sulfuricum (sulfat de natriu). Nomenclaturile anatomice utilizează 
limba latină drept bază. Prima recunoaştere oficială a nomenclaturii anatomice la- 
tine s-a produs grație anatomiştilor germani la Congresul Uniunii Anatomiştilor, 
Basle, 1895 (prima standardizare Basiliensia Nomina Anatonica). Sistemul termi- 
nologic s-a dovedit însă a fi incomplet, faptul determinând o a doua standardizare, 
în 1935, la Jena, Jenainsia Nomina Anatomica. Comitetul Internațional de Nomen- 
clatură Anatomică realizează cea de-a treia standardizare, în 1950, cunoscută sub 
denumirea Parisiensis Nomina Anatomica. 


Dintre subdomeniile cognitive ale medicinii actuale, au un număr restrâns de peri- 
fraze sintagmatice cu element predominant greco-latin - semnele şi sindroamele, a 
căror sursă se află în patronime (de origine romanică, anglo-americană sau arabă). 


Fundamentele greco-latine ale limbajului medical şi farmaceutic actual au cel puțin 
două valenţe universale: pe de o parte, continuitatea terminologică, din punct de vedere 
al spaţiului (este o terminologie universală, nelimitată de bariere naţionale), pe de altă 
parte, din punct de vedere istoric, termenii au fost utilizați într-o formă constantă de 
2000 de ani, fapt ce le conferă capacitatea de a putea fi traduse cu exactitate. 

Maria Laura O PERSPECTIVĂ SEMANTICĂ 
RUS ASUPRA BASMULUI POVESTEA 


LUI HARAP-ALB DE ION CREANGĂ 


Schema narativă a lui A. J. Greimas, alături de modelul 
actanţial, constituie cele două „teorii” de bază ale gândi- 
rii semioticianului francez, teorii care pot fi aplicate unor 
structuri narative precum basmul. 


Pornind de la modelul sintagmatic al lui Vladimir Propp, 
Greimas va rescrie forma canonică a povestirii atât ca rela- 
ţie între personaje (așa-numitul „model actanţial”), cât şi 
ca succesiune de acţiuni (așa-numita „schemă narativă”). 


Greimas porneşte în analiza sa de la relaţiile între persona- 
je, pe care el le numeşte „actanţi”, pentru a genera combi- 
natorica acțiunii (căutări, încercări, lupte, contracte, probe 
etc.), spre deosebire de Propp care acordă prioritate func- 
tiei, în sensul de acțiune a personajului. Schema narativă 
a lui Greimas va fi reprezentată printr-o secvenţializare în 
termeni de proiecție paradigmatică sau cuplare la distan- 
tă a funcţiilor polare. Astfel, el vorbeşte despre: plecare vs 
întoarcere; formularea interdicției vs transgresarea inter- 
dicţiei. 

În schema lui Greimas intră trei tipuri de probe care alcătu- 
iesc o poveste figurativă completă: proba de calificare, pro- 
ba decisivă, proba de glorificare. Prima vizează înzestrarea 
eroului cu diverse instrumente magice („adjuvanţi”), cu 
calități pe care nu le poseda anterior sau pe care le desco- 
peră acum: ubicuitate, invizibilitate ş.a. A doua presupune 
îndeplinirea acţiunilor cu care a fost mandatat. Aici intră 
uciderea forțelor răului, eliberarea victimelor acestora etc. 
Ultima probă impune glorificarea eroului: el este recunos- 
cut pentru ce este şi ce a făcut. 


În cadrul schemei narative, esențială este şi validitatea rea- 
lizării contractului, competenţa şi sancţiunea. Jean-Marie 
Floch! elaborează următorul tabel care defineşte schema 
narativă a lui Greimas, reunind aici cele trei probe despre 
care vorbeşte acesta: 

CONTRACT COMPETENŢĂ PERFORMANȚĂ  SANCŢIUNE 

În cadrul unui Achiziţie a Realizarea Compararea programului 
sistem de valori, aptitudinii ce va programului sau realizat cu contractul — 
propunere a permite realiza- „proba decisivă” „proba de glorificare” 
Destinatorului şi rea programului (în ceea ce îl priveşte pe 
acceptare de către sau „proba de subiect) şi recunoaşterea 
subiect a progra- calificare” (din partea Destinato- 
mului ce urmează rului) 


să fie executat 


Sistemul de valori al comunităţii care apare în basm este reprezentat de așa-nu- 
mitul Destinator. Acesta are un rol bine definit, acela de a-l persuada pe erou să 
accepte contractul care fie a fost refuzat de către ceilalți actanţi, fie nu a putut fi 
dus la îndeplinire, pentru că acești actanţi au eşuat. 


Performanţa apare drept „unitatea cea mai caracteristică a sintaxei narative”? prin 


faptul că alcătuieşte schema operatorie a transformării conținuturilor. Ea are forma 
unei serii de enunţuri narative constituite după formula canonică: enunţul narativ 
este o relaţie între actanţi. Această relaţie, numită funcţie, este susceptibilă de a primi 
anumite semnificaţii semantice care, datorită izotopiei enunţului, sunt transmise 
actanţilor şi pot chiar hotărî numărul acestora. Unităţile narative reprezentate 
prin performanţă sunt serii sintagmatice de enunțuri narative. Performanța ca 
actualizare a programului, ca faire, presupune competenţa. Aceasta din urmă este 
modalizată de verbele „a trebui”, „a vrea”, „a şti”, „a putea să faci”. 


Sancţiunea apare drept componenta care îi acordă cititorului propriul său rol la 
finalul povestirii: „înainte de a se termina, povestirea trasează o linie, pe care 
cititorul o reia la rândul său. Sancţiunea prefigurează judecata la care este invitat 
lectorul”?. Morala pe care o va extrage cititorul va depinde de structura sa. În ma- 
joritatea cazurilor, el va evalua nu structura compoziţională a intrigii, ci valorile 
sale, lecţia morală indusă sau dedusă. 


Greimas consideră ca invarianți actanţii, predicatele şi circumstanţele, atunci 
când examinează structura elementară a semnificației narative. Greimas propu- 
ne un model universal al povestirii pe baza căruia pot fi construite o infinitate de 
parcursuri narative“. Modelul actanţial include: 


Destinator —> Obiect — Destinatar 
Adjuvant —> Subiect <  Opozant 


Categoria „subiect / obiect” este una sintactică, dar acesteia i se dă o investiţie 
semantică în cuplul „agent / pacient”, ceea ce le apropie sau, mai bine spus, le 
uneşte este conceptul de dorință şi modalitatea volitivă. Categoria în cauză pro- 
duce o polarizare actanţială legată de căutare, o căutare a obiectului dorinţei. În 
căutarea unui obiect concret sau abstract eroul este sprijinit de un „adjuvant”, dar 
şi împiedicat în același timp de un „opozant'. Forţa care dinamizează căutarea 
eroului este fie comunitatea pe care o reprezintă, cu normele şi valorile sale, fie 
divinitatea, într-un cuvânt „destinatorul”, iar rezultatul căutării va fi oferit „des- 
tinatarului”. 

Axa „destinator / destinatar” este cea a controlului valorilor şi a repartiţiei aces- 
tora între personaje; ea este, cu alte cuvinte, axa cunoaşterii şi a puterii („savoir” 
şi „pouvoir”). 


Axa „adjuvant / opozant” fie facilitează, fie împiedică acţiunea şi comunicarea. Ea 
produce circumstanţele şi modalităţile acţiunii. Greimas vorbeşte despre această 
axă ca fiind reprezentată de personaje, dar că există şi situaţii în care este vorba 
despre proiecţii ale voinţei de acţiune şi rezistența imaginară a subiectului. 


Cele trei axe menționate sau „cupluri actanţiale”, cum le numeşte Greimas - „su- 
biect / obiect”, „destinator / destinatar”, „adjuvant / opozant” —, constituie mode- 
lul actanţial mitic bazat pe obiectul dorinței şi vizat de subiect. El este situat ca 
obiect de comunicare între destinator și destinatar, iar obținerea lui este facilitată 
de acțiunea adjuvanţilor sau, după caz, împiedicată de acţiunea opozanților. 


Modelul actanţial al lui Greimas propune o nouă viziune asupra personajului, 
întrucât acesta nu mai este asimilat unei ființe psihologice sau metafizice; el 
aparţine sistemului global al acţiunii prin forma „actant” (a structurii narative 
profunde) şi „actor” (a structurii superficiale discursive). Actanţii sunt clase de 
actori care nu pot fi stabiliți decât pornind de la un corpus de texte: „o articulare 
de actori constituie un basm particular, o structură de actanţi, un gen. Actanţii 
posedă deci un statut metalingvistic în raport cu actorii, ei presupun de altfel 
analiza funcțională sau constituirea sferelor de acțiune”. 


Un actant poate fi reprezentat de mai mulți actori. Vom observa acest fapt în 
aplicaţia la basmul lui Ion Creangă, Povestea lui Harap-Alb: 


Adjuvant 
Ochilă Gerilă Flămânzilă Setilă Păsări-Lăţi-Lungilă 


Un singur actor, la rândul lui, poate sincretiza mai mulți actanţi. De pildă, eroul poate 
fi atât destinatarul programului narativ, în cazul în care îşi propune singur misiunea, 
cât şi destinatorul acestui program, atunci când căutarea este în folosul său. 


Conţinutul semantic minimal al actorului se defineşte, în opinia lui Greimas, 
prin prezența următoarelor seme: 

a) entitate figurativă (antropomorfă, zoomorfă sau altfel); 

b) însufleţit; 

c) susceptibil de individuaţie (concretizarea se face prin atribuirea unui nume 
propriu). 

Echivalarea modelului actanţial / structură narativă se realizează prin intermediul 
noțiunii acesteia de actant, care constituie o noţiune-cheie a semioticii narative. 


Ca orice specie narativă, basmul este o unitate discursivă. Din punct de vedere 
semantic, aceasta trebuie să fie socotită ca un algoritm, adică „o succesiune de 
enunţuri ale căror funcţii predicat simulează lingvistic un ansamblu de compor- 

tări orientate către un scop'*. Fiind vorba despre o succesiune, basmul va avea 
în mod obligatoriu o dimensiune temporală. Conform caracteristicilor acesteia, 
comportamentele expuse întreţin între ele atât relaţii de anterioritate, cât şi de 
posterioritate. De aici afirmaţiile lui A. J. Greimas conform cărora basmul, ca 
povestire dramatizată, este definit prin această dimensiune temporală, care este o 
proprietate structurală dicotomizată între „un înainte” vs „un după”. 


O altă particularitate a basmului constă în prezenţa unei secvenţe iniţiale şi a unei 
secvenţe finale, ambele situate pe planuri de realitate diferite de acela al conţinu- 
tului povestirii în sine. 


Exploatarea informaţiilor puse la dispoziţie de contextul narativ interesează, în 
principal, elementele narative care se manifestă în discurs sub formă de lexeme!. 
Caracteristicile formale pe care le comportă aceste elemente sunt importante de 
adus în discuţie, întrucât ele numesc fie proprietăţi gramaticale, care transformă 
lexemele în actanţi sau în predicate, fie proprietăți narative, pe care aceste ele- 
mente narative le obțin din definiţia funcțională a rolului pe care şi-l asumă atât 
în cadrul sintagmei narative, cât şi în basmul socotit în ansamblul său. Astfel, 
actanţii pot fi Subiecte - eroi sau Obiecte - valori, Remitenţi sau Destinatari, 
Opozanţi - trădători sau Adjuvanţi - forţe binefăcătoare. 


Pentru o descriere cât mai eficientă a basmului din punct de vedere semantic, 

vom proceda la descompunerea lui în unități (secvenţe) narative sau, după cum 

le numeşte Greimas, „sintagme narative, „definibile atât prin elementele lor con- 
v» 


stitutive, cât şi prin înlănțuirea lor necesară’. Greimas numeşte trei tipuri de astfel 
de sintagme: 


- performanţiale (încercări), 
- contractuale (stabiliri şi ruperi ale contractelor) şi 
- disjuncţionale (plecări şi întoarceri). 


Vom aplica acest model narativ descris de Greimas la basmul lui Ion Creangă, 
Povestea lui Harap-Alb. 


Secvenţele sau sintagmele narative sunt alese în aşa fel, încât să li se asocieze 
mărci semantice de un caracter foarte general, legate de tipologia situaţiilor care 
se succed în cadrul basmului. În succesiunea acestor secvenţe se detectează anu- 
mite recurenţe, care definesc tendinţa textului către o anumită regularitate. De 
altfel, aceasta defineşte una dintre caracteristicile de bază ale basmului ca specie 
narativă. Avem în vedere atât recurența segmentelor ca atare, cât şi recurența 
mărcilor semantice care li se asociază. 


Ne încadrăm, într-o primă fază, în următoarea secvenţă narativă: 
Secvența iniţială, 

Încercare, 

Îndemn (craiul), 

Lipsa curajului + deplasare deceptivă (cei doi fii mai mari). 


108 


Secvența inițială poartă însemnele unor seme contextuale care par a configura un 
punct de pornire ratat, dar semnificaţia aceasta este doar aparentă. Tocmai aici 
îşi află bazele secvențele narative în care eroul își va desfăşura abilităţile. Este o 
secvenţă de tip performanţial, dar încercarea celor doi actori (fiul cel mare şi fiul 
mijlociu) se soldează cu o nereușită. 


Rolul eroului constă în faptul de a-și asuma o misiune, cu scopul de a pune capăt 
alienării societăţii în care trăieşte şi de a restabili ordinea socială perturbată. Am 
spune, modificând uşor ideea lui Greimas, că nesupunerea generaţiei tinere de- 
vine în basmul lui Ion Creangă neîndeplinirea sarcinii asumate şi, drept urmare, 
perturbarea la nivel individual sau, mai bine spus, decepția remitentului. 


Eroul este individul care se desprinde de societate pentru a-şi duce la bun sfârşit 
misiunea asumată. În calitate de destinatar al misiunii, investit de către remitent, 
care este în cazul de față craiul, eroul intră într-o primă relație contractuală, în 
urma căreia va fi răsplătit printr-o recompensă. De aici, forma generală a schim- 
bului pe care o ia povestirea. Ajungem în felul acesta la secvențele narative pro- 
priu-zise ale basmului: 


Contract, 

Îndemn (împăratul) vs acceptare (fiul cel mic), 

(sau chiar provocare vs acceptare), 

Încercare calificantă, 

Încercare hipotaxică (baba, fiul cel mic) (sfat), 

Consecința: primirea adjuvanţilor. 

Secvența a cărei încercare este calificantă comportă trei actanţi: baba, fe- 
ciorul cel mic, craiul. Vorbim în această secvenţă de trei adjuvanţi: calul, 
armele şi hainele tatălui, care au fost propuse de babă, la rândul ei adjuvant. 
Aceştia vor fi adjuvanţii care îl vor însoţi pe erou pe parcursul întregii ac- 
ţiuni. Ne aflăm astfel la un prim nivel narativ. Rolul acestor adjuvanţi este, 
în cadrul basmelor, acelaşi: însoţirea eroului pentru a duce la îndeplinire 
contractul. 

Disjuncţie: 

Plecare (eroul) + deplasare ascensională rapidă (erou + cal), 

Încercare principală, 

Piedică (tatăl / remitentul), 

Luptă + victorie (eroul) + sfat (tatăl), 

Consecința: încrederea (în forțele eroului), 

Consecința generală: calificarea eroului. 

Această încercare principală va aduce după sine o succesiune episodică ce mate- 


rializează intriga cu temă şi idei, ducând la constituirea unor structuri organice, 
la închegarea subiectului însuși. 

În această a doua secvenţă narativă se întâlnesc o serie de caracteristici struc- 
turale, bine cunoscute, ale naraţiunii. Se remarcă, îndeosebi, caracterul adesea 
implicit al încercării calificante care nu este manifestată decât prin consecinţă. 
Semnificaţia secvenţei şi finalitatea acesteia ţine, în principal, de adjuvanţii pre- 
zenţi la acest nivel (cu precădere calul năzdrăvan). În economia generală, secven- 
ţa transcrisă trebuie să corespundă calificării eroului, fără de care nu este posibilă 
naraţiunea. Odată calificat, eroul va fi socotit capabil să ducă la bun sfârşit şi alte 
îndatoriri. 


O secvenţă aparte este constituită de mărcile semantice următoare: 
Încercare eşuată, 
Ispitirea (Spânul) + refuz (erou). 


Falsul adjuvant (Spânul) întreprinde două tentative finalizate prin eşec, întrucât 
eroul nu dă crezare spuselor sale, respectând sfatul tatălui. Dar a treia încercare a 
Spânului are sorți de izbândă: 

Încercare reuşită, 

Ademenire (Spânul) + acceptare (eroul), 

Consecința imediată: primejdie (eroul). 

Disjuncţie: 

Plecare (eroul, Spânul) + deplasare descensională” (eroul), 

Consecința: inversarea rolurilor, 

Consecința generală: atribuirea numelui (Harap-Alb). 


Transcrierea semantică a secvenţelor de mai sus poartă germenele încercărilor la 
care va fi supus Harap-Alb de către falsul adjuvant, care are intenția mărturisită 
de a-şi asuma acum rolul eroului. Secvenţele care vor urma se constituie într-o 
construcţie ce se desfăşoară pe mai multe niveluri, aceleaşi scheme narative. Sec- 
venţele discutate anterior corespund, în economia generală a povestirii, încer- 
cării principale a falsului adjuvant. Contractul inițial (craiul — fiul cel mic) este 
substituit acum de un altul, stabilit între falsul adjuvant şi erou. Remitentul va fi 
de acum înainte Spânul. Consecința acestei secvenţe vizează calificativul atribuit 
eroului, numele pe care va fi nevoit, vrând-nevrând, să îl poarte pe tot parcursul 
aventurii sale iniţiatice. 


Suspendarea contractului iniţial, 
Pedeapsa nerespectării sfatului (erou), 


Iniţierea unui al doilea contract (Spân, Harap-Alb) + plecare orizontală (Spân, 
Harap-Alb). 


Suspendarea contractului devine în secvenţa narativă de față o încercare califi- 
cantă (a doua), obligatorie în schema narativă. Importanţa ei este una capitală 
pentru întreaga povestire, întrucât ea va genera acțiunea propriu-zisă şi va punc- 
ta o serie de alte încercări din categoria celor calificante. Spânul, în noua sa cali- 
tate de pretins erou, îl va deposeda pe Harap-Alb de adjuvanţii săi, dar va comite 
prima greşeală: palma dată lui Harap-Alb pentru a-i purta de frică. 

Sosirea incognito obligatorie (eroul), 

Răutate (Spânul), 

Consecința: bănuiala (fetele împăratului Verde), 
Primele două probe: 

Deplasare + primirea adjuvanţilor, 

Reușitele (eroul). 


A doua categorie de adjuvanţi o are ca reprezentantă pe Sfânta Duminică (aceeaşi cu 
baba de la începutul secvenţelor narative). Izbânzile lui Harap-Alb (aducerea salatelor 
din Grădina Ursului şi a pietrelor preţioase din Pădurea Cerbului) infirmă calitatea 
de simplu actant (sluga Spânului), de unde şi bănuiala fiicelor împăratului Verde. 


A treia probă: 
Deplasare + primirea adjuvanţilor, 
Succesul. 


Adjuvanţii din a treia categorie sunt cei care intervin în acest punct al schemei 
narative: furnicile, albinele și binecunoscuţii Gerilă, Flămânzilă, Setilă, Ochilă şi 
Păsări-Lăţi-Lungilă, care vor face posibilă izbânda eroului”. 


Aceste ultime două secvenţe corespund, în economia generală a povestirii, tot 
unei încercări principale, aceasta întrucât, considerate în sine, ele realizează sin- 
gure schema narativă în care algoritmul „iniţierea unui alt contract” intervine ca 
încercare calificantă. Cele trei probe sunt distribuite în două secvenţe diferite, 
întrucât ultima dintre ele implică o desfăşurare narativă mai amplă, având atât 
actanți diferiţi, cât şi adjuvanţi diferiți. 


Contractul secund, la rândul lui, apare în urma transcrierii, ca o povestire autono- 
mă ce comportă încercări calificante şi încercări principale. De aici rezultă manifes- 
tarea schemei narative la două niveluri ierarhice deosebite: prin urmare, o sintagmă 
narativă este susceptibilă să capete succesiv mai multe interpretări, potrivit nivelu- 
lui unde este situată lectura sa. Suntem în fața unei reprezentări narative de forma 
unor cercuri concentrice, fiecare cu încercările sale, cu adjuvanţii şi cu reușitele. 
Constantele sunt reprezentate prin erou şi prin succesele sale consecutive. Astfel, în 
cadrul secvenţei anterioare se disting alte secvențe, având, la rândul lor, un remitent 
comun - împăratul Roşu (înnoptarea în casa de aramă cea „înfocată, „ospăţul” cu 
mâncare şi băutură peste măsură, alegerea macului de firele de nisip, străjuirea şi 
prinderea fiicei de împărat transformată în păsărică, recunoașterea acesteia). 


Una dintre caracteristicile basmului de față, după cum s-a constatat şi anterior, 
este inversarea rolurilor actanţilor. În secvenţa următoare, obiectul contractului 
stabilit între Spân şi Harap-Alb - fata împăratului Roşu - devine actant-remitent, 
aceasta întrucât ea va impune condiţia finală. Odată depăşită de erou, proba îi va 
reda acestui din urmă remitent calitatea de obiect al contractului amintit. 
Încercare decisivă: 

Întrecerea adjuvanţilor (calul + turturica), 


Consecința: reușita (calul). 

Reușita adjuvantului menţionat este echivalentă, de fapt, cu reuşita adevăratului 
erou, care îşi finalizează, astfel, contractul cu falsul erou. Însă penultima secvență 
conţine din nou răsturnări de situaţie: 


Întoarcerea eroului, 
Recunoaşterea eroului + revelarea trădătorului, 
Consecinţă: uciderea eroului. 


Ultima secvenţă narativă va conţine un aspect inedit. Lupta, având consecinţe 
dramatice pentru trădător, îl va avea ca protagonist nu pe erou, ci pe adjuvantul 
de la nivelul întâi. Acestuia îi este atribuită o funcţie anume: aceea de a-l pedepsi 
pe Spânul trădător. „Obiectul” contractului, devenit la rândul său actant, îşi va 
asuma funcţia esenţială a „reintegrării”!! eroului în schema narativă: 


Secvența finală, 

Lupta (cal, Spân), 

Redobândirea calităţii de erou, 

Consecința: pedepsirea trădătorului, 

Finalitatea: nunta (Harap-Alb, fata împăratului Roşu). 


Punctul de plecare l-a constituit, aşadar, reprezentarea basmului ca o succesiune 
de evenimente în care sunt implicaţi un număr de actanţi. Aceste evenimente 
sunt unităţile sintagmatice primitive ale basmului şi punerea lor în evidență a 
constituit prima etapă a demersului, etapă care s-a desfăşurat la nivelul perceperii 
imediate a basmului. Unităţile puse în evidenţă sunt segmente narative asociate 
unor evenimente simple, cu caracter esenţial predicativ. Etapa următoare a pre- 
supus interpretarea acestor segmente, angajând în final şi cititorul. 


Secvenţializarea la care am apelat a permis o mai bună înţelegere a înlănţuirii 
funcţiilor constitutive a sintagmelor narative. S-a relevat în analiza noastră şi 
aşa-numitul joc al adevărului şi al decepţiei (Greimas), joc ce se sprijină pe o 
categorie gramaticală fundamentală, categoria „existență” vs „aparență. Acesta 
a determinat, de fapt, constituirea straturilor narative. 


Rezumăm desfăşurarea intrigii văzută prin prisma rolurilor actanţiale şi a mo- 
dalităților: 


REMITENTI DESTINATAR 
[contract] [sancţiune] 
Y ļ 4 
AŞTI (răsplată) (contra-răsplată) 
Y 
SUBIECT A VREA OBIECI DE VALOARE 
A PUTEA 
/ \ 


ADJUVANT (-1) OPOZANT 

Remitentul este craiul, destinatarul este împăratul Verde, subiectul - Harap-Alb, 
obiectul de valoare - fata împăratului Roşu, adjuvanţii sunt toate ființele men- 
ţionate pe parcursul aplicației de mai sus, iar opozantul este Spânul. Unitatea 
narativă particulară, care este numită „contract, instituie subiectul dorinţei prin 
distribuirea modalităţii lui „a voi”, actualizare probabilă a unui „a face să vrea”, 
emis de remitentul originar. Harap-Alb, în calitatea sa de erou, devine apt să în- 
deplinească prima sa performanţă, marcată prin atribuirea valorii modale a lui 
„a şti” sau „a putea” datorită unui „a voi” care îi este propriu. O primă ierarhie a 
valorilor modale poate fi, astfel, indicată. Ea orientează itinerariul sintactic după 
cum urmează: a voi > a şti > a putea => a face şi serveşte ca bază organizării seriei 
sintagmatice a performanţelor. 


Pentru construirea performanţei au fost prevăzute două subiecte: S, şi S,. Locul 
de transfer al valorilor modale este constituit de axa schimbului între aceste două 
subiecte. Subiectul S,, denumit axiologic trădător (Spânul), dobândeşte valorile 
modale în dauna subiectului S, (Harap-Alb). 


Reluând, de asemenea sub aspect schematic, întreaga analiză semantică şi ţinând 
cont de dimensiunea cronologică a povestirii, observăm înlănțuirea a cinci tipuri 
majore de secvenţe narative sau macro-propoziţii!*: 


ORIENTARE - COMPLICARE - ACŢIUNE - REZOLVARE - MORALĂ 


Orientarea vizează partea introductivă; complicarea este evenimentul în sine sau 
acțiunea neașteptată; rezolvarea implică un nou element modificator; morala este 
starea finală. Principiul compoziţiei textului narativ explică, astfel, parţial cum 
cititorul operează reaşezări ale propoziţiilor în macro-propoziţii şi ale secven- 
telor în texte. Activitatea de lectură-interpretare este cea care reorganizează 
macropropoziţiile pentru a forma o secvenţă narativă. 


Basmul Povestea lui Harap-Alb implică trecerea de la o stare iniţială prin inter- 
mediul unui faire transformator (proba singulară, apoi triada probelor actantu- 
lui-erou) la o nouă stare de echilibru, în final. 


Structura canonică a basmului se bazează în întregime pe o soluție morală a cărei 
utilitate psihică ne-a fost demonstrată de psihanaliză: cei buni sunt întotdeauna 
recompensaţi (Harap-Alb se căsătoreşte cu prinţesa de care se îndrăgostise), iar 
cei răi sunt pedepsiţi fără greş (Spânul e ucis). 


O analiză semantică a unui discurs fantastic demonstrează organicitatea struc- 
turilor acestuia, o desfășurare tensionată a acţiunii, o evoluţie în virtutea unor 
reguli interne, a unor determinări constituite într-un sistem narativ relațional. Ea 
ilustrează şi faptul că povestitorul nu inventează, ci mai degrabă combină. Com- 
bină o serie de unităţi narative pentru a scoate la iveală o structură unitară. Mo- 
dul de funcționare a tuturor mecanismelor constituente este bine reglementat. 
Acolo unde structura subiectului a cerut anumite secvenţe narative sau actanți 
cu o anumită funcţie, povestitorul a apelat la scheme precise ce răspund acestor 
rosturi. Iar analiza semantică a intervenit tocmai ca să evidenţieze aceste scheme 
şi să le sublinieze funcționalitatea în cadrul unităţii basmului. 

NOTE 


! J.-M. Floch, apud D. Rovenţa-Frumuşani, Semiotică, societate, cultură, p. 124. 
2? A. J. Greimas, Despre sens, p. 187. 
3 


Kibedi Varga, apud D. Rovenţa-Frumușani, op. cit., p. 125. 


+ De la reclamă la romane polițiste sau soap opera. 


5 


Claude Bremond, Logica povestirii, p. 175. 
€ A. J. Greimas, op. cit., p. 199. 

7 Vorbim de „lexeme” în calitate de unitate de bază a lexicului, care ține de sistemul abstract 
al limbii, în timp ce vocabularul este legat de activitatea de vorbire. 


3 Cf. A. J. Greimas, care vorbeşte despre existența în basme a unei ordini sociale manifestate 
prin deosebirea de vârstă, întemeiată pe recunoașterea autorității bătrânilor şi de perturbarea 
acesteia datorită nesupunerii reprezentanților generației tinere şi de aici alienarea societății 
(după modelul lui Vladimir Propp). 


° Cf. A. J. Greimas. 

10 i.e. aducerea fetei împăratului Roşu la curtea împăratului Verde. 

1! Fata împăratului Roşu îi redă viaţa lui Harap-Alb, folosind cele trei smicele de măr dulce, 
apă vie şi apă moartă. 

12 Conform semanticianului francez al cărui model narativ îl aplicăm. Greimas ne aminteşte 
în lucrarea menţionată (Despre sens) că această categorie constituie prima articulare seman- 
tică a propoziţiilor atributive. 

13 Cf. Daniela Rovenţa-Frumușani, op. cit., p. 110. 

Bianca-Oana TRADUCERE 
HAN ŞI CONTEXT 


În lumea complexă şi complicată, în care am ajuns să tră- 
im, să ne manifestăm, să interacționăm ca indivizi sau 
comunitate, factorul 'context' capătă valențe importante. 
Deseori, o percepere eronată a contextului în comunicare 
poate genera un lanţ întreg de neînţelegeri care, asemeni 
unui cerc vicios, pot cauza situaţii cel puţin nedorite. Ast- 
fel, fenomenul de care ne ocupăm, cel al traducerii literare, 
este afectat de realitatea invocată. 


Această evidenţă este subliniată de multe teorii care vin 
în sprijinul problematicii traducerii; aşadar, așa cum arată 
şi Susan Bassnett, care îi citează pe Edward Sapir! susţi- 
nut de Benjamin Lee Whorf şi mai târziu de Juri Lotman’ 
(pentru a enumera numai câţiva): „Nicio limbă nu poate 
exista dacă nu este cimentată în contextul cultural; cum 
nicio cultură nu poate exista dacă nu are în centru struc- 
tura unei limbi naturale. Limba este, aşadar, inima ce bate 
în cultură şi numai din interacțiunea celor două poate lua 
naștere energia vieţii. La fel cum un chirurg ce operează pe 
cord deschis nu poate face abstracție de corp, la fel niciun 
traducător nu poate trata un text în afara culturii din care 
provine”. M. Snell-Hornby? analizează cultura din punct 
de vedere antropologic drept „totalitatea aspectelor vieții 
umane social condiționate” după modelul preluat de la ex- 
pertul german în comunicare inter-culturală, H. Gohring:: 
cultura este, aşadar, percepută ca fiind „totalitatea cunoş- 
tiințelor, experienţelor şi percepţiilor aflate în imediată le- 
gătură cu acţiuni care au la bază norme condiţionate fie 
lingvistic, fie social-comportamentale”. 


Comunicarea inter-lingvistică, ce este asigurată prin girul 
traducerii, nu poate ieşi de sub incidenţa contextului cul- 
tural. Mai mult, teoreticienii „skopos”-ului (înţeles drept 
cultura celuilalt coroborată cu intenţionlitatea traducerii) 
subliniază că şi cultura este, la rândul ei, închegată, spriji- 
nită prin traducere. Aceştia consideră traducerea nu nu- 
mai influenţată (şi influentă) vis-a-vis de context (context 
sensitive), ci şi de cultură (culture sensitive). Astfel, tradu- 

cătorul capătă două sarcini sociale: pe de-o parte, să înlesnească comunicarea 
între doi parteneri şi, pe de altă parte, să îmbogăţească cultura ţintă (receptoare) 
prin introducerea în societatea acestei culturi şi în tradiţia literară a acesteia a noi 
aspecte de formă, conţinut sau sens, aşadar, noi aspecte ale lumii. 


Așa cum am arătat, actul de traducere stabileşte o relaţie între doi parteneri. Paul 
Ricoeurt îi identifică drept „Străinul — termen care acoperă opera, autorul, limba 
acestuia și Cititorul — destinatar al lucrării traduse”. Înţelegem că poziţia de medi- 
ator este cea ocupată de traducător, care are complicata şi complexa misiune de a 
transmite şi înlesni trecerea mesajului dintr-un cod lingvistic în altul. Ni se subli- 
niază, dacă mai era nevoie, cât de inconfortabilă poate fi această instanță de me- 
diator, sau arbitru, sau judecător de bun gust, sau susținător al unor termeni care 
îşi caută intrarea în limbă, sau liant între limbi şi culturile din spatele acestora. 


Indiferent care ar fi poziţia luată, ni se pare foarte potrivită aici metafora folosită de 
Franz Rosenzweig’ şi preluată mai apoi de foarte mulţi teoreticieni şi practicieni în 
ale traducerii: „a traduce înseamnă să fii slugă la doi stăpâni: îl slujeşti pe străin în 
opera sa, dar și pe cititor în dorinţa lui de a şi-o apropria. Autor străin, cititor ce lo- 
cuieşte în aceeași limbă cu traducătorul. Paradoxul ţine astfel de o problemă excep- 
ţională, sancționată de două ori, atât de un legământ de fidelitate, cât şi de suspiciu- 
nea unei trădări. (...) Schleiermacher descompunea paradoxul în două propoziţii: 
să-l călăuzeşti pe cititor către autor şi să-l călăuzeşti pe autor către cititor”. 


Este evident că, din moment ce această ecuaţie este atât de complexă, pot apărea 
o serie de probleme ridicate de rezistența unei părţi sau a alteia; vorbim despre 
o rezistență dinspre limba / cultura străinului în procesul traducerii, precum şi 
despre o rezistență venind dinspre cititor. 


În prima instanţă traducătorul se poate afla în situaţia de a percepe limba străi- 
nului ca pe un zid inert de rezistenţă, în fața căruia să se simtă neputincios, chiar 
inhibat, pornind de la premisa că un original nu poate fi dublat de o valoare 
egală, nici din punct de vedere lingvistic (vezi termenii intraductibili, specifici 
unei anumite limbi), nici din punct de vedere cultural. Astfel, traducătorul pare 
a fi în ipostaza de a-şi asuma condiţia de pseudoartist, făuritor al unei opere de 
pseudoartă. Mai mult, să nu uităm nici de problema memoriei colective a unei 
culturi, care încearcă parcă să păstreze intact tezaurul cultural care i-a asigurat, 
până la urmă, individualitate între celelalte culturi. Nimic de obiectat, decât poa- 
te de comentat că, odată cu pătrunderea acestor valori în circuitul universal, ele 
nu sunt puse în pericol, ci, dimpotrivă, recunoscute la o scară mai largă, putând 
fi accesate şi deci valorificate de un public mai larg. 


Pe de altă parte, nici rezistenţa din partea cititorului nu trebuie subestimată, căci 
este expresia unui sentiment, a unei pretenţii de autosuficienţă. Această formă 
de etnocentrism lingvistic poate deveni periculoasă într-un proces de globalizare 
cultural-lingvistică, dacă cititorul nu este educat spre o înţelegere corectă a feno- 
menului în discuţie, spre acceptarea adevărului conform căruia prin traducere 
se presupune o permanentă îmbogăţire a limbilor, în special a celor ţintă. „(Tra- 
ducerile) prilejuiesc un act de căutare a unor concepte, de veşnică explorare de 

nuanţe cerute de redarea cât mai fidelă a textului prim. Mereu atent să nu trădeze 
sensurile fundamentale, tălmăcitorul creează forme noi, impune un limbaj speci- 
fic unui mare poet, prozator sau filozof”. 


Antoine Berman” consideră traducerea o „încercare a străinului”, o experiență 
fundamentală în care se defineşte raportul nostru cu celălalt, cu străinul. Reacţia 
naturală la străin poate fi deci, aşa cum am menţionat, rezistenţa, refuzul, etno- 
centrismul. Orice cultură - şi, prin extrapolare, orice limbă - îşi este suficientă si- 
eşi şi tinde să aservească, să anexeze alte culturi şi alte limbi. Traducerea anexantă 
este deci efectul acestei tendinţe etnocentrice, a complexului de superioriate față 
de străin, de limba străină, de textul original. Berman propune o traducere bazată 
nu pe o relație de subordonare a limbii străine de către limba receptoare, ci pe o 
relație de egalitate, pe „un raport dialogic între limba străină şi limba proprie”. 


Aşa cum am anticipat deja, pericolul care încă mai planează asupra activității 
traducătorului constă şi în problema intraductibilității sau a nonechivalenţei de 
termeni, cauzată de existenţa în cadrul sistemelor lingvistice a unor termeni spe- 
cifici pe care mizează în mod special un anumit context. 


„Există o primă treaptă a intraductibilului, intraductibilul de plecare, care constă 
în pluralitatea limbilor şi pe care ar fi mai bine să-l numim de la bun început, 
aşa cum a făcut şi von Humboldt, diversitatea, diferenţa limbilor, sugerând ideea 
unei eterogenități radicale, în virtutea căreia traducerea ar trebui să fie a priori 
imposibilă”. 


Problema intraductibilităţii unui text, a nonechivalenţei nu se opreşte aici şi vom 
sublinia cum aceasta ia anumite forme la nivelul cuvântului ca exponent lingvis- 
tic şi cultural. Astfel, distingem două tipuri de intraductibilitate, aşa cum con- 
sideră şi Catford!*: la nivel lingvistic fenomenul este cauzat de lipsa din limba 
țintă (receptoare) a unui substitut lexical sau sintactic pentru un item ce aparţine 
limbii sursă (emițătoare). Pe de altă parte, ni se atrage atenţia că al doilea tip de 
intraductibilitate este mai problematic: dacă intraductibilitatea lingvistică este re- 
zultatul inerentelor diferenţe ce apar între limba sursă şi limba ţintă, intraductibi- 
litatea culturală se datorează absenței din limba ţintă a unor „modele situaţionale 
relevante” pentru textul din limba sursă. 


Faptul că limba şi contextul cultural în care aceasta funcționează sunt supuse 
schimbărilor generate de evoluţia şi dinamica vieţii, duc la nevoia de re-traduce- 
re, de re-spunere a mesajului în noi termeni adaptaţi şi aliniaţi la realitate. Ob- 
servăm cum nu de puţine ori un text literar original trădează epoca şi timpul în 
care a fost produs. Limba și contextul sociocultural aveau anumite coordonate la 
acel moment; dificultatea traducerii constă şi în a surprinde aceste date, pentru 
a „sluji” limbii sursă, dar şi de a le adapta limbajului şi contextului în care func- 
ţionează receptorul. De aici senzaţia că traducerea este o tentativă de a lega două 
lumi paralele, precum şi nevoia de re-traducere. 


Indiferent din ce parte am alege să privim lucrurile, devine în cele din urmă 
evident că totul se rezumă la context. Contextului îi revine rolul hotărâtor în 

impunerea anumitor termeni pentru o traducere. Lărgind discuţia în acest 
sens, vorbim despre context lingvistic, în care cuprindem elementele lingvis- 
tice şi semantice constituind textul (de) tradus şi de un context cultural, care 
se constituie într-un cadru general şi generos de cuprindere a problemei, care 
are menirea de a seta directivele coordonatoare în stabilirea formei şi sensu- 
lui mesajului într-o comunicare de orice tip. 


Care sunt, aşadar, elementele caracteristice contextului în vederea asigurării unei 
bune comunicări interumane? Şi în concepţia lui Ricoeur'$, cele de ordin lingvistic 
se împart în trei unități: „cuvintele, adică semnele pe care le găsim în lexic, fraze- 
le, pentru care nu există un lexic (nimeni nu poate spune câte fraze au fost sau vor 
fi rostite într-o limbă) şi, în fine, textele, adică secvenţe de fraze.” O interesantă 
observaţie completează această clasificare simplă. „Mânuirea acestor trei feluri 
de unităţi, una semnalată de Saussure, cealaltă de Benveniste şi Jakobson, iar cea 
de-a treia de Harald Weinrich, Jauss şi teoreticienii receptării textelor, constituie 
un izvor de divergență vis-a-vis de o presupusă limbă perfectă şi un izvor de ne- 
înţelegere în uzajul cotidian şi, ca atare, o ocazie pentru interpretări multiple şi 
concurente”. 


În faţa posibilelor neînţelegeri şi interpretări multiple şi concurente pe care cele 
trei unităţi lingvistice discutate le pot genera prin împletirea lor în ceea ce se vrea 
limba unei comunităţi lingvistice, traducătorul are sarcina de a lua decizii per- 
tinente pentru a reduce la minimum pericolul care ameninţă comprehensiunea 
din cadrul unei comunicări. Așa cum am încercat să arătăm, comunicarea este 
constituită şi condiționată de numeroase etape care, la rândul lor, sunt deter- 
minate de alte aspecte legate de limbă, context, cultură, situaţie, realitate, timp, 
pentru a enumera numai câteva dintr-o serie interminabilă. Toate acestea pentru 
a facilita interrelaţionarea umană, singura, pare-se, în măsură să şteargă dispari- 
tăţile existente în realitatea în care trăim. 


Putem considera, aşadar, traducerea drept una dintre cele mai importante preo- 
cupări lingvistice, dar şi cele mai pline de responsabilitate şi de paradox, în ace- 
laşi timp. Traducerea este un act de mare răspundere, ne asigură, dacă mai era 
nevoie, Radu Enescu'5, pentru că poate altera ceea ce numim „universul spiritual 
al unei unităţi lingvistice”. Cu atât mai mult, cu cât ea este supusă unor rigori mai 
severe decât textul sursă, ea nefiind „creaţie ci re-creaţie, nu e invenţie ci re-pro- 
ducere și comunicare”. 


NOTE 


! Edward Sapir, Culture, Language and Personality, Berkley, Los Angeles: University of Cali- 
fornia Press, 1956, p. 69, citat de Susan Bassnett. 


? Benjamin Lee Worf, Language, Thought and Reality (Selected Writings), ed. J. B.Carroll 
(Cambridge, Mass. The Mit Press, 1965), p. 213, citat de Susan Bassnett. 


* Juri Lotman şi B.A. Uspensky, On the Semiotic Mechanism of Culture, New Literary History, 
IX (2) 1978, p. 211-32, citat de Susan Bassnett. 


1 Traducere liberă - B.-O. H. 

5 Mary Snell-Hornby, Translation Studies: An Integrated Approach, Amsterdam/ Philadel- 
phia, 1988, p. 39, citată de Rodica Dumitriu în Theories and Practice of Translation, Colecţia 
Cursus, Institutul European, Iaşi, 2002, p. 71. 


* Citat de Rodica Dumitriu. 


7 Hans Vermeer, Translation Today: old and new problems, 1992, în Mary Snell-Hornby, 
Translation Studies: An Interdiscipline, Philadelphia, New York, p. 3-16, citat de Rodica Du- 
mitriu, p. 72. 


3 Paul Ricoeur, p. 66-68. 
” Parafrazat de Paul Ricoeur. 
10 Idem. 


1 Romul Munteanu, Permanenta Îmbogățire a Cunoaşterii, „Contemporanul”, nr. 39 (1976) / 
1984, p. 12. 


12 Citat de Paul Ricoeur, p. 66. 
'5 Idem. 
"1 Paul Ricoeur, p. 115. 


15]. C. Catford, A Linguistic Theory of Translation, Oxford University Press, London, 1965, 
citat de Susan Bassnett, p. 32-35. 


16 Paul Ricoeur, p. 94-97. 
1 Idem. 


15 R, Enescu, Traducerea - mijloc de cunoaştere, „Familia’, nr. 8, 1979, p. 7. 

Ana ÎNTEMEIEREA 
BANTOŞ PRIN CUVÂNTUL ARTISTIC 


Se ştie că modernizarea literaturii, după ce a fost anunţată 
de simbolism, intervine în forță în primele decenii ale se- 
colului al XX-lea, mai exact, în anii Primului Război Mon- 
dial, şi că, în peisajul literar românesc, a fost întreruptă 
brutal după cel de-al Doilea Război Mondial. Cred că nu 
greşim dacă afirmăm că bulversarea pe plan mondial, care 
s-a manifestat plenar şi pe tărâmul artelor, a durat până la 
căderea zidului Berlinului şi nu a luat încă sfârşit. Iată de 
ce pentru a explicita situația literaturii în ansamblu, sau 
luată pe autori separat, este necesar să abordăm lucruri- 
le dintr-o perspectivă temporală amplă. Cu atât mai mult 
că nu dispunem încă de o istorie a ideii de modernism în 
spaţiul românesc, iar modelul propus de Hugo Friedrich, 
în Structura liricii moderne, ţine în special de „modernis- 
mul înalt”, fără ca autorul să ia în consideraţie atitudinea 
antimodernă care apare, adesea, chiar în scrierile autorilor 
eminamente modernişti. În peisajul literar românesc, isto- 
ricii literari au constatat că cele mai contradictorii opțiuni 
coexistă, în raporturile „generaţiei '27” (C. Noica, E. Cio- 
ran, N. Ionescu, P. Comarnescu) cu modernismul. Iar în 
anii '50, când are loc revenirea la suprafață a modernisme- 
lor, constrânse un timp la o existență subterană, caracterul 
distinctiv al modernismului reactualizatat este oarecum 
diferit față de modernismul interbelic. 


Interpretat şi reinterpretat din perspectiva diverselor 
fenomene ce s-au „așezat” între timp în literatură, mo- 
dernismul astăzi continuă să se afle în obiectivul unor 
disocieri. Studiilor lui Adrian Marino, Matei Călinescu, 
Nicolae Manolescu, Mircea Cărtărescu, Th. Codreanu, 
I.B. Lefter, Gh. Crăciun, Al. Muşina li se adaugă multi- 
ple interpretări, de multe ori doar tangenţiale, în presa 
periodică. O antologie în două volume Modernismul li- 
terar românesc în date (1880-2000) şi texte (1880-1949) 
(Editura Institutului Cultural Român, București, 2008) 
de G. Omăt este în măsură să creeze noi facilităţi de in- 
terpretare, astfel încât vor apărea în continuare şi alte 

investigaţii ale literaturii româneşti din Ţară şi din Republica Moldova, prin 
prisma modernismului. 


De precizat că, restabilită de către neomodernișşti, relaţia literaturii române cu mo- 
dernismul a funcţionat, în peisajul din România, diferit de felul cum s-au derulat 
lucrurile în dreapta Prutului, unde orice mișcare de apropiere față de fenomenele 
modernismului occidental, până la 1989, era des calificată, considerându-se drept 
aderare la concepţiile burgheze despre artă şi literatură, drept trădare a ideologiei 
comuniste şi a intereselor luptei de clasă. Toate distorsionările ce s-au produs în 
interpretarea fenomenelor literare românești contemporane pe ambele maluri ale 
Prutului urmează deci să fie analizate pe îndelete, abia de aici încolo. Între acestea 
se află şi dubla reacţie față de poezia lui Grigore Vieru: de o parte, exaltarea me- 
taforizantă, de cealaltă, iritarea, care vizează în mod special genul poeziei patrio- 
tice, poezia inspirată de suferinţele istorice, reacţii care au şi ele legătură directă 
cu felul cum a fost şi mai este percepută corelaţia tradiționalism - modernism pe 
segmentul nostru literar, mai exact spus, cu o percepţie, de multe ori superficială, 
a fenomenelor. Ţinând cont de „glisajele şi bizareriile de receptare din interiorul 
scenei noastre literare, Daniel Cristea-Enache, spre exemplu, susține necesitatea 
discuţiilor asupra etichetei de „sămănătorist” (varianta „păşunist”), aplicată lui 
Grigore Vieru şi mai tuturor poeţilor universului rural: „Sămănătorismul este 
convenţional, decorativ, exterior, aproape automatic în decupajul unui paradis al 
satului. Imaginile sunt fixate printr-un simbolism diminuat, univoc, iar nuanțele 
de culoare creativă lipsesc. Textele păşuniste sunt nişte pagini de album, scrise 
de versificatori neaoşi pentru ipostazele româneşti ale nobilelor costumate, din 
plictiseală, în păstoriţe din Arcadia. Şi verosimilitatea, şi autenticitatea lipsesc 
din producţiile sămănătoriste, în timp ce artificialitatea domină, de la un capăt la 
celălalt, procesul constituirii «literare»” [1, p. 89]. 


Cred că abordarea cea mai justificată a creaţiei lui Grigore Vieru este anume din 
perspectiva verosimilităţii şi a autenticităţii poeziei. Perspectiva aceasta implică, 
fără îndoială, câteva momente-cheie, precum „abandonarea” viziunii proletcul- 
tiste asupra literaturii, reînvierea modelului poetic autohton prin redescoperi- 
rea tradiţiei, redeschiderea orizontului universal, redescoperirea lirismului, „re- 
promovarea” eului poetic, într-un cuvânt, reafirmarea conştiinţei poetice. Toate 
acestea se subordonează asimilării din mers a modernismului, care în context 
basarabean este chiar mai complex şi mai complicat, ţinându-se cont nu doar 
de izolarea de matricea firească a literaturii româneşti, dar şi de faptul că limba 
română aici s-a aflat timp de două secole „sub cnutul deznaționalizării” (Th. Co- 
dreanu). Predilecţia pentru sensul estetic, cultul formei, rafinamentul limbajului 
şi al construcţiei, caracteristicile mai importante ale poeziei moderne constituie, 
evident, miza celor mai mulți poeţi basarabeni șaizecişti, însă limba ca mărturie 
a ceea ce este poetul prevalează. Ea are conotaţiile sale aparte, pe care poezia lui 
Vieru le reflectă în mod exhaustiv, fără a neglija diferențele de vârstă ale cititori- 
lor: de la versuri dedicate copiilor, gen Pe ramul verde tace, până la memorabila 
În limba ta. Vieru, potrivit opiniei lui Th. Codreanu, promovează în arta sa simţul 
limbii ca logos, iar nu ca beţie: „Ceea ce Grigore Vieru a făcut pentru renașterea 

limbii române în Basarabia este echivalentul modelului eminescian de limbă ro- 
mână semnalat de Titu Maiorescu” [2]. 


„Limba este un bun într-un sens mai originar. Ea dă garanţie, adică oferă certi- 
tudinea că omul poate să fie ca ființă ce aparţine Istoriei. Limba nu este o unealtă 
disponibilă, ci acea proprietate (Ereignis) care dispune de cea mai înaltă posibili- 
tate a ființei omului. Trebuie să ne asigurăm mai întâi de această esenţă a limbii, 
pentru a înțelege cu adevărat domeniul în care operează poezia şi, în felul acesta, 
poezia însăşi”, scrie Martin Heidegger, punând accentul pe funcţia esenţială a 
limbii în definirea esenței poeziei sau în ctitorirea ei. Amintim că în eseul său 
Hölderlin şi esența poeziei Heidegger, căutând răspuns la întrebarea „Cum sur- 
vine în Istorie (geschieht) limba?”, porneşte de la plasarea, de către Hölderlin, a 
oamenilor în dialog („De când suntem un dialog, scrie el”), precizând că „aceasta 
însă nu este doar o modalitate de împlinire a limbii, ci abia prin dialog limba de- 
vine esenţială. Ceea ce numim îndeobşte limbă, adică un set de cuvinte şi reguli 
de înlănțuire a cuvintelor, este doar o suprafață a limbii”. Mai departe Heidegger 
îşi urmează demonstrația arătând că în procesul dialogului vorbirea mediază o 
ajungere la fiinţa celuilalt [3, p. 228]. Vom menţiona că în același mod putem ex- 
plica şi pledoaria lui Vieru pentru aproapele său, ajungerea la ființa celuilalt prin 
intermediul valorilor estetice, dovedindu-se a fi un proces anevoios în contextul 
literaturii din Basarabia, proces care aici ţine de adevărul fiinţei. Starea de apro- 
piere, aproapele în cazul lui Grigore Vieru, îşi are sorgintea în dorinţa de a depăşi 
„rinocerizarea” şi a reface comuniunea spirituală a existenţei umane după alte 
criterii decât cele promovate de ideologia comunistă. Cred că anume în acest sens 
trebuie înţeleasă una dintre cărţile sale de poezie intitulată Aproape (1974). În 
paranteze, drept argument aş aminti primul său autograf pe această carte adresat 
familiei mele: „Cu sufletul aproape de sufletul dumnealor”. 


Sentimentul, în acord cu opinia lui Heidegger, are menirea de a-l face pe om să 
se găsească pe sine, mai mult decât să afle ceva din afara sa. Când Grigore Vieru 
le spunea studenţilor de la Facultatea de Litere a Universităţii de Stat că, orice 
s-ar întâmpla, să nu uite că sufletul există, el îi orienta nu spre a deveni nişte 
sentimentali romantici (între altele, Vieru era categoric împotriva romantismu- 
lui, şi din motivul că în contextul literaturii ex-sovietice acesta se asocia funcției 
proletcultiste de proslăvire a „socialismului înalt dezvoltat”), ci spre ceea ce în 
perspectivă heideggeriană înseamnă situarea afectivă într-un loc din lume ocupat 
de propria lor fiinţă. 


„Cine este omul?, se întreabă Heidegger, analizând poezia lui Hölderlin, şi răs- 
punde: Cel care depune mărturie de ceea ce este el, menţionând că „a depune 
mărturie înseamnă, pe de o parte, a aduce la cunoştinţă, dar în același timp în- 
seamnă a-şi asuma răspunderea, în actul aducerii la cunoştinţă, pentru ceea ce a 
fost adus la cunoștință”. „Cel care sînt”, din perspectivă viereană, ca şi „Sînt verb”, 
în optica lui Liviu Damian, colegul său de generaţie, sunt două titluri de volume 
de versuri care deschid o altă perspectivă în poezia basarabeană. Damian, în una 
din poeziile sale, va face trimitere directă la Hölderlin şi dezlegarea târzie a aces- 
tei trimiteri este relevantă în același context explicat şi de Heidegger. Ultimul, 

întrebându-se în continuare, în eseul mai sus menţionat, „Dar ce trebuie omul să 
mărturisească?”, răspunde astfel: „Apartenența sa la pământ. Această apartenență 
constă în aceea că omul este moştenitor al lucrurilor toate şi cel care învaţă de la 
toate. Însă lucrurile se află în conflict. Ceea ce le desparte, prin aceasta unin- 
du-le totodată, este numit de Hölderlin «intimă fervoare» (Innigkeit). Mărturisi- 
rea apartenenţei la această intimă fervoare survine prin crearea unei lumi şi înăl- 
tarea ei, precum și prin distrugerea acelei lumi şi pieirea ei”. Mărturisirea survine 
din libertatea deciziei, consideră Heidegger, libertate care „se înstăpâneșşte asupra 
necesarului şi se supune coeziunii pe care o instituie o exigență superioară”. Că 
anume aşa stau lucrurile în ceea ce priveşte instituirea unei exigenţe superioare 
în creaţia poeţilor basarabeni amintiţi am demonstrat-o într-un studiu Doi poeți 
mărturisitori, în care am analizat creaţia lui Vieru în paralel cu cea a lui Mateevici 
(vezi revista „Limba Română”, nr. 10-12, 2007, p. 12-21) şi unde am disociat tran- 
ziţia de la memorie la istorie. Drept dovadă că punctul de vedere expus atunci 
este justificat, iată ce susține şi Heidegger în același sens: „Calitatea de mărturi- 
sitor al apartenenței la ființare în totalitatea ei survine ca Istorie. Însă, precizează 
el, ca Istoria să fie posibilă, omului i-a fost dată limba. Ea este un bun al omului” 
[3, p. 225]. Limba pentru poeţii basarabeni face parte din valorile spirituale care 
trebuiau recuperate, în dimensiunea lor adevărată, altele fiind scriitorii clasici, 
folclorul, credinţa. Să nu trecem cu vederea faptul că moderniștii adevăraţi au 
pledat pentru însuşirea valorilor trecutului. Aici se cuvine să amintim și opiniile 
unor inovatori ai poeziei moderne, precum T. S. Eliot, bunăoară, care scria: „Ci- 
neva a spus: «Scriitorii trecutului sânt departe de noi pentru că noi ştim cu mult 
mai mult decât ei». Tocmai: îi ştim pe ei” [4, p. 208]. În același sens se exprima 
şi Apollinaire, dar şi A. Compagnon în cartea sa Antimodernii. De la Joseph de 
Maistre la Roland Barthes (Editura Art, Bucureşti, 2008). Se impune precizarea 
că însușirea valorilor trecutului într-un spațiu în care acestea din urmă au fost 
ţinute la index timp de o jumătate de secol este un caz aparte şi necesită a fi in- 
vestigat cu un instrumentar netradițional. Înseamnă, de fapt, că scriitorii găseau 
căile ocolitoare sau recurgeau la metode subversive. Este relevant, în acest sens, 
felul în care Vieru reface corelația cu poezia clasică prin Eminescu. Când poetul 
contemporan cu noi i se adresează iubitei: Dragă, o tee!, el împleteşte modul de 
percepţie estetică eminesciană de o aşa manieră, încât orice s-ar întâmpla, pe 
plan politico-social, Eminescu rămâne prin poezia lui Vieru. Aici intertextualita- 
tea nu e un simplu joc postmodernist. Ea vizează o realitate dramatică: Vieru re- 
peta exasperat la întâlnirile cu cititorii săi că a cunoscut poezia lui Eminescu abia 
fiind student, căci până la mijlocul anilor '50 Eminescu era interzis în Basarabia. 
Sub semnul lui Eminescu poezia basarabeană va reface şi drumul spre alte valori 
ale trecutului, spre folclor. Menţionăm că Vieru îşi însuşeşte creaţia populară la 
modul eminescian şi blagian. 


De reţinut că, înainte ca poezia viereană să sensibilizeze în mod esenţial problema 
identităţii româneşti a basarabeanului, Vieru a contribuit nu mai puţin la ctitori- 
rea ființei prin cuvântul poetic în sensul în care vorbea Martin Heidegger despre 
Hölderlin: „Ctitoria fiinţei este legată de semnele zeilor. Iar cuvântul poetic nu 
este totodată decât interpretarea «vocii poporului». Acesta este numele pe care 

Hölderlin îl dă legendelor prin care un popor îşi aminteşte de apartenenţa sa la 
ființare în totalitatea ei. Dar această voce se scufundă adesea în tăcere şi osteneşte 
în sine însăşi. Ea nici nu are de fapt putinţa să spună, prin ea însăşi doar, ceea ce 
este autentic, ci are nevoie de cel care o interpretează” [3, p. 235-236]. În fond, 
poetul Grigore Vieru exprimă vocea interioară a poporului său, voce care pe un 
segment de timp, în anii postbelici, a avut un diapazon redus. Iată de ce Grigore 
Vieru e tentat să creeze un univers primar, având la bază sufletul popular, prin 
intermediul căruia va releva conştiinţa de sine, precum şi un anumit sentiment al 
solidarităţii umane, axat pe valorile simple ale vieţii. „Asemenea lui Goga inter- 
pretat excepţional de G. Călinescu, Grigore Vieru ilustrează o categorie estetică 
paradoxală”, scrie Daniel Cristea-Enache. „Un nou poet al pătimirii naţionale, o 
funcţie poetică şi identitară bine precizată a comunităţii în pericol de mankurti- 
zare ajunge să practice un lirism de o factură specială. Un lirism care se centrează 
pe elemente anistorice, general-umane, şi pe situaţii chinuitor desprinse de con- 
textul lor, pentru a redeveni fundamentale” [1, p. 89]. 


Optimismul său dătător de libertate interioară face posibilă armonia originară 
spre care tinde autorul, nutrind nostalgia limbajului primordial. De acolo, din 
sfera profundă a trăirii simple, aproape arhaice, din exilul interior, poetul va în- 
frunta limbajul de lemn, înlocuindu-l cu limbajul simţurilor, al fervorii intime, 
poezia făcând posibilă limba şi fiind „temeiul purtător al Istoriei” (Heidegger). 
Astfel Grigore Vieru înlesneşte redescoperirea drumului pierdut către poezia 
autentică. 

Mina-Maria COMPETENȚA 
RUSU DE COMUNICARE - 


PERSPECTIVE DE ABORDARE 


Comunicarea în limba maternă este abilitatea de a exprima și de 

a interpreta concepte, gânduri, sentimente, fapte şi opinii, atât în 
formă scrisă, cât și orală (ascultare, vorbire, citire şi scriere), şi de a 
interacționa lingvistic adecvat și creativ, în diverse contexte sociale și 
culturale: în educație şi formare, la muncă, acasă şi în timpul liber. 


Competenţe-cheie pentru învățământul pe tot parcursul vieţii — 
Cadrul european de referință, 

Anexa la Recomandarea Parlamentului 

şi a Consiliului European, 2006 


De la 1 ianuarie 2007, limba română şi-a schimbat statutul 
în raport cu celelalte limbi ale țărilor din componenţa Uni- 
unii Europene, valorificând astfel şi concluziile studiilor 
lingvistului suedez Alf Lombard, privind româna şi lim- 
bile europene. Cercetătorul a constatat că limba noastră 
este una dintre marile limbi europene, atât din punctul de 
vedere al numărului de vorbitori, cât şi datorită importan- 
tei sale în planul comunicării culturale, vorbitorii acesteia 
fiind împrăştiați pe mai multe continente, dar având majo- 
ritatea în România. În acest context, responsabilitatea şco- 
lii în activitatea de învăţare a limbii române se amplifică, 
succesele, ca şi eşecurile în acest domeniu, având implica- 
ţii majore în definirea imaginii României în lume. 


În consecinţă, se impune o reevaluare a importanţei com- 
petenţei de comunicare în limba română, atât a vorbitori- 
lor nativi, cât şi a celor pentru care româna este fie o a doua 
limbă de comunicare, fie o limbă străină. 


În studiile de specialitate, comunicarea este definită prin 
apelul la diferite orientări din planul lingvisticii, evocân- 
du-se componente care vizează competenţa şi performan- 
ţa. Prima componentă conţine abilitatea de a aplica reguli 
gramaticale, de a formula expresii corecte din punct de ve- 
dere gramatical şi de a le folosi corect în context adecvat. 
Competența poate fi percepută atât din punct de vedere 
pedagogic, cât şi lingvistic. Componenta pedagogică stă la 
baza unei întregi teorii a educaţiei şi a învăţării limbajului 

precum şi a comunicării, prin asigurarea unui caracter funcțional al acestuia. 
Componenta lingvistică vizează cunoaşterea abstractă a unei limbi şi nu poate 
ignora o facultate înnăscută, de natură lingvistică, a ființei umane. Coroborând 
cele două componente care definesc competența de comunicare lingvistică, re- 
zultă contextul sociocultural, care permite dezvoltarea personalității umane, pe 
fundamentul comunicării, ca expresie a interrelaționării. Se pot deduce astfel re- 
gulile sociale şi funcţionale ale limbajului, competenţa de comunicare fiind defi- 
nită drept capacitatea care permite producerea şi interpretarea mesajelor, precum şi 
negocierea sensului în contexte specifice, asimilate situaţiei de comunicare. 


COMPETENȚA ȘI PERFORMANȚA ÎN COMUNICARE 


Începând din anii '60, cercetările încearcă definirea celor doi termeni corelativi în 
spaţiul comunicării: competența şi performanţa, ambele văzute nu doar din per- 
spectivă strict lingvistică, ci şi ca indicator de integrare socială, care include vorbi- 
torul într-un context situațional dat, determinându-i reacţii, opinii, emoții, cu alte 
cuvinte, activându-i toate resorturile care pot asigura inserția socială a acestuia. 


Competența lingvistică se defineşte prin achiziţiile despre formele limbii, 
despre evoluţia acestora, corelând semnificatul cu semnificantul, în contextul 
semnificării, adică al producerii de sens. Competența de comunicare vizează 
aplicarea de către o persoană a competenţei lingvistice proprii în actul comu- 
nicării personale şi interactive. Prin urmare, relaţia dintre cele două dimen- 
siuni ale termenului de competenţă, dimensiunea lingvistică şi dimensiunea 
comunicativă vizează aspectul complementar al lingvisticii cu interacțiunea 
socială. 


Pe de altă parte, termenul de performanță dezvoltă aceleaşi componente, denu- 
mite performanţă lingvistică şi performanţă de comunicare interpersonală, ambele 
vizând atât aspectul cognitiv, cât şi pe cel social. Aspectul lingvistic al performan- 
tei vizează atingerea standardelor academice, în vreme ce aspectul comunicativ se 
manifestă în capacitatea de manipulare contextuală a limbii. 


Nu trebuie omis amănuntul că limba este unul dintre sistemele de semne care 
asigură comunicarea interpersonală, folosit în mod curent de omenire, pentru 
relaţionare. În planul educaţiei, comunicarea presupune transmiterea unui mesaj 
modelator cu ajutorul unui cod de semne, în cazul de față fiind vorba despre 
codul lingvistic. Prin urmare, competenţa lingvistică asigură suportul pentru co- 
municarea personală, nefiind un scop în sine al educaţiei în spiritul comunicării, 
ci doar instrumentul acesteia. Din păcate, o bună perioadă de timp, programe- 
le şcolare de limba română au pus accent pe aspectul lingvistic al competenţei, 
asimilând performanţa cu nivelul cât mai ridicat, academic, al cunoştinţelor de 
limbă. Această abordare a îndepărtat limba română de caracterul pragmatic al 
comunicării, generând o percepţie eronată a finalităților învăţării acestei disci- 
pline în şcoală. 

Cercetările recente de didactică a limbii române propun o redefinire a disciplinei, fapt 
care implică o reevaluare a conţinutului didacticii domeniului, ca soluţie de aplicare 
a curriculumului, în vederea eficienţei actului didactic. Percepută ca o „disciplină de 
frontieră (așezată în zona de intersecţie a ştiinţelor limbii și literaturii cu ştiinţele edu- 
caţiei şi psihologia educaţională), disciplină orientată deopotrivă teoretic şi practic” 
(Alina Pamfil), Limba şi literatura română produce efecte colaterale evidente care pot 
fi controlate şi evaluate din perspectiva construirii la elevi a competenţei de comuni- 
care şi a performanţei lor comunicative la toate celelalte discipline din planurile de 
învățământ. În acest context, este evident statutul limbii române ca limbă de școlari- 
zare. Realitatea confirmă faptul că în şcoală competenţa de comunicare a elevilor la 
toate celelalte discipline şi, implicit, comprehensiunea cunoştinţelor de specialitate se 
realizează parțial în cadrul orelor de limba română, prin segmentul de vocabular, dar 
şi prin însuşirea logicii discursului, în diferite stiluri funcţionale. Este evident rolul 
instrumental pe care limba română îl are în dobândirea de către elev a competenţei 
de comunicare capabilă să-i permită abordarea tuturor registrelor limbii, în dimensi- 
unile specifice comunicării, vizând înțelegerea şi producerea de text. 


În acest specific se regăseşte valoarea instrumentală a limbii române pentru toate 
celelalte discipline de studiu, fapt care încarcă de responsabilitate actul predării — 
învăţării la disciplina în discuţie, tocmai prin efectele sale colaterale. Din aceas- 
tă perspectivă, evaluarea competenţelor de comunicare nu trebuie să se limite- 
ze doar la domeniul strict al disciplinei, ci se impune extinderea acesteia, prin 
raportarea la deprinderile şi atitudinile conținute de cele opt competențe-cheie, 
luând în calcul concomitent atât palierul specific, cât şi extinderea acestuia în 
sfera celorlalte discipline de studiu, precum şi efectul în asigurarea competenţei 
sociale integratoare. 


COMUNICAREA DIN PERSPECTIVĂ LINGVISTICĂ ȘI PRAGMATICĂ 


În planul disciplinei, noua perspectivă pedagogică, prin aplicarea modelului co- 
municativ-funcțional în predare ce presupune studiul integrat al limbii, al comu- 
nicării şi al textului literar, a deplasat accentul de pe acumularea de cunoştinţe pe 
dobândirea de competenţe. În acest context, competența de comunicare nu este 
doar „reproducerea itemilor memoraţi, ci se defineşte ca sistem de strategii cre- 
ative ce permit înţelegerea valorii elementelor lingvistice în context, dezvoltând 
abilitatea de a aplica cunoştinţele despre rolul şi funcționarea limbajului”. Aşadar, 
trebuie înţeles faptul că prin competență de comunicare nu se înțelege volumul 
de cunoștințe despre limbaj deținute de un vorbitor, ci valoarea lor funcțională, 
generatoarea unei activităţi de interrelaționare. Totodată, comunicarea nu poate 
fi abordată în afara socialului și, în consecinţă, trebuie avută în vedere și dimen- 
siunea integratoare a procesului. 


Ştiinţele educaţiei au definit competenţa de comunicare în primul rând prin ca- 
pacitatea de a activa cunoştinţe, de a manifesta atitudini, de a le contextualiza în 

sfera interrelaţionării. Complexitatea procesului trebuie văzută şi din perspectiva 
implicaţiilor formative pe care le au cele două acțiuni fundamentale: înțelegere de 
text şi producere de text, atât în componenta scrisă, cât şi în componenta orală. 
Tabelul de mai jos sintetizează schema competenţei de comunicare: 


COMPREHENSIUNE DE TEXT | PRODUCERE DE TEXT 


ORAL A asculta A vorbi 
SCRIS A citi A scrie 


În procesul de predare — învăţare - evaluare a limbii române, verbele enunțate 
în tabel generează roluri specifice, pe care elevul trebuie să le joace alternativ, 
pentru a dobândi competenţa de comunicare adecvată. Aceste roluri sunt: 
auditor, lector, locutor şi scriptor, conducând către un statut de participant activ 
al elevului la procesul comunicării, de implicare a acestuia, în sensul activării 
tuturor componentelor care concură la o comunicare izbutită. În concepţia lui 
C. Simard, citat şi de documentele UE privind politicile lingvistice, componente- 
le competenţei de comunicare sunt în număr de şase şi converg pentru definirea 
modelului curricular al disciplinei, după cum urmează: 


e componenta verbală care integrează toate componentele limbii (dimensiunea 
lingvistică, o dimensiune textuală şi o dimensiune discursivă); 


e componenta cognitivă al cărei rol este de identificare a operaţiilor intelectuale 
implicate în producerea şi înțelegerea limbajului; 


e componenta enciclopedică ce impune cunoaşterea aspectelor lingvistice, textuale, 
discursive specifice unor anumite domenii de activitate umană: istorie, tehnică etc.; 


e componenta ideologică al cărei rol este de a dezvolta capacitatea de a ne situa şi 
de a reacționa la diverse idei, valori, atitudini, principii vehiculate prin discurs; 


e componenta literară operează trimiteri literare şi pune în valoare capacităţile de 
valorificare a creativităţii verbale individuale; 


e componenta socioafectivă dezvoltă sentimentele şi atitudinile care pot influența 
comportamentul verbal al fiecăruia. 


Vechile programe valorificau, din păcate parţial, dimensiunile anunţate de Si- 
mard, cu accent deosebit pe componenta verbală şi dezvoltând dimensiunea 
lingvistică, dimensiunea textuală și dimensiunea discursivă. Aplicarea dimen- 
siunilor enunțate presupunea cunoaşterea unor noțiuni care vizau elemente de 
ordin fonetic, lexical, morfologic şi sintactic, dar şi punerea în mișcare a logicii 
textului, prin identificarea structurii narative, descriptive, argumentative, expli- 
cative sau dialogate şi, deopotrivă, prin valorificarea registrelor limbii şi aplicarea 
lor contextuală, precum şi a normelor de interacțiune verbală. Pentru adaptarea 
la reevaluarea rolului comunicării lingvistice, se impunea stringent afirmarea op- 
ţiunii pentru una dintre cele două direcţii generale în didactica disciplinei Limba 
şi literatura română: „abordarea limbii ca obiect de studiu în sine şi / sau aborda- 
rea limbii ca instrument de comunicare” (Alina Pamfil). 

Prin racordarea la orientările moderne în materie de curriculum, noile programe 
abordează complementar problematica limbajului şi a comunicării, deplasând 
accentul pe latura pragmatică a învăţării limbii române. Modelul curricular al 
disciplinei s-a modificat, fiind compatibilizat cu modelul pedagogic al educaţiei 
pentru pregătirea elevilor în sensul învățării pe toată durata vieţii şi pentru in- 
tegrarea activă a acestora într-o societate bazată pe cunoaștere. Acesta vizează 
dubla calitate a limbii române, ca disciplină de studiu şi ca limbă de şcolarizare, 
responsabilă, din această ultimă perspectivă, de succesul şcolar al elevilor la cele- 
lalte discipline de studiu. 


În noul model curricular al disciplinei se precizează că scopul acesteia este „con- 
struirea unei culturi comunicaționale şi literare de bază, elevul devenind capabil 
să înțeleagă lumea, să comunice şi să interacționeze cu semenii, să-şi utilizeze în 
mod eficient şi creativ capacităţile proprii pentru rezolvarea unor probleme con- 
crete din viaţa cotidiană, să poată continua în orice fază a existenţei sale procesul 
de învăţare, să fie sensibil la frumosul din natură şi la cel creat de om. 


Programele actuale propun abordarea limbii ca instrument de comunicare şi sunt 
construite prin aplicarea „modelului comunicativ-funcţional”. Acesta se înscrie 
în „pedagogia comunicării”, care se caracterizează printr-un pronunțat caracter 
funcţional şi prin „dezvoltarea integrată a capacităţilor de receptare şi de expri- 
mare orală, respectiv de receptare a mesajului scris şi de exprimare scrisă”. Noua 
abordare integratoare a limbii şi literaturii române se face din perspectivă inter- 
disciplinară, fapt susținut şi de regăsirea tuturor competenţelor-cheie europene 
în conţinutul acesteia. Totodată, parcurgerea noii programe evidenţiază caracte- 
rul pragmatic al abordării şi consonanţa acesteia cu documentele emise de UE în 
domeniul politicilor lingvistice. 


Prin urmare, disciplina Limba şi literatura română este un domeniu cu mare des- 
chidere formativă şi informativă, cu încărcătură culturală şi cu efect major asupra 
comunicării, ca activitate specific umană. Paradigma comunicativ-funcţională a 
disciplinei se reflectă în componenta pragmatică a domeniului de referință, adu- 
când în prim-plan competența de comunicare văzută ca factor ce poate facilita 
substanţial integrarea în spaţiul sociocultural. Această abordare pragmatică, pe 
care o aplică noile programe, argumentează faptul că un enunț nu exprimă doar 
o stare de lucruri, ci şi gândurile, sentimentele pe care ideile enunțate le provoacă 
atât auditoriului, cât şi enunţiatorului. Prin urmare, devine primordial aspectul 
integrator al comunicării în relaţia individului cu mediul sociocultural. În acest 
mod, este activată și valorificată dimensiunea socială a comunicării, aceasta fiind 
văzută şi ca un catalizator al formării şi manifestării personalităţii individuale în 
raport cu personalitatea colectivităţii din care vorbitorul face parte. 


SITUAŢIA DE COMUNICARE 


În lucrarea Semiostilistica, Ileana Oancea conchide că „pragmatica organizea- 
ză paradigma actuală a ştiinţelor despre om”, făcând astfel trimiteri către mo- 

dalitatea de utilizare a limbii, relaţia dintre semnele lingvistice şi vorbitori, 
contextul situațional şi activitatea intersubiectivă ca practică socială. Sensul 
pragmatic depinde deopotrivă de situaţia în care se efectuează enunțarea ca şi 
de modul particular în care aceasta are loc, construindu-şi câmpul de acţiune 
în zona comună cu sensul semantic. Domeniul definit astfel actualizează re- 
laţia dintre semnul-tip şi semnul-ocurenţă, conturând ceea ce numim situația 
de comunicare. În consecinţă, programele de limba română au preluat această 
sintagmă ca element-cheie pentru procesul lingvistic ce construieşte mesajul, 
cu toate semnificaţiile acestuia şi implicaţiile asupra vorbitorilor. Important 
este ca, în procesul de predare - învăţare - evaluare, situația de comunicare 
să fie înţeleasă ca loc de convergenţă a componentelor cadrului comunicativ, 
care îmbină coordonata personală cu cea temporală, spațială, socială şi cea 
discursivă (GLRA, II, p. 635). Situaţiei de comunicare îi sunt indispensabile 
rolurile comunicative, atât cel deţinut de emiţător, cât şi cel al receptorului, în 
calitate de destinatar. Definirea acestor roluri reprezintă un moment decisiv 
în activitatea de înțelegere de către elevi a relaţiei pe care fiecare rol o are cu 
acțiunile care îi sunt atribuite firesc, în virtutea derulării într-o situație reală 
de comunicare: 


EMIȚĂTORUL 


autor al acţiunii verbale codificator al mesajului 


destinatar virtual al reacției 
colocutorului producător fizic al mesajului 


Fig. 1 


DESTINATARUL 


primitor fizic al mesajului decodificator al mesajului 


beneficiar desemnat al acţiunii 
verbale 


autor virtual al reacției / 
replicii 


Fig. 2 

Schemele propuse conduc demersul către argumentarea caracterului pragmatic 
implicit al disciplinei Limba şi literatura română. Emiţătorul este definit, din per- 
spectivă pragmatică, drept autor al acțiunii verbale, fapt care îi atribuie un rol 
dinamic în comunicare. Acţiunea în sine este enunțată de acesta, dar se doreşte 
realizată de către destinatar. Prin urmare, analizând schema realizării unei co- 
municări, identificăm dialogul, care este o formă de manifestare a interacțiunii 
verbale. Astfel, se relevă împletirea codului lingvistic cu un cod social, în procesul 
de comunicare, de fapt în definirea situaţiei de comunicare. Acest aspect denotă 
implicarea majoră a disciplinei Limba şi literatura română în construirea la elevi 
a competenţei sociale și civice, prin înţelegerea codurilor de comportament şi de 
bune maniere general acceptate în diferite societăți şi medii şi prin conştientiza- 
rea interacțiunii dintre identitatea culturală națională şi cea europeană. 


COMPETENȚA DE COMUNICARE - COMPETENȚĂ-CHEIE 


Din perspectiva Cadrului Comun European, competențele generale individu- 
ale ale elevului sau utilizatorului se bazează îndeosebi pe cunoștințele (savoirs; 
knowledge), deprinderile (savoir-faire; skills) şi competența existențială (savoir- 
être; existential competence) pe care acesta le posedă, precum şi pe capacitatea 
sa de a învăţa (savoir-apprendre; ability to learn). În acest context, competenţa de 
comunicare lingvistică trebuie percepută ca atare, iar construirea acesteia se poate 
realiza printr-un curriculum deschis şi flexibil, în spiritul longlife learning. 


În Cadrul Comun European, competenţa de comunicare lingvistică se defineşte 
prin relaţia a trei componente specifice: componenta lingvistică, componenta so- 
ciolingvistică şi componenta pragmatică, prezentate în elementele lor fundamen- 
tale ca o sinteză între cunoștințe, aptitudini şi deprinderi. Componenta lingvistică 
vizează formarea deprinderilor lexicale, fonetice, sintactice, în vreme ce compo- 
nenta sociolingvistică valorifică parametrii socioculturali ai utilizatorului limbii, 
iar componenta pragmatică se concretizează în utilizarea funcțională a resurselor 
lingvistice (realizarea funcţiilor comunicative, a actelor de vorbire), bazându-se 
pe schemele sau descriptorii schimburilor interacționale. 


Competența de comunicare lingvistică a utilizatorului se observă în realizarea ac- 
tivităţilor comunicative variate, care implică: 


— receptarea, 
- producerea, 
- interacțiunea, 


realizate fie în formă orală, fie în forma scrisă, fie în ambele forme. Activităţile 
comunicative de receptare (orală şi / sau scrisă) şi de producere (orală şi / sau 
scrisă) sunt indispensabile pentru orice activitate interactivă, a cărei finalitate 
este atât de a informa, cât mai ales de a modifica atitudini şi mentalități la ni- 
velul receptorului, de a-i provoca acestuia reacţii şi transfer de rol din partea 
emițătorului. 

Competența pragmatică pune în prim-plan utilizarea funcţională a resurse- 
lor lingvistice, prin realizarea funcţiilor comunicative, a actelor de vorbire, în 
general, şi face referire la coeziunea şi coerenţa discursului, la selectarea celor 
mai potrivite tipuri şi genuri de texte în raport cu intenția comunicativă. Faţă 
de competenţa lingvistică, în cazul competenţei pragmatice, impactul major al 
interacțiunilor şi mediilor culturale este decisiv pentru obţinerea performanţei 
comunicative. Abordarea de tip structural din vechile programe, care vizau o cu- 
noaștere pur teoretică a sistemului limbii, s-a dovedit perimată, fiind înlocuită în 
noile programe cu una de tip funcţional, schimbare care a determinat şi trans- 
formarea obiectivelor în competenţe. Standardele care însoțeau programele vechi 
fixau nivelul general de cunoştinţe pe care un elev trebuia să le dețină la sfârşitul 
gimnaziului, făcând doar simple referiri la aspectul operaţional al acestora. În 
noua viziune, competențele sunt, prin definiţie, expresia autorităţii unor opinii, 
priceperea bazată pe o cunoaştere temeinică a problematicii şi au ca bază aspec- 
tul operaţional al cunoştinţelor. Prin urmare, competențele sunt măsurabile prin 
acel savoir-faire care determină, în timp, configuraţia individuală a lui savoir-être, 
prin aşezarea în locul cuvenit al lui savoir-apprendre, adică aşezarea individului 
într-un spaţiu deschis al învăţării pe tot parcursul vieţii. Se observă, astfel, că 
noua viziune a programelor are o perspectivă deschisă, care nu se sfârşeşte odată 
cu ieşirea elevului din sistem. Dimpotrivă, abia după finalizarea studiilor, acesta 
poate evalua eficienţa şcolii în raport cu propria-i formare şi cu flexibilitatea în 
adaptare la schimbările sociale. Retrospectiv, elevul poate evalua relaţia dintre 
necesar şi inutil din programa şcolară parcursă în anii de studiu, cum la fel de 
bine poate să constate nivelul de cultură generală pe care l-a dobândit în această 
perioadă. Este evident că, în această postură, individul conștientizează faptul că 
nu cantitatea informaţiilor îi este de ajutor în integrarea socială, ci gradul lor de 
operaţionalizare. 


Performanţa trebuie percepută ca indice calitativ de funcţionare, de randament 
social, având ca indicator de bază funcția comunicativă, de relaționare. Revenind 
la accepțiunea termenului în plan strict lingvistic, performanţa nu se confundă 
cu rezultatele participării elevilor la olimpiade şi concursuri şcolare de profil, ci 
se defineşte prin gradul de integrare socială a individului, din perspectiva com- 
petenţei acestuia de comunicare lingvistică, socială şi culturală. Performanţa mai 
poate fi definită prin evaluarea periodică şi comparativă a progresului individual 
în privinţa competenţei de comunicare, reflectată în performanţele de integrare 
socioculturală. Dacă s-ar aplica grila de autoevaluare pentru dobândirea compe- 
tențelor de comunicare lingvistică, aşa cum apare în Cadrul Comun European, 
fiecare absolvent al şcolii ar trebui să corespundă nivelurilor C1-C2, dacă limba 
română este limbă maternă. Astfel, cel evaluat ar trebui să dețină competenţe de 
înţelegere şi vorbire reflectate în ascultare, citire, participare la conversaţie, dis- 
curs oral şi scriere, cu respectarea indicatorilor pentru fiecare nivel. Spre exem- 
plu, pentru nivelul C2, autoevaluarea competențelor de comunicare trebuie să 
producă următoarele constatări din partea subiectului supus autoevaluării, pe 
care le cităm din grilă: 

- pot să scriu texte clare, cursive, adaptate stilistic contextului; 

- pot să redactez scrisori, rapoarte sau articole complexe, cu o structură logică 
clară, care să-l ajute pe cititor să sesizeze şi să rețină aspectele semnificative; 


- pot să redactez rezumate sau recenzii ale unor lucrări de specialitate sau opere 
literare. 


La nivelul comunicării orale, în timpul participării la o conversaţie, cel în cauză 
trebuie să constate următoarele: 


- pot să particip fără efort la orice conversaţie sau discuţie şi sunt familiarizat(ă) 
cu expresiile idiomatice şi colocviale. 


- pot să mă exprim fluent şi să exprim cu precizie nuanţe fine de sens. 


- în caz de dificultate, pot să reiau ideea şi să-mi restructurez formularea cu abi- 
litate, în aşa fel încât dificultatea să nu fie sesizată. 


Dacă aceşti indicatori de performanţă comunicativă se aplică în cazul unei limbi 
străine, cu atât mai mult ei trebuie să fie îndepliniţi de un vorbitor nativ al limbii 
române, instruit şi educat, care să fie capabil să probeze competențele de comu- 
nicare, la ieşirea din sistem, la examenul de bacalaureat, la care va susține două 
probe, una scrisă şi alta orală. Într-un sens mai larg, se poate utiliza termenul de 
performanță, prin raportarea rezultatului învăţării la competențele prevăzute de 
programa şcolară. În acest caz, performanţa se cuantifică în notă care, pe scara 
1-10, fixează nivelul calitativ al învăţării, în plan individual, prin raportare la trei 
planuri referenţiale: sistemul de evaluare practicat în şcoală, gradul de inserție 
individuală în contextul sociocultural şi gradul de operaționalizare a cunoştin- 
telor. 


COMPETENȚA DE COMUNICARE VS COMPETENȚA CULTURALĂ 


Complexă ca disciplină, limba română este studiată în școală nu doar ca limbă 
literară în funcţiune, în manieră sincronică, ci şi în dimensiunea ei diacronică, 
evocând evoluţia formelor de la limba populară la forma literară, de la sensul 
propriu la cel figurat al cuvântului, în toate stilurile funcţionale. Strict în do- 
meniul de referință, performanţa trebuie măsurată din dublă perspectivă: struc- 
turală (teoretică) şi funcțional-discursivă (pragmatică). Din acest motiv, noile 
programe îmbină cele două perspective, cu accent pe cea de-a doua, oferind pro- 
fesorilor o structură coerentă de curriculum, deschisă şi invitându-i la o aplicare 
originală, particularizată fiecărui grup-ţintă. Un aspect esenţial al programelor 
este construirea competenţei culturale, care impune crearea la elevi a unui sistem 
de valori, specifice comunităţii căreia aceştia îi aparțin. În acest mod, disciplina 
Limba şi literatura română poate asigura conştientizarea identității individului, 
în dimensiunile intelectuală, afectivă şi morală. Cultura asigură deschiderea spre 
valorile celuilalt, facilitând atitudinea de respect şi de comparare cu valorile pro- 
prii şi naţionale. Orizontul cultural în care viețuieşte un individ este în măsură 
să-i asigure descoperirea propriei identități, la construirea căreia îl face părtaş 
activ. Disciplina în discuţie asigură competenţa culturală prin accesul dirijat la 
lectură, cartea fiind un obiect cultural esenţial şi purtătoarea unui univers în care 

individul se poate proiecta existenţial, fie ca regăsire a propriului destin, fie ca 
aspirație a dobândirii unui statut de perspectivă. Literatura oferă modele morale 
şi are un efect profund modelator asupra cititorului. Dirijarea lecturii şi a com- 
prehensiunii textului, a decodării mesajului, se realizează după modelul clasic al 
comunicării dintre emițător şi destinatar, cu toate elementele aferente procesului, 
prezentate mai sus. Prin urmare, competența de comunicare îşi extinde sfera în 
competenţa culturală, regăsindu-se ca formulă de interelaţionare cu efect mode- 
lator asupra personalității umane. 


COMPETENȚA DE COMUNICARE S 
IN NOILE PROGRAME DE LIMBA ȘI LITERATURA ROMANA 


Important pentru elev este să dobândească în timpul perioadei de şcolaritate 
competenţa fundamentală care îi poate asigura dezvoltarea capacităţii de adapta- 
re la schimbările din planul sociocultural în care se va dezvolta în timp. Aceasta 
are un pronunțat caracter pragmatic şi trebuie cultivată la toate disciplinele de 
studiu, purtând un nume generic care responsabilizează extrem de mult şcoala: 
a învăța să înveți. 


În Cadrul Comun European, în vederea dobândirii acestei competențe, se prevăd 
cunoștințe, deprinderi şi atitudini specifice, cu un caracter de maximă generalita- 
te, care trebuie aplicate în activitatea de predare - învăţare la toate disciplinele de 
studiu. Se remarcă în mod deosebit ca fiind de o importanță maximă deprinderi- 
le de bază, scris, citit, care sunt indispensabile învăţării. Acestea asigură, în timp, 
accesul la informaţie, prelucrarea şi asimilarea de noi cunoştinţe şi deprinderi, 
pentru crearea universului cultural autonom şi personal. Considerăm că toate 
celelalte competenţe se circumscriu acestei competenţe fundamentale și trebuie 
percepute ca aplicații pe domenii ale cunoașterii regăsite în conţinutul tuturor 
disciplinelor de studiu. 


Competența de comunicare derivă din competenţa-cheie a învăța șă înveţi şi tre- 
buie tratată ca o componentă de bază a domeniului definit de citit-scris. Aceasta 
se regăseşte în conținutul competenţelor generale specifice disciplinei Limba şi 
literatura română, aşa cum sunt acestea prevăzute de noile programe: 


- receptarea mesajului oral în diferite situații de comunicare; 


- utilizarea corectă şi adecvată a limbii române în producerea de mesaje orale în 
situații de comunicare monologată şi dialogată; 


- receptarea mesajului scris, din texte literare şi nonliterare, în scopuri diverse; 


- utilizarea corectă şi adecvată a limbii române în producerea de mesaje scrise, în 
diferite contexte de realizare cu scopuri diverse. 


Conţinutul valorilor şi atitudinilor din programele de limba şi literatura română 
derivă, la rândul lor, din componenta valori de la competenţele-cheie europene: 
comunicarea în limba maternă, competenţe sociale şi civice, sensibilizare și expri- 
mare culturală. 

- Cultivarea interesului pentru lectură şi a plăcerii de a citi, a gustului estetic în 
domeniul literaturii; 


- Stimularea gândirii autonome, reflexive şi critice în raport cu diversele mesaje 
receptate; 


- Cultivarea unei atitudini pozitive față de comunicare prin conştientizarea im- 
pactului limbajului asupra celorlalţi şi prin nevoia de a înţelege şi de a folosi lim- 
bajul într-o manieră pozitivă, responsabilă din punct de vedere social; 


- Cultivarea unei atitudini pozitive față de limba română şi recunoașterea rolului 
acesteia pentru dezvoltarea personală şi îmbogățirea orizontului cultural; 


- Dezvoltarea interesului față de comunicarea interculturală. 


Construite pe un model cu un pronunţat caracter pragmatic, actualele progra- 
me de limba şi literatura română au conexiuni cu orientarea noii Gramatici a 
limbii române, Editura Academiei, fapt care demonstrează caracterul dinamic al 
curriculumului şi actualitatea acestuia, prin raportare la evoluţia procesului de 
comunicare. În prefața la noua Gramatică a limbii române, se precizează poziţia 
specialiştilor privind modul de abordare a procesului de comunicare lingvistică; 
„faptul gramatical este privit nu numai din punctul de vedere al statutului pe care 
i-l conferă poziţia în sistem, ci şi sub aspectul utilizării în activitatea (care defi- 
neşte limba) de transmitere a informaţiei” (GALR, vol. I, 2005). 


Fără a impune tratarea comunicării din perspectivă didactică prin prisma noilor 
orientări academice, programele actuale de limba şi literatura română deplasează 
accentul de pe latura teoretică pe cea funcţională a limbii, valorificând atât as- 
pectul descriptiv, cât şi cel normativ al limbii române literare actuale. În acelaşi 
timp, programele vizează și dinamica limbii, diversitatea manifestărilor acesteia 
în componenta pragmatică a comunicării, valorificând deopotrivă atât aspectul 
oral, cât şi cel scris. Aşa cum susţin lingviştii în noua gramatică, abordarea comu- 
nicării din perspectivă funcţională recomandă studiul limbii „în ipostază vorbită”, 
glisând de la modelul aplicat de vechile programe care teoretizau excesiv norma 
limbii române literare standard, dar aplicaţiile le propuneau pe texte selectate din 
stilul beletristic, unde se ştie că abaterea de la normă personalizează textul, având 
virtuţi stilistice incontestabile la modelul comunicativ-funcțional. 


Din această viziune novatoare a curriculumului rezultă faptul că aplicarea în 
procesul de predare - învăţare - evaluare are în vedere o realitate incontestabilă 
care s-a manifestat dintotdeauna ca proprie procesului complex al comunicării, 
şi anume faptul că în şcoală, la disciplina Limba și literatura română, trebuie 
să se dezvolte echilibrat şi armonios în primul rând competența de comunicare 
orală, care ocupă cel mai mult timp din existența omului. Locutorul dobândește 
o poziţie centrală în cadrul procesului, asumându-și conştient rolul în transmite- 
rea mesajului şi manifestându-se în remodelarea acestuia, prin atribuirea cono- 
taţiilor particulare care îl definesc. Mesajul nu mai poate fi perceput ca o simplă 
informaţie, ci trebuie înţeles şi din perspectiva subiectivă a emițătorului, a rolului 
modelator în raport cu destinatarul. 

Prin urmare, în activitatea de predare profesorul va avea în vedere sporirea la 
elevi a competenţei de exprimare orală şi creșterea calitativă a nivelului acesteia, 
prin apelul la elemente de retorică şi de semantică a discursului oral. Este eviden- 
tă, astfel, necesitatea abordării curriculumului dintr-o perspectivă inter- şi trans- 
disciplinară, care să valorifice creator potenţialul semantic al limbajului reflectat 
în eficiența comunicării atât orale, cât şi scrise. Scrierile beletristice trebuie perce- 
pute atât ca mijloc de realizare a educaţiei estetice, cât şi ca produse specifice unui 
spaţiu cultural în care trăieşte individul uman. Ca suport de aplicare a noţiunilor 
teoretice, dacă sunt folosite exclusiv, acestea pot dăuna bunei intenții de a dezvol- 
ta competenţa de comunicare; mesajul operelor literare trebuie să reprezinte însă 
pretext de construire a unor situații de comunicare, în cadrul cărora să se pre- 
cizeze raportul dintre realizarea scrisă şi cea vorbită a limbii române, evaluarea 
dimensiunii estetice a textului, precum şi aspectul sociocultural al acestuia. 


În acest mod, aplicarea programelor ar conduce la dobândirea competenţelor 
specifice, facilitând elevilor procesul de înţelegere a organizării limbii, ca sistem 
normat de semne lingvistice, cu efect benefic asupra aplicării conştiente a „meca- 
nismelor de utilizare a sistemului în procesul de comunicare” (GALR). 


ANEXE 


iniţiativă şi 
antreprenoriat 


competenţe 
sociale şi 
civice 


sensibilizare şi 
exprimare 
culturală 


comunicare în 
limba maternă 


comunicare în 
limbi străine 


competenţa 
digitală 


competenţe 
matematice de 
bază în ştiinţe 
şi tehnologii 


Fig. 3 

Fig. 4 


Fig. 5 


Notă: comunicarea în limbi străine vizează aceleaşi cunoștințe şi deprinderi, diferă doar ati- 
tudinile. Acestea au elemente comune cu atitudinile dezvoltate în cadrul competenţei sociale 
şi civice şi sunt următoarele: 


- aprecierea diversităţii culturale, 
- manifestarea interesului pentru limbi şi comunicare interculturală. 

COMPETENŢE- 
CHEIE 


COMPETENŢE 
SOCIALE 


CUNOŞTINŢE 
— înţelegerea codurilor de 
comportament şi de bune 
maniere general 
acceptate în diferite 
societăţi şi medii 


DEPRINDERI 


— abilitatea de a 
comunica constructiv în 
diferite medii pentru a 
manifesta toleranță 


ATITUDINI 
— colaborarea, asertivitatea 


— manifestarea interesului 
pentru comunicarea 
interculturală 


— exprimarea şi 
înţelegerea diferitor 
puncte de vedere 


— valorizarea diversităţii şi a 


— interacțiunea dintre respectului faţă de celălalt 


identitatea culturală 
naţională şi cea 
europeană 


— deschiderea pentru 
depăşirea prejudecăţilor 


— aprecierea diversităţii 
culturale 


Fig. 6 

Maria BASARABIA CA O RANĂ 
RADA ALEXE DESCHISA - MACEL IN GEORGIA 
DE DUMITRU CRUDU 


Acest prim roman al 
unuia dintre cei mai ta- 
lentaţi scriitori din Repu- 
blica Moldova reprezintă l 
un şoc pentru cititorul Dumitru Crudu 

de la Bucureşti sub toate ice] î oi 
aspectele. Precedat de o Mācel în Georgia 
piesă de teatru, e scris în 
stil postmodern, e crud şi 
nemilos, oferă o imagine 
în care nu se vede nici 
măcar umbra romanticu- 
lui pod de flori şi mai are 
şi un titlu ciudat. Dacă a 
vrut să şocheze publicul 
din România, Dumitru 
Crudu a izbutit, deşi nu 
cred că acesta a fost prin- 
cipalul său obiectiv. 


În primul rând titlul. De ce să scrie un paşnic şi visător 
moldovean despre război şi dacă vrea să scrie de ce despre 
Georgia, o altă fostă republică sovietică, dar aflată la mii 
de kilometri, undeva în Orient. Tonul scrierii e parodic, 
nimic nu este luat în serios, nici demonstrațiile tinerilor 
scriitori, nici lupta lor dramatică pentru introducerea al- 
fabetului latin şi recunoașterea limbii române, nici măcar 
zgomotul tancurilor ce se aude în fundal. Este postmo- 
dernism, dar este, în acelaşi timp, şi ceva din atitudinea 
balcanic-zeflemistă a celor ce nu par a lua nimic în serios 
şi unde marile evenimente pălesc în fața micilor dispute, 
a conflictelor de clan. Există în roman mai multe scene 
memoriale care ilustrează derizoriu. Descrierea războiului 
din Georgia se face într-un stil sobru: „se vedeau flăcările 
exploziilor luminând intermitent centrul oraşului şi lățin- 
du-se când într-o parte, când în alta, izbucnind acolo unde 
te aşteptai mai puţin şi împrăştiind în jur nori groși de fum 

care se lăţeau amenințător spre suburbii”. Ne aşteptăm să asistăm în continuare la 
descrierea unui măcel, a unei lupte de stradă. În loc de toate acestea e lupta dintre 
două cămine studenţeşti, fiecare exponent al altei orientări, apoi cu lupta dintre 
etajele aceluiași cămin: „Zeci de studenţi bărboşi şi înarmaţi de la etajele superi- 
oare coborau să ocupe etajele de jos pentru a răsturna administrația căminului”. 
Lupta politică devine derizoria dispută pentru administraţia căminului, idealul 
se sparge în bucăţi: „intrară în luptă studenţii megreli, dar şi cei armeni și curzi, 
care pur şi simplu vroiau să apere camerele unde locuiau”. 


Acţiunea romanului se petrece în preajma anilor '90. Întâmplările au loc la Chi- 
şinău şi la Tibilisi. Alternarea acestor spaţii produce la un moment dat confuzii, 
cititorul neînţelegând întotdeauna clar unde se află eroii. Starea confuză este voi- 
tă, fiindcă la Chişinău sau la Tibilisi au loc, de fapt, evenimente similare, accentul 
căzând pe lupta unor grupuri de intelectuali dornici să îşi regăsească identitatea 
națională. Demonstraţiile de stradă la care iau parte Angelo şi prietenii săi poeţi şi 
prozatori din cele două ţări par toate la fel, cu aceiaşi actanțţi, sfârșind fără niciun 
rezultat concret. Cel mai ciudat este faptul că ele seamănă până la identificare cu 
manifestaţiile din aprilie 2009, deşi romanul a fost scris cu mult înainte. Umbra 
lui Voronin alunecând liniştit mai pluteşte peste toţi şi toate, atunci ca şi acum. 


Eroul principal, tânăr poet, devenit, după terminarea studiilor la Facultatea de 
Filologie, cercetător la Academia de Ştiinţe a Republicii Moldova. Numele său 
este simbolic: Angelo, un înger care acceptă să fie bătut, înjurat, calomniat, dar 
nu renunţă la lupta pentru afirmarea limbii române, chiar dacă uneori este nevoit 
să îşi traducă în rusă poeziile, pentru a fi înţelese de poeţii uzbeci sau georgieni. 
În atmosfera tensionată în care trăieşte, populată de turnători KGB, poeţi fanaşti, 
impostori şi luptători naționaliști sinceri, el se eliberează prin scris. Angelo este 
iremediabil îndrăgostit de o frumoasă brunetă Georgiana, personaj simbolic ce 
străbate multiplele planuri ale romanului, trecând din real în fantastic. Toţi o au 
şi toţi profită de ea, pentru că Georgiana se oferă tuturor cu generozitate. 


Tot romanul este populat de scriitori, tineri membri ai unui cenaclu revoluționar 
de la sfârşitul anilor '80, alții doar amintiţi, fără a lua parte la acţiune, dar au 
nume reale - Nicolae Costenco, Vladimir Beşleagă, Ion Druţă, Gheorghe Cră- 
ciun, Dinescu, Cărtărescu. În spatele lor se profilează societatea intelectuală a 
Chişinăului, o radiografie nemiloasă a oportuniştilor, pendulând între accepta- 
rea şi negarea limbii române, a literaturii proletcultiste şi a noilor orientări, noi 
îmbogăţiți şi intelectuali altruiști. Adevăratul personaj este chiar limba română 
care există, chiar dacă unii vor să o numească limbă moldovenească, fiindcă așa 
au fost instruiți. 


Coperta cărții, o imagine aparținând tot unui artist basarabean, atrage atenţia 
asupra sensurilor mai adânci ale romanului, asupra dramei profunde a unor po- 
poare a căror identitate națională a fost măcelărită de regimurile sovietice. Partea 
cea mai dramatică este măcelărirea limbii, fiindcă un popor nu poate exista fără 
a avea o limbă. U.R.S.S. a dispărut ca unitate politică, dar răul imens pe care l-a 
făcut popoarelor stăpânite de ea încă există în toate țările foste republici sovieti- 

ce, în Moldova sau în Georgia. Începutul anilor *90 a marcat sfârșitul acestui stat 
mamut, mentalitățile au supravieţuit. Una dintre cele mai ilustrative şi în același 
timp mai dramatice scene este aceea în care eroul principal, aflat în satul bunici- 
lor săi, Flutura, sat românesc din apropierea Prutului, este gata să fie omorât în 
bătaie, fiindcă a arborat deasupra unei discoteci drapelul românesc. Unul dintre 
ţăranii români din sat întreabă, în cel mai absurd şi fantastic mod: „Şi ce avem 
noi în comun cu România?” întrebare retorică urmată de recitarea absurdă a va- 
riantei sovietice a istoriei conform căreia armata sovietică i-a eliberat, scăpându-i 
de românii care îi băteau cu biciurile peste gură. Uimirea eroului care copilărise 
alături de aceşti flăcăi simpli este şi uimirea noastră. Scriitorul trece dincolo de 
această fațadă şi prezintă realitatea văzută cu lupa necruțătoare a adevărului: „Cu 
toţii erau fii de țărani, o duceau greu, niciunul dintre ei nu avea blugi, adidași 
sau geantă cu curea, niciunul nu avea schiuri sau magnetofon şi eu îi priveam 
încurcat şi nu înţelegeam de ce aceşti adolescenţi de 16 ani sau aceşti flăcăi de 21 
sau 22 de ani iubesc Uniunea Sovietică, odată ce Uniunea Sovietică nu le-a dat 
aproape nimic în viață. O iubeau fără a gândi de ce o iubesc şi fără a face vreo 
legătură între părinţii lor, care smulgeau de dimineața până seara târziu frunze 
de tutun pe câmpiile accidentate din jurul satului”, În numele acestei iubiri iraţio- 
nale pentru cei care le-au răpit identitatea, flăcăii aceştia, în fond oameni pașnici, 
strigă cu vehemenţă „Moarti românilor!” şi sunt gată să îl omoare în bătaie pe 
cel cu care copilăriseră. Conflictul ce părea ireconciliabil între poetul naționalist 
şi flăcăii satului se termină în stil balcanic, printr-un chef în care ulcelele cu vin 
moldovenesc şi paharele cu votcă pun capăt disputei. 


Romanul foarte bine scris al lui Dumitru Crudu şochează, dar nu prin teribilis- 
mul autorului, ci prin capacitatea sa de a oferi o radiografie dură a realității din 
Moldova de peste Prut, o realitate care nu ţine cont nici de viziunea romantică a 
iubirii fraterne, nici de manipulările imperialismului cultural. Concluzia scriito- 
rului este foarte amară şi, ca un adevărat poet, o prezintă în mod metaforic. An- 
gelo, tânăr cercetător al relaţiilor „seculare” dintre Moldova şi Georgia, descoperă 
un manuscris moldovenesc aflat la Tbilisi. Manuscrisul nu conţine decât o frază: 
„Nimic nu se mai poate schimba”. Nu putem decât să sperăm că este o imagine 
postmodernă, în oglindă, pe care o citim în cheie optimistă, fiindcă Angelo şi 
Georgiana pleacă împreună spre Moldova şi romanul se încheie cu imaginea su- 
gerată de cuvintele „furtuna se dezlănţui.” 

Dumitru MĂCEL ÎN GEORGIA 
CRUDU (FRAGMENT DE ROMAN) 


19. 


Angelo s-a ridicat şi s-a pornit să treacă drumul ca să-şi 
cumpere un pachet de ţigări şi Enrico s-a luat după el 
vrând să-l convingă s-o lase pe Georgiana în zeama ei, 
pentru că aceasta e o pupăză pe care toată lumea o fute. Şi 
când era gata să-i spună că e o fleoarță, pe care, acum cå- 
teva ore, a futut-o şi el, s-au trezit împresuraţi de o laie de 
tineri. În timp ce unul dintre ei îi întrebă: „Tkven kartveli 
hart?”!, Che Guevara se făcu broască pe pământ. Enrico 
i-a răspuns, cu gura asudată: „Net, mî maldavani'?. Dar 
tânărul insistă: „Kartulad vlaparakob?”5, ceea ce-l făcu 
pe Enrico să se înmoaie ca o plăcintă. Tânărul îşi înăspri 
vocea: „Ra saheli gakvt?"*, şi Enrico bolmoji: „Maia imea 
Enrico a evo Angelo”. „Kartulad, şeidzleba!”6, nu se dădu 
bătut tânărul. Şi Enrico îi zise: „Ne magu pa gruzinskii””. 
Tânărul îl înşfăcă pe Enrico de guler: „Pacemu ne moje- 
te? Stolico let jivete v Gruzii i niznaite gruzinskii iazâc?! 
Cac ăta mojno, svini!”®. Enrico protestă: „Mi ne svini, mî 
maldavani”*. Tânărul nu voia să creadă că sunt moldo- 
veni: „Dacă sunteţi moldoveni, de ce nu staţi la naiba în 
Moldova voastră?”. 


Unul dintre tineri strigă: „Bine, dacă ştiţi georgiana, vă lă- 
săm în pace..., dar nici Enrico şi nici Angelo nu au putut 
bâigui niciun cuvânt în georgiană. 


Şi atunci flăcăii au început să urle: „Cemodan, vogzal, 
Kişinev!”" şi s-au năpustit asupra lor, şi i-au culcat la pă- 
mânt, şi au prins să-i izbească cu picioarele, iar Enrico 
zbiera: „Bă, ce voi aveţi apă la cap?” 


„Da, bine, vă lăsăm în pace, dacă ne demonstraţi că știți 
georgiana, au cedat tinerii. 


Textul este reprodus după volumul Măcel în Georgia, Editura Po- 
lirom, 2009, p. 135-154. 

„Ikven ițit cartulad?”"!, dar Enrico şi Angelo se beleau la ei ca boii la poartă nouă, 
ceea ce-i făcu pe tipi să-şi iasă cu totul din balamale. „Mă, puli belite, ce nai- 
ba cătaţi voi în Georgia dacă nu știți limba gruzină? Cemodan, vogzal, Kişinev! 
Mancurţilor, rusofoni jegoşi, aţi venit să rusificaţi poporul georgian! Scursuri ru- 
sofone!”. 


Handralăii care le dădeau în tărbacă nu ştiau că-i desfigurau pe cel care o futuse 
pe teleleică şi pe guguştiucul care îi cerea sfaturi cum s-o cucerească, deși, în 
adâncul sufletului său, nu mai trăgea nădejde s-o mai aibă vreodată. Culmea e 
însă că nici Enrico, dar cu atât mai mult Angelo, habar nu aveau că găliganilor 
care-i snopeau, în acele clipe, tot la Georgiana le stătea mintea: se gândeau cum 
s-o găsească şi s-o ardă pe fata pe care, acum vreo oră, o văzuseră ieşind, semi- 
dezbrăcată, dintr-un bar din orașul vechi. 


Şi în timp ce tinerii îi stâlceau fața, Enrico era chiar bucuros un pic, pentru că, 
cel puţin acum, Angelo nu-i mai cerea sfaturi cum s-o cucerească pe Georgiana. 
Totodată, era surprins că nu simte absolut nici o durere, de parcă ar fi fost izbit 
în burtă sau în nas cu nişte picioare sau mâini de vată sau cu nişte bulgări de ză- 
padă. Faţa totuşi i se umplu de un lichid purpuriu şi vâscos. Sângele i se scurgea 
în gură şi sub gulerul cămășii şi, în timp ce alte şi alte picioare îi înnegreau ochii, 
Enrico îşi aminti cum la Chişinău, el şi câţiva prieteni de-ai săi, înarmaţi cu lan- 
turi şi bâte, ieşeau seara la vânătoare de ruşi, chestionându-i pe tinerii pe care-i 
întâlneau în parc sau în stradă dacă ştiu sau nu limba moldovenească. Mulţi nu 
ştiau nici măcar ce înseamnă bună ziua sau mulțumesc şi din ce limbă sunt. Ei 
bine, Enrico şi prietenii săi le dădeau o şansă, oferindu-se să-i înveţe, pe gratis, 
limba băştinaşilor. Învârtind lanţurile de fier în mâini, le cereau să repete după 
ei: „Bună ziua, îmi zice Anton. M-am născut pe 7 martie. Sunt din Chişinău şi 
iubesc Moldova”. Unii însă se încăpăţânau să nu repete aceste cuvinte şi expresii, 
motivând că sunt prea grele pentru ei. Pe aceştia îi zvântau în bătăi, dar pe cei 
care acceptau să înveţe niște formule de politeţe în română îi lăsau în pace. Se 
apucau să-i desfigureze doar pe cei fițoşi, pe cei care strâmbau din nas la auzul 
vorbelor moldoveneşti. Spre deosebire de banda criticului literar Dionisie, Enri- 
co şi amicii săi nu-i poceau niciodată pe oamenii binevoitori, dornici să înveţe 
limba indigenilor. Gașca lui Dionisie însă începea să-i pizdească imediat cum 
aceştia deschideau gura şi vorbeau în rusă. Şleahta lui Dionisie curăța cafenele- 
le de consumatorii ruși, conducându-se de ideea că nu e normal să mănânci în 
vreun bar sau restaurant din Chişinău dacă nu știi limba moldovenească, şi după 
ce-i izgoneau pe ruşi din cafenele, Dionisie arbora un drapel tricolor pe tejghea, 
lăsându-i în local doar pe cei care vorbeau româneşte. 


Enrico şi prietenii săi însă nu au procedat niciodată așa. Mai întâi de toate, ei cău- 
tau să le ofere o şansă celor care nu cunoșteau nicio boabă în română. Aveau la ei 
câteva manuale de învățat rapid româna, cumpărate din banii lor proprii pentru 
a le dărui celor care se arătau interesaţi s-o însușească. Enrico şi prietenii săi în- 
cercau să-i deprindă pe tinerii ruşi mai binevoitori cum se zice noroc, ce mai faci, 
cum te cheamă, de unde ești, dumneavoastră, doamnă, domnule şi unii repetau 
după ei până când însuşeau aceste cuvinte sau expresii, şi aceşti tineri deveneau 

pe loc prietenii lor şi Enrico îi învita în vreun bar oarecare unde se făceau cu toţii 
varză. Erau călcaţi în picioare doar cei care refuzau categoric să pronunţe barem 
un cuvânt în limba română. 


Acum însă Enrico scuipa sânge şi îşi dosea capul cu mâinile. La Chişinău totuşi 
alții stăteau ghemuiţi în fața sa scâncind de spaimă. Dar Enrico nu mergea nicio- 
dată prea departe cu bătaia, el se limita doar la câteva picioare şi pumni în gură, 
spre deosebire de Dionisie sau de aceşti tineri zurlii care, probabil, îşi propuseseră 
să-i căsăpească de tot. 


Când unul dintre tineri ridică o Pșenicinaia în aer ca să-l plesnească în creșştet, 
Enrico își aminti, din nou, cum, în Chişinău, odată îi sărise muștarul în trolei- 
buz, atunci când îi întreba pe cei din fața sa coborâţi?, şi aceştia îl priveau ca şi 
cum ar fi căzut de pe lună: „Şto vi scazali? Vi magli bi gavariti na narmalinâm 
celoveceskom iazâke?A şto blea ăta za iazâk na catorom vi gavarite?!?. Blea, fas- 
şâsti, padnimaiut golovu. Muli nesciastnâie! nada maciti vseh v sartire”"?. Fireşte 
că reacţia lui Enrico şi a prietenilor săi nu fu una neapărat prietenoasă, indivizii 
respectivi fiind puşi la punct, chiar în troleibuz. 


Înainte ca sticla să i se împlânte în moalele capului, Enrico își mai aminti cum 
noaptea mărşăluia pe străzile Chişinăului urlând cât îl ţineau bojocii: „Cemo- 
dan, vogzal, Rasia! Vaşa mati jdet vas damoi! Uberaitesi von! Tambovskii volk 
vam brat!”!$, iar după ce Pșenicinaia se sparse de capul său, o Pșenicinaia încă 
nebăută, Enrico se mai întreba, prăvălindu-se pe asfalt, cum se face oare că 
tocmai el e făcut rusofon şi tocmai lui i se cere să se care acasă când el, de fapt, 
nu e niciun fel de rusofon şi în rusă refuză să vorbească sau stâlceşte în mod 
intenționat cuvintele şi din principiu nu-l citeşte pe Tolstoi sau Dostoievski, 
pentru că aceştia au scris în rusă, o limbă pe care „când o auzeam eminamente 
îmi venea să borăsc”, şi, în general, nu voia să aibă niciun fel de relaţii cu ruşii. 
Pentru că avea impresia că aceştia sunt inițiatorii unei cabale contra românilor. 
După părerea lui, dacă un rus vede că eşti român, atunci neapărat o să încer- 
ce să-ți pună piedici: medicii ruși îţi vor prescrie un tratament greşit, în mod 
special, iar vânzătoarele îți vor vinde cu bună ştiinţă salam alterat. De ce oare îl 
invitau cunoscuţii săi ruşi să-i viziteze? Bineînţeles, ca să-l otrăvească. Mai mult 
decât atât, toți rușii vor să te domine. Ei te vor respecta numai atunci când te 
vor frânge. Te vor iubi doar dacă devii robul lor şi le îmbrăţişezi viziunile. Dar 
dacă gândeşti altfel decât ei, atunci te vor uri toată viaţa. Ei nu pot accepta ca 
lumea să nu le dea dreptate. Prietenii lor sunt doar cei pe care-i ţin sub papuc. 
Dacă însă vrei să-ți dezdoi spatele, atunci te vor pocni sălbatic peste gură. Fi- 
reşte că Enrico le dejucase planurile, dar cum putea să le explice toate lucrurile 
astea tinerilor ăştia năbădăioşi care-l pocneau cu picioarele în coaie. Enrico îi 
vedea ca printr-un ciur, dar încă mai voia să le strige băieților ăia supăraţi care-l 
rădeau cu cosorul: „Rebeata, zdesi cacaia-ta nedarazumenia. Vi ne tak poneali 
menea. Ia svoi, rebeata!”15, dar nu le mai strigă nimic, pentru că sticla se sparse 
în mii de cioburi în capul său şi îşi pierdu cunoştinţa. Leşină la picioarele lor, 
fără a mai spulbera această neînțelegere bizară şi inexplicabilă, care-l plasase de 
partea cealaltă a baricadei, cu toate că şi el voia să-şi curețe patria de străini şi 

milita pentru o Moldovă doar pentru moldoveni, la fel ca şi aceşti tineri care 
voiau o Georgie exclusiv a georgienilor, în care să răsune peste tot doar limba 
georgiană. 


20. 


Da, eu încă mă mai gândeam la Georgiana, cu toate că fusesem rupt în bătăi. Pe 
alături lumea trecea indiferentă, aşezându-se pe terasă, îmbrățişându-şi amici şi 
ridicându-şi în aer paharele pline cu vin, în timp ce eu încasam pumni în plină 
figură, iar Enrico zăcea fără cunoştinţă în stânga mea. Se pare că nimeni dintre 
cei care se aflau în acele clipe pe terasă n-a înţeles că doar la câţiva pași de ei 
s-a încins o ciomăgeală adevărată sau poate că au înţeles asta, dar îi durea fix 
în căclâie de ceea ce se întâmpla alături de ei. Oricum, ei veniseră acolo să bea 
ceva şi să stea la o parolă cu prietenii lor şi nu să-i despartă pe nu ştiu ce bătăuşi 
machiţi. Doar câţiva milițieni se legănau de pe un picior pe altul, distrându-se pe 
seama noastră. Cu siguranţă că ne-ar fi scos de acolo pe tărgi, dacă nu apărea ca 
din pământ cecenul ăla cu nas turtit, cu care făcuserăm greva foamei. Giokar se 
băgă între noi şi tinerii ăia orbiţi de furie, scoțând din buzunar un şiş. Îl smulse 
pe Enrico din mijlocul lor, îl cără la baie şi îl stropi cu apă până când amicul meu 
îşi reveni. Dar treaba asta îi întărâtă şi mai tare pe tineri şi cine ştie cum s-ar fi 
terminat toată daravela asta, dacă nu ar fi sărit între noi Iulius, fluturând teancul 
ăla de ruble roşii deasupra capului. 


Îndată, toată tensiunea aia a plesnit ca o bulă de săpun. Iulius şi-a întins mâinile 
uriaşe în părți şi s-a adresat mirat lui Giokar şi georgienilor care roiau în jurul 
meu: „Da ce naiba se petrece aici? Eu sunt din Vilnius, din Lituania, eu sunt din 
Europa şi aceştia sunt prietenii mei. Terminaţi dracului cu porcăriile astea. Fac 
cinste la toată lumea. Vă invit pe toți în bar. Eu plătesc”. Iulius îl strânse la piept 
pe primul tânăr pe care îl văzu şi cu acesta îmbrățișat avansă pe terasă, urmat de 
toată gaşca aia de bătăuși, spre dezamăgirea milițienilor care se aşteptau să vadă 
un adevărat măcel caucazian. 


Gloata de mardeiași s-a revărsat pe terasă, ocupând toate mesele libere, și Iulius 
le-a pus în mâini noilor lui prieteni câte un pahar gol, cam prost spălat, dar ni- 
meni nu a observat fleacul ăsta, toţi observând altceva, cum paharele s-au umplut 
momentan. 


Paharele se deşertau în ritmul rafalelor de mitralieră, ca, doar peste câteva minu- 
te, tinerii ăia care voiseră să ne termine un pic ma înainte să ne îmbrăţişeze şi să 
ne pupe fericiți, de parcă am fi fost cei mai buni prieteni de pe lume. Totuşi cel 
mai pupat era Enrico, care stătea ameţit pe un scaun, cu un pahar de coniac în 
mână. 

Mi-am amintit că tot cu pupături şi cu îmbrăţişări se termină şi nebunia din vara 
trecută de la Flutura, unde m-am dus să-mi vizitez bunicii. Ceea ce se întâmplase 
la Flutura însă nici măcar nu se putea compara cu zghehuiala de acum câteva 

minute. La Flutura fusese o adevărată păruială, o beşteleală de proporţii. Tinerii 
care se răsculaseră contra mea voiau să mă ciomăgească cu orice preţ. 


Zavera se aprinse nu ştiu cum fulgerător, la clubul din sat, unde lumea țopăia pe 
ritmul unei melodii foarte populare - „kucikudum, tri colodţa, / sahrani, sahrani 
nas ot solnţa..."'$. Scandalul se declanșă după ce am scos din geantă un steag 
tricolor şi l-am arborat deasupra cozorocului uşii. Nu ştiu cine a observat primul 
acest lucru, dar când flăcăii din sat au ieşit în curte şi şi-au aruncat privirile în sus 
şi au văzut tricolorul românesc, şi-au ieşit din pepeni. Discoteca s-a spart pe loc. 
Fetele au spălat putina, iar flăcăii s-au îngrămădit ciucure în jurul meu. „Şine a 
făcut căcatul ista?”, au început să se grozăvească aceştia. Da, bineînţeles, am recu- 
noscut că era opera mea. „A ta?”, a urlat Cașu, „şine ești tu, mă puli cu ochi, dă-l 
jos mai repidi, căși aista e steagul pidarilor de români, da noi nu suntem români, 
noi suntem moldoveni”. 


Dar eu n-am vrut să-l dau jos şi Caşu se rățoi şi mai avan la mine, că de ce dracu- 
lui am înlocuit drapelul roşu de pe club, drapelul Uniunii Sovietice, cu cârpa asta 
românească: „Şi avem noi în comun cu România, puli borâti şi eşti? Aşiia sunt 
burghezi şi moșieri, aşiia ni-au bătut cu bişiurile peste gură. Tu vreai sî şim cu 
aşiia, ca iarăşi sî ni snochească în bătăi. Asta vrei tu! leu am făcut Afganistanul, 
suli câcăşioasi şi eşti, eu te gâtui cu mâinili mele. Tu vrei sî vini românii încoași, 
da eu am si-i împușc pe tăţi, căcat împuţât şi eşti!”. 


Un flăcău mai bătrâior a urcat pe acoperiş şi a coborât cu tricolorul în brațe şi 
băieții au prins să-l calce în picioare, iar un alt flăcău tomnatic s-a întors de acasă 
cu un steag roşu şi l-a înfipt pe acoperiş. Dar Caşu tot nu se liniştea şi spumega 
de furie, învârtindu-se nervos în jurul meu. 


Cu toate că tatăl meu m-a dat la internat după moartea mamei mele, îi ştiam pe 
fiecare în parte. Cu toții erau fii de țărani, o duceau greu, niciunul dintre ei nu 
avea blugi, adidași sau o geantă cu curea, niciunul dintre ei nu avea schiuri sau 
magnetofon și eu îi priveam încurcat şi nu înţelegeam de ce şi pentru ce aceşti 
adolescenţi de şaisprezece ani sau aceşti flăcăi de douăzeci şi unu sau douăzeci 
şi doi de ani iubesc Uniunea Sovietică, odată ce Uniunea Sovietică nu le-a dat 
aproape nimic în această viață. Dar ei o iubeau. O iubeau cu patimă. O iubeau 
aproape ca pe o femeie. O iubeau fără a se gândi de ce o iubesc şi fără a face vreo 
legătură între părinţii lor care smulgeau de dimineață până seara târziu frunze de 
tutun pe câmpiile accidentate din jurul satului. 


Toate curţile lor erau înecate sub mormanul frunzelor de tutun. Aşijderea şi curtea 
bunicilor mei era brăzdată de sfori pe care se uscau frunze de tutun. Nu aveai pe 
unde să treci de atâtea frunze de tutun, iar în drum puteai să ajungi doar mergând 
pe brânci. Dar tinerii care se zborşeau la mine nu vedeau nicio legătură între fap- 
tul că încă din clasa întâi căraseră şi ei în spate grămezi de frunze de tutun şi acest 
drapel roşu care flutura, acum, deasupra cozorocului uşii. 


Ei iubeau la nebunie tot ceea ce ţinea de Uniunea Sovietică, cu toate că părinții 
lor mai departe de Ungheni nu au fost nicăieri: nici măcar Chişinăul sau Bălțiul 

nu l-au văzut; nu au văzut nicio singură țară străină; nu au fost niciodată la mare 
sau la sanatoriu; nu ştiau cum arată o salată de crabi şi nu au mâncat niciodată 
măsline. 


Ei iubeau patria sovietică, cu toate că nu aveau nici măcar o şosea care să lege 
Flutura de restul lumii şi, ca să ajungă la Ungheni, trebuiau să meargă vreo şapte 
kilometri pe jos. În satul lor nu venea ambulanţa și niciunul dintre ei nu avea 
telefon. Exista un singur telefon pentru tot satul la poştă. 


Băieţii însă formaseră un crug de fier în jurul meu, vrând să-mi dea la moacă. 
Îmi era limpede că nu aveam cum să fug. Caşu s-a gândit însă să-mi dea o şansă: 
„Cacî-ti pe tricolor dacă vrei sî scapi jiu şi nevătămat de aişi”, dar eu nu am vrut 
şi tipii au prins să urle la mine. „Şine te crezi, oaie cufuriti?”, se răscocorau ei şi, 
pe rând, se apropiau şi mă apucau de gulerul cămăşii. Dar încă nu-mi trăseseră 
nicio palmă. Era clar însă că se va lăsa cu o scuturătură serioasă şi că măcelul nu 
mai putea fi evitat. 


Un tip şi-a dat jos pantalonii şi s-a căcat pe tricolor şi Caşu insistă: „fă şi tu la fel 
şi nu ti atinjim nişi măcar cu un dejit, dar eu nu voiam şi basta şi atunci Caşu se 
apropie de mine şi mă scuipă în faţă. 


Apoi se întoarse spre toată strânsura aia de oameni şi îi ațâţă: „Amu si-i scoatim 
tricolorul din cap. Pi el, băeiţi, spărjeţi-i nasul”. Și când toată adunătura aia era 
gata să tăbărască asupra mea, apăru bunica mea cu o prăjină lungă în mână care 
prinse să strige: „Nu-l atinjeţi pe nepotul meu. Şini-l atinje, o să aibi de furci cu 
mıni. 


Când au văzut-o pe bătrână, tipii au rămas cu ochii holbați şi au făcut un pas în- 
apoi, şi cât timp aceştia erau debusolați şi nu ştiau cum să reacționeze, pentru că 
nu puteau da într-o bătrână pe care o ştiau, bunica m-a extras din gura lupului. 


Dar eram atât de speriat, că nu mă mai ţineam pe picioare. Bunica mă împin- 
gea înainte, până când am ajuns în dreptul magazinului. Văzând că le-am scăpat 
printre degete, tipii şi-au revenit din buimăceală şi s-au luat după noi, urlând: 
„Nu-i lăsaţi sî ni scapi. Moarti românilor!” 


Alergam din toate puterile şi, aşa cum fugeam, mi-am pierdut pantofii din picioa- 
re, dar nu m-am mai întors să-i caut, căci tipii urlau, şuierau şi înjurau, scurtând 
distanţa care ne separa. 


Dar nu toți s-au luat după noi. Câţiva rămăseseră la club, unde s-a reluat discote- 
ca şi unde se zbenguiau din nou pe ritmurile săltăreţe ale melodiei „kucikudum, 
tri colodţa”. 


Bunica îmi asigura spatele, învârtind prăjina în dreapta şi în stânga sa pentru 
a-i ține pe junii turbaţi la distanţă şi pentru a-mi da posibilitate să mă înde- 
părtez. Caşu însă i-a smuls-o din mâini, i-a făcut-o bucăţi, i-a tras o palmă şi 
bunica a căzut. Flăcăii au sărit peste ea şi au alergat să mă prindă, dar deja era 
prea târziu, căci ajunsesem acasă, unde tremuram de frică. Flăcăii au asediat 

poarta. Se îngrămădiseră în fața casei bunicilor mei şi încercau să doboare gar- 
dul. Câinii lătrau de mama focului. Nicuriuc aruncă cu un borcan în fereastră 
şi sparse geamul şi atunci a ieşit afară bunicul Vasile care avea cam în jur de 
şaptezeci de ani, cu coasa în mâini. Deschise poarta şi începu să strige: „Pe 
şine-l prind îi tai pişioareli!”. Învârtea coasa în jurul său hotărât să nu cruţe pe 
nimeni şi cârcotaşii au dat înapoi, retrăgându-se spre fântână. Cașu a luat-o 
la fugă, ca peste câteva minute să se întoarcă și el cu o coasă. La fel a făcut şi 
Nicuriuc şi, din acel moment, a început războiul. Văzând că bunicul Vasile era 
atacat de vreo trei flăcăi cu coase ascuţite, a ieșit și bunica Maria cu o coasă în 
mâini, iar eu am urmat-o cu o bară de fier. Ne-am postat în stânga şi în dreap- 
ta bunicului Vasile, înfruntându-i pe flăcăii înarmaţi cu coase şi topoare care 
răgeau: „Moarti românilor!” Probabil că ne-ar fi făcut chiseliță, dacă bunica 
n-ar fi strigat deznădăjduită: „Arde casa!” şi toată lumea a încremenit locului, 
înțepenind cu coasele sau topoarele deasupra capetelor, în aer, chiar în timp 
ce se pregăteau să lovească. Căci casa, într-adevăr, ardea. Şi-au aruncat coasele 
sau topoarele la pământ şi au alergat după bunicul Vasile care a scos din casă 
vreo zece căldări. Imediat au format un lanţ viu între fântână şi casa cuprinsă 
de flăcări. Transmiteau căldările din mână în mână, cu viteza luminii, spre casa 
linsă de flăcările dușmănoase. Toți participau la stingerea incendiului, indi- 
ferent de tabăra din care până atunci făcuseră parte. Ba mai mult decât atât, 
satul se trezea din somn şi oamenii alergau spre casa bunicilor mei, mistuită de 
pojar, cu căldări pline cu apă. Dar după ce focul a fost stins, lupta izbucni din 
nou. De data asta însă fără coase. Cașu s-a aruncat asupra mea, dar între noi s-a 
băgat bunicul Vasile care i-a lipit o palmă răsunătoare, încât junele scandalagiu 
a zburat pe spate. Tot cu câte o palmă șfichiuitoare i-a doborât la pământ pe 
Nicuriuc şi Dumitraş. Ecoul loviturilor s-a reverberat până pe lângă fântână, 
împrăştiindu-i pe ceilalți cârcotași. 


Cei trei cusurgii s-au ridicat de jos şi s-au apropiat de bunicul Vasile şi l-au îm- 
brăţişat, iar bătrânul i-a invitat pe toţi în casă să le dea ceva de băut. Găliganii l-au 
urmat şi moş Vasile i-a aşezat la masă şi bunica Maria le-a umplut farfuriile cu 
borş şi paharele cu vin. După care Caşu m-a îmbrățișat, declarându-mi că pentru 
el sunt ca un frate, iar Nicuriuc se pupa cu bunicul Vasile, promițându-i că mâine 
o să pună un acoperiş nou. Totuşi cel mai pupat eram eu. Pe urmă, s-a făcut ora 
patru de noapte şi Dumitraş, Nicuriuc şi Caşu au plecat cu coasele şi topoarele pe 
umeri, jurându-mi o prietenie veşnică. 


După vreo jumătate de oră, am tăiat-o şi eu, la insistenţele bunicii Maria care 
se temea ca gâlceava să nu se reaprindă spre dimineață. Am plecat desculț şi pe 
întuneric, însoţit de bunicul Vasile. 


Spre deosebire de flăcăii din Flutura însă georgienii aveau năravul să te pupe di- 
rect pe buze. Cel puţin Caşu, Nicuriuc şi Dumitraş mă ţucuiseră pe obraz, dar nu 
pe buze, pe când tipii ăştia mă încolăceau cu mâinile pe după gât şi mă pupau pe 
buze, şi treaba asta nu-mi plăcea de nicio culoare. Totuşi ne împăcaserăm şi acum 
toastam în cinstea popoarelor noastre. Pentru că ne-am împrietenit, ne-am tăiat 
la mâini şi ne-am propus să luptăm, împreună, contra ocupaţiei sovietice. 


148 
NOTE 


! Tkven kartveli hart? - Sunteţi georgieni? (trad. din georgiană). 

2 Net, mî maldavani — Noi suntem moldoveni (trad. din rusă). 

* Kartulad vlaparakob? - Vorbiţi georgiana? (trad. din georgiană). 

* Ra saheli gakvt? - Ce nume aveţi? (trad. din georgiană). 

5 Maia imea Enrico a evo Angelo - Numele meu e Enrico, iar numele lui e Angelo (trad. din rusă). 
* Kartulad, şeidzleba! - Vă rog, în georgiană! (trad. din georgiană). 

7 Ne magu pa gruzinskii - Nu pot în georgiană (trad. din rusă). 

3 Pacemu ne mojete? Stolico let jivete v Gruzii i niznaite gruzinskii iazâc?! Cac ăta mojno, svini! — 


De ce nu puteți? De atâţia ani trăiţi în Georgia şi nu ştiţi georgiana! Cum se poate una ca asta, 
porcilor! (trad. din rusă). 


° Mî ne svini, mî maldavani - Noi nu suntem porci, noi suntem moldoveni (trad. din rusă). 

10 Cemodan, vogzal, Kişinev! - Valiza, gara, Chişinău! (trad. din rusă). 

" Tkven ițit kartulad? — Ştiţi georgiana? (trad. din georgiană). 

12 Sto vi scazali? Vi magli bi gavariti na narmalinâm celoveceskom iazâke?A șto blea ăta za iazâk 


na catorom vi gavarite? - Ce-aţi spus? Aţi putea vorbi într-o limbă omenească normală?Da ce 
pula calului de limbă mai e şi asta în care vorbiţi voi? (trad. din rusă). 


'5 Blea, fasşăsti, padnimaiut golovu. Mult nesciastnâie! Nada maciti vseh va sartire — Futu-i, 
fasciștii, îşi ridică capetele. Catâri nenorociţi! Ar trebui să-i strivim în propriul lor suc! (trad. 
din rusă). 

"1 Cemodan, vogzal, Rasia! Vaşa mati jdet vas damoi! Uberaitesi von! Tambovskii volk vam 
brat! - Valiza, gara, Rusia! Mamele voastre vă aşteaptă acasă! Căraţi-vă la mama dracului! 
Lupul din Tambov vă e frate! (trad. din rusă). 


15 Rebeata, zdesi cacaia-ta nedarazumenia. Vi ne tak poneali menea. Ia svoi, rebeata! - Fraţilor, 
e o neînțelegere la mijloc. M-aţi înțeles greşit. Eu sunt de-al vostru, fraților! (trad. din rusă). 
'* Kucikudum, tri colodța, / sahrani, sahrani nas ot solnța - Kucikudum, trei fântâni / apără-ne 
de soare (trad. din rusă). 

loana CENTURA TIMPULUI 
GEIER 


Atârnă greu muzica harfei 

de gong, mamă, 

degetele pentru rugăciune 

mi se scufundă în malul lumânării 
prin biserici imaginare 

eu nu am neamuri de linişte şi țipăt 
să potrivesc centura timpului 

aici 

asud în propria lacrimă 

încercând să completez 

cerul lipsă 


GENUNCHI PE LUT ALBASTRU 


În genunchi pe lutul albastru stau, Doamne, 
nedezlegată încă 

de glasul flamând 

şi bocancii în care ninsoarea se strecură 

ca o metaforă înfiorătoare 

nu mai ştiu cum trosnea iarba iubirii 

la fiecare evadare 

în stropul de viață rămas pe muchiile inimii 
mă împiedic 

simțind cum nu am 
palme adevărate 
de încercat lumi 


ALBASTRUL DINTRE MĂSLINI 


Nu s-a închegat dimineaţa femeii din înalturi 
noblețea stă în tălpile oarbe coborând 

sub albastrul dintre măslini 

să te caute 

nu, nici liniştea pe albul de narcise 

nu stă dreaptă 

la ce-ai rosti depărtarea gândurilor 

până nu se rup mările lumii 

de ultima corabie? 


ROCHIE DE BOZ 


Ochi uriași tunsoare-castron 

şi rochie de boz 

aşa plecam eu după soarele pătat 
cu fetele vecine 

vara ştiam să prind argila lunecoasă 
din malul roşu 

s-o strâng în mâini 

pâna lua chip de om 

şi toate femeile 

scârțâind roţile fântânilor 
mă-ndemnau să ţopăi paparuda 
venea un fulger 

bubuitura 

şi doar din când în când 

un strop de ploaie 

peste pământul suferind 

iar eu regretam 

ca nu mă trezisem mai devreme 
să caut boz proaspăt 


NU ERMETIC 


Daca sămânţa pluteşte încă 

e bine 

dar poate că pentru trupul meu amărât deja 
copacul de odihnă 

are formă 

bărbaţii care au depăşit 

somnul mărului 

vor prinde abur în cuie 

pe alb 

pe negru 


7 IUNIE 


E ziua mamei şi nu îmi va cere nimic 

va trece cu mămăliga proaspăta printr-o mănăstire 
să o poată tăia drept pentru păsări 

pentru câinele scorțos 

şi pentru ea 

când eu aveam măsura conștiinței 

mama umbla într-o fustă-petrol 

scrobea în poartă ochiul soarelui înflorit 

să mă aştepte 

acum nu-şi mai priveşte decât tăcut nașterile 
aşteaptă să se stoarcă soarele din apa crăpată 
gândind cum sângele ei 

va înverzi 


ASCULT CUM INTRU ÎN MIEZ DE CEDRU 


Ascult cum intru în miez de cedru 
cu ambii ochi 

să-mi reazem linia vieţii 

nimeni nu-mi scutură lacrima 

de nisipuri 

soarele a băut-o pe jumătate 

dar tot greu atârnă 

VÂNZĂTORUL DE ŞERPI 


În adâncul oceanului 

şerpii dansau în mâini negre cu interior galben 
Samson ştia să asculte pulsul șerpilor 

îi strângea din ape 

pe pluta lui cioplită strâmt 

păstra pe cei sfârşiți pentru crescătorii de crocodili 
pe cei vii îi ducea 

la o piaţă cameruneză 

într-o zi şi-a deschis inima spre femeia albă 

a lăsat pluta lângă smochinul pârguit 

ieşind în pantofi din şerpi ton-in-ton 

pe un alt continent 

să o caute 

mă asculţi? tu încă pari a avea 

picior de mireasă 

mi-a zis cândva Samson 


ERINNERUNG 


ningea 

iar pâinea aceea curbată 

venea parcă din eternitate... 
mama întindea braţele pe foc 
rotea lemnul cu urme de lup 
făcându-l puternic 

pentru răţoiul pricăjit 

şi enorma sfeclă roşcălie 
scoasă cu geamăt din câmp 
sub lampa de petrol 

foamea se deschidea uneori prea tare 
ningea de nu știam să adorm 
până la răsărit rodeam pe rând 
flori de gheaţă din geam, sfecla 
picurând 

picurând 

loana SUFLETUL TRECE ALTFEL PRIN 
GEIER DISCREPANȚELE UNEI ZILE... 


(INTERVIU DE ADALBERT GYURIS) 


- Când şi cum ai început să scrii poezii? 

- Tot timpul am fost o rebelă, lansându-mă în aventura 
cunoaşterii de sine. La 12 ani mi-am cumpărat o chitară, 
are o valoare inestimabilă pentru mine..., o am aici în ga- 
lerie acum, din banii trudiți cu greu de oscioarele mele la 
ferma din apropierea casei părinteşti, sperând să stăpânesc 
lumea. Ei bine, n-a fost să fie, s-a întâmplat să port însă doi 
ani aceeași uniformă şcolară. 


Prima poezie mi s-a pierdut prin cancelaria profesorului 
meu de română din generală - Florea Macau - dar a fost, 
de fapt, o „demonstraţie pentru mama... 


În liceu, am terminat Liceul de Limba germană - promoția 
'77, i-am descoperit pe Goethe şi Bacovia şi am început 
din nou să mă exprim... 


„Exişti în mine / ca o vioară pe care n-am pus mâinile nici- 
odată...” sunt versurile cu care cuceream auditoriul Cena- 
clului literar piteştean în toamna lui '79, inclusiv pe scri- 
itorul Virgil Diaconu. Acesta avea să devină, în '81, tatăl 
fiului meu... 

- De unde izvorăște această dragoste pentru literatură? 


- „Senzaţie de iluminare / după lovitura de gong / a nedu- 
meririi interioare”... 


- Ce înseamnă poezia pentru tine? 

- Forţă... să jonglez cu oglinzile interioare... 

„Am în suflet un țipăt de poem blestemat / ce nu stă nici- 
decum să-l adun... 

Da! Atunci... atunci când voi ajunge la acel țipăt, voi fi pe 
deplin mulțumită de ceea ce scriu. 

- Cântăreşti mult înainte de a aşterne pe hârtie gându- 
rile tale? 

- „Scriu ca împinsă de un înger redeşteptat / pe lunca de 
verde proaspăt / a memoriei”... 

Scriu de cele mai multe ori noaptea, prinzându-mă de 
logosul ceasornicului. Sunt spontană: îmi calcifiez rapid 

emoţiile propriei umbre pe hârtie. Ştii... am senzaţia că tocmai nopţile bizare... 
cele „pe game minore orânduite” dau adevăratele poeme... 


- Dintre cărţile scrise, de care eşti mai legată și de ce? 


- De Femeie, ia-o spre Vest! primul meu roman, destul de controversat. Este au- 
tobiografic, însă eu sunt lipsită de prejudecăţi din faşă. Mi-aş dori cândva să-l 
traduc şi să-l reeditez... O ecranizare... de ce nu?! 

- Cum s-a „născut” ideea galeriei de artă pe care o patronezi? 

- Ştii... din căutarea unui echilibru... 


Se poate trăi din artă!? Mai greu, cu toții ştim aceasta, dar sufletul trece altfel prin 
discrepanţele unei zile... ecoul nu-ţi mai rămâne solitar... 


- Concret, ce planuri ai pentru viitor? 
- „Mișcare browniană în zilele Domnului”... 


Când celulele dinăuntru şi dinafară nu se vor mai revolta, voi da spre publicare 
Elegiile din Augsburg, apoi voi trece la finalizarea celuilalt volum de versuri. 


Îmi doresc să ajung cu Siegfried Stiller, marele autentic pe care l-am descoperit 
în atelierele de pictură Abraxas, în iarnă la Deva, iar în primăvară la Bucureşti în 
„Dialog”. „RO-GE ART” are de asemenea contacte cu Suedia şi Ungaria, însă pri- 
oritate pentru mine vor avea plasticienii români față de care mi-am luat angaja- 
mentul ferm de a-i aduce să expună în Augsburg, în cadrul acțiunii interculturale 
„Fără Frontiere” pe care am început-o în luna august a acestui an. 


Pot să mai adaug ceva? Ei bine, să-mi întâlnesc... „muza”.. e vorba despre Dr. Slo- 
bodan Stojcev, care se află undeva spre Diisseldorf... meine platonische Liebe... 


- Cei care locuiesc în străinătate, mă refer la artiști, sunt dezavantajaţi față de 
cei de acasă? 


- Nu, categoric, nu! Posibilităţile de ascensiune în plan internațional pentru pri- 
ma categorie sunt mult mai mari, or, aceasta e miza până la urmă... Pe de altă 
parte, aceştia se bucură și de susținerea celor de acasă. Personal datorez enorm 
mentorului meu, scriitorul Eugen Evu, aflat în România, care îşi rupe aproape în 
fiecare zi din timp să-mi pătrundă reflecţiile. 


- Ce le transmiţi românilor stabiliți în afara ţării noastre? 


- „Mama ta şi ţara ta sunt unice, legăturile cu originea sunt indestructibile. Aici 
ne străduim să supraviețuim după alte tipare, alte reguli de conduită. Mulţi își 
schimbă nu doar papucii de român, îşi schimbă sufletul, am scris în Femeie, ia-o 
spre Vest! 


Da... să nu-și schimbe sufletul! 
- Dragă Ioana, îţi mulţumesc pentru acest interviu. 


Poetă, prozatoare și deținătoarea unei galerii de artă în Augsburg, Germania. A publicat 
până acum volumele: Femeie, ia-o spre Vest!, roman, 2006, Editura Polidava; Rochia de ni- 
sip, poeme, ediţie bilingvă, 2006, Editura Polidava; Gongul din Altenmiinster, nuvelă, 2007, 
Editura Polidava; Gongul din Altenmiinster, roman, 2007, Editura Polidava; Paşaport pentru 
iubire, poeme, 2007, Editura Polidava. 


LIMBAJ ŞI COMUNICARE 155 


Î.P.S. Bartolomeu BIBLIA LUI ŞERBAN, MONUMENT 
Valeriu DE LIMBĂ TEOLOGICĂ „ 
ANANIA ŞI LITERARĂ ROMÂNEASCĂ 


În cartea mea de amintiri literare am însemnat o conversa- 
ţie cu Marin Preda, în cursul căreia el m-a întrebat: „Care 
este, la noi, cea mai bună traducere a Bibliei?”. I-am răs- 
puns: „După părerea mea, cea mai bună rămâne tot cea 
din 1688, «Biblia lui Şerban». 


Aceasta se întâmpla în anul 1979, la vremea când, impli- 
cat în proiectul unei ediţii jubiliare a celebrului tom, des- 
chideam aproape zilnic această veche Scriptură şi mă ui- 
meam, odată mai mult, de frumuseţea și cuprinderile ei. 
N-aş putea spune că până atunci o ignoram. În tinereţe 
obişnuiam să citesc, mai mult la întâmplare, capitole sau 
numai pagini dintr-un exemplar pe care îl aveam în biblio- 
teca mea proprie şi pe care, în 1954, i l-am dăruit lui Tudor 
Arghezi. O făceam însă numai cu interesul de a iscodi iz- 
voarele graiului, căutând cuvinte, expresii şi forme grama- 
ticale menite să mă sustragă rutinei şi să-i adauge scrisului 
meu câte ceva din prospeţimea celor de demult. 


Mai târziu, la vremea de care am pomenit, mi-am dat sea- 
ma că această frumoasă carte trebuie să-l intereseze nu 
numai pe scriitor, ci şi pe teolog, că ea nu este doar limbă 
românească, ci și ortodoxie militantă. 


Este ceea ce a trebuit să înțeleg şi mai de curând, când mi 
s-a încredințat nemeritata cinste de a vorbi, în acest cadru 
solemn, despre „Biblia lui Șerban ca monument de limbă 
teologică şi literară românească”. Potrivit acestei formulări, 
la început am fost ispitit să-mi împart cuvântul în două 
capitole principale, teologic şi literar, dar, după câteva zile 
de chibzuinţă şi îndoieli, m-am răzgândit; cele două pla- 
nuri nu pot fi abordate separat fără a cădea în artificiu şi 
convenționalism; în realitate, ele se întrepătrund atât de 
puternic şi de intim, încât alcătuiesc un singur tot. 


Biblia este, într-adevăr, un text literar de mare amploare, 
de la universalitatea temelor la bogăția lexicului şi vari- 
etatea stilurilor. Mai presus de toate însă, ea este Cartea 

Sacră prin excelență, „Cartea Cărţilor”, „Sfânta Scriptură, principalul vehicul al 
revelaţiei divine; ea este, dacă vreți, modalitatea literară a încarnării Logosului, 
prelungirea întrupării Lui prin pana inspirată a autorilor sacri. „Cerul şi pămân- 
tul vor trece, dar cuvintele Mele nu vor trece” (Matei 24, 35). În Sfintele Scripturi 
nu există carte, capitol sau verset care să nu aibă o dimensiune teologică, explicită 
sau implicită, după caz. Nici nu ar fi nevoie să menţionez epistolele pauline, care 
sunt teologie pură. Să ne gândim însă la viaţa lui Moise, aşa cum este înfățișată în 
patru din cele cinci cărţi ale Pentateuhului. În aparenţă, ea nu ar fi altceva decât 
un capitol fundamental din istoria poporului evreu; cu toate acestea, Sfântul Gri- 
gore de Nyssa a descifrat în ea o vastă teologie a devenirii noastre duhovniceşti. 
Poate cineva să spună că splendidul poem Cântarea Cântărilor nu este literatură 
în cel mai deplin înţeles al cuvântului? Frumuseţea lui nu a fost egalată de nici un 
scriitor profan. Cu toate acestea, sensurile lui teologice i-au preocupat stăruitor 
pe gânditorii şi literaţii lumii, de-a lungul a optsprezece secole, de la Origen la 
Paul Claudel. Dacă cele două firi ale Mântuitorului - dumnezeiască şi omeneas- 
că — nu pot fi gândite, abordate sau tratate separat, ci numai în indisolubila uni- 
tate a persoanei lui Iisus Hristos, acelaşi lucru se poate afirma şi despre teologia 
şi literatura Sfintei Scripturi. 


Este bine totuși să se ştie că în limba teologică a Bibliei nu trebuie căutat lim- 
bajul teologiei sistematice. Spun aceasta pentru că, în zilele noastre, o anumită 
intelectualitate a lumii creştine occidentale, dezamăgită de simplitatea limbajului 
biblic, avansează ideea absurdă că un popor cu o limbă evoluată ar trebui să-și 
aibă Sfânta Scriptură în trei versiuni paralele: una în stil tradiţional, pentru uzul 
liturgic, una în limba populară, pentru mase, și una în stil literar contemporan, 
pentru nivelul - mai rafinat şi deci mai pretențios — al oamenilor cultivați. Aces- 
tora din urmă, dacă ar exista şi la noi, le-aș pune în față un singur fragment din 
Prologul Evangheliei după Ioan, pe care însă, într-adins, l-aş cita în limba română 
din 1688: „De-nceput era Cuvântul şi Cuvântul era către Dumnezău şi Dumne- 
zău era Cuvântul. Acesta era de-nceput către Dumnezău. Toate pren El s-au fä- 
cut; şi fără de EI s-au făcut niceuna carea s-au făcut. Întru EI viaţă era şi viaţa era 
lumina oamenilor. Şi lumina întru întunearic luminează şi întunearicul prea ea 
nu o apucă, ... Şi Cuvântul trup s-au făcut şi sălăşlui întru noi şi am văzut mărirea 
Lui, mărirea ca Unul Singur-Născut de la Tatăl, plin de dar și de adevăr” (loan 
1, 1-14). Dacă G. Călinescu îl citează ca pe un exemplu de limbă literară încă 
vie, iată că textul poate fi şi un model de rafinament al gândirii teologice, într-o 
concentrare pe care tratatele academice nu o pot atinge. Dacă teologia sistematică 
este un limbaj al încrengăturilor, Biblia este o rostire a nucleelor. Teologia - prin 
definiţie — este vorbire despre Dumnezeu, pe când Sfânta Scriptură este vorbirea 
lui Dumnezeu despre Sine însuși. 


Afirmând că versiunea din 1688 rămâne cea mai bună traducere a Bibliei în limba 
română, nu am vrut să impietez asupra versiunilor care i-au urmat, şi cu atât mai 
puţin să sugerez că acestea ar trebui anulate, că adică Biblia lui Șerban s-ar cere 
restaurată ca bază exegetică în învățământul teologic sau ca instrument de catehiza- 
re pentru credincioşii de astăzi. Admitem că ea va fi având unele erori de traducere 

şi că sintaxa ei este, în foarte mare măsură, tributară originalelor greceşti, ceea ce 
face ca limba să ne apară greoaie pe alocuri, strânsă pe un calapod care nu-i este 
propriu. Cartea este şi rămâne însă un unicat. Mitropolitul Andrei Şaguna avea 
dreptate să afirme că „Limba Bibliei pentru un popor numai odată se poate face. 
Dacă s-au învins piedeca cea mare a traducerii credincioase şi înţelese, şi dacă po- 
porul au primit limba aceia, așa zicând în însăşi ființa sa, atunci următorii n-au de a 
mai face alta, ci numai a o rennoi şi îndrepta, aşa după cum ar fi rennoit şi îndreptat 
traducătorul cel dintâi al Bibliei, de ar fi trăit până în veacurile lor”. 


Într-un studiu publicat în „Revista de istorie şi teorie literară”, profesorul Virgil 
Cândea a demonstrat, cu spirit critic şi rigoare filologică, faptul că Biblia lui Șer- 
ban a devenit un textus receptus de supremă autoritate în evoluţia tipăriturilor 
noastre sacre, că adică toate — absolut toate — versiunile Bibliei în limba română, 
fie ele „traduceri”, fie revizuiri, se sprijină pe textul din 1688, un text pe care au- 
torii acestor versiuni l-au folosit din plin, chiar dacă rareori au şi mărturisit-o - şi 
chiar dacă nu întotdeauna i-au urmat îndreptarul. 


Mi-aş îngădui să adaug şi un alt aspect. O incursiune cât de sumară în istoria 
ortodoxă a Bibliei româneşti ne duce la concluzia că nicio ediţie nu a fost consi- 
derată perfectă şi, în consecinţă, vrednică de a fi retipărită ca atare. Fiecare nouă 
ediţie a fost supusă unei îmbunătățiri, fie în ce priveşte exactitatea traducerii, fie 
în ce priveşte limba. Chiar cea mai bună dintre cele ale secolului trecut, Biblia 
din 1914 - a Sfântului Sinod“ — încă mai putea fi amendată. În şedinţa din 12 mai 
1915 (deci la un an după apariţie), în urma unor observaţii de fond ale episcopu- 
lui Nicodim Munteanu”, Sfântul Sinod admitea, în principiu, posibilitatea ca în 
noua ediţie să se fi strecurat unele greşeli şi a apreciat că, în viitor, la o nouă ediţie, 
lucrurile se pot îndrepta. 


Nici faimoasa traducere din 1936* nu a pornit sub semnul şi cu idealul desăvâr- 
şirii. La 3 decembrie 1932, Sfântul Sinod aproba ca Biblia iniţiată şi propusă de 
patriarhul Miron să fie tipărită „într-o ediţie de probă, urmând ca, în vederea 
unei a doua ediţii, persoanele de specialitate să-şi facă observaţiile şi să le comu- 
nice Sfântului Sinod. Următoarea ediție însă (lăsând la o parte pe cea „laică” din 
19387) a apărut de abia sub patriarhul Nicodim, în 1944. După 22 de ani, această 
„a doua ediţie, cum o intitula însuşi patriarhul, era încă socotită - ca şi cea din 
1936 - „de probă”. 


Tot ediție „de probă” se declara şi cea din 1968, iniţiată de patriarhul Justinian. 
Deşi prezenta un text revizuit - după ediţiile anterioare —, ea se considera totuşi 
o versiune provizorie, „până la definitivarea în limba română a textului Biblie”. 


Nici cea tipărită de acelaşi patriarh Justinian în 1975 nu şi-a revendicat perfecţi- 
unea; ea o reproducea pe cea din 1968, „cu unele îmbunătăţiri ale textului, con- 
stând din revizuiri de traduceri pe alocuri şi din îndreptări de cuvinte”? 

Cât despre ediția din 1982, iniţiată de patriarhul Iustin, ea reproduce Vechiul 
Testament din ediția 1975, fără nicio schimbare, şi include Noul Testament din 
1979, al cărui text fusese, iarăşi, revizuit. 


158 


Nici aceasta însă nu a fost socotită drept ediţie definitivă, de vreme ce patriarhul 
Teoctist, preluând o scumpă moştenire de la înaintaşul său, a patronat întocmirea 
unei versiuni stabile a Sfintei Scripturi, începând cu Noul Testament, în speranța 
că se va ajunge, în sfârşit, la acea „definitivare în limba română a textului Bibliei”, 
visată de patriarhul Justinian. 


Această „definitivare” însă are — şi ea - un înţeles relativ. E bine să reținem adevă- 
rul că o traducere sau revizuire a Bibliei în versiune „definitivă” (cu sensul de „în 
veci neschimbabilă”) nu este posibilă niciunde, în nicio cultură și în nicio limbă, 
iar aceasta pentru două motive principale: mai întâi, textele originale apar în edi- 
tii critice tot mai bune şi mai complete; în al doilea rând, orice limbă evoluează. 
Dacă mitropolitul Simion Ştefan era îndreptăţit să afirme - în celebra sa prefață — 
că „cuvintele trebuie să fie ca banii, că banii aceia sunt buni carii îmblă în toate 
țările”!!, nu mai puţin realist era Şaguna în a observa că „limba noastră e pom 
viu, [...] ramurile bătrâne şi fără suc se usucă şi cad, mlădiţe tinere ies şi cresc; [...] 
toate ale lui se fac şi se prefac, iar tulpina rămâne totdeauna aceeaşi” ?. 

Aşadar, dacă nu se poate vorbi de o soluţie „definitivă” în înțelesul exact al cu- 
vântului, ci numai de o versiune îmbunătăţită sau stabilă, într-o limbă evoluată, 
trebuie să dureze - după părerea specialiştilor - cel puţin o sută de ani. Or, ce 
constatăm în istoria Bibliei româneşti? Ediţiile revizuite s-au succedat la intervale 
mult mai mici, începând cu 4-5 decenii şi ajungând, în ultima vreme, la 4-5 ani. 
Biblia lui Şerban este singura care a stat în picioare, neclintită, timp de un secol 
şi jumătate. Această neobișnuită performanţă se datorează nu atât împrejurărilor 
istorice, cât calităţilor intrinsece ale unui text bine gândit şi scris într-o limbă 
românească solidă, menită nu numai să consolideze o cultură, ci şi să menţină 
încrederea cititorilor în propria lor ortodoxie. 


Profesorul I. Chiţimia, subliniind prospeţimea limbii din Biblia de la Bucureşti, 
notează că „elementul fundamental de reînnoire l-a constituit lexicul”!?. Acesta 
e un succes enorm, dacă ne gândim că, în limba literară clasică a unui popor, 
Biblia însumează cel mai bogat vocabular, cu termeni din domenii extrem de 
variate: credinţe, evenimente şi practici religioase, anatomie, psihologia şi pa- 
tologia omului, mediu înconjurător, faună, floră, fenomene ale naturii, hrană, 
îmbrăcăminte, construcţii, meserii de tot felul, entităţi și mecanisme sociale 
etc. Constatăm însă că înnoirea s-a dovedit reală nu numai pentru vremea ace- 
ea, ci şi pentru îndelungate vremi de mai târziu. Să ne gândim, de pildă, că 
Budai-Deleanu, Dosoftei, Varlaam - și chiar Creangă - nu mai pot fi citiți astăzi 
în întregime fără ajutorul unui glosar - acea listă alfabetică a cuvintelor uzate, 
dispărute din limbă sau al căror înţeles a suferit schimbări. O asemenea listă 
are şi ediţia jubiliară din 1988 a Bibliei lui Șerban. Să comparăm, foarte sumar, 
câteva date (operând în cifre rotunde). Psaltirea în versuri — ediţia lui N. Ursu 
din 1978 - are un glosar de 600 de cuvinte; opera lui Ion Neculce - editată de 
Gabriel Strempel în 1982 - înscrie în glosar 700 de cuvinte; ei bine, pentru 
întreaga Biblie din 1688, glosarul ediției jubiliare însumează - cu generozitate — 
1200 de cuvinte. 

Când spun „cu generozitate, mă gândesc la aceea că intrări precum „a semăna’, 
„slăbănog”, „a sârgui”, „tabără, „a tâlcui”, „odraslă”, „a odrăsli, „seminţie”, „fier- 
binţeală”, „genune” etc., cuvinte încă vii şi viguroase în limba noastră curentă, 
puteau lipsi fără nicio pagubă, așa încât, după părerea mea, glosarul real al acestei 
ediţii însumează cel mult 1000 de intrări. Dar nu aceasta e important, ci altceva; 
luându-l ca termen de calcul, rezultă că procentul cuvintelor uzate din vocabula- 
rul Bibliei lui Șerban este de 6,6% în trei secole, ceea ce înseamnă o medie de 2% 
într-un secol. 


Să admitem totuși că statistica nu ar fi îndeajuns de convingătoare. Îngăduiţi-mi 
să prezint o dovadă „pe viu”, anume un text care este la îndemâna sau în memoria 
celor mai mulţi dintre noi, cunoscut sub genericul de Cele 9 Fericiri (apărut - să 
nu uităm! - în 1688): „Fericiţi cei săraci cu duhul, că acelora iaste împărăţia ceru- 
rilor! Fericiţi ceia ce plângu, că aceia să vor mângâia! Fericiţi cei blânzi, că aceia 
vor moşteni pământul! Fericiţi ceia ce flămânzesc şi însetoşează direptatea, că 
aceia să vor sătura! Fericiţi cei milostivi, că aceia să vor milui! Fericiţi cei curaţi 
la inemă, că ei vor vedea pre Dumnezău! Fericiţi cei de pace făcători, că aceia fii 
lui Dumnezeu să vor chema! Fericiţi cei goniți pentru direptate, că acelora iaste 
împărăţia cerurilor! Fericiţi veţi fi când vor ocări pre voi şi vă vor goni şi vor zice 
tot răul graiu asupra voastră, minţind pentru mine! Bucuraţi-vă şi vă veseliţi, că 
plata voastră multă e în ceruri” (Matei 5, 2-12). Cine, în zilele noastre, ar putea 
pretinde că nu a înţeles măcar un singur cuvânt sau o singură propoziție? 


Sunt cunoscute numeroasele şi enormele dificultăți, uneori de netrecut, pe care 
le întâmpină traducerea Bibliei. Specialiştii contemporani consideră că numai 
în textul grecesc al celor patru Evanghelii există aproximativ 700 de ambiguităţi 
gramaticale şi lexicale - fie intenţionate de autorii sacri, fie datorate copiştilor —, 
probleme care nu pot fi rezolvate decât cu ajutorul contextului.!* A apela însă la 
context înseamnă a gândi nu numai filologic, ci şi - neapărat - teologic. Cu aceste 
dificultăţi s-au confruntat, desigur, şi cărturarii lui Şerban Cantacuzino, a căror 
cultură umanistă era dublată de o solidă - dar uneori foarte subţire - pregătire 
teologică. În opera lor există biruinţe pe care traducerile moderne încă nu le-au 
înregistrat, nici în româneşte şi nici chiar în principalele limbi europene. Vă pun 
înainte, spre exemplificare, versetul 8 al capitolului 3 din Cartea Facerii, deocam- 
dată în versiunea din 1914: „Şi au auzit glasul Domnului Dumnezeu umblând 
prin Rai după amiazăzi, şi s-au ascuns Adam şi femeea lui.... Adverbul „după 
amiazăzi” — în greceşte to deilinân — e tradus în versiunea franceză Ostervald 
prin „au vent du jour”, ceea ce nu spune nimic; versiunea ecumenică, din 1975, 
preferă sintagma „au souffle du jour”, cu explicaţia - în subsol - că e vorba de 
briza care bate, în ţările calde, la apusul soarelui; versiunea oficială engleză King 
James, ediţia 1958, foloseşte expresia „in the cool of the day”, dar nici aceasta 
nu spune mare lucru, întrucât răcoare poate fi nu numai seara, ci şi dimineaţa. 
Tălmăcitorii din 1688 merg însă de-a dreptul la ţintă: „Şi auziră glasul Domnului 
Dumnezeu, umblând în grădină înde sară... Traducătorii din 1936, probabil sub 
influenţa versiunii engleze, adoptă expresia „în răcoarea serii”, ceea ce nu e deloc 
rău, numai că ei au căzut într-o capcană de care Milescu şi Grecenii au ştiut să 

se ferească. Verbul „a umbla” ca predicat poate avea drept subiect pe oricare din 
cele două substantive care îl preced, „glasul” (Domnului) sau „Domnul” (însuşi). 
Versiunea King James păstrează ambiguitatea; traducerea ecumenică sugerează 
că Domnul este cel ce „se plimba” prin paradis, dar Galaction şi Radu nu vor să 
lase nicio îndoială asupra acestui fapt: „Iar când au auzit glasul Domnului Dum- 
nezeu, care umbla prin rai în răcoarea serii.... Această formulare s-a păstrat până 
în zilele noastre; mai mult, spre o mai mare certitudine, pronumele relativ „Care” 
(desemnându-l pe Domnul Dumnezeu) e majusculat. Cum procedează tălmă- 
citorii din 1688? Păstrând verbul în gerunziu (iar nu activându-l, cum au făcut 
modernii noştri) şi separându-l prin virgulă de imediata vecinătate a dublului 
substantiv „Domnul Dumnezeu” care îl precede, ei aşază predicatul în relație cu 
substantivul „glasul”, care devine astfel subiect. Cu alte cuvinte, nu Domnul este 
cel ce umblă prin grădină „înde sară”, ci glasul Său. Aceasta înseamnă însă a gândi 
teologic; după cădere, primii oameni nu mai au şansa de a-L percepe pe Dumne- 
zeu decât indirect şi parțial, prin simţul auzului; vântul serii - sugerat de verbul 
„umblând” - e vehiculul material prin care Dumnezeu se face sensibil. Tot în 
felul acesta i se va descoperi profetului Ilie: prin „adiere de vânt lin” (în versiunea 
1688: „glas de abur subţire”) (III Regi 19, 12). E probabil ca o viitoare versiune 
îmbunătățită a acestui text să-l formuleze: „glasul Domnului Dumnezeu purtân- 
du-se prin rai în boarea amurgului”, dar aceasta, cu certitudine, nu în spiritul 
versiunilor noastre curente, ci în acela al tălmăcitorilor din 1688. 


Unii dintre contemporanii noştri se grăbesc să-i învinuiască pe cei vechi că tradu- 
ceau literal, cuvânt cu cuvânt, aproape mecanic, de unde şi obscuritatea multora 
din textele lor. Nu întotdeauna este adevărat. În I loan 3, 17, de pildă, se vorbeşte 
despre omul bogat care rămâne nesimțţitor față de nevoile altuia. Tradusă literal, 
această nesimţire este exprimată prin sintagma „a-şi închide splaghnele” (folo- 
sesc anume, deocamdată, neologismul). Grecescul splăghnon înseamnă „mărun- 
taie”, „viscere”. Termenul este folosit şi în anatomia topografică spre a desemna, 
laolaltă, organele din cavitățile abdominală și toracică). În limbajul curent, prin 
„măruntaie” se înţeleg în special stomacul şi intestinele. Unele versiuni franceze 
traduc literal: „fermer ses entrailles”; versiunea King James, la fel: „to shut up 
his bowels”; evident efectul poate fi catastrofal. Ca să evite impasul, traducerea 
ecumenică recurge la ceea ce, mai nou, se cheamă „echivalența dinamică”: „se 
fermer à toute compassion”. Ce fac cărturarii lui Şerban? Ei nu se împiedică de 
literalitatea cuvântului splaghna, ci aleg din el numai organul de trebuință şi care, 
de fapt, întrupează metafora: inima. Aşadar, nu „a-şi închide măruntaiele”,, ci 
„a-şi închide inima”. Şi acum, textul: „Iară carele ar avea avuţia lumii și va vedea 
pre fratele lui lipsit şi-ş va închide inima lui de către el... Ce comentariu s-ar mai 
putea face? E o biruinţă pe care au preluat-o toate ediţiile următoare, până în 
zilele noastre. 


Uneori tălmăcitorii recurg la sinonimie, dar o fac în virtutea unor cerinţe ale mu- 
zicalităţii liturgice. Prin cult, textele biblice sunt mai mult ascultate decât citite, 
iar limba cultului este mult mai conservatoare decât cea literară sau vorbită. În 
finalul Psalmului 23, cuvântul grecesc doxa se repetă de cinci ori. Biblia lui Șerban 

îl traduce de patru ori prin „mărire” şi o dată prin „slavă”. Să ascultăm textul: „Ri- 
dicaţi porţile, boiari, ale voastre şi vă rădicaţi porţi veacinice, şi va intra împăratul 
mărirei. Cine e acesta, Împăratul mărirei? Domnul tare şi puternic Domnul tare 
e în războiu. Rădicaţi porţile, boiari, ale voastre să vă rădicaţi porţi veacinice, şi 
va intra împăratul mărirei. Cine iaşte acesta, Împăratul mărirei? Domnul puterii: 
Acesta e împăratul slavei” (Psalmul 23, 7-10). Nu vom nega intenţia cărturarilor 
de a impune în limbă o mai mare pondere a cuvintelor de origine latină (fapt pe 
care îl remarcă şi profesorul Chiţimia). Dar de ce cuvântul slav este aşezat tocmai 
la urmă? În Biblia din 1688, Psaltirea este împărţită în catisme (grupe de psalmi 
care se citesc, ciclic, la slujbele din biserică). Potrivit tipicului, finalul fiecărei ca- 
tisme este marcat prin închinarea citeţului, cu formula sacrosanctă: „Slavă Tată- 
lui şi Fiului şi Sfântului Duh.... Or, Psalmul 23 este sfârşitul catismei a 3-a. Aşadar, 
traducând, tălmăcitorul avea în auz rostirea rituală, căreia i se acordă un accent 
special prin învecinarea ultimului cuvânt al psalmului cu primul cuvânt al închi- 
nării: „Cine iaşte acesta, Împăratul mărirei? Domnul puterii: Acesta e împăratul 
slavei”, „Slavă Tatălui şi Fiului... După Biblia lui Șerban, numai diortositorii din 
1914 (toţi arhierei) au mai ţinut seama de eufonia liturgică a textelor biblice. 


Alteori simţul muzical al tălmăcitorilor angajează probleme de fond. E destul 
de cunoscut preludiul celebrului capitol 13 din Epistola I-a către Corinteni., În 
versiunile curente îl citim astfel: „De aș grăi în limbile oamenilor și ale îngerilor, 
iar dragoste nu am, Jăcutu-m-am aramă sunătoare şi chimval răsunător”. Opoziția 
dintre cele două ipostaze este, desigur, evidentă, dar nu şi foarte puternică, întru- 
cât „aramă sunătoare” poate fi o metaforă pentru „trâmbiță”, iar „chimval” de- 
semnează de-a dreptul un instrument muzical. Tălmăcitorii din 1688 apasă greu 
pe final: „De voi grăi cu limbile oamenilor și cu ale îngerilor, şi dragoste nu am, 
făcutu-m-am aramă răsunând au tâmpănă băcăind”. Verbul „a băcăi” — desigur, 
onomatopeic — (care însă lipseşte din glosar) vrea să sugereze zgomotul haotic, 
asurzitor, făcut de cineva care bate într-o tinichea („tâmpănă” = „timpan”), aşa 
cum fac uneori copiii răi. El îl traduce pe grecescul alalăzo care înseamnă, într-ade- 
văr, „a răsuna” (un instrument muzical), dar al cărui înţeles primar este acela de 
„a striga tare”, „a răcni” (pornind la atac = haiducescul nostru „alelei”), „a scoate 
urlete din gâtlej. Să mai observăm că nu se spune „aramă... și tâmpănă..., ci — 
mult mai aproape de original — „aramă răsunând au (sau) tâmpănă băcăind”; aşa- 
dar, al doilea termen nu are rolul de a-l alterna pe cel dintâi, ci de a-l întări prin 
hiperbolizare. Putem vedea aici nu numai radicalizarea opoziţiei, dar şi o notă de 
sarcasm la adresa golului lăuntric al celui lipsit de virtutea iubirii. 


Să mai pomenesc de armoniile cultivate pentru ele însele, în versuri şi versete din 
Cântarea Cântărilor? „Şi mirosul mirurilor tale, mai mult decât toate miroasele” 
(1, 2); „căci capul mieu se umplu de rouă şi părul mieu, de răurări de noapte” (5, 
2). Aş putea să citez îndelung dacă nu mi-ar fi gândul să fac un ultim popas în 
ceea ce spuneam că reprezintă unitatea indisolubilă a limbii teologice și literare 
din Biblia lui Şerban. 


Capitolele 6 şi 7 din Cartea Facerii sunt consacrate potopului. Evenimentul cen- 
tral îl constituie construirea și rolul ambarcaţiei cunoscute îndeobşte sub numele 

de „corabia lui Noe”. Septuaginta desemnează această ambarcaţie prin termenul 
kivotós, care înseamnă „sicriu', „coşciug”, ladă de lemn acoperită cu capac. Nimic 
n-ar fi fost mai la îndemâna tălmăcitorilor din 1688 decât să-l traducă prin „cora- 
bie”, aşa cum au făcut-o cei de mai târziu. Ei însă iau în seamă intenţia autorului 
sacru, că adică nu e vorba de o navă obișnuită, cu punte dreaptă, ci de una total 
deosebită, cu pereți înalți şi acoperiş în două clinuri. Ei se hotărăsc astfel pentru 
o altă echivalență verbală, dar - şi aici e miezul problemei - pentru unul şi acelaşi 
termen grecesc ei folosesc nu unul, ci două cuvinte: românescul „sicriu” şi neo- 
logismul „chivot”. Aceasta însă nu se face la întâmplare, nici din greşeală şi nici 
măcar de dragul unei variaţii lexicale, ci în funcţie de contextul gândirii teologice. 
Atâta vreme cât Noe primește instrucțiuni asupra construirii vasului, acesta este 
desemnat prin „sicriu”; accentul cade nu pe sensul denotativ al cuvântului — cel 
din intenţia lui Dumnezeu -, ci pe sensul său conotativ - rezonanța pe care o 
are el în conștiința lui Noe. În condiţiile unui cataclism de proporţiile potopului, 
nava ar putea să devină un uriaș sicriu care-i poartă pe cei ce au murit de foame 
sau devoraţi între ei. De îndată însă ce Noe ia cunoştinţă de rolul salvator al navei, 
aceasta începe să fie numită „chivot'. Prin transferul lexical se operează, de fapt, 
transferul în simbol. Cuvântul „sicriu” (purtător de moarte) este înlocuit prin 
opusul său, „chivot” (purtător de viaţă), cu trimitere la chivotul legământului din 
vremea lui Moise, la nava mântuitoare a Bisericii, la chivotul în care se păstrează 
Sfintele Taine. Gândire teologică de cea mai rafinată nuanţă. 


Dar literatura? Să ascultăm un extras din capitolul 7 şi să ne îndulcim de frumu- 
seţea limbii române de la sfârşitul secolului al 17-lea, urmărind vigoarea sub- 
stantivelor, dinamica verbelor, plasticitatea adjectivelor şi adverbelor, alternanța 
timpurilor narative, ritmul și muzicalitatea frazei: „Şi zise Domnul Dumnezeu 
către Noe: Intră tu şi toată casa ta în chivot, pentru că pre tine te-am văzut dirept 
înaintea Mea întru neamul acesta. Şi den dobitoacele ceale curate adu înlăuntru 
cătră tine, câte şapte, câte şapte, parte bărbătească şi parte fămeiască, iară den do- 
bitoacele ceale ce nu-s curate, câte doao, câte doao, bărbat și fămeaie /.../ Şi făcu 
Noe toate câte-i poruncii lui Domnul Dumnezău. /.../ Întru ani 6 sute şi 1 în viaţa 
lui Noe într-o doao lună, în 21 ale lunii într-această zi să desfăcură toate izvoarăle 
fără-fundului şi jghiaburile ceriului s-au deschis. Și fu ploaie pre pământ 40 de 
zile şi 40 de nopți. /.../ Şi să întăriia apa şi să înmulţia foarte pre pământ, şi plutea 
chivotul deasupra apei. Iară apa să întăriia foarte-foarte pre pământ, şi acoperi 
toți munții cei nalți, care era supt ceriu. /.../ Şi muri tot trupul ce să mișca pre pă- 
mânt, al păsărilor şi al dobitoacelor, şi al hiarălor, şi tot târâtoriul ce să mișca pre 
pământ. Şi tot omul, şi toate câte au suflare de viaţă... Și să stinse toată rădicarea 
carea era asupra feaţii a tot pământul, den om până în dobitoc, şi târâtoarele, şi 
păsările ceriului de pre pământ să stinseră. Şi rămase singur Noe şi cei ce era cu 
dânsid în chivot” (Facerea, 7, 1-24). Asemenea virtuţi de stil nu le vom mai întâl- 
ni decât peste două secole, în tabloul viu al bătăliei de la Rovine, din Scrisoarea a 
III-a; şi nu e deloc exagerat să credem că vasta sinteză de limbă literară a Bibliei 
lui Şerban este aluatul în care s-a dospit şi din care a crescut pâinea cea de astăzi 
şi de totdeauna, Eminescu. 

De câte ori m-am referit la cărturarii din a căror pană s-a ivit Biblia de la București 
i-am numit, într-adins, tălmăcitori, nu traducători. A tălmăci e mai mult decât a 
traduce (adică a transpune un text dintr-o limbă în alta); înseamnă - după Dicţi- 
onar — a interpreta, a tâlcui, a explica, a lămuri, a dezlega, a desluşi, a ghici o pro- 
blemă sau o întrebare. Le spunem astfel nu pentru că așa s-au numit ei, ci pentru 
că o merită. Opera lor stă mărturie. Alegând cuvintele, gândul lor a iscodit veşnic 
pe dedesubt, să se lovească cu gândul celui ce a scris întâi; potrivindu-le, grija lor 
a fost la cei ce le vor citi. Nu întotdeauna şi peste tot au izbutit, dar biruinţele lor, 
iată, străbat veacurile unei culturi care le datorează enorm. 


Întreaga noastră recunoştinţă față de voievodul Şerban Cantacuzino, patronul 
şi chivernisitorul acestei uriaşe opere, ca şi față de marele şi sfântul Constantin 
Brâncoveanu, urmașul şi continuatorul său; întreaga noastră venerație pentru 
Dositei al Ierusalimului şi Teodosie al Ungrovlahiei, cei ce au binecuvântat-o; 
toată admiraţia noastră pentru Constantin Stolnicul Cantacuzino, care va fi avut 
adevărata inițiativă; întreaga noastră cinstire lui Mitrofan, episcopul tipograf şi 
cărturar! Dacă însă trebuie să aducem astăzi cuiva un omagiu profund şi cu- 
prinzător, acesta trebuie aşternut, întru amintire, la picioarele celor ce ne-au tăl- 
măcit Scripturile, pentru întâia oară şi pentru totdeauna, în limba părinţilor şi 
a urmaşilor noştri. lar omagiul nostru este cu atât mai emoționant, cu cât nici 
măcar nu le ştim, tuturor, numele; şi nici numărul. Încercăm să-i descoperim pe 
cei necunoscuţi, ne străduim - noi — să-i reabilităm pe cei năpăstuiți; care mai 
de care - filologi, critici, istorici literari sau simpli scriitori - emitem ipoteze, 
deschidem controverse, stârnim pasiuni, încrucişăm spade numai ca să ştim, de 
pildă, dacă Spătarul Nicolae Milescu a avut sau nu o contribuţie în făurirea aces- 
tei opere — şi dacă da, de ce numele său nu este scris în carte, de ce a fost omis de 
fraţii Greceanu, de ce l-a ignorat voievodul Şerban, de ce nu l-a repus în circulație 
prietenul Constantin Brâncoveanu, de ce el nu a protestat, de ce nu i se face odată 
dreptate..., ca să nu mai vorbim de acei „oameni ai locului” — câţi vor fi fost —, căr- 
turarii pe ale căror pagini au lucrat, în final, Grecenii. Toate acestea sunt bune şi 
folositoare; o cultură este obligată să-şi consolideze conștiința de sine prin lumi- 
narea unghiurilor ei obscure. Dar, privind lucrurile pe dinlăuntru şi de departe, 
e probabil că Spătarul ar zâmbi cu îngăduinţă. Noi îi judecăm pe cei vechi prin 
optica noastră de oameni ai secolului 20, cu aplombul celui ce iscăleşte o carte cu 
gândul la originalitate, priorităţi, drepturi de autor, ediții de lux şi tiraje de masă, 
publicitate, glorie, asigurarea posterităţii... Orgoliile noastre însă nu erau şi ale 
lor. Dacă chiar în vremea noastră se afirmă că principala însuşire morală a tradu- 
cătorului biblic trebuie să fie umilința, bătrânii noştri de demult o aveau în sânge. 
Când se hotărau să-şi pună numele pe o carte, ei o făceau nu pentru a-şi revendi- 
ca merite, ci pentru a-şi asuma responsabilități „Eu voi da seama de ale mele câte 
scriu”, exclama, îngrijorat, cronicarul Miron Costin. Iertarea pe care tipografii 
obișnuiau s-o ceară cititorului nu era o simplă formulă ceremonială, ci un act de 
smerenie sinceră. Însuşi Şerban Cantacuzino, poate singurul îndreptăţit la orgo- 
liu, ca principe ce se afla, îşi prezintă opera nu ca pe o premieră, ci cu conștiința 
că absenţa ei însemnase o rămânere în urmă, că ea este menită să umple un gol. 
Cu atât mai smerit era cărturarul pe care îl omagiem astăzi, omul datoriei, rob al 

gândului muncitor, singuraticul nopţii de taină, frământat de neliniști şi îndoieli, 
înfricoşat că stă față-n faţă cu graiul însuși al lui Dumnezeu, de a cărui dreaptă 
tălmăcire va trebui să dea seama la Judecata de Apoi. „Unde voi găsi cuvântul ce 
exprimă adevărul?” va striga, din adâncul disperării, Eminescu. Este, desigur, şi 
strigătul şerbului lui Șerban, chinuitul slovei nesupuse, cel ce caută zadarnic cu- 
vântul adevărului şi care, în cele din urmă, ostenit, desnădăjduit, aproape învins, 
se ridică de sub opaiţ, se duce la fereastră, își lipeşte fruntea de geam şi aşteaptă 
să-i vină cuvântul pe o rază de lună... el, ştiutul sau neştiutul de astăzi, în veci 
pomenitul de graiuri îngereşti. Deschidem cartea şi nu-l aflăm în carte, închidem 
cartea şi el se află într-însa. 


Cartea lui, în socotinţele noastre, se mai cheamă şi monument. 


Da, dar nu prin colosala imobilitate a unui sfinx, ci întru monumentalitatea Mun- 
telui Sinai”. 


NOTE 


1 


Cf. Eugene A. Nida, Comment traduire la Bible, ecl. Alliance biblique universelle, 1987. 
2 Prefaţă la Biblia de Sibiu, 1858. 


* Virgil Cândea, Paradisul şi grădina în „Revista de istorie şi teorie literară” nr. 3-4, 1987, 
p. 20-30. 


+ A fost iniţiată în 1895 de către mitropolitul Iosif Gheorghian. La revizuirea ei au lucrat, în 
comisii succesive, 16 arhierei, episcopi şi mitropoliți. 


> Acesta nu făcuse parte din nicio comisie de revizuire. 


* Traducere de Gala Galaction, Vasile, Radu şi Nicodim Munteanu. 


7 Apărută în Editura Fundațiilor Regale. 


% Revizuire făcută de preotul Ioan Gagiu, profesorul Teodor M. Popescu şi profesorul Dumi- 
tru Radu. 


” Revizuiri operate de preotul Ioan Gagiu. 


19 De către preotul prof. Constantin Corniţescu, preotul loan Muncea, preotul prof. Nicolae 
Petrescu şi preotul prof. Dumitru Radu. 


“ În prefața la Noul Testament de la Bălgrad, 1648. 
12 În aceeaşi prefață citată mai sus. 


3 I, Chiţimia, Un monument de valoare literară perenă: „Biblia lui Șerban Cantacuzino” 
(1688), în ediţia jubiliară din 1988, p. 931. 


11 Charles T. Taber et Eugene A. Nida, La traduction: Théorie et méthode, Londra, 1971, p. 6. 


15 Comunicare prezentată la Institutul Teologic din Bucureşti, în ziua de 17 noiembrie 1988, 
în cadrul Simpozionului dedicat aniversării a 300 de ani de la apariția Bibliei de la București. 


Apărută parțial în „Revista de istorie şi teorie literară”, 3-4, 1988; text integral în „Biserica 


y» 


Ortodoxă Română, 11-12, 1988. Reluată, cu unele adaptări, ca Prelegere Festivă în Aula Du- 
mitru Stăniloae a Facultăţii de Teologie din Alba Iulia, la 20 octombrie 2008. 

Vasile LIMBAJUL POLITIC: 
CUJBA REALITAŢI ŞI PROBLEME 


Incontestabil, imaginea omului politic contemporan, inclu- 
siv cea a omului politic autohton, in statu nascendi, poate fi 
definită nu numai în termenii competenţei (după formula 
celor trei de „c”: competenţa profesională, competența po- 
litică şi competența morală), ci şi în ai limbajului politic. 
Rostirea şi rostul cuvântului îl determină pe omul politic 
să exprime idei şi sentimente, să le comunice, începând, în 
aşa fel, să trăiască şi să acționeze într-un univers de limbaj, 
de semnificaţie. 


Limbajul politic poate fi evaluat pe două dimensiuni: nu- 
mărul de cuvinte „stocate” în mintea vorbitorului și modul 
de utilizare a lor. În ceea ce priveşte prima dimensiune — 
vocabularul politic —, este de la sine înţeles că acesta con- 
stituie un factor esenţial în sporirea capacităţii de emitere 
şi transmitere a unui mesaj. În acest sens, elocvent este 
exemplul lui Charles de Gaulle care cunoştea mai mult de 
500 de cuvinte de bază (din cele peste 1000 de cuvinte-che- 
ie utilizate în politică) — un lexicon cu care, de altminteri, 
stabilise un record mondial pentru politicienii secolului. 
Ne întrebăm: cine dintre politicienii noştri de astăzi stă- 
pâneşte un asemenea vocabular? Sau cine dintre politici- 
enii moldoveni care se respectă nu şi-ar dori o asemenea 
performanţă?! Ceea ce putem afirma clare et evidenter este 
că învățarea şi îmbogățirea vocabularului politic? trebuie să 
constituie unul dintre obiectivele lor primare. Apare însă 
întrebarea: în ce limbaj gândesc oamenii politici autoh- 
toni? Și de ce unii politicieni, deşi inteligenţi şi cu o gândi- 
re „sănătoasă, eșuează la exprimare? Cuvintele le stau pe 
vârful limbii, dar... De ce le este atât de greu să-și „traducă” 
gândurile în limba română? Prin urmare, a fi competent în 
utilizarea limbajului politic înseamnă, mai întâi, cunoaşte- 
rea vocabularului politic. 


A doua dimensiune vizează calitatea punerii în valoare a 
limbajului politic. Asupra acestui aspect vom stărui mai 
pe îndelete. 

Englezul M. Oakeshott observa că politica a fost întotdeauna o discuţie pe trei 
sferturi şi neputinţa de a utiliza vocabularul necesar este un serios handicap al 
celui care doreşte să participe la această activitate, ca amator sau ca profesionist. 
Comunicarea politică eficientă presupune, în primul rând, cunoaşterea valorilor 
pe care le pot căpăta cuvintele, înțelegerea jocului subtil de fluiditate a sensurilor, 
condiție fără de care nu se poate avansa suficient pe calea raţionării: orală sau 
scrisă. 


Spre ilustrare, vom urmări utilizarea în varii contexte a cuvântului elită. Grosso 
modo acest lexem desemnează un grup minoritar de oameni, care se distinge de 
masa propriu-zisă graţie unor „indici maximi de capacitate” (V. Pareto). 


În actele de limbaj politic cuvântul elită este folosit cel mai adesea pentru a pune 
în evidenţă deosebirile dintre oameni privind gradul de inteligență, de capacita- 
te, merit, statut individual etc. În acest scop mai pot fi utilizate şi alte cuvinte şi 
sintagme, ale căror sensuri păstrează nuanțele semantice principale ale lexemului 
dat. 


Clasă conducătoare este poate cel mai familiar sinonim pentru elită. Sensul acestei 
îmbinări conține ambele caracteristici ale fenomenului semnalat, elita, şi anume 
numărul restrâns de indivizi care o compun şi ideea de a fi ales (prin selecţie na- 
turală şi, de ce nu, la urnele de vot), pentru a distinge minoritatea de majoritate. 
Totodată, clasa conducătoare mai are şi alte particularități: conştiinţa de grup şi 
coeziunea internă. Prima caracteristică denotă conştientizarea de către membrii 
clasei conducătoare a poziţiei lor în societate şi deosebirea acesteia de cea a altor 
membri ai societăţii, în schimb a doua caracteristică se întemeiază pe un calcul 
simplu, dar notabil: deținerea puterii şi exercitarea ei. 


Termenul clasă politică, deşi sinonim cu cel precedent, comportă o semnificație 
mai largă şi vizează un grup social mai mare şi mai variat. Sub incidenţa clasei 
politice cad nu numai agenții cu funcții de conducere, ci şi acei care aspiră să 
ajungă la putere sau încearcă să influențeze luarea deciziilor politice. Prin ur- 
mare, clasa politică nu poate fi individualizată decât prin raportarea ei la actul 
puterii, exercitarea conducerii şi a funcţiilor politice. 


Pentru cuvântul aristocrație evidenţiem, pe de o parte, sensul etimologic „cei 
mai buni”, În acest context, conducerea exercitată de către cei talentaţi şi com- 
petenţi trebuie să devină modalitatea cea mai eficientă de guvernare. Cu re- 
gret, chiar şi în societatea liberală contemporană această cerinţă ţine, în multe 
privinţe, încă de domeniul dezirabilului. Pe de altă parte, acest termen are şi o 
accepţie istorică, conform căreia cel mai important criteriu de deosebire între 
grupul minoritar şi mase este originea. Membrii aristocrației sunt selectaţi, în 
primul rând, pe baza unei reguli ereditare. În acest context nu putem să nu 
reiterăm ideea lansată de V. Pareto, precum că istoria este şi cronologia diferi- 
tor aristocrații sau că istoria este un cimitir de aristocrații. Iată de ce, dat fiind 
faptul că este mai uzuală, vom interpreta cuvântul aristocrație, în primul rând, 
din punct de vedere istoric. 

Şi în cazul cuvântului oligarhie remarcăm sensul etimologic: conducerea celor 
puţini, recrutaţi, de regulă, în funcţie de avere, de poziţia socială sau militară. 
Dar ceea ce deosebeşte oligarhia de celelalte grupuri amintite este exercitarea 
puterii, în diferite perioade de timp, în interese proprii. De aici şi conotaţia 
negativă, dovedită summum de sociologul italian R. Michels în cercetările 
sale. 


Concluzia ce transpare din cele afirmate este că respectivele cuvinte din seria 
sinonimică a lexemului elită completează sfera semantică a acestuia, adăugând, 
de obicei, anumite valenţe semantice specifice. Utilizând sinonimele ce exprimă 
sensul elitei, omul politic asociază şi, în acelaşi timp, disociază cuvintele. Prin 
asociere, se creează o imagine de ansamblu a limbajului politic, iar prin disociere, 
se obțin elementele particulare ale limbajului. 


Pentru a beneficia de virtualităţile limbajului politic, fără a cădea victime ale cap- 
canelor pe care el ni le poate întinde, considerăm că este oportun: 


- să se apeleze la operaţiile logice, inclusiv la definire. Or, forța definirii este clari- 
tatea, iar definiţia clară este principiul raţionării corecte. Astfel, cuvântul utilizat 
poate figura ca simbol ce exprimă conţinutul mental; 


- să se recurgă la o distribuţie echipolentă a cuvintelor în dependenţă de valen- 
tele lor semantice. Un cuvânt, de exemplu, poate fi adecvat în mai multe contexte 
sau doar în unele. Exempli gratia, este greşit să înlocuim elita cu clasa conducă- 
toare fără a ţine cont de caracteristicile corelate - conştiinţa de grup, coeziune şi 
putere. Utilizăm, de exemplu, oligarhia numai atunci când vrem să accentuăm 
conotaţia negativă. 


Mai mult, trebuie avută în vedere şi capacitatea de substituire reciprocă a cu- 
vintelor sinonime. Astfel, unităţile elită, clasă conducătoare şi clasă politică pot 
manifesta o forță de substituire mai mare, în timp ce aristocrație şi oligarhie - una 
mai mică. 

Limbajul politic este într-un mod sau altul o lume a omului politic. O lume în 
care el trebuie să fie un adevărat purtător de mesaj şi neostenit lucrător. Întrucât 
în domeniul limbajului politic - parlamentarii, miniștrii, diplomaţii, liderii de 
partid etc. — mai au unele limite, care nu înseamnă decât „limitele propriei lumi” 
(L. Wittgestein), nu le rămâne decât să le depăşească, prestând în consecință un 
discurs politic elevat, omnipotent şi adecvat realităților pe care le vizează. 


NOTE 


! O eventuală judecată lingvistică a oamenilor politici moldoveni ar putea fi următoarea: 
numai unii ştiu să utilizeze limbajul politic ireproşabil; alţii ştiu să utilizeze limbajul politic 
irecuzabil; mulți utilizează limbajul politic iremisibil. 

2 Vocabularul de referință al omului politic ţine explicit de: geneza şi evoluția fenomenului 
politic; caracterul şi conţinutul puterii politice; funcționarea şi dezvoltarea procesului politic; 
sistemul relaţiilor internaţionale. 

Mihai Ştefan „NOROC”-UL ŞI ROCK-UL: 
POIATĂ SPRE LIVERPOOL PRIN... ROMA 


În 1966, când stăteam la îndoială 
şi mă întrebam ce fel de ansamblu să fac, 
anume Marino Marini m-a convins... 


Această destăinuire a lui Mihai Dolgan ne obligă să răs- 
pundem la o întrebare pe care îşi vor pune-o mulți dintre 
cititorii acestor rânduri, chiar şi cei care își mai amintesc 
șlagărul „Marina, dar care puţin probabil să-l identifice cu 
numele celui care l-a lansat - Marino Marini. Așadar, cine 
este acest Marino Marini, de ce s-a învrednicit să fie amin- 
tit de Mihai Dolgan şi cum a reușit să-i spulbere acestuia 
îndoielile, determinându-l în cele din urmă să organizeze 
anume „Noroc”-ul de care am avut... noroc? 


În pofida faptului că a avut un contemporan celebru cu 
acelaşi nume - sculptorul Marino Marini (1901-1980) — 
personajul nostru nu şi-a ales un pseudonim şi nu s-a lăsat 
intimidat de faptul că ar putea fi confundat cu compatrio- 
tul său. El şi-a gestionat cariera muzicală cu perseverenţă şi 
inventivitate, reuşind să se facă remarcat şi apreciat pe toate 
continentele (mai puţin în Australia). 


Pe cât de diferite sunt biografiile lui Dolgan şi Marini, pe 
atât de asemănătoare sunt destinele lor artistice. În timp ce 
Dolgan îşi petrece copilăria departe de casă, într-un mediu 
auster şi absolut nefavorabil predilecţiilor artistice (fiind 
deportat împreună cu părinţii în sătucul Onohoi din Baş- 
chiria), ca mai apoi să abandoneze şcoala muzicală „Şte- 
fan Neaga’, având, aşadar, doar „studii medii neterminate”, 
Marino Marini creşte într-o familie de muzicieni, studiază 
pianul, vioara şi compoziţia la conservatorul „Rossini” din 
Bologna. 


Fragment din cartea „Noroc”-ul şi Rock-ul, aflată în curs de apari- 
ție la Editura ARC. 


DIALOGUL ARTELOR 169 


Nu cunoaştem cir- 
cumstanțele care 
l-au determinat pe 
Marino Marini să 
renunţe la un viitor 
relativ comod şi pre- 
vizibil pe care i l-ar 

fi asigurat mediul 
muzicii academice 
în favoarea muzi- 
cii de divertisment, 
mereu schimbătoa- 
re, mereu tributară 
stihiei gustului co- 
mun şi capriciilor 
pieţei showbiz-ului. | 
Ceea ce putem afir- 
ma cu certitudine este că în 1947, după demobilizare, obţine un contract cu mu- 
sic-holl-ul „Metropolitan” din Napoli, unde este angajat în calitate de director 
artistic. Doi ani mai târziu traversează oceanul cu nava poloneză „Sobieski” şi 
ajunge în SUA, unde se întâlneşte cu Dizzy Gillespie, Stan Kenton şi Charley 
Ventura. În Greenwich Village face cunoştinţă cu stilul be-bop, apărut cu câţiva 
ani mai devreme datorită, în primul rând, pianistului Thelonius Monk, saxofo- 
nistului Charlie Bird Parker şi trompetistului Dizzy Gillespie, de care am amintit 
deja. Acest stil a însemnat o schimbare radicală în jazz: din muzică dancing acesta 
a devenit o artă intelectuală de prim rang, fără concesii făcute marelui public. Ei 
au fost urmaţi de numeroşi muzicieni din orchestrele de jazz, care au decis să 
evadeze din cadrul conservator al orchestrei, să se detaşeze de stilul swing şi, re- 
uniți în grupuri mici, să lase frâu liber improvizaţiei şi virtuozităţii, descoperind 
posibilități surprinzătoare de a-şi manifesta temperamentul şi personalitatea mu- 
zicală. Stilul be-bop marchează o evoluţie importantă, axată pe abilitatea tehnică 
a interpreţilor şi pe complexitatea ritmică şi armonică, trezind interesul pentru 
jazz nu numai în muzica de divertisment, ci şi în muzica academică. 


Mihai Dolgan la început de carieră 


Marino Marini este bulversat de jazz-ul ascultat pe viu, în interpretarea unor 
monştri sacri, a unor muzicieni deveniți clasici la treizeci de ani (Dizzy Ghillespie 
s-a născut în 1917). Formula ritmică sugerată de be-bop îl va marca pentru tot- 
deauna pe Marino Marini, schimbându-i iremediabil sensibilitatea, stilul muzical 
şi modul de viaţă. 


Spre deosebire de Marini, care are norocul să comunice direct cu muzicieni de 
prim-rang, să se afle în epicentrul unor răsturnări valorice şi stilistice, să trăiască 
experiența unor conexiuni emoţionale miraculoase în timpul jam ssesion-uri- 
lor (execuţie improvizată în comun a unor muzicieni care, în mod obişnuit, nu 
lucrează împreună şi care cântă de plăcere), Mihai Dolgan descoperă jazz-ul în- 
tr-o periferie a periferiei - în garnizoana trupelor de interne din Kiev. Unora li 

s-ar părea cu totul hazardată tentativa de a compara jazz-ul pe care l-a cunoscut 
Marini în Statele Unite cu ceea ce credeau că este jazz camarazii „de arme” ai lui 
Dolgan. Mă grăbesc să le spulber suspiciunile. Nu este neapărat să cunoşti istoria 
jazz-ului ca să te molipseşti de el. Codul de acces în universul acestei muzici este 
extrem de simplu pentru cei care îl îndrăgesc şi absolut inaccesibil pentru cei care 
nu au vocaţia imprevizibilului sau nu simt necesitatea unei noi experienţe muzi- 
cale. Am putea afirma că jazz-ul are mai multe coduri de acces (sau, dacă vreți, 
„moduluri de cuplare”). Pentru unii poate fi ritmul sincopat, pentru alții - sono- 
ritatea nefiltrată a instrumentelor (asemeni vocii omeneşti neprelucrate estetic), 
iar pentru o a treia categorie (probabil, cea mai numeroasă) ar putea fi improvi- 
zaţia, faptul că piesa ascultată este de fiecare dată alta. M. Dolgan a găsit şi altele: 
„altă dinamică, altă armonie... alt model, altfel de gândire” şi mai ales faptul că 
„în faţa acestei muzici nu rezistă niciun fel de reguli, niciun fel de standarde”. Cât 
de aproape sunt aceste confesiuni de afirmaţia celebrului Andre Hodeir „...0 artă 
deschisă tuturor evoluţiilor”! 


Efectele acestui impact ar fi fost altfel sesizate dacă Mihai Dolgan ar fi realizat 
proiectul său inițial şi ar fi întemeiat formaţia de jazz la care visase, dar cariera 
lui muzicală a luat o altă turnură. Impresia produsă de muzica jazz a fost năuci- 
toare şi pentru Dolgan, şi pentru Marini, dar nici unul, nici celălalt nu a prac- 
ticat jazz-ul propriu-zis. S-ar părea deci că nu există vreun temei rezonabil de a 
invoca aici acest gen de muzică (în cazul în care am afirma că s-au produs nişte 
influenţe directe), dar dacă ne referim la influenţele indirecte, putem considera 
că impactul a fost decisiv. Îndeosebi datorită unui paradox (la prima vedere): 
în muzica de jazz, tânărul Mihai Dolgan a descoperit ceea ce ştia din copilă- 
rie - improvizaţia. De fapt, a redescoperit-o, deoarece o cunoştea de la lăutarii 
din părțile Sângereilor. Ca şi primii jazzmani din New Orleans, aceştia cântau 
fără note, pentru că nici nu le cunoşteau, iar melodiile pe care le interpretau 
erau „înflorite” la fiecare petrecere, fie că publicul merita să fie „respectat” şi i 
se ofereau niște surprize care să demonstreze că în fața lor evoluează o echipă 
aleasă, fie că lăutarii se mai plictiseau uneori de repertoriul lor şi îl împrospătau 
cu variații ale melodiei, ritmului, măsurii, armoniei, tonalității sau cu pasaje 
improvizate, care erau menite să-i învioreze ba pe muzicanți, ba pe musafirii 
veniţi la petrecere. 


Fireşte, Dolgan s-a dovedit a fi suficient de inteligent şi de talentat pentru a-şi da 
seama că în jazz-ul modern improvizaţiile sunt generate de alte mobiluri interi- 
oare decât la lăutarii moldoveni, că fenomenul jazz-ului îi oferă şansa unui salt 
profesional care, pe de o parte, îi va deschide orizonturi noi, iar pe de alta, îl va 
obliga să descopere şi să valorifice resurse interioare, de existența cărora nici nu 
bănuise. Iată de ce nu l-ar mai fi satisfăcut definiția verbului „a improviza” pro- 
pusă de dicționar („a compune în grabă, pe nepregătite un discurs, o poezie, un 
cântec cu caracter ocazional; a înjgheba, a face ceva la repezeală, din ce se găseşte 
la îndemână”). I-ar fi părut primitivă chiar şi definiția unui specialist în materie, 
cum este Mihai Berindei („crearea spontană, pe o temă şi o structură armonică 
dată, de variaţii originale”?). 

De regulă, improvizaţia se bazează pe o 
temă variată. Conform lui Andre Hodeir, 
muzicienii de jazz ornamentează o suită 
de chorus-uri (refrenuri) care constituie 
corpul bucății, cu o introducere, câteo- 
dată cu o coda și uneori cu unul sau mai 
multe interludii. Tema variată păstrează 
elemente din tema principală, însă se 
poate ajunge la coordonate necunoscute 
care îndepărtează în mod voit melodia de 
tema expusă inițial...î. Inevitabile în al- 
cătuirea discursului muzical improvizat 
sunt intervalele și ritmul, cele două ele- 
mente de bază ale melodiei, care susțin 
eventualele cromatisme de pasaj sau alte 
note melodice care ar putea contribui la 
realizarea unei improvizații de succes. 


Într-un limbaj mai accesibil, termenul de 
improvizație se identifică cu cel de inova- 
ție, de inedit. „E ca şi cum te-ai îndrepta 
spre un tărâm necunoscut, e drept, pre- | Celebrul Marino Marini | 
gătit cu mijloacele necesare, cu emoţiile 

inerente existente în astfel de cazuri”. Dacă am face abstracţie de nuanţe şi sub- 
tilităţi, am putea afirma că improvizaţia în jazz este un proces compozițional care 
nu este transcris cu ajutorul notelor, ci se desfăşoară concomitent cu interpreta- 
rea piesei respective. Şi ar mai fi de remarcat ceva: în procesul improvizaţiei eşti 
pus în situaţia de a face trecerea de la cunoscut la necunoscut, de la trecut spre 
viitor. 


Cred că anume aceasta l-a ispitit mai mult pe Mihai Dolgan în muzica jazz - şan- 
sa de a se lăsa catapultat spre un viitor în care va putea valorifica zonele necunos- 
cute ale fiinţei sale. Impresionat de interpretarea muzicală ca improvizație, Mihai 
Dolgan îşi va trăi viaţa ca o improvizație. Coroborând principiile jazz-ului cu cele 
personale, el a descoperit în acest gen de muzică confirmarea unor capacităţi in- 
tuite doar, la început, jazz-ul, într-un fel, legalizând modul lui de viață, conferin- 
du-i legitimitate tânărului şi, pe atunci, neexperimentatului Mihai Dolgan care 
şi-a câştigat astfel dreptul de a greşi, de a încălca regulile general acceptate. Tot de 
aceea şi-a permis luxul (şi riscul) de a nu absolvi şcoala „Ștefan Neaga” - pentru 
a nu-şi amâna debutul pe scena profesionistă. 


Mihai a mai înţeles că jazz-ul propune şi reclamă un alt tip de muzician, unul care 
este nu numai interpret, ci şi compozitor, iar actul de creaţie se produce în timpul 
concertului, în prezenţa spectatorilor, ceea ce face din el un fenomen viu. 


Precum spuneam mai sus, nici Dolgan, nici Marini nu au practicat jazz-ul, dar 
nici nu au putut scăpa de el. Pentru că, aşa cum spunea cineva, jazz-ul „e un foc 

pe care nu-l stingi numai cu apă, ci şi cu un alt foc”. Bine spus, dar acest al doilea 
foc urma să fie aprins. Primul care a făcut-o a fost Marino Marini. După ce revine 
din Statele Unite, el scrie muzică pentru industria cinematografică şi spectacole 
de revistă, montate cu succes în Roma şi Neapole. În cele din urmă (în 1954) se 
decide să dea lovitura şi își face publică intenţia de a aduna un „colectiv muzical 
ideal”, În acest scop, publică un anunţ, în care invită la probe „muzicieni tineri 
fără experienţă, care cântă la auz. Cei lipsiţi de simţul umorului nu vor fi ad- 
mişi”. Dintre cei peste 200 de pretendenți sunt selectaţi trei: Sergio (baterie), Toto 
(ghitară electrică) şi Rugero (bass şi vocal). Astfel, este creat primul cvartet al lui 
Marino Marini. Repertoriul e format din piese care reprezintă o fuziune dintre 
ritmurile sud-americane, cântecele napolitane şi standardele ritmice americane. 
Formula descoperită de Marini se dovedeşte a fi una magică şi succesul nu se lasă 
mult aşteptat. 


Interesul pentru grupul lui Marino Marini este provocat şi de faimoasa cameră 
de ecou, pe care acesta o inventează şi o lansează. Graţie acestei soluţii tehnice, 
obţine o coloratură sonoră inedită, iar stilul interpretativ al grupului capătă o 
expresivitate inconfundabilă. Atenţie, camera de ecou este utilizată „pe viu”, în 
timpul concertelor, şi nu în studio, pentru înregistrări. 


În 1955, cvartetul lui Marini este 
invitat să facă primele înregistrări 
la Casa de discuri „Durium, un 
an mai târziu evoluează în primul 
show TV, apoi urmează primul 
turneu în străinătate, în Franţa, 
după care cresc vertiginos vânză- 
rile primelor single-uri înregistra- 
te de cvartet: „Guaglione”, „Don 
Ciccio o' piscatore’, „Rico Vacilon, 
„Maruzzella”. După ce cucereşte 
Europa, în 1958 întreprinde turnee 
triumfale în Statele Unite, Orientul 
Mijlociu şi Japonia. În același an, 
împreună cu interpretul american 
de rock and roll Jerry Lewis, susţi- 
ne concerte în London Palladium. 
Urmează succesul internațional 
al melodiilor „Volare, „Ciao ciao 
Bambina” şi „Marina, iar în 1960 
i se acordă premiul întâi şi premiul 
doi la Festivalul de la Neapole. 


Nu se ştie de ce, dar după aceste 
succese răsunătoare Marini este 
părăsit de muzicanţii cu care co- O poză în pauză de concert 
laborase. Formează un nou colec- 

tiv, cu care, în 1961, întreprinde 
primul turneu în Uniunea So- 
vietică. Spectatorii din U.R.S.S. 
se dovedesc a fi receptivi la mu- 
zica interpretată de grupul lui 
Marino Marini, dar în ceea ce 
îi priveşte pe „reprezentanţii de 
frunte ai estradei sovietice”, aceş- 
tia nu manifestă un interes deo- 
sebit pentru muzica italianului. 
În schimb, cinci ani mai târziu, 
când revine în Uniunea Sovieti- 
că cu un nou cvartet (ultimul), 
impactul este de o rezonanţă is- 
torică. Mai mult, succesul cvar- 
tetului italian nu a fost unul de 
scurtă durată. Pentru a doua 
jumătate a deceniului cinci Ma- 
rino Marini ed il suo Quartetto 
este o prezență muzicală com- 
parabilă cu celebrul grup „Bea- 
tles”, care a dominat anii '60, sau 
cu „ABBA, care a sucit minţile 
tineretului în a doua jumătate a 
anilor '70. Graţie acestui cvartet, Cuplul Lidia Botezatu şi Mihai Dolgan 
estrada italiană a devenit com- 

petitivă cu estrada anglo-americană, franceză şi latino-americană. Odată cu 
apariția acestui cvartet, estrada italiană a obținut o nouă sonoritate, s-a schimbat 
radical însuşi spiritul ei. Dar ceea ce trebuie să accentuăm în mod deosebit este 
impactul pe care l-a avut cvartetul lui Marino Marini asupra muzicii de diver- 
tisment din spaţiul fostei U.R.S.S. (după al doilea turneu). În pofida afirmațiilor 
care atestă influenţa decisivă a grupului britanic „Beatles” asupra rock-ului din 
U.R.S.S., realitatea se opune acestei abordări simpliste. În 1966 „Beatles” atinsese 
culmea popularității şi deja reuşise să înregistreze şapte discuri de „lung metraj, 
dar impulsul care a determinat nemijlocit apariția primelor grupuri de rock în 
spaţiul sovietic a provenit cu totul din altă extremă a Europei, din Peninsula Ape- 
nină. Iată o confesiune grăitoare în acest sens a lui Mihai Dolgan: „A poposit pe 
la Chişinău şi Marino Marini din Italia. Concertele lui de la Teatrul Verde au avut 
un succes strașnic. De fapt, atunci când stăteam la îndoială şi mă întrebam ce fel 
de ansamblu să fac, anume Marino Marini m-a convins... El deja avea componen- 
ţa pe care o adunam şi noi - trei ghitare, orga şi tobele. Toţi cântau la microfoane. 
Până atunci nu văzusem aşa ceva. Muzicanţii erau și vocaliști, fiecare cu microfo- 
nul lui. Şi ghitariştii, şi cel de la orgă - toți cu microfoane pentru vocal. Chiar şi 
toboşarul cânta la microfon. Acum e ceva obişnuit şi nu mai miră pe nimeni una 
ca asta, dar prin 1966 şi încă vreo 6-7 ani după aceea era ceva neobişnuit pentru 
publicul sovietic. Am reascultat de mai multe ori concertul. Îl înregistrase Pe- 

trică Sârbu, acordeonist în «Fluieraş», cu care locuiam într-o odaie din căminul 
Filarmonicii. M-au convins şi înregistrările, dar şi Petrică: «Mişu, timpul merge 
înainte, trebuie să faci şi tu aşa». Și am făcut. Chiar am preluat din repertoriul 
lui Marini şi o melodie: «Şa-la-la». Mult timp am avut în repertoriu acest șlagăr. 
Lumea credea că e melodia noastră. Dar noi nici nu încercam să-i convingem de 
contrariu. Ca să nu ațâțăm cenzura și să se afle că e o melodie străină” 


În acelaşi an, 1966, Marino Marini a concertat la Riga, unde au fost distruse toate 
scaunele din sala în care a evoluat, dar şi în Leningrad. Nu ştim care a fost soarta 
scaunelor din „leagănul revoluţiei”, dar avem dovezi sigure că aici Marino Marini 
a fost auzit de un alt muzician tânăr, Alexandr Vasiliev, care aduna un ansamblu 
cu o componenţă asemănătoare pentru a-l acompania pe Anatolii Koroliov. Şi 
iată ce mărturiseşte viitorul lider al grupului „Poiuşcie ghitarî”: „Pentru prima 
oară am văzut muzicanți care cântă. La noi era ceva de neimaginat. Se considera 
că trebuie să fie un vocalist cu o voce puternică şi un grup de muzicanți, care să 
asigure acompaniamentul. Doar așa şi nu altfel”. Alexandr Vasiliev s-a convins că 
se poate şi „altfel”. „Ansamblul lui Marino Marini mi-a plăcut atât de mult, încât 
am hotărât să fac şi eu ceva asemănător”. 


Aşadar, şi Dolgan, şi Vasiliev au fost impresionați de muzicanţii vocalişti, însă 
aceştia (dacă îi găseşti) pot fi puşi în valoare numai cu ajutorul unor microfoane 
suplimentare - o mare problemă pentru estrada sovietică din acei ani. Şi dacă 
Dolgan a decis să adopte această formulă nouă „benevol”, conștient că doar astfel 
poate realiza ceea ce şi-a pus în gând, Alexandr Vasiliev o face „de nevoie”, deoa- 
rece Anatolii Koroliov părăseşte ansamblul şi, pentru a salva situaţia, sunt nevoiţi 
să-şi asume rolul de vocaliști... instrumentiştii. „Pentru prima oară au fost pre- 
zentate aranjamente după cântece ale compozitorilor sovietici pentru componen- 
tă instrumentală a unui grup rock. Era o premieră absolută în estrada sovietică. 
S-a schimbat comportamentul scenic, misanscena. Interpretarea de ansamblu, 
«umăr la umăr», cu un singur microfon, a fost înlocuită cu amplasarea liberă a 
interpreţilor - fiecare avea microfonul său, ceea ce asigura o dinamică deosebită 
a interpretării”. 


Utilizând cele mai moderne instrumente accesibile pe atunci - chitara electrică, 
amplificatorul cu reverberator (camera de ecou) —, cvartetul lui Marini a demon- 
strat că o orchestră mică poate interpreta muzică de calitate, în deplinul sens al 
cuvântului. Apariţia lui Marino Marini în spațiul muzical sovietic a declanşat o 
reacție în lanţ, iar primele „verigi” ale acestui lanţ au fost „Noroc” şi „Poiuşcie 
ghitarî”. Apropo, cine a fost primul, Dolgan sau Vasiliev? Rușii susțin că primul 
ansamblu rock din U.R.S.S. a apărut la Leningrad, noi susţinem că primul a fost 
„Noroc”-ul. Deşi ambele grupuri au prezentat primele concerte în anul 1966, tre- 
buie să facem o precizare de principiu şi să nu confundăm un „grup rock” cu o 
„componenţă instrumentală de grup rock’, deoarece fac parte din categorii dife- 
rite. În timp ce ansamblul lui Vasiliev oferea ascultătorilor aranjamente originale 
pentru melodii deja cunoscute, „Noroc”-ul lui Mihai Dolgan s-a lansat cu un 
produs muzical propriu, original, sincronizat sub toate aspectele cu muzica rock 
din Occident. 

Presupun că unii fani ai „Noroc”-ului ar fi dispuşi să califice drept îndoielnică 
această referire la Marino Marini (pe care puţini şi-l mai amintesc) ca factor de 
influență asupra creaţiei lui Mihai Dolgan. Dar lucrurile stau tocmai aşa. Dacă cei 
de la „Poiușcie ghitari” au fost impresionați doar de posibilitățile tehnice (camera 
de ecou, microfoane pentru instrumentişti-vocalişti), Mihai Dolgan a intuit în 
muzica cvartetului lui Marini o pistă de lansare latină spre universul muzical an- 
glo-saxon, spre rock-ul britanic. Mihai a prins „din zbor” esenţa stilului inventat 
de Marini, iar formula lui magică (simbioza elementelor folk şi a ritmurilor ame- 
ricane) i-a sugerat lui Dolgan o apropiere firească de universalii „Beatles”. 


Pentru a justifica paralela dintre aceste două destine artistice, vom mai semnala 
o afinitate între creaţia lui Marino Marini şi a lui Mihai Dolgan. Spre deosebire 
de Marini, Dolgan nu a scris muzică pentru filme, dar muzica lui, ca şi cea a 
muzicianului italian, a devenit „personaj” de film. Mulţi regizori, în dorinţa de a 
reproduce aroma muzicală a epocii, includ în coloana sonoră a filmului melodii 
care, datorită popularității lor, au reuşit să devină un fel de emisari neoficiali ai 
unei generaţii. Este un procedeu utilizat şi de clasicii cinematografiei. Spre exem- 
plu, Michelangelo Antonioni în filmul „Blow up” (premiat cu trofeul „Palme dor” 
la Cannes şi nominalizat la Oscar pentru regie şi scenariu) include o scenă cu 
grupul britanic „Yarbirds”, care interpretează o versiune a piesei „Ihe Train Kept- 
A-Rollin” (numită ulterior „Stroll On”). Cei care au vizionat filmul și-i amintesc, 
probabil, pe Jimmy Page şi Jeft Beck, ultimul ajuns într-o stare de exaltare supre- 
mă, distrugând chitara în timpul concertului. 


Şase ani mai devreme, un alt clasic al cinematografiei, Luchino Visconti, lansează 
pe ecrane filmul „Roc- 
co e i suoi fratelli’, în p 


EI 
care răsună cântecul | E 
lui Marino Marini „La marin 87, 
piv bella del mondo” | = epA 3290 
Unii pretinşi  esteţi a e il suo 
s-ar putea arăta ne- ia fF qu a ri ett o 


dumeriți de faptul că 


aristocratul Visconti twistin love. balliamo Îltwist 
şi celebrul compozitor da -da-um-pa » din-din-dera 
Nino Rota (director al 
Conservatorului din 
Bari, autor de operă şi 
balet) au admis în co- 
loana sonoră a filmu- 
lui mostre muzicale 
de o valoare discutabi- 
lă, care ar caracteriza 
mai degrabă gusturile 
plebei decât universul 
elevat al acestor artiști. 

Este vorba de melodiile „E vero” (autor şi interpret Umberto Bindi), „Tintarella di 
luna”, interpretată de ghitaristul Bruno de Filippi, „Il mare” de Louis Vian şi, pre- 
cum am spus mai sus, „La piv’ bella del mondo” de Marino Marini. Nu ar fi cazul 
să intrăm în polemică cu eventualii noştri oponenți, dar ar fi necesar să subliniem 
că muzica de divertisment („uşoară” sau „pop, dacă doriţi) face parte din stilul de 
viaţă al tineretului, iar pentru Visconti ea devine un cod de acces care îi permite 
să pătrundă în mentalitatea generaţiei pe care o reprezintă Rocco şi frații săi. 
Melodiile respective sunt o carte de vizită... sonoră a unei generații. Dacă pentru 
cineaştii amintiți „citatele” muzicale sunt un „mijloc de expresie”, atunci pentru 
autorii şi interpreţii acestor melodii prezenţa în filmul unui regizor consacrat 
reprezintă nu numai un „atestat de maturitate” profesională, nu numai o dovadă 
a popularității lor, ci şi un argument că muzica lor a devenit un stindard melodic 
al tineretului din epoca în care trăiesc și creează. Este chiar mai mult decât aflarea 
melodiei respective în fruntea top-urilor naționale sau internaționale. 


În 1971 (la un an după interzicerea „Noroc”-ului şi expulzarea lui din Moldova), în 
U.R.S.S. încă nu existau top-uri (clasamente ale celor mai populare melodii). Mai 
bine zis, nu exista un top oficial, dar exista unul neoficial și în fruntea acestuia se 
afla piesa „De ce plâng chitarele”. Anume această piesă este interpretată de un grup 
de tineri în filmul Kirei Muratova „Dolghie provodi, lansat pe ecrane în anul 1971. 
Din păcate, în scurt timp filmul împărtăşeşte soarta grupului „Noroc”. În urma 
unei hotărâri a c.c. al partidului comunist din Ucraina, filmul este interzis, autoa- 
rea fiind învinuită de „formalism, servilism pro-occidental şi influenţe dăunătoare 
din cinematografia burgheză (Michelangelo Antonioni şi Miloş Forman)”. Filmul 
„Dolghie provodi” este relansat pe ecrane abia în 1987. De astă dată pelicula Kirei 
Muratova se bucură de un succes imens, fiind apreciată şi de spectatori, şi de breas- 
la profesională — la Festivalul Internaţional de la Locarno i se decernează Premiul 
FIPRESII (Federaţia Internațională a presei cinematografice). 


Astfel, piesa „De ce plâng chitarele” a ajuns în Occident ambalată în celuloză. 
Grupul „Noroc” nu a avut şansa să treacă frontiera lagărului socialist de pe atunci. 
Nici Marino Marini nu a avut posibilitatea să asculte acest grup şi să afle că are în 
Moldova Sovietică un discipol, despre care ar fi putut spune: „E unul care cântă 
mai dulce decât mine? Cu-atât mai bine... Rock-ului și lui cu-atât mai bine”... 
lertată să-mi fie această intervenţie barbară în textul lui Alecsandri, dar anume 
rock-ul a fost zodia comună a acestor doi muzicieni străluciți: Marino Marini şi 
Mihai Dolgan. 


Dacă în 1965 ar fi presupus cineva că peste un an în R.S.S. Moldovenească îşi va 
face apariţia cel mai bun grup rock din U.R.S.S., despre acest „cineva” s-ar fi spus că 
nu e întreg la minte. Cu toate acestea, în 1967 ansamblul „Noroc” deja exista, deşi 
despre „rock” încă nu se vorbea. 


Chişinăul nu a îndrăznit să vorbească despre rock-ul „Noroc”-ului nici în ulti- 
mul an de existenţă a acestui grup. În vara lui 1970 ziarul „Moldova socialistă” 
publică o informaţie întitulată „Melodii moldoveneşti la Bratislava”. Reproducem 
integral acest text „istoric”: 

„La Festivalul internaţional de muzică populară «Lira Bratislavei-70» care va 
avea loc între 10 şi 14 iunie, vor răsuna melodii moldovenești în ritm modern. 
Ele vor fi interpretate pe malurile Dunării de ansamblul vocal-instrumental 
«Noroc». 


Înființat la Filarmonica moldovenească acum trei ani, acest colectiv dă mereu 
concerte în diferite colțuri ale țării. El a evoluat la Moscova, Leningrad, în capi- 
talele republicilor unionale. Opt luni pe an «Norocul» se află în drum. Vizita la 
Bratislava este prima călătorie în străinătate (Cor. ATEM)”. 


Vom menţiona că aceasta a fost prima şi ultima „călătorie în străinătate” a ansam- 
blului „Noroc. 


Aşadar, nu grupul „Noroc, ci „ansamblul vocal-instrumental «Noroc», nu mu- 
zică rock, ci „melodii moldovenești în ritm modern”. „Moldova socialistă” scrie 
despre acest eveniment la timpul viitor. Corespondenţii ziarelor moldoveneşti 
de atunci nu au putut însoți ansamblul în străinătate pentru a relata apoi despre 
evoluţia lui în cadrul festivalului. Era ceva de neimaginat. Am găsit totuşi un ecou 
al acestui eveniment: „Ziua în care revista cehoslovacă «Miady svět» a apărut cu 
fotografia grupului «Noroc» pe prima copertă poate fi considerată ziua de naştere 
a rock-ului moldovenesc”. 


Trebuie să recunoaştem, trage mult la cântar această frază a lui Artiom Troiţki, 
dar rock-ul „moldovenesc” se născuse ceva mai înainte, iar la Bratislava a avut 
loc doar oficializarea, recunoașterea internațională a fenomenului „Noroc. La 
acest festival grupul din Moldova a reprezentat casa de discuri „Melodia, având, 
în 1969, cel mai mare număr de discuri vândute. 


„Din îmbinarea inspirată a motivelor folclorice autohtone şi a armoniilor 
naive în stil «Beatles» a rezultat un efect surprinzător. «Noroc»-ul a ob- 
ţinut o sonoritate inconfundabilă, de o prospeţime deosebită. Doar astfel 
ne-am putea explica faptul că, evoluând alături de Cliff Richard, Josefin 
Baker şi alte vedete europene, muzicienii din Moldova au reuşit să devină 
laureați ai premiului «Simpatia publicului». Au urmat emisiuni televizate, 
propuneri avantajoase de a efectua turnee în Europa Occidentală, iar firma 
engleză «Triumph» le-a oferit posibilitatea să cânte la instrumentele adu- 
se la Bratislava pentru expoziţia organizată în cadrul festivalului. Ulterior, 
hit-ul «Noroc»-ului «Cântă un artist», tradus în limba cehă şi interpretat de 
grupul «Fraţii Gondolan», s-a menţinut în fruntea clasamentelor mai mult 
de un an”. 

Înaripat de această performanță, Alexandru Fedco, directorul Filarmonicii, pune 
la cale primele turnee europene ale grupului „Noroc', o şansă pentru Mihai Dol- 
gan de a se întâlni cu Marino Marini şi de a-i demonstra că rock-ul moldovenesc 
„de la Râm se trage, dar... miracolul apariţiei „Noroc”-ului „culminează” cu o... 
nenorocire: interzicerea lui şi exilul forțat la Tambov, oraş în care Marino Marini 
nu a ajuns niciodată. 

Lilia FLOREA- COSTUMUL 
DONICA MEDIEVAL 
ROMANESC 


Arheologia noastră costumară, cu numeroasele 

şi efemerele variante ale portului pământean, 

oglindește pe parcursul ei însăşi Istoria Principatelor Românești 
cu frământările lor sociale, cu necontenitele lupte pentru libertate. 


Al. Alexianu 


Referitor la vestimentația Țării Româneşti şi Moldovei din 
Evul Mediu avem un bogat material documentar datorită, 
în primul rând, scrierilor lui Miron Costin, Nicolae Iorga, 
Alexandru Odobescu ş.a., acestea constituind o mărturie 
de autentică valoare ştiinţifică. Dacă vorbim despre artico- 
lele vestimentare reprezentative pentru arta medievală, ar 
fi bine să amintim de persoanele care se ocupau de garde- 
robă pe acele timpuri, de rolul şi importanţa lor şi de „ar- 
hitectonica” costumelor împărăteşti pe teritoriul Moldovei 
şi al Ţării Româneşti. 


Nicolae Stoicescu, în monografia sa apărută în 1968, pre- 
zintă originea, organizarea şi atribuţiile sfatului domnesc, 
în ansamblul său, ca şi originea, evoluţia, atribuţiile şi veni- 
turile fiecărei mari dregătorii în parte. De asemenea, auto- 
rul face referiri importante şi la vistier sau protovistier (lat. 
vestis „haină”). În Ţara Românească, vistierul, unul dintre 
primii dregători menţionaţi în documentele din timpul 
domniei lui Mircea cel Bătrân, avea două atribuţii: 


1. de a supraveghea strângerea veniturilor ţării şi modul în 
care se cheltuiau acestea; 


2. de a aproviziona curtea domnească cu blănuri şi stofe 
scumpe, necesare pentru garderoba domnului şi pentru 
darurile pe care acesta le făcea străinilor. 


În a doua jum. a sec. al XV-lea, locul unde se păstrau blă- 
nurile domnului se numea vistierie. Spre exemplu, Radu 
cel Frumos a interzis negustorilor să scoată din ţară blă- 
nuri de vulpi, jderi, râşi, acestea păstrându-se în vistieria 
sa. În Moldova primele menţiuni despre vistieri apar la 

începutul domniei lui Alexandru cel Bun, februarie 1400, aici ei numindu-se vis- 
tiarnici sau vistiari. 


Corina Niculescu, în Istoria costumului de curte în Țările Române, descrie piesele 
caracteristice pentru costumul bărbătesc: cămașa brodată cu fir aurit pe guler, pe 
manşete şi pe piept; şi cel feminin: rochii lungi din mătase şi catifea, cu mantie 
din brocard sau atlas îmblănit cu hermină şi jderi sau din „scumpe stofe de aur”, 
închise cu nasturi de argint aurit. În aceeaşi ordine de idei, îi menţionăm, de ase- 
menea, pe Al. Alexianu cu Mode și veșminte din trecut (1971), pe Andrei Eşanu cu 
Ştefan cel Mare, 540 ani de la Înscăunare (Combinatul Poligrafic, Chişinău, 2004), 
pe Nicolae Iorga în scrierile căruia se întâlnesc descrieri ale picturilor murale și 
ale icoanelor ce se găsesc în bisericile şi mănăstirile ridicate în acele vremuri, ale 
gravurilor, frescelor, stampelor etc. 


Costumul secolului XIII-XIV din Moldova este reprezentat astăzi prin foarte 
puţine exemplare, destul de deteriorate, rămânând intacte doar unele podoabe 
(cercei, podoabe capilare, inele, brățări), majoritatea fiind de origine bizantină 
sau imitații care se produceau la Kiev. De asemenea, s-au mai păstrat nasturi, 
cingători, catarame. Problema însă este că majoritatea obiectelor erau aduse din 
centrele bizantine sau orientale, de către negustorii străini, de aceea nu reflectă o 
imagine complexă a costumului nostru. Mai relevante sunt portretele din pictu- 
rile murale ale sec. al XIV-lea, sculpturi, miniaturi, din alte materiale arheologice 
ş.a. 


Spre exemplu, picturile, monedele ş.a. păstrate la curtea de Argeş ne permit să 
determinăm două tipuri de costume: primul este cu specific militar, ţinând, mai 
degrabă, de sec. al XIII-lea şi începutul sec. al XIV-lea, iar al doilea tip este cel de 
curte, din a doua jumătate a sec. XIV. În prima categorie se înscrie, de exemplu, 
costumul ctitorului de la Strei, zugrăvit pe stâlpul bisericii domneşti de la Argeş. 
Este format dintr-o tunică strâmtă, cu mânecile lungi, strânse la manșetă, peste 
care poartă un pieptar vişiniu, răscroit la umeri, închis în față cu nasturi până la 
gât, îngustat pe şolduri cu o curea subţire de piele, care prinde sabia în faţă. Pe 
cap purta o bonetă ascuţită, iar sub ea o scufie care acoperea părul. În jos - pan- 
taloni strâmţi. Un costum asemănător este reprezentat şi la biserica sf. Nicolae 
din Argeș. 


Până în sec. al XV-lea costumul a avut o înfăţişare europeană, în perioada ur- 
mătoare influenţele vestimentaţiei musulmane au lăsat amprente vizibile asupra 
îmbrăcămintei voievozilor, a boierilor sau nobililor. N. Iorga stabileşte tendințele 
stilului vestimentar în funcţie de perioadele istorice: 1 - până în sec. al XV-lea - 
sub influența costumului oriental și bizantin; 2 - influenţă occidentală; 3 — reve- 
nirea la formele bizantine aduse de fanarioţii greci, dar în sec. al XVIII-lea vor fi 
preluate elemente din costumul turcesc, 4 — influenţele modei Occidentului. 


Costumul voievozilor basarabi este bogat și strălucitor, format dintr-o jupană 
(rochie) ajustată pe corp, de culoare roşie-purpurie, mâneci strâmte, guler larg 
terminat în ciucuri ce se răsfrâng pe umeri şi mantia care se purta peste rochie. 
Mai aveau şi o tunică, împodobită cu dungi aurite, pantalon, ciorap mulat pe pi- 

cior, cizmulițe joase, iar mai târziu, papuci orientali. Pe cap voievozii şi curtenii 
purtau coroană voluminoasă şi bogat ornată sau bonetă cu calota mai îngustă la 
bază şi mai lată în partea de sus. 


Costumul Doamnei ţării este compus dintr-o haină bogată în stil bizantin, pe 
cap — o coroană asemănătoare cu cea a voievodului, sub coroană având o coafură 
foarte elegantă. 


La mănăstirea Cozia sau la biserica episcopală de la curtea de Argeș îl putem 
vedea, în pictura murală, pe somptuosul şi elegantul voievod Mircea cel Bătrân, 
având pe el o tunică, ciorapi strâmţi cusuţi la genunchi în fir de aur, pantofi orna- 
mentaţi cu vulturi cu două capete. Deasupra poartă hlamidă roşie cu bordură de 
aur, pe cap — coroană cu trei ramuri. 


Veşmintele se confecționau din stofe de origine apuseană, iar mătăsurile şi ca- 
tifelele erau italiene sau turceşti, toate aduse de negustorii genovezi, florentini, 
lioveni, brașoveni sau sibieni. Croiala făcută după tiparele occidentale vădea şi 
influenţe bizantine. Deseori hainele scumpe erau aduse de peste hotare, dar se 
confecționau și în ţară. 


Alexandru cel Bun este reprezentat în haine fastuoase și elegante de modă polo- 
neză. Pe cap nu poartă coroană, ci pălărie înaltă de stofă păroasă, cu borurile răs- 
frânte în sus, de proveniență germană. Alexandru cel Bun mai are şi alte ţinute: 
cu coronă pe cap şi în caftan bizantin. 


Foarte solemnă şi bogată este ținuta lui Ştefan cel Mare şi Sfânt, cu mantie lungă 
de țesătură cu desene floristice de aur, cu mâneci largi de tip pâlnie, cu gulerul, 
mânecile şi poalele împodobite cu galoane de fir aurit. 


Caracteristică pentru perioada lui Alexandru cel Bun este şi o altă piesă vesti- 
mentară — mitra, o pălărie înaltă de postav de culoare roşie, brodată cu fir aurit şi 
ornată cu pietre preţioase, de origine persană, purtată de arhierei şi arhimandriți 
la slujbele religioase. În garderoba acestora mai sunt şi șubele sau cabanițele, din 
postavuri scumpe, tesute cu fir de aur și de mătase în motive geometrice sau 
florale. Aceste broderii se regăsesc la Suceava și Bistriţa, la mănăstirile Putna şi 
Voroneţ. 


Îmbrăcămintea ţărănească era din cânepă ţesută în condiţii casnice, mai târziu va 
fi îmbogăţită prin ii, fote, catrinţe etc. 


În sec. XVI-XVII, îmbrăcămintea va conţine o nuanţă orientală. Piesa de 
bază - caftanul, în diferite variante, va reflecta amprenta stilului renascentist. 
Sub caftan se purta anteriul, o haină lungă cu mâneci strâmte, încheiat în față 
cu nasturi până la talie şi încins cu brâu - purtat mai ales de preoţi. Luxul veş- 
mintelor mai este pus în valoare şi de accesorii din aur sau din alte materiale 
valoroase, aurite (diademe, lănţişoare etc.), ca, de exemplu, în vestimentația 
lui Mihai Viteazul sau a lui Petru Rareş. Foarte luxoasă este şi garderoba lui 
Vasile Lupu - una dintre cele mai arătoase de pe timpuri: blănuri de samur 
sau zibelină, haine scumpe de postav din brocarturi venețiene şi alte ţesături de 

valoare aduse de la Țarigrad sau din Extremul Orient, din Germania, Polonia 
etc. 


La sf. sec. XVII putem vorbi de același lux. Boierii poartă ișlicul de catifea roşie şi 
dulama scumpă, încinsă în talie cu o centură colorată, cu pafta bătută cu neste- 
mate, şi papuci galbeni. Doamnele poartă şi ele pe cap renumitul ișlic de samur 
(căciulă mare de blană ori de postav, de formă rotundă sau pătrată), care repre- 
zenta şi un indiciu privind rangul boierilor. 


Portul sec. al XVIII-lea e marcat de influenţa Porții Otomane. Conform unei note 
făcute de ofițerul suedez Von Wrismantell, „portul şi îmbrăcămintea bărbaţilor 
este o căciulă, pe capul lor pe jumătate ras, iar îmbrăcămintea este după modelul 
vechilor costume poloneze”. 


Oriental sau apusean, luxul domnitorilor şi al boierilor va continua să se menţi- 
nă. În a doua jumătate a sec. al XVIII-lea apar unele schimbări în stilul gardero- 
bei. Anteriul se îmbracă peste dulamă, în loc de sucne vor fi rochiile. Se importă 
mărfuri apusene (mătăsuri, stofe şi postavuri) de proveniență engleză, franceză 
sau germană, cumpărate de negustori români sau greci din târgul de la Lipsca. 
Domnitorii şi boierii îmbracă haine lungi blănite, guler lat, purtate peste anteriu, 
pe cap având ișlic. Soţiile îmbracă rochii de mătase drapate la piept sau închise 
în față cu nasturi, uşor decoltate, cu talia marcată printr-un colan sau având talia 
ridicată sub sâni, gulere de dantele, eşarfe brodate cu fir preţios. Peste rochii își 
pun mantii din brocard sau catifea, blănite sau ajustate pe corp. Pe cap poartă 
turbane lungi şi grele din mătase vărgată, de formă conică, împodobite cu pene 
şi flori viu colorate. 


Pe la sf. sec. al XVIII-lea se observă din ce în ce mai rar ţesăturile strălucitoare 
cu fir de aur, mătăsuri, catifele cu flori de provenienţă orientală, accentuându-se 
tendinţele specificului vestimentar românesc. 

Natalia CONDIȚIILE APARIȚIEI 
PROCOP BATIK*-ULUI IN BASARABIA 


În plan regional, cultura se dezvoltă în dependenţă de re- 
gimul instaurat în teritoriu, acesta influențând, în mare 
parte, şi tradiţiile locale. Astfel, în perioada de timp 
1812-1918, specificul cultural românesc din Basarabia a 
trecut prin mari încercări de înstrăinare, rusificare, co- 
lonizare şi deznaționalizare forţată. Substituirea culturii 
naţionale cu cea rusă, stagnarea dezvoltării fireşti a pro- 
cesului cultural a condiționat depersonalizarea culturii, 
înlăturarea şi ignorarea elementului tradițional. Autori- 
tățile de la Sankt Petersburg au impus, în provincia ane- 
xată, un sistem de organizare administrativ propriu, fără 
a respecta legislaţia autohtonă. Dacă până la 1812 cultura 
Principatelor Române se caracteriza prin valorile uma- 
nismului, iluminismului şi romantismului european, în 
Basarabia aceasta a deviat în altă direcție, fiindu-i alterat 
caracterul național şi infiltrându-i elementele slave. Se 
promova intenționat o politică de asimilare spirituală a 
basarabenilor prin intermediul rusificării şcolii, bisericii, 
mass-mediei. Până la 1812, în Basarabia, ca și în toată 
ţara Moldovei, funcționau școli domneşti, mănăstirești, 
parohiale şi se dezvolta învățământul particular. Studi- 
ile puteau fi urmate în şcolile superioare din capitalele 
statelor europene: Viena, Berlin, Paris. După acest an, o 
mare parte dintre studenţii basarabeni şi-au făcut stu- 
diile în instituţiile de învățământ mediu şi superior la Pe- 
tersburg, Moscova, Kiev, Odesa, Simferopol, Sevastopol, 
Elisavetgrad, Kameneţ-Podolsc, Ananiev ş.a. 


* Batik — țesătură din bumbac cu motive colorate, originară din 
nordul Indiei, din Malaysia şi Indonezia, introdusă în Europa de 
olandezi în sec. XVI. Decorul se execută manual, acoperindu-se 
cu ceară porțiunile de țesătură care urmează să fie colorate; după 
o imersiune în soluţia colorată, ceara este înlăturată cu un sol- 
vent (benzină); operaţia se referă pentru fiecare culoare în parte 
(Dicţionar de artă [forme, tehnici, stiluri artistice], A-M, Editura 
Meridiane, Bucureşti, 1995, p. 56) 

În anul 1891, la Chişinău, a fost fondată şcoala de desen condusă de basarabeanul 
T. Zubcu, care îşi făcuse studiile în domeniul artelor plastice la Sankt Petersburg. 
Fiind bine organizată şi administrată de Zubcu, instituţia a dat rezultate bune. 
Majoritatea basarabenilor care ulterior au făcut carieră artistică au urmat studi- 
ile la Școala de desen din Chișinău. Mai târziu, conducător al şcolii respective a 
fost numit absolventul Academiei de Belle-Arte din Petersburg V. Ocuşco. Sub 
conducerea lui şcoala de desen s-a dezvoltat vizibil şi a educat multe personalități 
notorii. În afară de cursurile de desen şi compoziţie, programa școlară includea și 
studiul sculpturii, un curs de prelegeri din istoria artelor plastice. Școala avea un 
mic muzeu, în care erau expuse cele mai bune lucrări ale elevilor. 


Pe lângă această instituţie de învățământ artistic activau şi diverse şcoli particu- 
lare. Astfel, în perioada anilor 1909-1914 în Chișinău funcţiona Şcoala de arte şi 
meserii condusă de P. R. Puzanova, unde învățau 40 de elevi, repartizaţi în patru 
clase şi care deprindeau arta prelucrării artistice a ţesăturilor. În aceşti ani este 
evidentă o evoluţie în artele plastice din Basarabia, pentru că aici este vorba deja 
despre o specializare în domeniul textilelor, spre deosebire de alte instituţii artis- 
tice în care se predau doar obiecte fundamentale în studiul artelor. Cu toate că în 
perioada respectivă erau lansate artele decorative, domeniul preferat al artiştilor 
plastici rămânea a fi pictura. 


În cadrul şcolii de arte s-a pus baza artistică a tinerelor generaţii, dar la studii 
nu puteau participa toţi doritorii, ci numai membrii familiilor înstărite, care îşi 
permiteau să achite taxa de studii. 


În perioada interbelică, Basarabia a cunoscut transformări radicale în plan social, 
economic, politic, cultural etc. Noua politică a statului român, promovată după 
Unirea de la 1918, a contribuit esenţial la reanimarea procesului cultural național, 
producând transformări considerabile în învățământ, ştiinţă şi artă. În toate dome- 
niile artistice (literatură, arte plastice, teatru, muzică) se afirmă o întreagă pleiadă 
de personalități de valoare. Diversitatea de genuri, grupări şi orientări artistice, ten- 
dinţa de sincronizare cu cultura europeană caracterizează această scurtă perioadă 
de timp, dar remarcabilă prin realizările obţinute atât în Vechiul Regat, cât şi în pro- 
vinciile integrate. Dacă până la 1918, în decursul unui secol şi mai bine, imperiul 
țarist a promovat în Basarabia o politică de rusificare forțată şi deznaționalizare, 
atunci actul Unirii a avut un rol decisiv pentru renașterea şi dezvoltarea culturii 
naţionale. Între anii 1918-1940 şi-au continuat activitatea şcoala Belle-Arte şi alte 
instituţii, în incinta cărora s-au format numeroase cadre artistice, unele dintre ele 
fiind recunoscute în întreg spațiul românesc, dar şi peste hotare. 


Între anii 1918-1940 arta înregistra progrese vizibile, perioada fiind marcată de 
influenţa artei tradiţionale româneşti şi a celei occidentale. Artiştii plastici aderau 
la numeroase curente artistice, fapt ce a condus la structurarea şi conştientizarea 
concepţiei de artă națională. Stagnarea acestei evoluţii a fost condiționată de eve- 
nimentele din 1940 succedate de efectele pactului Molotov-Ribbentrop. Odată cu 
începutul războiului cele mai bune lucrări ale artiştilor plastici locali au fost eva- 
cuate, dispărând fără urmă, iar operele rămase nu prezentau valoare artistică. 

După război arta decorativă se impune ca un gen relativ nou în spațiul basara- 
bean, accentul căzând doar pe dezvoltarea picturii. În alte republici sovietice deja 
existau şi se bucurau de o deosebită popularitate atât batik-ul, cât şi tapiseriile. 


Deşi pe plan mondial are o istorie cu un trecut bogat, pentru Republica Moldova 
batik-ul e o formă de artă textilă recentă - se afirmă abia în anii '60 ai sec. XX. 
Dacă iniţial această artă avea doar funcţii utilitare, ulterior a devenit un gen de 
artă autonomă cu o anumită fundamentare teoretică. 


Ca obiect de studiu se preda la Şcoala republicană de arte plastice „I. Repin” din 
Chişinău, şi, mult mai târziu, la instituţiile de învățământ superior din capitală - 

Academia de muzică, teatru şi arte plastice şi U.PS. „I. Creangă” etc. 


Primele atestări documentare referitoare la apariţia batik-ului în arta plastică din 
Basarabia sunt fixate în cataloagele din anul 1968. Este evident faptul că aceste 
prime încercări de a crea lucrări în tehnica batik-ului reflectă temele realismului 
socialist, pătruns în toate genurile artei de atunci. Această amprentă purtau şi 
lucrările absolvenţilor Şcolii republicane de arte plastice „I. Repin” din Chişi- 
nău, ai Universităţii de arte decorative din Lvov, ai Universităţii de arte decorative 
(secţia - textile) din Moscova - R. Efimenco, L. Cornienco, L. Constantinova, 
L. Ceban, A. Şugjda. 


Primii absolvenţi ai şcolii autohtone care au practicat tehnica batik-ului au fost 
cei de la „I. Repin”, promoţia anilor '52-'62: V. Pocutnaia, L. Cornienco, L. Ce- 
ban-Boico. Catalogul, editat în anul 1979, al celei de-a II-a Expoziţii republicane 
a operelor pictorițelor, dedicate Anului internaţional al femeilor, include numele 
primei absolvente a şcolii locale de batik - Victoria Pocutnaia, promoţia 1952. 
La această expoziţie autoarea participă cu lucrarea „Simfonia eroică”. Cu acelaşi 
prilej Lidia Ceban-Boico expune batik-ul „Nunta. 


Însă primii artiști plastici basarabeni care au practicat cu real succes tehnica ba- 
tik-ului au fost absolvenţii Universităţii textile din Moscova sau ai Academiei din 
Lvov. În rândul acestora trebuie remarcate numele Anghelinei Şugjda, absolventă 
în 1956 a universităţii moscovite, şi a Reghinei Efimenco, absolventă în 1968 a 
instituției din vestul Ucrainei. În acelaşi an Ludmila Constantinova absolveşte 
Colegiul superior artistico-industrial din Moscova. 


Autorii sus-menţionaţi sunt considerați reprezentanţii perioadei date. Participă 
la numeroase expoziții cu lucrări în tehnica batik-ului, abordând teme ce evocă 
tradiţiile şi obiceiurile populare: nunta, jocul, bocitul, casa mare etc. 


Nivelul dezvoltării artei textile la etapa actuală în mare parte a depins de artiştii 
plastici şcoliţi în instituţiile de peste hotarele Republicii Moldova, pentru că, oda- 
tă reveniţi acasă, ei aveau posibilitatea de a mânui tehnici noi, nepracticate până 
atunci, şi de a imprima batik-ului elementele tradiţiilor locale. 


SD A 


Batik-ul este apreciat ca „un nou gen de artă decorativă” în articolul lui Tudor Stăvilă 
despre expoziția tematică de la sfârşitul anilor '80. Autoarele prezente cu lucrări la verni- 
saj au fost: L. Prahova („Prietenia popoarelor”) şi N. Şuvalova („Livada Moldovei”). 

Inegală a fost evoluţia batik-ului contemporan până la inaugurarea, abia la 23 iu- 
lie 1991, a Expoziţiei de artă decorativă a Moldovei. Tinerii artişti Vasile Grama, 
Alexander Drobaha, Olga Drobaha, Irina Șuh, Vasile Ivanciuc, Ludmila Şevcen- 
co, Iurie Baba, Lidia Cravcenco, Veceslav Damir ș.a., făcându-şi studiile la facul- 
tățile de profil din Lvov, Moscova, Tallinn, Sankt Petersburg, Minsk etc., odată 
reveniţi la baştină, resping tiparele acceptate de unii maeştri devotați tradiției ce 
aveau la temelie absurdităţile realismului socialist. Or, în anii '80-'90 ai sec. XX în 
spaţiul pruto-nistrean arta decorativă este considerată minoră, de tip uzual sau, 
cel mult, de înfrumusețare a ambianţei, nefiind în stare să valorifice teme de mare 
actualitate şi idei social-filozofice. Abia mai târziu se poate vorbi despre apropie- 
rea artei decorative ca nivel artistic de pictură. 


Este cunoscut faptul că timp îndelungat au lipsit manifestări însemnate în do- 
meniul artei textile. Astfel încât organizarea Asociaţiei Artiştilor de Artă Texti- 
lă şi Design Vestimentar - ATEX, din 1998, reprezintă o premisă semnificativă 
pentru evoluţia de mai departe a batik-ului. Fluxul artiştilor plastici ce practică 
imprimeul este legat şi de Primul Concurs Internaţional de Artă Textil-Decora- 
tivă „Dialog-98”, în cadrul căruia au fost expuse numeroase panouri decorative 
realizate în diverse tehnologii ale batik-ului, ce reprezintă fie compoziţii tematice, 
alegorice („Curenţi şi munţi, departe de realitatea lumească”, Tatiana Trofimov), 
fie natura moartă („Natura moartă”, Lidia Cravcenco) etc. Aici şi-au expus lucră- 
rile atât artiştii plastici din Republica Moldova - Vasile Grama, Lidia Cravcen- 
co, Alexander Drobaha, Olga Drobaha, Ala Uvarov, Vasile Ivanciuc, Iurie Baba, 
Veaceslav Damir, Vladimir Avruţevici, Dmitri Harin, Tatiana Trofimov, cât şi de 
peste hotarele ei - Elena Derda, Viktor Derda, Natalia Gaţ (Ucraina). 


Astfel, se constată o evoluţie continuă a batik-ului în Republica Moldova, dat fi- 
ind faptul că numărul autorilor și expresivitatea lucrărilor creşte, îmbogăţindu-se 
atât tematica, cât şi tehnica executării. La etapa actuală, batik-ul se întâlneşte tot 
mai frecvent în viaţa cotidiană, inspirând crearea unor colecţii vestimentare în 
măsură să sublinieze personalitatea artistului, precum şi a „consumatorului”. 

Constantin DUMITRU BOLBOCEANU - 
SPÂNU INTRE REAL ŞI IMAGINAR 


În contextul evoluţiei picturii de şevalet din Republica 
Moldova din ultimele două decenii creaţia plasticianului 
Dumitru Bolboceanu se evidenţiază prin originalitatea de 
valorificare a unor lumi ascunse, aşezându-le în construc- 
ţii distinctive. 


Explorând un deceniu în urmă preferenţial genul peisa- 
jului, artistul îşi lărgeşte treptat zona de interese, actual- 
mente manifestându-se inspirat atât în domeniul naturii 
statice, cât şi în cel al tabloului figurativ. 


Picturile lui Dumitru Bolboceanu, simboluri încifrate pe 
suprafața planimetrică a pânzei, reprezintă universurile ce 
îi bântuie conştiinţa într-un timp al creşterii sale spirituale. 
Imaginile acestuia reprezintă realități în care actualitatea şi 
istoria conlucrează activ în vederea coagulării unui model 
semiotic, în care reperele avangardiste şi postavangardiste 
sunt reforjate şi contopite în paradigme postmoderne, ce 
structurează plastic un nou model, încifrând existența va- 
lorilor nealterate, rămase în afara temporalului distructiv. 
În opera artistului sensibilitatea, cunoaşterea, germinaţia 
estetică a formelor generează noutatea suprafețelor. În 
construcţia formală, dar şi cognitivă, artistul îşi îndreaptă 
atenția în mod special spre o gramatică a limbajului plas- 
tic, spre raţiunea structuralistă, spre manierismul stilistic 
şi jocul cu semnul şi semnificaţia acestuia. 


Imaginea terestrului şi a cosmicului, elementele mitice şi 
fantastice în aceeaşi măsură iau parte la constituirea unei 
lumi picturale pornind de la realitate, dar nu neapărat co- 
respunzătoare realităţii. 


Un rol important în concepţia metaforelor plastice din 
creaţia lui D. Bolboceanu le revine unor valori ale civiliza- 
tiei universale înregistrate pe parcursul evoluţiei ei mile- 
nare. Literatura laică şi cea creştină, etica, morala, tradiția 
şi modernitatea sunt adunate într-un tot întreg, menite să 
reflecte complexitatea meditaţiilor, adesea nostalgice ale 


188 Limba ROMÂNĂ 


contemporanului față în față cu realitatea şi istoria. Visul reprezentând subcon- 
ştientul, reconstituie imagini ce poartă conotaţii difuze, punând în prim-plan 
valorile imaginare ținând de memorie, pentru a obține forme distinctive ale im- 
pulsurilor subconştiente. 


Tablourile figurative ale lui Dumitru Bolboceanu din ultimul deceniu, la fel ca şi 
peisajele sau naturile statice, au la baza elaborării concepţia metaforică. Adesea 
artistul realizează simbioze elocvente ale realului și imaginarului, făcând loc cono- 
taţiilor. Tematica sărbătorilor de iarnă şi a tradiţiei lăutăreşti sunt predominan- 
te. Imaginea realității cotidiene în aceste opere interacționează activ cu tradiția 
folclorică, creând un spațiu semantic original. Stilizarea formei se proliferează 
distins ca urmare a unor sintaxe inedite. Racordările imaginilor figurativului, 
bazate pe reflectarea mimetică a realităţii, la imaginile fantasmatice, de sorginte 
folclorico-literară transfigurate stilistic, alcătuiesc configuraţiile unor sensuri 
muzical-poetice. Combinatorica formelor, expusă unei pronunţate dirijări es- 
tetizante, dezvăluie, la nivel semantic, interacțiuni complexe ale lumii. 


Caracterizându-se ca reprezentare major stilizată şi cizelată artistic, pictura lui 
Dumitru Bolboceanu este orientată preponderent spre încifrarea multiplelor su- 
perstiţii, credinţe, destăinuiri romantice, speranţe estetice personale ale autoru- 
lui, predispunând la o reflecţie melancolică. Tematica tablourilor figurative se în- 
cadrează în textura valenţelor atemporale. Coloritul este întotdeauna armonizat 
prin profunzimile de tonuri apropiate cromatic. Structurarea spaţială a imaginii 


D. Bolboceanu, Călăuze 

D. Bolboceanu, 
Margine de sat 


se efectuează prin jocurile de expresie ale petei, ale contururilor, ale tridimen- 
sionalităţii relative. Picturile lui D. Bolboceanu pot fi percepute fie şi numai ca 
reliefuri de culoare ce încorporează inedite calităţi decorative în care elementului 
grafic i se acordă prioritate. 


Un capitol aparte în creaţia plasticianului îl ocupă peisajele şi naturile statice. 
Peisajul, adesea personificat, cu arbori şi case reprezentând simboluri de o vastă 
semantică, trimite la adânci substraturi mitice sau tradiţii folclorice. Forma este 
racordată proporțional întregului, constituind raporturi ritmice de înalt rafina- 
ment compozițional. Unele peisaje înglobează, concomitent cu originale divizări 
ale maselor, obiectelor sau spaţiilor, şi racordări tehnologice ce relevă expresii 
texturale distinctive. Opoziţiei deschis - închis îi revine principala sarcină con- 
structivă, prin contrastele de textură, linie și pată, de a contribui la crearea unei 
lumi estetice asociative. Expresia inedită a operelor pictorului este asigurată, în 
ultimă instanță, de un contrast al formelor ondulate și al liniilor - verticale şi 
orizontale. 


Metafora personificată este un procedeu predilect şi pentru unele naturi statice, 
contribuind la construcţia sensului operei. O parte dintre lucrările de acest tip vă- 
desc realizări ale unor sarcini pur plastice, altele sunt expresia unor racordări ori- 
ginale ale formelor şi ale ritmurilor texturilor, altele - armonioase forme şi nuanțe 
cromatice, constituind o amplă lume poetică. 


Privită în ansamblu, creaţia pictorului D. Bolboceanu reprezintă realizările unui 
spirit în luxurianta zbatere între realitatea tangibilă, imaginaţia propriei făpturi 
umane şi tendinţa de zămislire a unor suprarealităţi plastice, mai armonioase şi, 
valoric, mai bogate. 

Dumitru LUMINA ŞI UMBRA 
BOLBOCEANU CONFIGUREAZA 
RELIEFUL VIEȚII 


- Mai multe titluri de lucrări ale Dumneavoastră, cum ar 
fi Amurg pe Valea Draghiștei, Margine de sat, Chemarea 
ploii, În zori de zi, Albastrul cerului, Sfârşit de anotimp, 
Amintiri ş.a., ce se vor mai întâi o cheie, un cod pentru 
descifrarea temei abordate, denotă o viziune romanti- 
că asupra lumii. De unde vine această poetică a culorii, 
însemnând de fapt o atitudine pozitivă, optimistă în re- 
flectarea existenţei? 


- Într-adevăr, denumirea unui tablou este acel cod care 
deschide uşa spectatorului pentru un dialog direcționat 
spre o idee pe care o propune artistul. Cromatica, structu- 
rile compoziționale abstracte sau figurative, coloritul cald, 
ataşamentul față de pământul natal, modulaţiile sufletului, 
gândurile care mă poartă în această albie tematică aduc 
poezia de care vorbii, dar asta nu-mi propun niciodată 
rațional, totul vine de la sine, din plăcerea de a picta. 


- Viaţa cotidiană, cu multiplele ei aspecte şi probleme, 
satul natal, natura ca element primordial al existenţei se 
regăsesc obsesiv în lucrările Dumneavoastră. Cum ex- 
plicaţi persistenţa acestor teme? 


- Pentru mine copilăria a fost punctul de pornire nu numai 
în viaţă, ci şi în artă. Petrecută la țară cu oamenii dragi, cu 
locuri frumoase, a lăsat o amprentă puternică în viața mea. 
Nostalgia după peisajul de altădată, nu a acelui industrial, 
dorul casei părintești, amintirile au devenit subiecte ale 
multor lucrări realizate doar în atelier. Nu merg la natu- 
ră, nu pictez locuri concrete, ideile coboară dintr-o lume 
virtuală, din lumea îndepărtată a copilăriei. Pentru mine 
este o adevărată provocare anume descifrarea şi reconsti- 
tuirea primelor trăiri pe care le-am încercat crescând în 
sânul unei comunități ce-şi împarte destinul cu natura. Cu 
alte cuvinte, peisajele mele alcătuiesc un traseu al căutării 
misterului existenţial inexprimabil în cuvinte. 


- Specialiştii accentuează abilitatea Dumneavoastră în a 
manevra lumina şi umbra, în a obţine prin intermediul 

acestui procedeu contrastiv efecte artistice remarcabile. Când, cum aţi desco- 
perit „efectul benefic” al acestor simboluri, aflate în continuă competiţie? 


- Pentru mine lumina este culoare, iar umbra este tonalitate, de aici încep jocu- 
rile coloristice, schemele cromatice care lasă tuşe de lumină pe suprafața pânzei. 
Cu mulţi ani în urmă munceam la un ciclu de lucrări „nonfigurative”: Umbre 
lunecând, Lumina în adâncime, anume atunci am descoperit formula care mi-a 
luminat culoarea. Lumina şi umbra constituie baza expresivității formelor, a petei 
de culoare, ele organizează echilibrul compozițional, configurând relieful supra- 
fetelor din care se desprinde viața. 


- Care sunt elementele definitorii ce reflectă procesul evolutiv în maniera de 
lucru, de expresie, de creaţie a unui pictor? Care sunt în acest sens trăsăturile 
distinctive ale creaţiei pictorului D. Bolboceanu? 


- Nu există scheme bine definite care ar putea ghida evoluţia ascensională a unui 
artist. Un pictor în procesul de formare, în afară de talent, are nevoie de o şcoală 
bună, un mediu artistic care să-i inspire libertatea şi o mare voinţă de a munci. 
Modul în care artistul ne tentează să vedem lumea prin el, să ne angajăm cu 
adevărat într-o viziune ce exprimă o percepţie inedită şi esenţială a lumii, inven- 
tivitatea şi originalitatea sunt, în opinia mea, cele mai importante elemente care 
marchează o evoluţie sănătoasă a artistului. 


Ce trăsături ale creației mă caracterizează? Eu zic munca, restul rămâne să spună 
ceilalți: criticii şi consumatorii de artă. 


- Arta autentică, inclusiv arta plastică, pictura, are la temelie tradiţia şi inova- 
ţia, altfel spus, pictorul parcurge de-a valma un drum comun cu alți confrați 
de generaţie, alteori foarte lung, până își descoperă propriul făgaș. Cine v-au 
fost îndrumătorii, cât de expresiv este în context acest cuvânt!, de la care ați 
deprins farmecul culorilor şi când aţi avut certitudinea, revelaţia că aţi desco- 
perit propriul itinerar, drum în artă? 


- Atracția față de artă am simţit-o atunci când fratele meu, Vlad, studia la 
Şcoala republicană de arte plastice „I. E. Repin”, astăzi Colegiul de arte plastice 
„A. Plămădeală”. Aici am avut norocul să-mi fac studiile şi eu în clasa profe- 
sorului V. Puşcaş și I. Vieru, nume cunoscute în lumea artelor plastice, clasici 
ai picturii basarabene. Îndrumătorii mei, toţi trei, se află, cu regret, în lumea 
umbrelor... Studiile au continuat şi după ce am devenit membru titular al U.A.P. 
În atelierul de creație pe care îl aveam împreună cu Vlad Bolboceanu, pictor- 
ceramist, membru U.A.P, șeful catedrei de ceramică a Academiei de muzică, 
teatru şi arte plastice. 


Studiile continuă şi acum. Un pictor învaţă toată viaţa. 


- Aţi regretat vreodată că aţi ales / v-a ales pictura? În ce situaţie ați trăit acest 
sentiment? 


- Drumul în artă este anevoios, am regretat de multe ori la început de cale, ob- 
stacole greu de trecut, am avut şi încercări de a abandona pictura, dar reveneam 
de fiecare dată. 

Acum cred că nu am greşit, nici nu pot să-mi imaginez viaţa fără pictură. 


- Faceţi parte din noua echipă de conducere a U.A.P. şi în acest context aş vrea 
să vă întreb: care sunt problemele ce urmează a fi soluționate în mod prioritar 
de către U.A.P.? Ce întreprindeţi pentru a eficientiza prestaţia U.A.P. în viața 
culturală a Republicii Moldova, inclusiv în sensul extinderii activităților ar- 
tiştilor plastici în afara perimetrului Chișinăului? 


— Viaţa artistică la U.A.P. continuă. Odată cu schimbarea care a avut loc în socie- 
tate, au apărut noi speranţe că o bună parte din problemele noastre vor fi soluţi- 
onate. În ultimul timp au avut loc mai multe întâlniri ale preşedinţilor uniunilor 
de creaţie, în vederea organizării unui congres comun, la care vor fi discutate şi 
înaintate spre soluţionare comisiei parlamentare un şir de probleme: statutul ar- 
tistului în societate, acordarea premiilor şi a distincţiilor de stat, implicarea mai 
activă a instituţiilor statale în activităţile culturale... 


Noua conducere a U.A.P. a înviorat activitatea artistică cu trei expoziții de am- 
ploare, care vor avea, sperăm, impact benefic asupra iubitorilor de artă, „Bienala 
de gravură”, „Bienala Internaţională de pictură”, „Bienala Internaţională de artă 
decorativă” cu participarea artiştilor plastici din Belgia, Italia, Franța, România, 
Belarus. Arta plastică înregistrează un nivel valoric apreciabil pe plan european 
şi ar fi păcat să cedăm din cauza greutăților economice. 


DA 


- Ce mesaj aţi vrea să adresaţi cititorilor revistei „Limba Română” în preajma 
noului an 2010? 


- Anul care vine să le aducă mai multe bucurii, mai multă fericire, visuri împlini- 
te, să rămână şi în viitor cititori fideli a revistei „Limba Română. 


Dumitru BOLBOCEANU s-a născut la 8 iulie 1960 în comuna Colicăuţi, jud. Edineţ, Re- 
publica Moldova. Este absolvent al Colegiului republican de arte plastice „A. Plămădea- 
l, Chişinău (1975-1979). Membru al Uniunii Artiştilor Plastici din Republica Moldova 
(1991). 

Expoziţii de artă colective: Chişinău, Moscova, Odesa, Aachen, Dusseldorf (R.EG.), Ga- 
laţi, Bacău, București, Bruxelles ş.a. (1986-2009). 

Expoziţii personale: Casa Centrală a Pictorului, Moscova, Federaţia Rusă (1989); Galeria 
„Sidonia, Monte-Giorgio, Italia (1993); ART-EXPO, Bucureşti, România (1994); Centrul 
de artă și cultură, Germania, Dusseldorf (1997-1998), Centrul de cultură ELLAS, Grecia, 
Atena (2003); Galeria Palatului ZAPPEON, Grecia, Atena (2004). 

Premii, menţiuni: premiant al Ministerului Tineretului şi Sportului din Republica Mol- 
dova (1995); al firmei BICONEX, „Saloanele Moldovei”, România (1996); al municipiului 
Bacău, „Saloanele Moldovei” (2002); al Ministerului Culturii al Republicii Moldova (2007); 
al Muzeului de Artă „Iulian Antonescu”, Bacău (2008). În 2007 i s-a acordat Diploma de 
Eminenţă a Uniunii Artiştilor Plastici din Moldova (U.A.P.). 

Lucrările sale se află în colecțiile Muzeului Naţional de Arte Plastice al Republicii Moldova; 


Băncii Naţionale, Moldova; Uniunii Artiştilor Plastici din Moldova (U.A.P.), precum şi în 
colecţii private din Belgia, Franța, Germania, Italia, Olanda, Portugalia, România, SUA. 

Dumitru BOLBOCEANU 
şi metafora personificată 


Quartet, ulei pe pânză, 120x100 cm 


Margine de sat, ulei pe pânză, 50x70 cm 

Natură statică, ulei pe pânză, 73x64 cm 


IV 


Natură statică, ulei pe pânză, 82x67 cm 

Mirişte, ulei pe pânză, 89x66 cm 


VI Limba 


Natură statică cu peşti, ulei pe pânză, 82x67 cm 

Spaţiu aerian, ulei pe pânză, 120x100 cm 


Călăuză, ulei pe pânză, 97x97 cm 

Peisaj, ulei pe pânză, 73x64 cm 


Arca lui Noe, ulei pe pânză, 100x160 cm | 

Primăvara, ulei pe pânză, 82x67 cm 


XII 


Vis, ulei pe pânză, 50x70 cm 

Valea Draghiştei IV, ulei pe pânză, 100x80 cm 


XIV 


Vis, ulei pe pânză, 80x100 cm 

Natură statică, ulei pe pânză, 30x40 cm 


Natură statică, ulei pe pânză, 82x67 cm 

Dorin A DOUA COMUNIZARE 
CIMPOEŞU A BASARABIEI, 
DUPA STALINIZAREA DIN 1944 


FEBRUARIE 2001 - IULIE 2009 


SITUAȚIA POLITICĂ INTERNĂ 
LA INCEPUTUL ANULUI 2001 


Începutul anului 2001 a marcat intrarea Republicii Mol- 
dova în febra pregătirilor pentru alegerile parlamentare 
anticipate. 


Declanșarea noii perioade electorale, cu aproape un an 
şi jumătate înainte de termen, îşi avea originea în însăşi 
componența Parlamentului, ales la 23 martie 1998, carac- 
terizată de inexistenţa unei majorităţi stabile şi omogene, 
precum şi în confruntarea permanentă între Parlament şi 
Preşedinţie pe tema schimbării formei de guvernământ!. 


De asemenea, criza politică reprezenta şi o consecinţă a 
luptei între două curente diametral opuse privind orienta- 
rea Republicii Moldova: 


- menţinerea Republicii Moldova în sfera de influenţă a 
Moscovei, susținută de forțele de stânga (comuniști, agra- 
rieni, socialişti, minorităţi rusofone) şi cercurile financiar- 
bancare pro-prezidenţiale; 


- apropierea progresivă de România şi integrarea Repu- 
blicii Moldova în structurile europene împreună cu Ro- 
mânia, idee susținută de partidele democratice (Partidul 
Popular Creştin Democrat, Partidul Renașterii şi Conci- 
lierii, Partidul Democrat, Partidul Forţelor Democratice, 
Partidul Naţional "Ţărănesc Creştin Democrat, Partidul 
Liberal etc.). 


Perioada de fragilitate şi instabilitate politică s-a instaurat 
la Chişinău după demiterea guvernului Ion Sturza (noiem- 
brie 1999) şi destrămarea Alianţei pentru Democraţie şi 
Reforme (A.D.R.), coaliție majoritară eterogenă, măcinată 
de puternice contradicții interne şi subminată din exterior 
de acţiunile cercurilor prezidenţiale şi pro-ruse. 

Lupta politică s-a accentuat odată cu adoptarea, la 5 iulie 2000, a statutului de 
republică parlamentară, care a permis comuniștilor să acceadă la putere în detri- 
mentul partidelor democratice de orientare pro-europeană. 


Eşecul Legislativului, după patru tururi de scrutin, de a alege un nou șef al statu- 
lui, datorat tentativei Partidului Comuniştilor de a prelua preşedinţia Republicii 
Moldova şi lipsei de unitate a partidelor parlamentare de centru-dreapta, a dus la 
dizolvarea Parlamentului şi convocarea alegerilor anticipate la 25 februarie 2001, 
ca ultimă încercare de a împiedica acapararea în întregime a puterii de către co- 
muniști. Campania electorală a fost inaugurată, oficial, la 12 ianuarie 2001, înre- 
gistrarea candidaţilor realizându-se până la 25 ianuarie. 


În această perioadă, viaţa politică din Republica Moldova a cunoscut o eferves- 
cenţă aparte, fiind caracterizată de grupări şi regrupări de forţe, jocuri de culise 
şi manevre vizând accederea acestora în viitorul Parlament. 


Poziţia cea mai sigură în confruntarea electorală a avut-o Partidul Comuniștilor, for- 
maţiune omogenă, cu un electorat disciplinat şi constant. Acesta a profitat de înrău- 
tățirea continuă a situaţiei economice a populaţiei, îndeosebi a unor categorii sociale 
vulnerabile (pensionari, veterani şi țărani), pentru a-şi spori numărul de locuri în vi- 
itorul Legislativ. Vladimir Voronin, liderul comuniștilor, aprecia chiar că partidul său 
putea obţine 70 de mandate din totalul de 101 (în vechiul Parlament a dispus de 40 de 
deputaţi). Deşi estimarea acestuia avea iz electoral, era cert că Partidul Comuniştilor 
urma să constituie principalul grup parlamentar în viitorul Parlament. 


Pe de altă parte, fiecare dintre partidele democratice de centru-dreapta se afla în 
dificultate din cauza scăderii influenţei lor în rândul populaţiei, fiind posibil ca 
acestea să nu depășească pragul electoral de 6%. De asemenea, era dificilă reali- 
zarea de alianţe între aceste partide, ca urmare a relațiilor deteriorate, în ultimii 
ani, de numeroasele atacuri, calomnii, denigrări şi jocuri de culise necinstite ale 
liderilor lor. În perioada preelectorală, au fost lansate mai multe apeluri la unitate 
dreptei, însă acestea nu s-au concretizat în oferte viabile. 


Plauzibilă părea încheierea unei alianţe electorale între Partidul Renaşterii şi 
Concilierii (Mircea Snegur), Partidul Forţelor Democratice (Valeriu Matei), Par- 
tidul Naţional Ţărănesc Creștin Democrat (Valeriu Muravschi) şi Partidul Naţio- 
nal Liberal (Mircea Rusu), acestea având orientare, doctrine şi programe asemă- 
nătoare. De asemenea, aveau o poziţie similară față de raporturile cu România. 
Coalizarea le-ar fi permis intrarea în Parlament şi constituirea unui pol democrat 
de centru-dreapta. La această alianţă ar fi putut adera şi Partidul Democrat (Du- 
mitru Diacov), partid cu şanse foarte reduse în ipoteza participării solitare în 
cursa electorală, precum şi alte formațiuni mai mici de centru-dreapta (Partidul 
Reformei, Liga Creştin Democrată a Femeilor, Partidul Naţional Român, Parti- 
dul Ecologist „Alianţa Verde” etc.). 


O poziţie specială ocupa Partidul Popular Creştin Democrat (Iurie Roşca) care, 
datorită rolului jucat în demiterea cabinetului Ion Sturza şi în destrămarea fostei 

coaliții majoritare (A.D.R.), cât şi unor compromisuri conjuncturale realizate cu 
comuniștii, nu prezenta încredere pentru celelalte partide de centru-dreapta, ris- 
când să fie izolat în confruntarea electorală. 


Pe segmentul de centru al eşichierului politic s-a conturat apariţia unei noi forţe, 
sub forma unei mișcări civice mai largi, inițiată şi propulsată de cercurile financi- 
ar-economice pro-Lucinschi. Aceasta a făcut parte din strategia preşedintelui în 
exercițiu, care viza formarea unei majorități parlamentare ce ar fi permis asigura- 
rea stabilităţii politice, modificarea Constituţiei şi revenirea la regimul preziden- 
tial, prin înlocuirea celui parlamentar, aflat în coagulare. 


Noua forță a fost constituită din partide şi formaţiuni extraparlamentare exis- 
tente (Partidul Democraţiei Sociale „Furnica”, Organizaţia obştească „Republica”, 
Partidul „Plai Natal” etc.), la care au fost atrase diverse personalități şi categorii 
sociale, toate grupate într-o construcţie politică sub numele „Congresul cetățeni- 
lor”, după modelul experimentat cu succes de Eduard Şevardnadze în Georgia. 


În fruntea acesteia a fost plasat premierul Dumitru Braghiş, care trebuia să ralie- 
ze în jurul său „eşalonul secund” (cel al comsomoliștilor) al fostului partid comu- 
nist, permițând accesul la putere al „noilor politicieni”, cu vârste cuprinse între 40 
şi 50 de ani, având numeroase relații şi cunoştinţe în rândul elitelor politice din 
Rusia şi Ucraina. 


Preluarea puterii de către această forță, susținută de Petru Lucinschi şi agreată de 
Moscova, avea ca obiective consolidarea statalității Republicii Moldova, menţi- 
nerea acesteia în cadrul C.S.I., dezvoltarea unor raporturi normale cu România şi 
asigurarea sprijinului din partea organismelor financiare internaționale. 


CAMPANIA ELECTORALĂ ŞI PRINCIPALELE PARTIDE 
INSCRISE IN CURSA PENTRU PUTERE 


La 25 ianuarie 2001 s-a încheiat procesul de înregistrare la Comisia Electorală 
Centrală (C.E.C.) a concurenţilor electorali: partide, blocuri electorale şi candi- 
daţi independenți”. 


1. Republica Moldova a fost împărțită în 13 circumscripţii electorale, dintre care 
două cuprindeau teritoriile U.T.A. Găgăuzia şi Transnistria. Desfășurarea alege- 
rilor în aceste zone era sub semnul întrebării, deoarece autoritățile autonome 
puneau unele condiţii Chişinăului. 


Astfel, Prezidiul Adunării Populare a Găgăuziei a cerut, la începutul campaniei elec- 
torale, să fie modificat Codul Electoral prin care să se prevadă o cotă de reprezentare 
a etnicilor găgăuzi în structurile centrale de stat, inclusiv în Parlament (15 locuri de 
deputat - n. D.C.), Guvern şi Curtea Constituţională ale Republicii Moldova. 


O hotărâre definitivă privind participarea locuitorilor din acest teritoriu la apro- 
piatul scrutin parlamentar urma să fie luată în prima jumătate a lunii februarie 
2001, în cadrul unei sesiuni extraordinare a Adunării Populare a Găgăuziei. În 

acest demers, autorităţile de la Comrat aveau sprijinul Partidului Comuniştilor, 
preconizându-se chiar încheierea unui acord politic între cele două părți referitor 
la necesitatea schimbării legislaţiei şi recunoaşterea „reprezentării autonomiei în 
toate ramurile puterii din Moldova şi în organismele internaționale” 


În ceea ce priveşte Transnistria, se menținea situaţia care a existat cu prilejul cam- 
paniilor electorale anterioare. Administraţia de la Tiraspol nu accepta deschide- 
rea de secţii de votare pe teritoriul Transnistriei, în ciuda demersurilor făcute de 
Dumitru Nidelcu, preşedintele C.E.C. Ca urmare, cetăţenii Republicii Moldova 
cu drept de vot aveau ca singură variantă deplasarea la secţiile de votare din loca- 
lităţile de pe malul drept al Nistrului. Experienţa a arătat că măsurile de intimi- 
dare ale autorităților separatiste şi teama oamenilor au determinat o participare 
extrem de redusă a acestora la urnele de vot, respectiv circa 4.000 din cei peste 
400.000 de locuitori care aveau dreptul constituțional de a alege. 


2. În urma validării C.E.C., în cursa electorală au rămas să se confrunte următoare- 
le partide şi formaţiuni social-politice, în ordinea înscrierii lor pe buletinul de vot: 


1. Partidul Popular Creştin Democrat (PPC.D.); 


2. Blocul electoral „Credinţă şi Dreptate”, format din Partidul Reformei şi Parti- 
dul Naţional Român; 


Partidul Comuniştilor din Republica Moldova (PC.R.M.); 
Partidul Naţional Liberal (PN.L.); 


Mişcarea social-politică „Pentru Ordine şi Dreptate”, formată din organizați- 
ile veteranilor din războaiele din Afganistan şi Transnistria; 


Partidul Renașterii şi Concilierii din Moldova (PR.C.M.); 
Partidul Democrat (PD.); 
Partidul Ţărănesc Creştin Democrat din Moldova (P[.C.D.M.); 


Blocul electoral „Alianţa juriştilor şi economiştilor”; 

10. Blocul electoral „Edinstvo” („Unitate”), constituit din Partidul Republican, 
Partidul Socialiştilor şi Partidul Forțelor Progresiste; 


11. Mişcarea social-politică „Ravnopravie” („Egalitate în drepturi”); 
12. Partidul Naţional Țărănesc Creştin Democrat (P.N.Ț.C.D.); 


13. Blocul electoral „Plai natal”, format din Mişcarea social-politică „Plai natal” şi 
Liga Naţională a Tineretului; 


14. Partidul Forţelor Democratice (P.ED.); 
15. Partidul Democrat Agrar din Moldova (P.D.A.M.); 


16. Blocul electoral „Alianţa Braghiş”, compus din Uniunea Centristă, Uniunea 
Muncii, Partidul Socialist, Mişcarea social-politică „Forţa Nouă”, Partidul de- 
mocraţiei sociale „Furnica” şi Mişcarea profesioniştilor „Speranţa-Nadejda'; 


17. Partidul Social Democrat din Moldova (PS.D.M.). 

Tabloul electoral era completat de 10 candidaţi independenţi, care au îndeplinit 
condiţiile impuse de Codul electoral şi au fost validați de C.E.C. 


Pragul electoral a fost de 6% pentru partide şi alianţe şi 3% pentru candidaţii 
independenți. 


3. O analiză succintă a campaniei electorale a relevat următoarele caracteristici: 


- la alegeri participau 10 partide şi 7 blocuri electorale, care își disputau voturile 
a circa 2,3 milioane de cetăţeni cu drept de a alege; 


- cu excepţia „Alianţei Braghiş”, care concentra mai multe formaţiuni politice, 
cu o pondere mai mică sau mai mare în cadrul electoratului, celelalte blocuri 
erau constituite din partide şi organizații social-politice fără importanţă, care nu 
aveau nicio şansă să depăşească pragul electoral; 


- spre deosebire de alegerile din 1998, când majoritatea partidelor de cen- 
tru-dreapta, de orientare proeuropeană, au format o alianță electorală largă, cu- 
noscută sub numele de Convenţia Democratică din Moldova (C.D.M.), în 2001 
toate acestea au luat parte la alegeri în mod separat, ceea ce le-a redus mult șanse- 
le; în plus, pe lângă erodarea determinată de participarea la guvernare în perioa- 
da 1998-1999, acestea se confruntau cu compromiterea accentuată a unor lideri, 
amestecați în scandaluri de corupţie sau deveniți victime ale propriilor jocuri 
politice murdare, precum şi cu părăsirea lor de către unii exponenţi importanţi, 
aspecte cunoscute îndeosebi de P.F.D., PPC.D. şi P.D.; 


- pe segmentul de dreapta au apărut noi alianţe electorale (Blocul electoral „Credin- 
tă şi Dreptate, Mişcarea social-politică „Pentru Ordine şi Dreptate” şi altele) care îşi 
disputau același electorat, contribuind şi mai mult la fragmentarea acestuia; 


- o situație nouă exista şi la centrul eşichierului politic, unde a apărut „Alian- 
ţa Braghiş, condusă de prim-ministrul în exercițiu şi susținută de preşedintele 
Petru Lucinschi, care punea în pericol electoratul Partidului Democrat (PD.), al 
cărui lider era Dumitru Diacov, preşedintele fostului Parlament; 


- pentru a diminua şi mai mult şansele P.D., cercurile pro-prezidenţiale au stimulat apari- 
tia şi a altor forțe pe același segment (Blocul electoral „Alianţa juriştilor şi economiştilor”) 
sau le-au reactivat pe unele deja existente, determinându-le să participe de sine stătător în 
cursa electorală (Blocul electoral „Plai natal, Partidul Social-Democrat etc.); 


- la rândul ei, stânga politică era tot atât de divizată ca şi dreapta; față de alege- 
rile parlamentare din 1998 şi cele locale din 1999, când au constituit un singur 
bloc, comuniștii, agrarienii şi socialiştii participau separat la apropiatul scru- 
tin; 

- pe lângă fragmentarea stângii, centrele de putere economico-financiare apropi- 
ate preşedintelui Petru Lucinschi au încurajat formarea unor alianţe electorale ale 
etnicilor ruşi şi ucraineni (Blocul electoral „Edinstvo” şi Mişcarea social-politică 
„Ravnopravie”), prin care s-a urmărit diminuarea electoratului Partidului Comu- 
niştilor şi, implicit, favorizarea „Alianţei Braghiş. 

4. În condiţiile date rezulta că doar 4 forțe politice erau creditate cu şanse de a 
intra în viitorul Parlament: 


- Partidul Comuniștilor (PC.R.M.); 

- Blocul electoral „Alianţa Braghiş” 

- Partidul Democrat (PD.); 

- Partidul Renașterii şi Concilierii din Moldova (PR.C.M.). 


P.C.R.M. era cotat şi la aceste alegeri favorit, deoarece era un partid unit, cu 
structuri teritoriale puternice şi bine organizate, avea un electorat stabil şi disci- 
plinat, tributar mentalităţii vechi, care nu absenta de la urnele de vot, indiferent 
de condiţiile de participare. 


Pe plan extern, comuniștii se bucurau de sprijinul conducerii politice de la Mos- 
cova, deoarece aceştia s-au declarat în favoarea unor relaţii prioritare cu Federa- 
ţia Rusă şi integrarea deplină în C.S.I., inclusiv în sistemul de securitate colectivă 
al organizaţiei. Din aceste motive, liderii ruşi considerau P.C.R.M. principalul ga- 
rant al intereselor Moscovei în Republica Moldova. De altfel, Vladimir Voronin 
a fost primit, la 11 ianuarie 2001, de preşedintele Vladimir Putin, cu o zi înainte 
de declanşarea campaniei electorale, întâlnirea durând o oră şi jumătate, în locul 
celor 20 de minute programate anterior. În discuţii s-a urmărit să se determine o 
configurație postelectorală a forțelor politice din Republica Moldova favorabilă 
Moscovei. La convorbiri a participat şi Vladimir Kriucikov, fost şef al K.G.B.- 
ului, care s-a întâlnit de nenumărate ori cu Vladimir Voronin. 


Cu toate acestea, analiștii politici apreciau că comuniștii nu aveau să obțină mai multe 
voturi decât la alegerile precedente. Urmau să beneficieze însă, într-o măsură im- 
portantă, de redistribuirea voturilor partidelor care nu aveau să intre în Parlament. 
Printre factorii care nu permiteau o creştere a PC.R.M. în alegeri erau enumerați: 
fragmentarea stângii politice, apariţia „Alianţei Braghiş” şi puterea economico-finan- 
ciară superioară a cercurilor pro-prezidenţiale pe care aceasta se sprijinea. 


Blocul electoral „Alianța Braghiş” era cotat ca fiind a doua forță politică, după 
comuniști, care urma să intre în noul Legislativ. 


Deşi a fost constituită târziu (12 ianuarie 2001) şi reprezenta un conglomerat de for- 
maţiuni politice, fără identitate şi lipsită de doctrină, Alianța valorifica personalitatea 
preşedintelui Petru Lucinschi şi pe cea a premierului Dumitru Braghiş și se bucura 
de o susținere financiară importantă. De asemenea, beneficia de suportul structuri- 
lor administraţiei locale (prefecturi), precum şi de unele pârghii guvernamentale de 
influențare a electoratului: plata restantelor la salarii și pensii; anunţarea unor creşteri 
salariale la bugetari; o anumită relaxare financiară la plata taxelor şi impozitelor etc. 


Ca şi Vladimir Voronin, şi Dumitru Braghiş a vizitat Moscova în campania elec- 
torală (16 ianuarie 2001) şi a fost primit de preşedintele Vladimir Putin, premi- 
erul Mihail Kasianov, ministrul de externe Igor Ivanov şi de Evgheni Primakov, 
şeful Comisiei de stat pentru soluţionarea problemei transnistrene. 

Cu toate că nu se bucura de trecerea” liderului comunist, premierul de la Chi- 
şinău era considerat la Moscova o figură de compromis, un potenţial factor de 
apropiere a forțelor care, după alegeri, puteau constitui alianța „Voronin - Bra- 
ghiş’, viitoarea majoritate parlamentară. Însă sprijinul liderilor ruși faţă de aces- 
ta era condiţionat, prim-ministrul M. Kasianov refuzând să semneze, înainte de 
alegeri, acordurile cu D. Braghiş privind furnizarea de gaze pentru Republica 
Moldova şi încasarea impozitelor indirecte. 


Atât PC.R.M,, cât şi „Alianţa Braghiş” beneficiau de sprijinul presei centrale de 
la Moscova, care a declanşat o campanie de mediatizare de amploare în favoarea 
acestora. S-au remarcat, în acest sens, publicaţiile „Nezavisimaia Gazeta”, „Ko- 
mersant”, „Izvestia” şi Agenţia „ITAR-TASS”, difuzate zilnic şi la Chişinău, care 
transmiteau semnalele conducerii politice de la Moscova privind preocuparea 
acesteia față de evoluţia situaţiei din Republica Moldova. 


Partidul Democrat, condus de Dumitru Diacov, trebuia să facă față presiunilor 
venite din partea „Alianţei Braghiş”, cu care îşi disputa același electorat. De aceea, 
democraţii au fost nevoiţi să se orienteze şi spre fieful unor partide de stânga şi 
centru-stânga, inclusiv cel al comuniştilor. Cu toate că PD. a fost părăsit în timp 
de unii disidenţi, aceştia nu au fost urmaţi şi de filiale teritoriale, păstrându-se 
unitatea partidului. În plus, formațiunea lui Dumitru Diacov avea o putere eco- 
nomico-financiară apreciabilă, asigurată de oameni de afaceri importanţi, între 
care fostul premier Ion Sturza, ex-miniştrii Alexandru Muravschi, Vladimir Filat 
şi alții. Ca urmare, P.D. a desfășurat o campanie electorală foarte activă şi bine 
mediatizată. 


Partidul Renașterii și Concilierii din Moldova (P.R.C.M.), condus de Mircea 
Snegur, îşi păstra şansele pentru a intra în Parlament datorită, îndeosebi, influen- 
tei pe care liderul acestuia o mai avea, încă, în rândul populaţiei. În ciuda vehicu- 
Jării unor zvonuri privind o „ruptură” între Mircea Snegur și Nicolae Andronic, 
prim-vicepreşedinte al P.R.C.M., acest lucru nu s-a produs şi unitatea partidului 
s-a menţinut. De asemenea, acesta nu a fost părăsit de nicio personalitate mai 
importantă şi nici nu a fost implicat în scandaluri de corupţie, cu toate că Nicolae 


Andronic era considerat unul din exponenţii mafiei locale. 


Partidul Popular Creştin Democrat (P.P.C.D.), fostul Front Popular, care avea 
inclus în programul său ca obiectiv principal „unirea Basarabiei cu România, ul- 
terior voalat sub formula „adâncirea relaţiilor cu România”, avea o situaţie deose- 
bită, fiind la limita pragului electoral. Trei sondaje de opinie, efectuate în timpul 
campaniei, îl situau sub 6% din opţiunile de vot. 


Cauzele căderii PP.C.D. în sondaje şi a scăderii credibilității în rândul electora- 
tului au fost: 


- rolul nefast jucat în destrămarea Convenţiei Democrate, a fostei majorităţi par- 
lamentare, Alianţa pentru Democraţie şi Reforme (A.D.R.), precum şi în demite- 
rea guvernului Ion Sturza; 

- jocurile duplicitare făcute cu PC.R.M. şi preşedintele Petru Lucinschi, care au 
permis accederea comuniştilor la putere şi formarea guvernului Dumitru Bra- 
ghiş, controlat de şeful statului; 


- stilul autoritar al lui Iurie Roşca, care a determinat părăsirea partidului de către 
unii lideri importanţi (Valentin Dolganiuc, Sergiu Mocanu, Ion Tănase şi alții), 
ducând la slăbirea P.P.C.D. în teritoriu; 


- suspiciunile apărute în legătură cu apartenenţa lui Iurie Roşca la serviciile de infor- 
maţii ruse, care au indus ideea că acesta era monitorizat în direcția fragmentării drep- 
tei politice proromâneşti și promovării intereselor Moscovei în Republica Moldova. 


Pentru a salva situaţia în care se afla partidul şi a determina acumularea de capital 
electoral, Iurie Roşca l-a introdus pe listele de vot pe generalul Nicolae Alexei, 
suspendat din funcţia de şef al Departamentului pentru Combaterea Corupţiei şi 
a Crimei Organizate, întrucât el însuşi era acuzat de corupţie. 


Interesant era faptul că PPC.D. nu a participat singur, până la alegerile din 2001, 
la nicio campanie electorală parlamentară. În 1994 şi 1998, PPC.D. a intrat în 
Parlament cu sprijinul altor forţe politice (Alianţa FP.C.D. şi Convenţia Demo- 
cratică), nefiind cunoscută adevărata sa pondere în cadrul electoratului. Aceasta 
în condiţiile în care pragul electoral a fost de 4%. Acum lucrurile erau mult mai 
complexe, iar pragul electoral a fost ridicat la 6%. 


Sondajele de opinie realizate în plină campanie electorală nu au fost edificatoa- 
re şi arătau tendința de manipulare a electoratului în direcţia dorită de cei care 
le-au comandat. De exemplu, în unele sondaje’, P.C.R.M. era cotat cu 13,8%, iar 
„Alianţa Braghiş” cu 17,5%, iar în altele cu 23,88%, respectiv 3,99%. Urmărind 
debusolarea alegătorilor, „Socioinform” scotea în evidență partide, precum 
P.N.I.C.D. (9,1%), P.N.L. (9%) şi PD.A.M. (8,5%), care la scrutinele anterioare 
nu au depăşit 2-3%. 


În ceea ce priveşte popularitatea liderilor politici, pe primul loc se aflau Dumitru 
Braghiş cu 15%, urmat de Vladimir Voronin (13%) şi Mircea Snegur (7,5%). 


Cel mai credibil a fost însă sondajul realizat de IMAS - Bucureşti, în colaborare 
cu Socio-Moldova Chişinău, în luna august 20005. 


Potrivit acestuia, PC.R.M. era cotat cu 35,4% din voturi, P.R.C.M. cu 10,2% şi 
P.PC.D. cu 5,9%. De asemenea, încrederea în personalităţile politice era de 26% 
pentru Vladimir Voronin şi 21% pentru Mircea Snegur. 


Conform aceloraşi sondaje, absenteismul la urne era apreciabil, considerându-se 
că doar circa 57% din cetăţeni urmau să se prezinte la vot. 


REZULTATELE ALEGERILOR PARLAMENTARE ANTICIPATE 


Alegerile au fost monitorizate de 150 de observatori din partea OSCE şi de 43 
parlamentari ai Adunării Parlamentare a Consiliului Europei. Observatorii inter- 

naționali prezenţi la scrutin au precizat că alegerile parlamentare anticipate s-au 
desfăşurat în conformitate cu standardele internaţionale“. Coordonatorul special 
al Preşedinţiei în exercițiu a OSCE, Kimmo Kiljunen, a declarat într-o conferință 
de presă că scrutinul desfășurat în Republica Moldova a „consolidat orientarea 
democratică care ar fi trebuit să continue”. 


Pe de altă parte, observatorii internaţionali au remarcat, cu îngrijorare, că ale- 
gerile parlamentare nu au putut sa se desfăşoare în regiunea de est a Republicii 
Moldova, din cauza lipsei de cooperare din partea autorităţilor de la Tiraspol. 
Autorităţile separatiste au împiedicat accesul cetăţenilor din stânga Nistrului la 
secţiile de votare, oprind fără motive autobuzele care transportau alegători. 


Observatorii din partea Consiliului Europei au arătat că la sesiunea din aprilie a 
Adunării Parlamentare a Consiliului Europei va fi audiat un raport pe marginea 
alegerilor din Republica Moldova. 


La rândul lor, Liga pentru Apărarea Drepturilor Omului din Moldova (LADOM) şi 
Fundaţia Internaţională pentru Sisteme Electorale (IFES) au mobilizat peste 200 de 
observatori locali şi 11 observatori internaţionali. Directorul IFES, Charles Lasham, 
considera că alegerile au decurs în corespundere cu legislația naţională şi standardele 
internaționale. Nu s-au înregistrat fraude, ci doar unele nereguli. El a mai opinat că 
alegerile din 25 februarie au fost mult mai calitative din punctul de vedere al respec- 
tării legislaţiei şi al organizării față de situaţia ultimelor alegeri locale. 


Pe data de 3 martie 2001, Comisia Electorală Centrală a făcut publice rezultatele 
finale ale alegerilor parlamentare anticipate din 25 februarie, astfel: 


- Partidul Comuniştilor a acumulat 794.808 de voturi sau 50,23%; 
- „Alianţa Braghiş” — 212.071 de voturi, respectiv 13,45%; 

- Partidul Popular Creştin Democrat — 130.810 sau 8,18%. 

Doar aceste trei formaţiuni au depăşit pragul electoral de 6%. 

Alte două formaţiuni au acumulat peste 5% din voturi: 

- Partidul Renaşterii şi Concilierii a acumulat 91.894 de voturi sau 5,79%; 
- Partidul Democrat - 79.757, respectiv 5,02%. 

Conform Comisiei Electorale Centrale: 

- Partidul Comuniştilor a obţinut 71 de mandate; 

- „Alianţa Braghiş” — 19; 

- PPC.D.- 11. 


La 27 februarie, în incinta Parlamentului, s-a desfăşurat conferința de presă a 
liderului Partidului Comuniştilor, Vladimir Voronin, care a făcut bilanțul cam- 
paniei electorale, a comentat rezultatele alegerilor parlamentare anticipate şi a 
expus poziţia partidului său asupra unor probleme de actualitate”. 

Vorbind despre politica externă, Voronin a menţionat că „noi sântem de acord 
cu acele priorităţi, care au existat până acum”. A pus în evidență importanţa con- 
tinuării politicii de integrare europeană, a subliniat necesitatea de a menţine și 
dezvolta bunele relaţii cu vecinii, România şi Ucraina. 


Referindu-se la relaţiile cu SUA, Voronin a spus că, după anunţarea rezultatelor 
alegerilor, a avut o întâlnire productivă cu ambasadorul acestei țari la Chişinău, 
Rudolph Perina, în cursul căreia a fost exprimată dorința reciprocă de a dezvolta 
relaţiile moldo-americane. 


Fiind întrebat dacă moldovenii, în general, sunt capabili să se autoguverneze ori 
au nevoie să fie dirijați din exterior, în special din Rusia ori România, Voronin a 
răspuns că nu acceptă o asemenea situaţie. 


La o altă întrebare despre raporturile cu Moscova, liderul majorităţii parlamen- 
tare a declarat că pentru relaţiile cu Rusia sunt prioritare raporturile economice. 
„Dacă o altă ţară, bunăoară Turcia ori România, ne va oferi mai multe avantaje 
economice, vom acorda prioritate relaţiilor cu aceasta ţară. Noi trebuie sa vedem 
unde sânt interesele noastre”, a spus Voronin. 


Liderul Partidului Comuniştilor a stăruit asupra ideii consensului în problema 
statutului limbii ruse în Republica Moldova: „Noi trebuie să ne gândim la tot 
poporul, pentru mine nu mai prezintă interes să ştiu cine a votat pentru partidul 
nostru. Acum e important să ţinem cont de opinia tuturor”. 


În altă ordine de idei, Voronin a arătat că a avut o convorbire telefonică cu Evgheni 
Primakov, care şi-a exprimat disponibilitatea de a vizita Republica Moldova la sfâr- 
şitul lunii martie. Fiind întrebat dacă este de acord cu aşa-numitul „plan Primakov” 
de reglementare a conflictului din Transnistria, liderul partidului majoritar a dat un 
răspuns negativ, adăugând că speră ca în cursul vizitei preconizate să fie identificate 
formule acceptabile pentru rezolvarea problemei date. Voronin a specificat că în 
această problemă este necesar de pornit „de la o foaie albă”, de la „clarificarea acelor 
competenţe, de care are nevoie regiunea pentru a rezolva problemele sale. Anume 
pe baza delimitării stricte a competenţelor poate fi rezolvată problema” 


EVOLUȚIA REGIMULUI COMUNIST RESTAURAT (2001-2009) 


După „restauraţia roşie”, comuniștii din Basarabia au trecut la aplicarea a ceea ce 
au învăţat ei mai bine în perioada regimului totalitar bolşevic, marea majoritate 
a liderilor lor, la nivel central sau local, fiind persoane de vârsta a treia, care s-au 
născut, educat şi format în condiţiile impuse de ocupanții sovietici, fără a avea 
nimic comun cu valorile democratice. 


Pe fondul unei construcţii democratice încă fragile, comuniştii au avut o sarcină 
destul de uşoară în reintroducerea unui regim autoritar de tip sovietic în Basara- 
bia, care să permită partidului lor să controleze toate domeniile vieții social-eco- 
nomice şi politice din Republica Moldova. 

Pentru aplicarea fermă a obiectivelor lor politice, comuniștii au întărit, mai în- 
tâi, rolul structurilor de forță, coercitive, readucând în prim-plan securitatea şi 
miliția din timpurile sovietice, de data aceasta vopsite în culori democratice, de 
tipul Serviciului de Informaţii şi Securitate (SIS) şi carabinierilor, care au început 
să semene din nou teama și groaza de altă dată în rândul populaţiei. La rândul 
ei, Procuratura a redevenit instrumentul de hărțuire şi tortură în mâna noilor 
conducători de la Chișinău. 


Neadmiţând sub nicio formă pluralismul politic, regimul comunist restaurat a 
declanşat, în condiţiile unui monopol total al puterii, o campanie amplă, dură şi 
constantă împotriva oponenților săi politici, îndeosebi a celor de orientare libe- 
rală, proeuropeană, menită să ducă la discreditarea, denigrarea şi compromiterea 
acestora în rândul opiniei publice interne şi internaţionale. 


Ca urmare, în perioada celor opt ani în care au guvernat Republica Moldova, comu- 
niștii au condus în mod discreţionar, partidul lor manifestându-se ca partidul unic 
din vremurile sovietice într-un sistem politic, doar cu o fațadă pluripartidistă. 


Valorile democratice, cum ar fi drepturile omului, libertatea presei şi de expresie, 
independenţa justiţiei, libertatea de întrunire şi multe altele erau străine guver- 
nanţilor „roşii”, nerespectarea şi cazurile de încălcare a acestora devenind om- 
niprezente. Motiv pentru care în Republica Moldova s-au înființat câteva orga- 
nizații neguvernamentale de luptă împotriva torturii şi a relelor tratamente’, iar 
rapoartele anuale ale Departamentului de stat american şi ale organizaţiei Free- 
dom House” criticau de fiecare dată numeroasele abuzuri şi încălcări ale dreptu- 
rilor omului de către autoritățile comuniste. 


Degradarea democraţiei şi a libertăţii de exprimare în Republica Moldova a făcut 
obiectul unei Declaraţii comune” a reprezentanţilor statelor membre ale U.E., 
inclusiv România, şi a unor instituţii europene (Comisia Europeană - n. D.C.), 
acreditaţi la Chişinău, dată publicităţii la 18 iulie 2008, în care, după ce se ară- 
ta că se înregistra „...o intensificare a acțiunilor unor organe de stat de hărțuire 
a diferitor partide politice sau susținători ai programelor acestora”, se exprima 
îngrijorarea față de „...acţiunile întreprinse de către organele de drept împotriva 
mass-mediei, a independenţei editoriale a «Teleradio- Moldova» şi a pluralismu- 
lui în sectorul audiovizual din întreaga ţară”!. 


Potrivit raportului Freedom House pentru anul 2008, Republica Moldova înre- 
gistrase cel mai scăzut scor al democraţiei din ultimii nouă ani, cel mai bun fiind 
cel din 1999, în timpul guvernării de centru-dreapta, după care, an de an, a avut 
loc o degradare continuă a situaţiei. 


Adept al „ideii leniniste de construcţie a unui stat social”, după cum el însuși a 
recunoscut”, Vladimir Voronin şi ceilalți lideri comunişti au încercat să repună 
în practică principiile marxist-leniniste de edificare a statului în care prioritare să 
fie „grija pentru bunăstarea omului şi a nivelului său de viață”. Demersul acestora 
însă a eşuat, comuniştii nefiind capabili să implementeze reformele, în special cele 


204 


structurale, Republica Moldova având o economie cu deficienţe semnificative, în 
care inflația era ridicată, investiţiile străine se confruntau cu mari probleme, de 
la ineficiența birocratică până la restricţii directe, corupţia a înflorit în rândul 
funcţionarilor, iar nivelul de viață al populaţiei a scăzut foarte mult. Având un 
indice de libertate economică dintre cele mai scăzute din rândul celor 41 de țări 
europene, precum şi una dintre cele mai proaste guvernări, potrivit unui studiu al 
Băncii Mondiale", Republica Moldova a devenit cea mai săracă ţară din Europa, 
iar „bunăstarea omului” și „nivelul său de viaţă” cele mai reduse, realități diame- 
tral opuse obiectivelor politicii regimului comunist restaurat. 


Cu toate acestea, comuniștii de la Chişinău şi adepţii lor aveau marea „satisfacţie” 
că au reintrodus în patrimoniul naţional „moldovenesc”, printr-o hotărâre a Par- 
lamentului, monumentele „eroilor” sovietici, precum Grigori Kotovski, Serghei 
Lazo şi alţii, în timp ce adevăratele creaţii artistice româneşti de o mare impor- 
tanţă istorică şi arhitectonică au fost lăsate de izbelişte. De asemenea, au readus 
în prim-plan aniversarea, periodică, a evenimentelor bolşevice, de genul marii 
revoluții socialiste ruse din octombrie, nașterea și moartea lui V. I. Lenin, marele 
război pentru apărarea patriei, eliberarea R.A.S.S. Moldoveneşti de sub ocupaţia 
fasciştilor români, ziua victoriei împotriva hitlerismului şi altele. 


Tot pe plan intern, comuniştii au ridicat „moldovenismul” la rangul de ideologie de 
stat, depăşind performanţa guvernării agrariano-interfrontiste (1994-1998), care 
reuşise doar să-l instituționalizeze ca politică a noului stat moldovenesc. Mai întâi, 
puterea comunistă a luat măsuri pentru revizuirea învățământului istoric din Re- 
publica Moldova, obiectivul urmărit fiind eliminarea din învățământul preuniver- 
sitar a manualelor de Istoria românilor. În acest scop, a fost creată Comisia „Cristea” 
(septembrie 2002), care avea menirea să medieze conflictul între adepţii şi adversa- 
rii acestei inițiative. După un an de activitate fără niciun rezultat, Comisia respecti- 
vă a realizat un simulacru de experiment, în care au lipsit manualele experimentale, 
profesorii pregătiți, precum şi alte materiale didactice. Considerând procedura în- 
cheiată, începând cu 1 septembrie 2006 au fost introduse în învățământ manualele 
de Istorie integrată în locul celor de Istoria românilor!?. În noile manuale, abordarea 
istoriei Basarabiei este făcută prin prisma istoriografiei sovietice de sorginte stali- 
nistă, adevărul istoric suferind o distorsionare gravă. Ingerința factorului politic în 
elaborarea manualelor de istorie integrată le-a conferit acestora un caracter excesiv 
de ideologizat şi politizat, favorizând continuarea procesului de deznaționalizare a 
românilor basarabeni, care a început în 1812 şi continuă şi în ziua de astăzi. 


Mergând, în continuare, pe aceeaşi linie, puterea comunistă şi-a arătat nemulțumi- 
rea față de simbolurile naţionale, „propuse pe uşa din spate și aduse în Parlament”, 
şi dorința de a le schimba. „Şi limba moldovenească, și istoria Moldovei, şi imnul, 
şi stema trebuie să răspundă la întrebările, realităţile şi necesitățile independenţei 
Moldovei. Toate aceste atribute statale trebuie să fie diferite şi deosebite. Dacă in- 
troducerea limbii moldoveneşti sau schimbarea imnului sau stemei vor contribui 
la întărirea statalității, vom face acest lucru, indiferent de situaţia politică”, preciza 
Vladimir Voronin în cadrul unei conferinţe de presă, la 18 decembrie 2007". 

Momentul cel mai important însă l-a constituit declararea, prin decret prezidenţial, a 
anului 2009 drept an al sărbătoririi a 650 de ani de la întemeierea „statului moldove- 
nesc”. Prin același document, se stabilea înființarea unei Comisii de Stat, condusă de 
Vladimir Voronin şi avându-i ca vicepreşedinţi pe premierul Vasile Tarlev şi Gheor- 
ghe Duca, preşedintele Academiei de Ştiinţe, cu sarcina de a elabora un amplu plan 
de acţiuni consacrate evenimentului respectiv. Decretul prezidenţial a fost urmat de 
Legea privind instituirea Ordinului „Bogdan Întemeietorul”, precum și de Hotărârea 
Parlamentului, referitoare la medalia „650 de ani de la întemeierea Țării Moldovei”. 
La 30 ianuarie 2009, a avut loc adunarea solemnă de deschidere a anului „întemeierii 
statului moldovenesc”, în cadrul căreia preşedintele comunist a rostit o alocuţiune. 
Printre altele, acesta spunea: „Anii în care Moldova a fost divizată de către stăpânii 
de atunci ai Europei, mai târziu apariția României, nu au putut determina poporul 
moldovenesc să renunţe la proiectul statalității sale, la ataşamentul său faţă de acel 
program îndrăzneţ de dezvoltare, a cărui bază a fost pusă de eminenții lui înaintași. 
Moldovenii, în repetate rânduri, creează cu îndărătnicie precedente pentru statali- 
tatea lor — fie sub forma Republicii Democratice Moldoveneşti, care a existat timp 
de câteva luni la hotarul anilor 1917-1918, fie sub forma Republici Autonome Mol- 
doveneşti în componenţa Ucrainei. În fine, din 1940, se constituie, în componenţa 
U.R.S.S., Republica Sovietică Socialistă Moldovenească. 


Bineînţeles, istoria republicii noastre nu poate fi privită în afara acelor eveni- 
mente şi procese, inclusiv dintre cele mai dramatice, care au avut loc în Uniunea 
Sovietică de atunci. Totodată însă, nu putem să nu recunoaştem şi faptul că anu- 
me în acea perioadă sovietică, plină de contradicții, îşi are începutul acel avânt 
spiritual şi social-economic al poporului nostru, care a determinat în multe şi 
dezvoltarea noastră independentă de astăzi. Moldova, dintr-o provincie agrară 
a statului vecin, în care nu exista nicio instituție de învățământ superior, în care 
jumătate din populaţie era analfabetă, s-a transformat într-o republică cu o eco- 
nomie cu ritmuri înalte de dezvoltare”. 


Printre manifestările şi acţiunile preconizate figurau elaborarea şi editarea unor 
lucrări istorico-ştiințifice dedicate prezentării „tuturor etapelor din evoluţia sta- 
tului moldovenesc” şi „a celor mai proeminente personalităţi ale contemporanei- 
tății noastre”, În acest context, un prim loc era destinat elaborării unei monografii 
de proporţii, consacrată „Istoriei Moldovei (1359-2012)”, în patru volume, ediție 
academică, sub coordonarea unui Consiliu ştiinţific al Academiei de Științe, for- 
mat din istoricii Valeriu Cozma, Vladimir Ţaranov, Valentin Beniuc, Alexandru 
Burian şi Alexandru Roman, ultimii trei fiind principalii coautori ai manualului 
de istorie integrată. Aceştia, de fapt, reprezintă pleiada noilor promotori ai mol- 
dovenismului, care continuă activitatea înaintaşilor lor din perioada stalinistă, 
cunoscuţi ca întemeietorii acestei teorii aberante. 


În plan extern, regimul comunist a optat pentru o linie prorusă tot mai pronun- 
tată a Republicii Moldova, față de perioada guvernării de centru-dreapta, 
readucând ţara în subordinea totală a Moscovei, atât din punct de vedere politic 
şi economic, cât şi al intereselor geostrategice ale Rusiei. 

În raporturile cu Vestul, „guvernanţii roşii”, au dus o politică de mimare a apro- 
pierii de U.E., nedorind, în cele două legislaturi în care au deținut puterea, să în- 
deplinească standardele europene în materie de stat de drept şi democraţie, care 
să le permită încheierea unui Acord de asociere cu Bruxelles-ul. Poziţia refractară 
a liderilor comuniști față de integrarea europeană a Republicii Moldova îşi are 
originea în politica promovată de Rusia vizavi de U.E., care vede în parteneriatul 
estic un „...parteneriat împotriva Rusiei”, potrivit declaraţiei preşedintelui Dmitri 
Medvedev, făcută la summit-ul Rusia - U.E., din 22 mai 2009". O declaraţie ase- 
mănătoare făcea şi Vladimir Voronin, cu doar două zile înaintea reuniunii de la 
Praga, când urma să fie lansat parteneriatul estic, care afirma că acesta vizează o 
veritabilă „încercuire a Rusiei”. 


În evoluţia politică a regimului comunist restaurat se disting trei momente im- 
portante: 


- alegerile generale din 6 martie 2005; 
- alegerile locale din 3 și 17 iunie 2007; 
- alegerile parlamentare din 5 aprilie 2009. 


1. Alegerile parlamentare din 6 martie 2005 au încheiat primul mandat al comu- 
niştilor, după revenirea la putere, în condiții democratice, şi au marcat un prim 
test al acestora în faţa electoratului în urma unei guvernări de patru ani. 


Cu toate că în perioada respectivă se acumulaseră suficiente nemulțumiri ale po- 
pulaţiei, totuşi guvernarea autoritară le-a creat, îndeosebi electorilor cu o menta- 
litate sovietică, sentimentul unei anumite stabilităţi interne, atât din punct de ve- 
dere politic, cât şi economic. Această situaţie nu excludea însă un anumit grad de 
erodare a imaginii regimului comunist restaurat. Alegerile au demonstrat tocmai 
acest lucru, comuniștii recâştigând alegerile, dar cu un scor mai mic faţă de cel 
din 2001, de data aceasta obţinând doar 56 de mandate” din totalul de 101, față 
de 71 la scrutinul anterior. Pierderea celor 15 mandate îi priva pe comunişti de 
deținerea monopolului total al puterii, pentru alegerea preşedintelui țării având 
nevoie de cel puţin 61 de voturi. 


Pe fondul neînțelegerilor dintre partidele din cadrul Blocului „Moldova Demo- 
cratică” (B.M.D.) - unul dintre cele trei grupuri parlamentare, alături de PC.R.M. 
şi PPC.D. - Vladimir Voronin şi Iurie Roşca, sluga credincioasă a Moscovei”, au 
pus la cale o diversiune politică abilă, menită să-i asigure liderului comunist un 
nou mandat de preşedinte. Astfel, sub pretextul unor potenţiale sancțiuni econo- 
mice” ale Rusiei împotriva Republicii Moldova, determinate de refuzul Chişi- 
năului de a accepta „Planul Kozak” de federalizare a Basarabiei, cei doi corifei ai 
diversiunii au reușit să-i convingă pe Dumitru Diacov şi Oleg Serebrian, liderii 
Partidului Democrat şi Partidului Social Liberal, din cadrul B.M.D., să sprijine 
candidatura lui Vladimir Voronin, cu condiţia ca acesta să semneze „Declaraţia 
cu privire la parteneriatul politic pentru realizarea obiectivului integrării europe- 
ne a Republicii Moldova”. 

Așa-zisul consens politic între PC.R.M. şi celelalte formaţiuni parlamentare s-a 
dovedit a fi o mare cacealma, în lipsa unor garanţii ferme că Vladimir Voro- 
nin avea să îndeplinească angajamentele asumate prin semnarea Declaraţiei. Mai 
mult, evenimentele ulterioare au demonstrat că liderul comunist nu numai că nu 
a respectat înțelegerea respectivă, ci a dus o campanie dură de discreditare şi de 
reprimare a opoziţiei, îndepărtând tot mai mult Republica Moldova de valorile 
democratice europene. 


Singurul lider politic menajat de către puterea „roşie” a fost Iurie Roşca, căruia 
pentru serviciile făcute i s-a oferit un post de vicepreşedinte al Parlamentului, iar 
după înfrângerea usturătoare a PPC.D. în alegerile din 5 aprilie 2009, unul de vi- 
ceprim-ministru în guvernul de tranziţie Greceanâi II. De altfel, Vladimir Voronin 
declarase public că „Roşca este un om de credinţă în adevăratul sens al cuvântului 
şi este un om credibil. Roşca «ne viliaet»” (nu umblă cu fofârlica - n. D.C.)?. 


2. Faptul că regimul „roşu” intrase într-o perioadă de „cădere liberă, a fost relie- 
fat de alegerile locale din 3 şi 17 iunie 2007. 


Comuniştii au pierdut postul de primar general al capitalei, câştigat de Dorin Chir- 
toacă, reprezentantul Partidului Liberal, cu 61,17% din voturile exprimate, precum şi 
majoritatea în Consiliul municipal Chișinău, care a revenit partidelor de opoziţie. 


Deşi la nivel naţional, comuniştii au câştigat cu 34,32% alegerile locale, partidele 
de opoziţie, precum şi candidaţii independenţi au obţinut majoritatea locurilor 
de primari şi consilieri locali. 


Schimbarea raportului de forțe în municipiul Chişinău şi la nivel naţional în de- 
favoarea comuniştilor a determinat din partea puterii comuniste aplicarea unei 
politici de confruntare dură în raporturile cu opoziţia, activitatea structurilor lo- 
cale ale acesteia fiind obstrucționată, private de resursele financiare necesare alo- 
cate de la bugetul de stat, iar liderii ei discreditaţi, denigrați, compromişi, hărțuiți 
şi declaraţi inamicul public numărul unu de către autorităţile comuniste. 


3. Alegerile generale din 5 aprilie 2009 au reprezentat marea confruntare dintre 
regimul autoritar comunist şi opoziția democratică. 


Campania electorală s-a desfăşurat în condiţii total inegale. Puterea comunis- 
tă a folosit toate pârghiile administrative şi resursele materiale şi financiare ale 
statului pentru propaganda electorală, inclusiv televiziunea publică. De aseme- 
nea, mass-media scrisă şi electronică, de expresie rusească şi „moldovenească”, în 
mare parte aservite regimului „roşu', au desfăşurat o amplă campanie împotriva 
opoziţiei. Mesajul electoral al puterii a fost unul revanşard şi a constat în discre- 
ditarea adversarilor politici, exceptându-l pe Iurie Roşca şi PP.C.D., învinuindu-i 
că se află în slujba unor interese străine, îndeosebi românești şi occidentale, şi că 
reprezintă un mare pericol pentru existența Republicii Moldova ca stat. Pentru 
a slăbi opoziţia şi a împiedica unirea forțelor acesteia în perspectiva alegerilor, 
majoritatea comunistă, sprijinită de aliatul său fidel, P.P.C.D., a schimbat Codul 

electoral, mărind pragul de intrare în Parlament de la 5 la 6% şi interzicând rea- 
lizarea unor alianţe electorale. De asemenea, a votat o lege prin care se interzice 
persoanelor cu dublă cetăţenie (fiind vizaţi, în primul rând, cei cu cetăţenie ro- 
mână - n. D.C.) să ocupe funcţii de demnitate publică. 


În aceste condiţii total inegale şi nedemocratice, activiștii partidelor de opozi- 
ţie au fost nevoiți să desfășoare o campanie electorală de la om la om, precum 
şi prin puţinele mijloace de informare în masă pe care le aveau la îndemână. 
Mesajul electoral al opoziţiei a fost unul modern şi viza, în principal, scoaterea 
Republicii Moldova din marasmul comunist şi integrarea acesteia în structurile 
europene. 


Numărarea voturilor a relevat că P.C.R.M. a câştigat alegerile cu 49,48%, adjude- 
cându-şi, întâmplător sau nu, 61 de mandate în noul Parlament, ceea ce repre- 
zenta exact numărul de voturi necesare alegerii şefului statului. Celelalte voturi 
au fost împărţite între trei partide de opoziţie: Partidul Liberal - 13,13%; Parti- 
dul Liberal Democrat - 12,43% şi Alianţa „Moldova Noastră” - 9,77%. Marea 
surpriză a alegerilor a fost însă neintrarea în Parlament, pentru prima dată de 
la 1990 încoace, a PPC.D., condus de Iu. Roșca, care a obţinut doar 3,04% din 
voturi. Acesta reprezenta prețul plătit pentru sprijinul acordat comuniştilor şi 
serviciilor făcute Moscovei. 


Liderii opoziţiei parlamentare au denunțat fraudarea alegerilor, au cerut anularea 
acestora şi organizarea unui nou scrutin electoral. Revendicările lor au fost susți- 
nute de zeci de mii de persoane, care au ieşit în stradă, începând cu data de 6 apri- 
lie, când au fost date publicităţii datele preliminare ale rezultatelor alegerilor. 


Pentru a reprima „revolta” maselor şi a-i discredita pe liderii partidelor care au 
intrat în noul Parlament, puterea comunistă a apelat la cunoscutele metode bol- 
şevico-kaghebise de tristă amintire, înscenând, prin agenţi ai propriei securități, 
vandalizarea sediilor Preşedinţiei şi Parlamentului şi arborarea drapelului Ro- 
mâniei. Odată pretextul creat, regimul comunist a scos trupele poliţiei şi agenţii 
acoperiţi ai SIS în piaţă pentru a înăbuși în sânge demonstrațiile paşnice ale po- 
pulaţiei. Sute de persoane au fost arestate, torturate şi abuzate de către forțele de 
ordine. Unii protestatari, îndeosebi tineri, au fost răpiți de pe stradă şi au dispărut 
fără urmă, timp de mai multe săptămâni, fără ca rudele apropiate ale acestora să 
ştie ceva despre soarta lor. Bilanţul tragic al intervenţiei excesiv de brutale a auto- 
rităţilor a constat în trei morți şi alte trei persoane dispărute”. 


Şi pentru că trebuia găsit un vinovat, acesta nu putea fi altcineva decât România, aşa 
cum s-a întâmplat de fiecare dată, începând cu 1990 încoace, când la Chişinău au 
avut loc evenimente mai importante, cu participarea unor mase largi de oameni. 


Pentru calmarea spiritelor, regimul comunist a acceptat doar renumărarea vo- 
turilor, nu şi verificarea listelor electorale, aşa cum ceruseră partidele de opozi- 
ţie, care considerau că aceasta era principala metodă de a demonstra fraudarea 
scrutinului legislativ. În semn de protest, la renumărare nu au participat re- 

prezentanţii partidelor de opoziție. Renumărarea, din 15 aprilie 2009, a relevat 
existenţa unui număr de voturi nevalabile mai mare decât cele comunicate de 
Comisia Electorală Centrală, ceea ce a făcut ca, la redistribuire, comuniștii să 
piardă un mandat de deputat, rămânând doar cu 60 de locuri în noul Parla- 
ment. Deşi, la prima vedere, acest lucru nu părea destul de important, „man- 
datul de aur” respectiv avea să decidă soarta alegerii noului preşedinte al Re- 
publicii Moldova. 


În context, trebuie precizat că investigaţiile parţiale ale presei şi partidelor de 
opoziţie de la Chişinău, care au verificat un sfert din listele electorale, au relevat o 
fraudă de amploare: mii de persoane decedate care au votat, alte mii care au votat 
fără acte de identitate, precum și falsificarea masivă a listelor electorale”. 


După o oarecare stabilizare a situaţiei, majoritatea comunistă a ales organele de 
conducere ale noului Parlament, proces la care cei 41 de deputaţi ai opoziţiei au 
refuzat să participe. În continuare, trebuia ales preşedintele țării, pentru a putea 
fi format noul guvern. Comuniştii au prelungit în mod nejustificat procedurile, 
sperând să obțină „votul de aur” din partea opoziţiei, însă încercările de negoci- 
ere cu reprezentanţii acesteia au eşuat în mod lamentabil. În condiţiile date „ma- 
joritatea roşie” a organizat două tururi de scrutin formale, la 20 mai şi, respectiv, 
3 iunie, în vederea alegerii şefului statului. La ambele, comuniștii au prezentat doi 
candidaţi, chipurile, pentru a îndeplini normele democratice, în persoana premi- 
erului în exercițiu, Zinaida Greceanâi, şi a unor persoane de umplutură, precum 
Andrei Neguţă şi Stanislav Groppa. De fiecare dată, Z. Greceanâi a obținut 60 de 
voturi, „contracandidaţii” - 0. Opoziția a refuzat să participe la vot in corpore, în 
ambele cazuri. 


În urma acestei farse, preşedintele în exerciţiu, Vladimir Voronin, care între timp 
devenise şeful Legislativului, a dizolvat abia alesul Parlament şi a convocat alegeri 
parlamentare anticipate pentru 29 iulie 2009. 


În perspectiva noii confruntări electorale, regimul comunist a luat unele măsuri 
pe plan intern, menite să-i favorizeze câştigarea alegerilor anticipate. Contrar tu- 
turor normelor, a schimbat în timpul „jocului” electoral regulile, reducând pragul 
electoral de la 6 la 5%, după ce înaintea scrutinului din 5 aprilie 2009 îl ridicase 
cu un procent, şi rata de participare la vot de la 50% plus unu la 1/3 din numărul 
total al alegătorilor”. Prin aceasta se spera ca în noul Parlament să intre şi par- 
tide mai mici, precum Partidul Democrat, căruia i s-a alătura fostul preşedinte 
al Legislativului, Marian Lupu, şi PPC.D.-ul lui Iurie Roşca, aliatul fidel al lui 
Vladimir Voronin şi omul Moscovei, care să aducă voturi pentru alegerea unui 
preşedinte al țării comunist. De asemenea, liderii opoziției considerau că prin 
stabilirea datei alegerilor într-o zi lucrătoare (miercuri), pentru prima dată în 
istoria Republicii Moldova, comuniștii au urmărit să-i împiedice pe tineri să par- 
ticipe la vot, deoarece erau în vacanţă, şi să obțină votul funcţionarilor publici din 
instituţiile de stat, în mod organizat, precum şi al pensionarilor şi al populaţiei 
rurale, electoratul său tradițional”. 

Pe plan extern, regimul comunist, intrat într-un declin de imagine, accentuat şi de 
criza economică cu care se confrunta, a apelat, ca de fiecare dată, la sprijinul Ru- 
siei, stăpânul său strategic. Astfel, la 22 iunie 2009, Vladimir Voronin s-a deplasat 
la Moscova, unde a fost primit de preşedintele Dmitri Medvedev şi s-a întâlnit cu 
vechiul său prieten, puternicul premier Vladimir Putin. Însăşi mass-media rusă a 
recunoscut că liderul comunist a venit să ceară sprijin moral şi financiar, inclusiv 
obținerea unui credit de circa 500 de milioane de dolari, deoarece banii pentru pen- 
sii şi salarii se terminaseră, iar această situaţie putea lovi crunt, din punct de vedere 
electoral, Partidul Comuniştilor”. Potrivit lui Aleksei Vlasov, directorul Centrului 
informaţional analitic de la Moscova, „Voronin vrea să obţină sprijin moral din 
partea elitei ruse şi să înțeleagă ce scenariu de evoluţie a evenimentelor din Repu- 
blica Moldova i-ar conveni Moscovei, deoarece situaţia este extrem de complicată 

pentru Partidul Comuniștilor, iar sistemul lui Voronin atârnă de un fir de aţă”. 


În acest cadru, se impune precizarea că şi alegerile din 5 aprilie 2009 au fost prece- 
date de contacte la vârf între liderii comuniști din Republica Moldova şi demnita- 
rii din metropola rusă. Astfel, Serghei Lavrov, ministrul rus de externe, a efectuat 
prima sa vizită la Chişinău în ajunul alegerilor parlamentare, despre care ziarul 
„Komersant, citând o sursă din delegaţia oficială rusă, preciza că „dacă există posi- 
bilitatea de a influența combinaţia electorală, păcat să nu fie folosită”3!. O puternică 
conotaţie electorală a avut şi primirea lui Vladimir Voronin şi a lui Igor Smirnov 
de către preşedintele Dmitri Medvedev, la 18 martie 2009, chiar dacă „summit-ul 
trilateral” a fost consacrat, chipurile, reglementării diferendului transnistrean. 


Campania electorală a comuniștilor pentru alegerile anticipate a fost foarte dură 
şi agresivă, bazându-se pe acuzaţiile aduse opoziţiei că ar pregăti o lovitură de stat 
şi că ar vrea să distrugă independența Republicii Moldova. Desfăşurându-se pe 
bani publici şi sub sloganul apărării țării de „primejdia românească”, campania 
comuniştilor a fost caracterizată de ameninţări, intimidări şi hărțuiri împotriva 
alegătorilor opoziţiei, observatorilor locali şi internaționali”? şi chiar a unor can- 
didaţi, comise de poliția moldovenească și alți colaboratori ai organelor de forță. 


Ca şi la alegerile din 5 aprilie, au fost constatate numeroase nereguli şi fraude la 
vot: persoane decedate introduse pe listele electorale, persoane fictive în dreptul 
cărora a fost trecut domiciliul altora, bolnavi psihici aduşi la vot cu ambulanţele, 
buletine de vot doar în limba rusă etc.. 


Observatorii OSCE au prezentat un raport privind alegerile anticipate de la 29 
iulie 2009, în care au incriminat „practicile totalitariste” ale regimului comunist 
şi au subliniat necesitatea „continuării reformelor democratice pentru a restabili 
încrederea publică”. 


Rezultatele alegerilor anticipate, date publicităţii la 31 iulie 2009, au consemnat 
înfrângerea comuniștilor şi victoria partidelor de opoziţie. Deşi au obținut cel 
mai mare număr de voturi, 44,69%, comuniştilor le-au revenit în noul Parlament 
doar 48 de mandate, cu 12 mai puţine decât la alegerile din 5 aprilie, pierzând 

pentru prima dată, în ultimii opt ani, majoritatea parlamentară. Opoziția uni- 
tă, formată din Partidul Liberal Democrat (P.L.D.M.), Partidul Liberal (PL.) şi 
Alianţa „Moldova Noastră” (A.M.N.), a obţinut 38,60% din voturi, respectiv 40 
de mandate de deputat. Acestora li s-au adăugat cele 13 mandate (12,54% din 
voturi) acumulate de Partidul Democrat (PD.M.), un alt partid de opoziţie intrat 
în Parlament, totalizând astfel 53 de locuri din cele 101. De menţionat că PD.M. 
obținuse în alegerile din 5 aprilie numai 2,97% din voturi, însă după ruperea lui 
Marian Lupu, fostul preşedinte al Legislativului, de comuniști şi preluarea pos- 
tului de lider al democraţilor, acesta a realizat un scor foarte bun la alegerile an- 
ticipate”. Scrutinul a mai consemnat dispariția de pe scena politică a PPC.D., 
condus de Iurie Roșca, care a suferit două înfrângeri usturătoare consecutive, la 
alegerile anticipate obținând doar 1,91% din voturi, cel mai scăzut scor din istoria 
acestui partid. 


Cu o majoritate parlamentară de 53 de mandate, cele 4 partide ale opoziţiei au 
format, la 8 august 2009, în urma unor negocieri intense și dificile, o coaliție po- 
litică de guvernare, cunoscută sub numele de „Alianţa pentru Integrare Europea- 
nă” (A.L.E.)%. În Declaraţia de constituire a A.LE. a fost înscris ca prim obiectiv 
major „restabilirea statului de drept” în Republica Moldova, ceea ce echivalează 
cu o a doua decomunizare a Basarabiei, după cea produsă în anii '90, în cadrul 


mişcării de renaştere şi redeşteptare națională a românilor basarabeni. 

Cristinel O PREMIERĂ ÎN LEXICOGRAFIA 
MUNTEANU ROMANEASCA - UN DICȚIONAR 
ETIMOLOGIC DE ANTONIME 
NEOLOGICE 


Volumul semnat de 
Cristian Moroianu’, 
intitulat Dicţionar 
etimologic de antoni- 
me neologice (publi- 
cat în 2008 la Editu- 
ra Universităţii din 
Bucureşti ), prezin- 
tă, ca idee, un carac- 
ter inedit în lexico- 
grafia românească, 
impunându-se prin 
vastitatea materia- 
lului înregistrat şi 
prin acribia cu care 
este întocmit, ceea 
ce demonstrează o 
bună cunoaștere a 
principiilor care trebuie să stea la baza unei asemenea lu- 
crări. Dar o astfel de carte „nu iese din goluri”, întrucât 
autorul nu se află la prima întreprindere de acest gen, nici 
în ceea ce priveşte lucrul la o operă lexicografică (este de 
amintit Dicţionarul împrumuturilor latine în limbile roma- 
nice [2004] la care a colaborat?), nici în ceea ce priveşte 
demersul teoretic. Lista de lucrări a Domniei Sale eviden- 
țiază preocupări vizând problema neologismelor sau a 
dubletelor neologice, a categoriilor semantice (antonimia, 
sinonimia, paronimia, omonimia), cercetări efectuate pre- 
ponderent din perspectivă etimologică. 


Înainte de materia propriu-zisă a dicționarului, cititorul va 
descoperi o amplă prefaţă (18 p.), Antonimia în limba româ- 
nă. Antonimia neologică, care ar fi putut să fie publicată şi 
separat, întrucât se constituie într-un studiu de sine stătător 
(are, de altfel, şi propria bibliografie). În aceasta, Cristian 
Moroianu definește și clasifică antonimele, făcând același 

lucru şi pentru neologisme, pentru ca apoi, cum era şi firesc, să se ocupe din per- 
spectivă teoretică şi de antonimele neologice. În același timp, sunt declarate princi- 
piile care organizează materia dicționarului. Mai mult decât atât, toate distincțiile 
şi observaţiile legate de cele trei categorii - antonime, neologisme şi antonime neo- 
logice — sunt ilustrate din abundență cu exemple. Pe ultima pagină a acestui verita- 
bil studiu introductiv sunt consemnate și numeroasele lucrări lexicografice pe care 
autorul le-a consultat, în special pentru chestiunile de etimologie. 


Încercăm să ne referim şi in extenso la câteva dintre aspectele menționate mai sus. 


Astfel, antonimia este definită drept „relaţia semantică stabilită între termeni co- 
relativi ale căror sensuri — evaluate pe aceeaşi scală binară şi simetrică — sunt opu- 
se” [şi se trimite la etimologia termenului antonim - s. C.M.]. „Plasate în același 
câmp semantic, având, aşadar, un număr oarecare de trăsături de sens comune, 
componentele unei perechi (sau a unei clase paradigmatice) formate din antoni- 
me se opun prin câte un aşa-numit sem incompatibil, condiție minimală şi obli- 
gatorie a opoziţiei antonimice”. Se admite, totodată, că „antonimia acoperă atât 
unităţile lingvistice care denumesc noțiuni [s. C.M.] percepute în mod obiectiv ca 
fiind contrare, cât şi pe acelea puse de vorbitori în opoziție subiectivă și contextu- 
ală [s. C.M.]”. Precizarea este importantă, fiindcă, într-adevăr, pe lângă sinonimia 
din limbă, se poate vorbi şi despre o sinonimie identificabilă în discurs, adică una 
contextuală. De asemenea, este acceptată opinia generală conform căreia „sunt mai 
predispuse a contacta relaţii de antonimie cuvintele care exprimă calități şi însușiri, 
diverse aprecieri, raporturi cantitative şi categorii estetice, morale, filozofice etc. În 
mod firesc, nu pot avea antonime substantivele care denumesc obiecte concrete 
şi, prin definiţie, numele proprii (antroponime, toponime, hidronime etc.)” (p. 5). 
Mai departe (la p. 12), autorul, vorbind despre modul în care şi-a alcătuit dicționa- 
rul, afirmă că unităţile considerate în relaţie de antonimie (cuvinte, afixe, afixoide şi 
frazeologisme) „au caracter neologic şi provin, în egală măsură, din limbajul stan- 
dard şi din diversele domenii științifice [s. C.M.]”. După care adaugă: „am conceput 
această relație semantică într-un sens larg.... 


Aici ar fi de făcut, în opinia noastră, singura observaţie sau corecție în planul 
teoriei, pentru că, altminteri, din punct de vedere filologic şi lexicografic, dicțio- 
narul este impecabil (după cum remarcă şi Rodica Zafiu). Definiţia de la început, 
dată din perspectiva semanticii structurale, care antrenează şi conceptul de ‘câmp 
semantic, este convenabilă pentru antonimia din limba funcțională (acea langue 
saussuriană), însă nu se poate aplica întregului corpus înregistrat, adică antoni- 
melor neologice din diversele domenii ştiinţifice, întrucât respectivii termeni nu 
se structurează din perspectiva limbii (adică idiomatic), ci după exigenţele fiecă- 
rei ştiinţe în parte. Este însă binevenită observaţia (v. infra) pe care o face autorul, 
şi anume că „nu pot avea antonime substantivele care denumesc obiecte concrete”, 
ceea ce, în foarte multe ştiinţe, reprezintă [ca să spunem aşa] metalimbajul pentru 
„materia de bază” a cercetării. Deci este bine că aceşti foarte numeroşi termeni 
rămân, oricum, în afara dicționarului, pentru că, în niciun caz, nu conveneau de- 
finiţiei. În rest, cu siguranță, în limbă există în mod clar câmpuri antonimice care 
se bazează pe opoziţiile privative, adică pe opoziţiile de tip x / non x°. 

Trebuie subliniate, cu referire la aceeaşi prefață, diversitatea punctelor de vedere 
din care sunt clasificate antonimele, apoi reliefarea problemelor speciale care pri- 
vesc neologismul românesc (ce are o situaţie aparte). Tot cu lux de exemple sunt 
ilustrate şi particularităţile formale şi semantice ale antonimelor neologice. 


Dintre criteriile pe care le-a utilizat autorul pentru selecția antonimelor neologice, 
amintim câteva: preferința pentru neologismele „care pun probleme din punctul 
de vedere al înţelegerii sensului și care, din motive inclusiv formale, îi tentează 
pe vorbitori să le includă în combinaţii riscante de tipul etimologiei populare, 
confuziei paronimice etc? (ex.: eminent, cauzal, cazual, flagrant, fragrant etc.); 
evidenţierea, cu ajutorul relaţiei de antonimie, a unor „termeni rari, livreşti, pen- 
tru a suscita curiozitatea cititorilor” (ex.: acribie, babelic, bavard, blafard etc.). 


Preocupându-se şi de originea antonimelor, remarcabil este faptul că - pe urmele 
magistrului său, Theodor Hristea - Cristian Moroianu optează, „mai ales acolo 
unde există dubii, pentru etimologia multiplă în formele ei principale (internă, 
externă şi mixtă)”. Ni se pare o soluţie justificată: ar fi absurd ca unele neologisme 
să ne fi venit dintr-o unică sursă sau pe o singură filieră. 


Cităm, aproape la întâmplare, un articol din acest dicţionar - o probă a muncii 
depuse de autor: 


„Celerităte, s.f. „rapiditate, repeziciune, agerime, iuțeală”. Din fr. célérité, lat. ce- 
leritas, -atis. 


- lentoăre, s.f. (~ a mişcării, ~ a gândirii, ~ psihomotorie, ~ în vorbire, ~ a tran- 
zacţiilor etc.). Din fr. lenteur. 


- lentitudine, s.f. (a se îmbrăca cu o ~ exasperantă, a manifesta ~ în gândire, ~ în 
vorbire etc.). Din fr. lentitude, lat. lentitudo, -inis, it. lentitudine”. 


XXX 


Pentru noi, devine evident că un astfel de dicționar ar fi trebuit să fie publicat la o 
editură cu o rețea largă de distribuţie (poate chiar într-un format de dimensiuni 
mai reduse, cu materialul organizat pe două coloane, redactat cu caractere mai 
mici), întrucât se constituie într-un instrument foarte util nu doar specialiştilor 
şi studenților, ci chiar şi elevilor“ sau, mai bine zis, publicului larg. Să sperăm că 
acest lucru se va petrece odată cu publicarea unei a doua ediţii. 


NOTE 


! Cristian Moroianu este conf. univ. dr. la Universitatea din Bucureşti. 


2 *** Dictionnaire des emprunts latins dans les langues romanes, Editura Academiei Române, 


Bucureşti, 2004. 


3 Altminteri, antonimia a stârnit interesul semanticienilor structuralişti - din perspectiva 
lexematicii, este de amintit, bunăoară, Horst Geckeler, care s-a ocupat de acest subiect. 


De pildă, elevilor de liceu, cărora li se cere, la proba scrisă de limba şi literatura română 


de la bacalaureat, să dea exemple de sinonime sau antonime neologice pentru unele cuvinte 
selectate din textele oferite spre analiză. 

Cristinel ÎNTRUNIRE MEMORABILĂ 


MUNTEANU PENTRU LINGVISTICA 


ROMÂNEASCĂ: COSECLUS 2009 


În perioada 23-25 septembrie s-a desfăşurat la Cluj-Napo- 
ca un congres internaţional dedicat lingvisticii lui Eugeniu 
Coşeriu — „Coseriu: perspectives contemporaines. Congres 
international de linguistique integrale. Seconde édition” 
(prescurtat: Coseclus 2009). Evenimentul instituie deja o 
tradiție, aceea ca la fiecare doi ani o universitate (prefera- 
bil dintr-o altă ţară), în care teoria coşeriană se predă şi se 
aplică în cercetare, să organizeze o astfel de manifestare. 
Îmbucurător este faptul că, în 2007, iniţiativa a aparţinut 
francezilor (adică tocmai mediului ştiinţific în care ideile 
lui Coșeriu au pătruns de puţină vreme), primul congres 
(Cosaix 2007) având loc la Aix-en-Provence!. Venise rân- 
dul Universităţii „Babeş-Bolyai”, mai precis al Centrului de 
Studii Integraliste (condus de reputatul profesor Mircea 
Borcilă), din cadrul Facultăţii de Litere, să creeze în spa- 
tiul românesc o asemenea sărbătoare culturală. Şi trebuie 
subliniat că - în pofida crizei financiare prin care trecem, 
ce poate ucide din fașă idei de acest gen (oricât de mare 
ar fi entuziasmul, ele presupun şi cheltuieli materiale) — 
organizatorii clujeni şi-au îndeplinit sarcinile cu asupra 
de măsură întrecând aşteptările participanţilor (cel puţin 
ale celor români). lată că a fost posibil! Faptul este cu atât 
mai remarcabil, cu cât chiar Mircea Borcilă constata când- 
va, referindu-se la cel mai mare dar şi cel mai nedreptăţit 
lingvist român, că „nimeni nu este profet în ţara lui” (de 
altfel, Coșeriu însuşi observase cu amărăciune că în Ro- 
mânia este mai mult „citat decât citit”). Se pare totuși că 
în ultimul timp lingvistica integrală coşeriană — sau măcar 
aspecte ale acesteia — a început să câştige teren şi în mediul 
ştiinţific şi universitar românesc, mai ales prin tinerii ce se 
dovedesc o certă speranţă (fără a-i avea în vedere pe cei de 
la Cluj, care au confirmat deja). 


Însă pentru tineri, în special, dincolo de valoarea lucrărilor 
prezentate, acest congres a fost şi ocazia (unică, poate, pen- 
tru unii) şi privilegiul de a vedea şi audia „pe viu” discipoli 
coşerieni din prima, a doua sau chiar a treia generaţie, unii 
direcţi, formaţi la Tübingen, alții indirecţi, nu mai puţin 
importanți, toți dezvoltându-se în jurul aceleiași concepții 

coerente şi unitare împărtăşite de Magistru. Dintre aceştia, îi menţionăm pe Jörn 
Albrecht, Rudolf Windisch, Ana Agud, Manfred Ringmacher, Johannes Kabatek, 
Jean Pierre Durafour, Jesus Gerardo Martinez del Castillo, Vicenzo Orioles. Nu 
putem decât să regretăm că au fost nevoiţi, din motive obiective, să lipsească 
personalităţi precum Jiirgen Trabant, Donatella di Cesare, Miorita Ulrich, Oscar 
Loureda Lamas, Eugen Munteanu, Nicolae Saramandu?. 


Programul s-a desfăşurat într-un ritm alert, lucrările pe secţiuni alternând cu 
comunicările în plen. Le menţionăm pe cele din urmă, pe toate, deopotrivă de 
interesante, în ordinea prezentării, pentru a dovedi nivelul înalt al manifestării: 
Jörn Albrecht (Heidelberg), Linguistique (science du langage), théorie du langa- 
ge et philosophie du langage chez Eugenio Coseriu; Vicenzo Orioles (Udine), La 
variabilità e il contatto interlinguistico nellopera di Eugenio Coseriu; Maria Iliescu 
(Innsbruck), «Le dit Latin vulgaire et les premières difjerentiations dans la Roma- 
nia» (Coseriu 1954) et létat actuel de la question; Ana Agud (Salamanca), Teoria 
critica de la lingüística; Mircea Borcilă (Cluj-Napoca), Bringing Coseriu Home - 
Reflections on the Fate of His Legacy in Our Changing World; Johannes Kabatek 
(Tübingen), Mémoire et avenir des trois historicites coseriennes; Jesus Gerardo 
Martinez del Castillo (Almeria), El problema del logos: cuestiones epistemológicas 
y condicionamientos propios; Jean Pierre Durafour (Tübingen), Actualité extreme 
et avenir certain de la pensée philosophique et linguistique d Eugenio Coseriu. 


Dintre comunicările prezentate pe secțiuni, le amintim, selectiv, pe următoarele: 
Arianna Buttinelli (Roma), Dalla linguistica della parola alla linguistica del par- 
lare. Ipotesi di un confronto tra Coseriu e Pagliaro; Cornel Vîlcu (Cluj-Napoca), 
Trois schémas „coseriens”; Ciprian Speranza (Basel), Les structures complexes de 


Discipolii lui Eugeniu Coşeriu: Rudolf Windisch, Jorn Albrecht, 
Manfred Ringmacher și Johannes Kabatek 

limagination dans le langa- 
ge. Sur quelques aspects de ce 
rapport en suivant l œuvre de 
Coseriu; Dina Vîlcu (Cluj-Na- 
poca), A Plea for „Integral Lin- 
guistics”;, Dinu Moscal (Iaşi), 
La contribution d E. Coseriu 
à l évolution du concept de 
champ lexical; Cristinel Mun- 
teanu (Brăila), Approaching 
Synonymy from the Integral 
Linguistics Point of View; Pa- 
blo Kirtchuk (Paris), La pa- 
role à lorigine et au centre du 
langage: „LUIT: Language - a 
Unified and Integrative The- 
ory”; Doina Constantinescu 
(Sibiu), Aspects de la création métaphorique dans la construction du sens textuel; 
Marius Nagy (Tours), Prolégomènes ă une théorie de l'articulation du sens; Oana 
Boc (Cluj-Napoca), La relation langage - poésie dans la théorie de Coseriu et ses 
implications pour le domaine de la poétique; Maarten de Backer (Gand), Lexical 
neutralization: a corpus-based study of the lexical opposition day / night; Gerda 
Hassler (Potsdam), Solidarité lexicale, locutions, collocations: contraintes concep- 
tuelles sur la distribution; Ileana Oancea, Nadia Obrocea (Timişoara), Le Cen- 
tre d’Etudes Intégralistes de Cluj. Quelques repères; Dorel Fînaru (Suceava), Tema 
„limbaj și poezie” în opera lui Eugeniu Coșeriu; Elena Faur (Cluj-Napoca), Con- 
ceptul metaforic şi lingvistica integrală; Emma Morita (Akita), On the Concept of 
„Textconstitution” in Eugenio Coseriu's Text Linguistics; Cristina Varga (Cluj- 
Napoca), Coseriu en catalan - la terminologie de la traduction; Cristiana Papahagi 
(Cluj-Napoca), Grammaticalisations convergentes: de quelques auxiliaires rou- 
mains et romans; Eugenia Bojoga (Cluj-Napoca), Ya-t-il une école linguistique de 
Tübingen?; Simion Doru Cristea (Lisboa), The Fight with the Angel; Iulia Bobăilă 
(Cluj-Napoca), La metáfora y la articulación múltiple del sentido en „Blanco” de 
Octavio Paz; Manfred Ringmacher (Berlin), Coșeriu, cititor al „Gramaticii me- 
xicane” de Humboldt; Anne Marie Chabrolle Cerretini (Metz), Lapproche théo- 
rique de la diversité des langues dans la linguistique intégrale; Andrzej Zieliński 
(Cracovia), Las perífrasis frecuentativas en español medieval; Joanna Porawska 
(Cracovia), Marele Dicţionar Român-Polon ca un „text cultural”; Alina Celac (Bu- 
cureşti), Champ lexical ou série synonymique? Les termes pour „calotte du crâne” 
dans Atlasul lingvistic român pe regiuni. Sinteză. 


Ilustrul lingvist Eugeniu Coşeriu la Cluj 


S-a urmărit ca acest congres să nu fie unul de exegeză, ci, mai degrabă, o încercare 
de valorizare creativă, originală, a perspectivei deschise de teoria lingvistică inte- 
grală, atât în câmpul ştiinţelor limbajului, cât şi în disciplinele adiacente. După cum 
se poate observa, lucrările participanţilor au avut în vedere patru dimensiuni axiale: 
1. Filosofia limbajului şi epistemologia; 2. Lingvistica vorbirii şi relațiile intradiscipli- 
nare ale abordării integrale; 3. Lingvistica limbilor şi istoria lingvisticii; 4. Lingvistica 
discursiv-textuală și deschiderile transdisciplinare ale studiilor „integraliste”. 

Manifestarea a cuprins şi alte evenimente. De pildă, în după-amiaza zilei de 24 
septembrie, a avut loc o masă rotundă, Eugenio Coseriu et ses disciples, moderată 
de Johannes Kabatek, ce i-a reunit pe Jörn Albrecht, Ana Agud, Jean-Pierre Du- 
rafour, Manfred Ringmacher şi Rudolf Windisch. A fost evocată personalitatea 
marelui savant, discipolii prezenți rememorând diverse aspecte ale devenirii lor 
profesionale în relaţie cu Maestrul lor şi chiar unele episoade amuzante din con- 
tactul cu acesta, toate evidențiind însă complexitatea lui E. Coşeriu şi profunda 
sa umanitate. De asemenea, trebuie amintită şi o altă masă rotundă, din urmă- 
toarea zi, De Humboldt à Coscriu, et retour, moderată de Manfred Ringmacher 
(un însemnat editor al operei humboldtiene, mai ales al părții inedite, cum este 
Gramatica mexicană), la care a participat şi Ana Agud (traducătoare din Wilhelm 
von Humboldt, pentru limba spaniolă). S-a pus accent pe faptul că ideile despre 
limbaj ale lui Humboldt au fost redescoperite de germani datorită lui E. Coşeriu. 
Mai mult decât atât, a fost făcută observaţia că cei mai buni editori, traducători şi 
exegeți ai lui Humboldt sunt discipoli ai lui Coşeriu?. 


În același timp, semnalăm celor interesaţi că, tot aici, Johannes Kabatek (succeso- 
rul lui Coșeriu la catedra de limbi romanice de la Tübingen şi directorul Arhivei 
Coșeriu) a lansat primul număr al revistei „Energeia” (Zeitschrift für Sprachwis- 
senschaft und Sprachphilosophie, ce poate fi consultată on-line la adresa http:// 
www.coseriu.de/energeia), special constituită pentru a publica materiale de (sau 
despre) Eugeniu Coșeriu. Şi, tot la „capitolul lansări”, ne facem o datorie de onoa- 
re anunțând că a fost prezentat şi Marele dicționar român-polon, al autoarelor 
Halina Mirska Lasota şi Joanna Porawska, o operă lexicografica de referință (pes- 
te 1000 de pagini!), apărută anul acesta la Editura Universităţii Jagiellone din 
Cracovia cu sprijinul Institutului Cultural Român. 


Evident că, pe lângă componenta intelectuală sau ideatică inerentă şi predomi- 
nantă, manifestarea a avut şi o latură afectivă, ce a creat sentimentul unei comu- 
niuni de o natură aparte: s-au legat prietenii, s-au pus la cale colaborări, fie în 
pauzele dintre secțiuni, fie, mai ales, în timpul meselor (una cu specific românesc 
chiar, alta în acorduri de muzică clasică) la care s-a servit şi vinul roşu ce îi plăcea 
lui Coşeriu. La sfârşit s-a făcut bilanţul, au fost felicitaţi amfitrionii şi s-a propus 
ca viitoarea întâlnire de acest gen să aibă loc peste doi ani, în Spania, la Almeria, 
gazdă urmând să fie profesorul Jesus Gerardo Martinez del Castillo. 


Sufletul întregului congres l-a reprezentat Eugenia Bojoga, nepoata marelui 
lingvist, cea care are meritul, printre altele, de a fi adunat, la Cluj-Napoca, această 
lume bună - o adevărată „familie Coșeriu” - cu care cultivă şi întreţine relaţii 
ştiinţifice şi de prietenie stabile. Nu a fost singură. A fost însoţită în eforturile 
ei şi de alţi tineri inimoşi: Oana Boc, Cornel Vilcu, Dina Vilcu, Emma Tămâ- 
ianu-Morita şi alții. Dar nimic din toate acestea nu ar fi fost posibil (după cum 
remarca şi C. Vilcu), dacă nu ar fi existat un spirit coagulant, care să creeze la Cluj 
o redutabilă echipă de coşerieni, care să înființeze un recunoscut Centru de Stu- 
dii Integraliste, care să-şi asume (chiar înainte de 1989) cu energie (și energeia) 
demersul de recuperare şi de valorificare a gândirii genialului Eugeniu Coșeriu: 
Profesorul Mircea Borcilă. Cred că tuturor participanţilor le va persista în minte 
chipul radiind de bucurie al profesorului Borcilă, ce a avut astfel satisfacția încu- 
nunării muncii sale de mai bine de două decenii. 


w$ yaa s. 


Participanți la întrunirea științifică de la Cluj 


Aşadar, rezumând: nivel înalt, participanți de renume, comunicări interesante, 
efervescenţă de idei, atmosferă specială, speranțe certe pentru viitorul lingvisticii 
integrale. Un congres de neuitat. O reușită! 


NOTE 


1 Pentru o dare de seamă asupra acestuia, vezi Eugenia Bojoga, Colocviu internațional dedicat lui 
Eugeniu Coșeriu, în „Contrafort”, 2007, nr. 10 (http://www.contrafort.md/2007/156/1332.html ). 


2 În acest sens, este regretabilă şi absența reprezentanţilor din Republica Moldova: Ana Ban- 
toş şi Alexandru Bantoş, Gheorghe Popa, Veronica Păcuraru, care, tot datorită unor motive 
independente de voința lor, nu au putut ajunge. 


* Cu referire la traducerea celei mai semnificative opere pe care Wilhelm von Humboldt a 
consacrat-o problemelor limbajului, Uber die Verschiedenheit des menschlichen Sprachbaues 
und ihren Einfluss auf die geistige Entwicklung des Menschengeschlechts (1836), se cuvine să-i 
amintim pe Donatella di Cesare (care, pe lângă ediția italiană, a îngrijit şi o excelentă ediție 
germană!) Jürgen Trabant (expertul nr. 1 în problematica moştenirii humboldtiene) şi Eugen 
Munteanu (pentru recenta şi excelenta versiune românească). Remarcasem deja acest lucru 
în articolul meu, Un eveniment cultural: Wilhelm von Humboldt în româneşte [recenzie la car- 
tea lui Wilhelm von Humboldt, Despre diversitatea structurală a limbilor şi influența ei asupra 
dezvoltării spirituale a umanităţii, Editura Humanitas, București, 2008 (425 pag.)], în „Limba 
Română”, Chişinău, anul XVIII, nr. 7-8, 2008, p. 192-195. 

Oliviu ONOMASTICA 
FELECAN AFRICANA 


În perioada 7-10 iulie 2009 a avut loc al 15-lea Congres de 
onomastică (The 15" Names Congress), organizat de Soci- 
etatea Sud-Africană de Onomastică (The Names Society 
of Southern Africa - NSA) în colaborare cu Universitatea 
KwaZulu-Natal din Durban. Alegerea nu a fost întâmplă- 
toare, având în vedere că preşedintele NSA - profesorul 
Adrian Koopman’ - face parte din corpul academic al 
acestei instituţii de învățământ superior. De altfel, anunţul 
despre această manifestare ştiinţifică a fost făcut pentru 
prima dată tot de către Domnia Sa, cu ocazia celui de-al 
23-lea Congres Internaţional de Ştiinţe Onomastice, des- 
făşurat în luna august 2008 la Toronto, în Canada. Astfel, 
Congresul sud-african se încadrează printre evenimente- 
le ştiinţifice importante din sfera onomasticii, chiar dacă 
pentru români pare „exotic” şi extrem de îndepărtat. Rea- 
litatea este că, în epoca globalizării, distanţele nu mai sunt 
precumpănitoare şi nu limitează răspândirea ideilor sau 
a culturii, dovada cea mai bună fiind revistele cotate ISI, 
care apar în Noua Zeelandă, Australia, Singapore, Japonia 
sau Africa de Sud, cu o componentă redacțională multina- 
țională şi supercalificată. 


Deplasarea la un astfel de congres constituie o aventură în 
sine, de vreme ce trebuie străbătuţi peste 13000 de kilome- 
tri pentru a ajunge într-o locaţie cel puţin atipică pentru 
un turist de pe vechiul continent. După o călătorie de trei 
zile cu autoturismul (Baia Mare - Bucureşti) și cu trei avi- 
oane (cu escale la Madrid şi Johannesburg’), în timpul că- 
reia am traversat atât Tropicele, cât şi Ecuatorul, am ajuns 
în ţara ce va găzdui anul viitor Campionatul Mondial de 
Fotbal. Aceasta ocupă zona sudică a continentului african, 
fiind mărginită la vest de Oceanul Atlantic, iar la est de 
Oceanul Indian. Clima subtropicală din cea mai mare par- 
te a teritoriului a favorizat stabilirea multor europeni acolo 
încă din secolul al XVII-lea şi, de-a lungul timpului, regi- 
unea a cunoscut o dezvoltare susținută (bazată şi pe cele 
mai mari zăcăminte din lume de aur şi diamante), ajun- 

gând un etalon pentru întreaga Africă. Totuși după 1994 - anul abolirii politicii 
de apartheid - situaţia a scăpat de sub control şi a degradat accentuat, astfel încât, 
în prezent, şomajul atinge 40-45%. Ca urmare, infracționalitatea face ca Africa 
de Sud să fie ţara cu cea mai mare criminalitate din lume. Deşi pare desprins 
dintr-un film SE, toate locuinţele au gratii la uși, ferestre şi balcoane, gardurile 
înalte sunt prevăzute cu sârmă ghimpată şi cu fire electrice, însoțite de plăcuţe 
cu inscripţia „armed response”. Nu se pot vedea copii pe străzi jucându-se, oameni 
plimbându-se în parcuri, fiindcă nu există nicio siguranţă în afara perimetrului 
securizat. Inclusiv instituţiile publice au aceleaşi măsuri de securitate sporită. Pe- 
rimetrul campusului universitar, deşi întins pe o suprafață imensă în raport cu 
standardele europene, e înconjurat de garduri cu sârmă ghimpată şi puncte de 
control, prevăzute cu bariere şi personal înarmat. Doar maimuţele se pot plimba 
în voie, fără să simtă pericolul cauzat de sărăcie şi ură rasială. E o ţară în care nu 
există transport în comun, iar legile rutiere prevăd obligativitatea blocării pasa- 
gerilor în autoturisme, pe timpul mersului. După afirmaţia mai multor localnici, 
acolo se trăieşte într-o „închisoare liberă” şi nu e de mirare că în ultimii cinspre- 
zece ani un sfert din populaţia albă a părăsit Africa de Sud. Trist, dar adevărat, e 
o realitate care ar trebui să dea de gândit multora, astfel încât să nu se ajungă la 
astfel de situaţii aberante şi în alte părți ale globului. 


Ca o ingerinţă a situaţiei politice asupra onomasticii se poate aminti schimbarea 
unor nume de locuri. De altfel, multe lucrări ale congresiștilor din țara-gazdă 
au vizat tocmai acest subiect. Fie că e vorba de nume de regiuni, de localităţi, 
de străzi sau de instituţii, autorităţile locale şi-au propus să modifice denumiri- 
le „albe” cu altele, „negre, băștinașe, chiar dacă acest lucru e deranjant inclusiv 
pentru populaţia de culoare. Denumirile „coloniale” ori cele amintind de anii 
apartheidului trebuie şterse cu orice preţ, însă problema ridicată la congres şi 
valabilă în multe alte medii vizează intervenţia politicienilor în probleme care îi 
depăşesc, fără să ţină cont de părerea specialiştilor. În acest sens, din comisiile de 
modificare a toponimelor sud-africane lipsesc tocmai onomasticienii, cei îndrep- 
tățiți, prin pregătire, să-şi dea girul la astfel de acțiuni. De pildă, în apropierea 
portului, strada cea mai periculoasă şi mai rău famată din Durban a primit nu- 
mele de Mahatma Gandhi, ceea ce cu siguranţă l-ar fi intrigat pe pacifistul lider 
hindus, care a viețuit o parte din tinereţea sa în orașul de pe ţărmul Oceanului 
Indian. Câteva exemple de modificări hodonimice sunt: Dr. Langalibalele Dube 
în loc de Winder St., Ingcuce pentru Albert St., Isaiah Ntshangase în loc de Walter 
Gilbert, Khuzimpi Shezi pentru Wiliams Road, Masobiya Mduli în loc de Fisher 
St., Maud Mfusi pentru St. Georges Street etc. Noile denumiri (cu o rezonanță 
ciudată chiar şi pentru unii localnici) nu ţin cont de activitatea personaje- 
lor respective — unele chiar infractori! —, ci de culoarea pielii lor, „verificată” de 
administraţiile locale sau naţionale. E o situaţie similară cu legiferarea aşa-zisei 
limbi moldoveneşti în Republica Moldova, în ciuda opoziţiei comunității lingvis- 
tice locale şi internaţionale, neînregimentate politic. 


Alte subiecte atinse de prezentările gazdelor au vizat modificările prenumelor 
de-a lungul anilor (cel mai popular nume de botez feminin în anul 1979 era Ma- 

ria, în 2009 este Michelle), poreclele, numele echipelor de fotbal (anul viitor Fifa 
World Cup se va desfăşura acolo), denumirile literare ş.a. Tematici asemănătoare 
au avut şi reprezentanţi din alte țări africane ca Nigeria, Zimbabwe ori, de pe 
continentul american, din Canada. Din Europa au participat la congresul de ono- 
mastică africană cercetători de prim rang din Belgia (Willy Van Langendonck), 
Estonia (Peeter Päll), Franţa (Michel Rateau), Norvegia (Kaisa Rautio Helander) 
şi Suedia (Mats Wahlberg), cu lucrări ce vizau în bună măsură multilingvismul 
şi multiculturalitatea. Pentru prima dată a fost reprezentată şi România, de către 
Daiana și Oliviu Felecan, conferenţiari doctori la Universitatea de Nord din Baia 
Mare. Studiile lor (The Nickname - a Reflection of the Polyphony in the Linguistic 
Area of the North Western Part of Romania, respectiv Multi-ethnic Connections 
Reflected in the Anthroponymy of a Central European Region) s-au bucurat de o 
reală apreciere şi au putut fi prezentate în Africa de Sud ca urmare a câștigării 
unui proiect de cercetare exploratorie finanțat de către CNCSIS (nr. 251/2008), 
care vizează spaţiul antroponimic maramureşean. În ciuda birocraţiei excesive 
şi a dificultăţilor inerente într-un demers de asemenea factură, trebuie apreciat 
faptul că, prin astfel de proiecte, e posibilă deplasarea la manifestări ştiinţifice 
de anvergură, unde nu numai că se pot face cunoscute realizările cercetării ro- 
mâneşti, dar se pot stabili inclusiv relaţii de colaborare cu parteneri culturali din 
toată lumea, facilitându-se accesul la cele mai noi teorii şi aplicaţii, fără de care 
cercetarea românească nu s-ar putea integra în universalitate. 


Ca un fapt mai puţin întâlnit la astfel de manifestări mai trebuie remarcat că, 
în cadrul celui de-al 15-lea Congres de onomastică africană, aproape toate pre- 
zentările au fost libere, conferenţiarii susținându-și afirmaţiile prin power-point. 
Majoritatea lucrărilor au avut un caracter aplicativ, punându-se mare accent pe 
latura spectaculară. Activitatea ştiinţifică desfăşurată timp de patru zile a fost îm- 
binată şi cu momente relaxante, conform proverbului latinesc miscere utile dulci. 
Fie că a fost vorba de recepţia oferită de autorităţile Universităţii KwaZulu-Natal, 
la care s-a prezentat şi un spectacol tradițional de muzică şi dansuri zulu, fie de 
banchetul găzduit de un restaurant cu specific african, fie de o excursie pe vestita 
plajă din Durban şi la cel mai mare parc tematic marin din Africa (uShaka Mari- 
ne World), participanţii au luat act de civilizaţia şi cultura locului, cu particulari- 
tățile specifice, mai mult sau mai puţin pozitive. Merită subliniată căldura şi os- 
pitalitatea deosebită a sud-africanilor, albi şi negri deopotrivă, felul lor prietenos, 
care compensează, într-o anumită măsură, lipsa de siguranţă de pe străzi şi din 
locurile publice, unde oameni fără educaţie şi fără căpătâi aplică legea junglei. 


În comparaţie cu țările europene sau cu cele nord-americane, Africa de Sud ofe- 
ră o nouă perspectivă asupra vieţii, dă o cu totul altă dimensiune a conviețuirii 
interumane. După decenii de oprimare rasială, în care existau doar două limbi 
oficiale (engleza şi afrikaans), s-a ajuns la oficializarea a nu mai puţin de 11 limbi, 
9 fiind ale populaţiei de culoare, indigene (zulu, xhosa etc.). Mulţi dintre urmașii 
vechilor buri însă evită să mai vorbească afrikaans, identificată cu limba opreso- 
rilor din anii de apartheid. Engleza rămâne lingua franca, însă se pot auzi nenu- 
mărate variante şi pronunţii, în funcţie de limba maternă a vorbitorilor. O altă 

„ciudăţenie” a ţării de la antipozi se referă la faptul că nu are o singură capitală, 
ca toate statele lumii, ci trei: Pretoria găzduiește centrul executiv, Cape Town e 
centrul legislativ, iar Bloemfontein, cel judiciar. 


Aşa cum vizitarea Africii de Sud reprezintă o aventură în sine, la fel orice partici- 
pare la un congres internaţional oferă oportunităţi nenumărate de a te îmbogăţi 
spiritual, de a lua contact cu cele mai noi realizări în domeniu, de a lega relaţii 
de prietenie cu cercetători din întreaga lume. Pe de altă parte, onomastica din 
secolul XXI cunoaşte o dezvoltare continuă, ce poate fi cuantificată prin tot mai 
numeroase manifestări ştiinţifice de anvergură, de interes general (International 
Congress of Onomastic Sciences - Toronto, Canada) sau tematic (toponimie ur- 
bană - Helsinki, Finlanda, nume de firme - Amsterdam, Olanda, onomastică 
africană - Durban, Africa de Sud etc.). Ele dau măsura adevărată a ultimelor 
cercetări pe plan mondial şi deschid noi orizonturi pentru cei implicaţi în fasci- 
nantul domeniu al numelor. 


NOTE 


1 Este şi vicepreşedinte al International Council of Onomastic Sciences, forul suprem al ono- 


masticii mondiale. 


2? La întoarcerea în țară am călătorit chiar cu patru avioane, cu o escală suplimentară la Bar- 


celona. 


EVENIMENT 225 


Oliviu DE LA LATINA POPULARĂ 
FELECAN LA INTERTEXTUALITATE 
ÎN DIALOG 


În ciuda crizei economice mondiale, masiv resimţită în 
2009, evenimentele ştiinţifice de anvergură internațională 
şi-au urmat cursul firesc, stabilit la ediţiile anterioare. Sin- 
gura ingerinţă (financiară) neplăcută şi-a lăsat amprenta 
asupra numărului de participanţi, mai scăzut cu 20%, până 
la 40%, însă aceasta nu a afectat calitatea expunerilor şi efi- 
ciența schimbului de idei. În cele ce urmează, vom prezen- 
ta două astfel de manifestări ştiinţifice, care s-au desfăşurat 
în luna septembrie în Franţa și în Spania. 


În perioada 2-6 septembrie a avut loc la Lyon al [X-lea Co- 
locviu Internaţional „Latină vulgară - latină târzie” (LVLT 
9), organizat de Universitatea Lumiere Lyon 2, în colabo- 
rare cu LFcole Normale Supérieure de Lettres et Sciences 
Humaines, Universitatea Jean Moulin Lyon 3 şi Maison de 
P Orient et de la Méditerranée - Jean Pouilloux. Alegerea 
celui de-al doilea centru urban al Franței, situat la conflu- 
ența Rhânului cu Sa6ne-ul, s-a dovedit a fi inspirată, de 
vreme ce întemeierea Lug(u)dunum-ului a avut loc în anul 
43 î. Chr., iar vestigiile antice sunt conservate bine atât in- 
tra muros, cât şi în împrejurimi. Însă nu moştenirea latină 
este capitală în alegerea locației unei astfel de conferinţe, ci 
interesul şi deschiderea contemporanilor faţă de cultura, 
limba şi literatura latină şi neolatină. Locurile care au găz- 
duit ediţiile anterioarelor colocvii vin în sprijinul acestei 
afirmaţii, când oraşe din țări de o altă origine sau unde 
romanii nu au ajuns niciodată s-au învrednicit să onore- 
ze evenimentul: Pécs (1985), Bologna (1989), Innsbruck 
(1991), Caen (1994), Heidelberg (1997), Helsinki (2000), 
Sevilla (2003), Oxford (2006). Specificitatea acestei ma- 
nifestări ştiinţifice permite reunirea sub aceeaşi cupolă a 
latiniştilor, care se ocupă cu evoluţia limbii latine sub toate 
aspectele, şi a romaniştilor, care studiază evoluţia din lati- 
nă a limbilor romanice. Perioada crucială e cuprinsă între 
secolele al V-lea şi al IX-lea, când, în urma prăbuşirii Im- 
periului Roman de Apus, are loc trecerea de la Antichitate 
la Evul Mediu. Specificul acestor veacuri tulburi, marcate 

de profunde mutații istorice şi socioculturale, vizează diversificarea latinei ca lim- 
bă vorbită şi evoluţia ei spre limbile romanice, direct moştenitoare. Perspectiva 
complexă abordează nu numai latina clasică şi târzie, din Orient şi din Occident, 
cât şi latina vulgară, patristică, literatura, filozofia, istoria, epigrafia ş.a. Cei peste 
90 de participanţi din 20 de ţări din Uniunea Europeană, SUA şi Israel au dezbă- 
tut, în trei secțiuni, multitudinea de subiecte în limbile franceză, italiană, engleză, 
spaniolă, germană şi... latină. Deşi nu este limbă oficială, româna a avut repre- 
zentanți din centrele universitare mari ale țării (București — Florica Bechet, Ioana 
Costa, Octavian Gordon, Timişoara - George Bogdan Ţâra), dar şi de la Univer- 
sitatea de Nord din Baia Mare - Oliviu şi Daiana Felecan, cu lucrarea Prénoms 
latins dans lanthroponymie de la Romania orientale. Nu poate fi omisă, chiar dacă 
îşi desfăşoară activitatea la Innsbruck, nici Maria Iliescu, unul dintre cei mai mari 
latinişti şi romanişti în viaţă - personalitate recunoscută pe plan mondial —, care 
a organizat în aprilie 2009 Le XV” Colloque International de Linguistique Latine. În 
urma unei analize ştiinţifice riguroase, lucrările selecționate vor fi reunite într-un 
volum, care va întruni cerinţele ISI şi vor fi publicate de Maison de Il Orient et 
de la Méditerranée - Jean Pouilloux, editură specializată îndeosebi pe Antichi- 
tatea și Evul Mediu din bazinul Mediteranei, având serii de arheologie, istorie şi 
epigrafie, lingvistică şi filologie, literatură şi filologie, geografie, lumea arabă şi 
musulmană etc. De altfel, această editură, împreună cu Peeters (în special colec- 
ţia Bibliotheque d'Études Classiques) au avut standuri de prezentare a unor cărți 
de specialitate, traduceri, tratate lingvistice şi filologice, care demonstrează o dată 

în plus actualitatea limbii latine şi a culturii antice. Preocupările pentru aceste 
domenii ale umanioarelor nu au dispărut, ci, dimpotrivă, îşi găsesc un sprijin 
constant în lumea bună occidentală, dovadă fiind numărul mare de participanţi 
tineri, care se „încăpățânează” să descifreze tainele unei civilizaţii apuse. 


Partea ştiinţifică propriu-zisă a colocviului LVLI 9 a fost îmbinată, după mode- 
lul dictonului latinesc miscere utile dulci, cu o latură culturală, turistică. „Practi- 
ca” s-a realizat prin vizitarea Muzeului galo-roman Lyon-Fourviere, situat pe o 
colină din centrul orașului, şi a localităţii Vienne (St. Romain-en-Gal), unde se 
păstrează nenumărate vestigii arheologice — teatrul roman, Templul lui Augustus 
şi al Liviei, Cloître Saint-Andre-le-Bas —, reunite în mai multe muzee concepute 
după standarde de ultimă oră. Astfel, s-a putut lua contact cu viața galo-romană 
din urmă cu 2000 de ani, cu mărturiile de o valoare inestimabilă de atunci, puse 
în lumină cu mijloace tehnice din secolul XXI. Partea turistică a colocviului nu 
putea să ignore vechiul Lyon, situat pe malul râului Saône şi pe colina Fourvière, 
înscris pe lista Patrimoniului Mondial UNESCO. Fiind cel mai mare ansamblu 
renascentist din Franţa, Le Vieux Lyon se remarcă nu doar prin ansamble arhi- 
tecturale de excepţie, ci şi prin unicele traboules (< lat. trans ambulare), un fel 
de pasaje între îngustele străduțe medievale, care traversează mai multe imobile. 
Astfel, spectacolul străzii îşi găseşte prelungire în spectacolul curților interioare 
şi al proprietăţilor private, împărţite generos de localnici cu turiștii. 


Cel de-al doilea eveniment ştiinţific pe care dorim să-l prezentăm a avut loc între 
15 şi 19 septembrie la Barcelona. The 12" International Conference on Dialogue 
Analysis (IADA) a avut ca tematică „polifonia şi intertextualitatea în dialog” şi 
a fost găzduită de Universitatea Pompeu Fabra, o locaţie ultramodernă, parte a 
unui puternic trust media. Implicarea acestuia în învățământul universitar cata- 
lan s-a soldat cu dotarea excepțională a unor săli şi laboratoare, astfel încât teoria 
să se îmbine cu practica, iar, la finalizarea studiilor, foştii studenţi să aibă experi- 
ența necesară muncii în echipă, într-un trust de presă internaţional. E o investiţie 
uriaşă, capabilă să-şi arate roadele în timp, prin absolvenţii formaţi exact după 
cerința pieţei. 


Limbile oficiale ale conferinţei au fost engleza, franceza, germana, spaniola şi, pen- 
tru gazde, catalana, iar majoritatea lucrărilor au abordat dialogul din perspectivă 
politică, cu numeroase exemple extrase din discursul politicienilor din parlamen- 
tele contemporane. Se pare că lumea politică are resurse nebănuite de interpreta- 
re semiotică, iar graniţele geografice, culturale ori lingvistice cad în faţa vervei şi 
diatribei reprezentanţilor aleși ai lumii moderne, din Marea Britanie la Moscova, 
din România în Suedia. Discursul politic a fost urmat pe lista de preferințe a par- 
ticipanţilor de aspecte lingvistice şi pragmatice ale dialogului academic, educaţio- 
nal, jurnalistic şi social, de analiza discursului dramatic şi romanesc, de implicația 
umorului sau a polifoniei în aspectele cotidiene ale vieţii: bârfa, traductologia, mul- 
tilingvismul, muzica. S-a dovedit că, indiferent de continentul de origine (Europa, 
America de Nord şi de Sud, Asia), intertextualitatea şi comunicarea pragmatică 
devin convergente, iar ştiinţa este mijlocul unei globalizări pozitive, la nivelul idei- 
lor. Ca un fapt mai puţin obişnuit la astfel de manifestări ştiinţifice de anvergură, la 

care au participat în jur de 100 de cercetători de pe patru continente, se poate sem- 
nala că un sfert dintre universitari au fost români, atât din afara granițelor (SUA, 
Suedia, Spania, Franţa, Elveţia), cât şi din majoritatea centrelor universitare din 
ţară: Alba Iulia, Baia Mare (Daiana Felecan, La médisance, en tant que phénomène 
polyphonique), Braşov, Bucureşti, Cluj-Napoca, Craiova, Galaţi, Oradea, Ploieşti. 
E un fapt îmbucurător că învățământul superior românesc devine tot mai activ pe 
plan ştiinţific european, însă lasă un gust amar poziționarea periferică a culturii 
române pe plan mondial şi neglijarea limbii române, în ciuda faptului că are peste 
30 de milioane de vorbitori răspândiți pe tot globul. Dacă organizatorii îşi pro- 
movează agresiv limba, reuşind să o oficializeze la numeroase întruniri ştiinţifice 
internaționale, româna nu a găsit încă sprijinul necesar susţinerii ei, cel puţin la 
conferinţe şi congrese, unde participarea romanică şi românofonă este consistentă. 
Dacă ştiinţele exacte nu întâmpină piedici în deschiderea transfrontalieră, limba şi 
cultura românească nu au şanse să se dezvolte / să supravieţuiască în era globali- 
zării, fără un sprijin tenace din partea celor implicaţi direct (politicieni, parlamen- 
tari europeni, reprezentanţi ai centrelor culturale etc.) sau indirect (universitari şi 
oameni de cultură din ţară şi din diaspora) în actul decizional contemporan. Dacă 
economia şi politica ultimelor decenii ne-au aruncat la marginea lumii civilizate, 
există totuşi câteva domenii care pot schimba percepţia lumii despre noi. De pildă, 
sportul (Nadia Comăneci, Ilie Năstase, Gheorghe Hagi), arta (Constantin Brâncuşi, 
George Enescu, Cristian Mungiu), ştiinţa (Henry Coandă, George Palade, Eugeniu 
Coșeriu), cultura (Eugen Ionescu, Mircea Eliade ş.a.) ne pot scoate din penumbră 
şi ne pot propulsa acolo unde am merita. Așa stând lucrurile, e anormal să nu existe 
nicio revistă ISI în Europa de Est, în domeniul lingvisticii! Limba şi cultura româ- 
nească e puţin probabil să-şi găsească locul între coperţile unor reviste de speciali- 
tate recunoscute în Occident, atâta vreme cât mulți dintre recenzori nu au nici cea 
mai vagă idee despre limba română care, în situația actuală, le stârneşte interesul 
precum nouă o limbă de pe continentul african. Așa cum mulți politicieni de peste 
Ocean (unde sunt majoritatea revistelor ISI) cred că Budapesta este capitala Româ- 
niei, tot astfel mulţi oameni de ştiinţă au o pregătire în domenii mult prea restrânse 
ca să poată cuprinde cu mintea nepărtinitor valoarea unor culturi „ținute la colț”. 


Orice participare românească la conferinţe şi colocvii internaționale reprezintă 
un atu pentru România (chiar dacă de multe ori se face pe buzunarul propriu), 
însă ea nu va avea forța de a se impune fără sprijinul autorităților care dispun de 
pârghiile necesare promovării şi recunoaşterii pe plan mondial. E foarte bine că 
învățământul românesc susține în şcoli învățarea limbilor străine, însă atâta timp 
cât gramatica limbii române nu se mai predă (obligatoriu) nici la liceele uma- 
niste, ar trebui să ne punem mari semne de întrebare cu privire la viitorul limbii 
române. Destinul acesteia depinde, în mare măsură, de politicienii de o parte 
şi de alta a Prutului, de inteligenţa şi intuiţia lor de a investi sume mici de bani 
pentru domenii care ar aduce un profit substanţial şi de durată. Aşa cum iezuiții 
şi-au luat drept deviză dictonul ad maiorem Dei gloriam, la fel contemporanii ar 
trebui să lupte „pentru mai marea slavă a limbii şi culturii româneşti” pe întreg 
globul pământesc. 

Nicolae TRADUCEREA 
RUSU CA O TRADIȚIE 


Faptul că traducerea este o formă a cunoaşterii recipro- 
ce nu poate fi contestat. Importanţa traducerilor în epoca 
noastră, a comunicărilor internetiza(n)te și a tendințelor 
de globalizare a omenirii, când întreaga Terra poate deveni 
un „sat planetar”, creşte din an în an. Este semnificativă, în 
acest sens, alegerea Armeniei ca loc de desfăşurare a celui 
de-al treilea For al traducătorilor şi editorilor de carte din 
7-11 octombrie curent, întrunire organizată şi finanțată de 
către Fondul interstatal de colaborare umanitară a ţărilor 
din fostul lagăr sovietic. Aproape două decenii de existen- 
tă a C.S.I. au demonstrat că această structură politică şi 
economică, instituită pe ruinele fostului imperiu sovietic, 
nu are niciun viitor şi doar sub aspect cultural ea rămâne 
viabilă. O competiţie culturală nu depinde de numărul cât 
mai mare de tancuri şi avioane de luptă sau de lungimea 
impresionantă a frontierelor, ci de prezenţa cuvântului 
scris şi adunat între tartaje de carte. Traducători şi editori 
din toate fostele republici sovietice, cu excepţia Kazahsta- 
nului, Turkmenistanului şi Azerbaidjanului, împreună cu 
un mic grup din Norvegia au discutat problemele specifice 
ale acestui domeniu, încercând să găsească în comun solu- 
ţii care ar menţine cartea drept simbolul perpetuării uma- 
ne în timp şi în spaţiu. Comunicările în plen din prima zi a 
lucrărilor în cadrul Forului au fost moderate de ministrul 
culturii al Republicii Armenia, dna Asmik Pogosian, și de 
preşedintele Uniunii Scriitorilor din Armenia, Levon Ana- 
nian, iar dezbaterile în cadrul secţiilor din celelalte două 
zile au fost diriguite de viceministrul culturii, scriitorul 
David Muradian. Un moment aparte l-a constituit vizita 
la muzeul Matenadaran, care este atât un mausoleu al căr- 
ţii şi al manuscriselor vechi, cât și un Centru de studii şi 
cercetare a culturii armene. După importanţa ei în actuali- 
tatea noastră, această instituție unicală poate fi comparată 
doar cu ceea ce a fost cândva Biblioteca din Alexandria. La 
Matenadaran se păstrează mostre de carte încă de la înce- 

puturile erei noastre, apoi tot ce s-a scris şi a fost tipărit după elaborarea alfabetu- 
lui armean în anul 405 de către cărturarul Mesrop Maştoţ (361-440). De 1604 ani 
armenii folosesc unul şi acelaşi alfabet, fiind favorizați să citească fără dificultate 
cele mai vechi texte. În acest muzeu armenii au adunat, din întreaga lume, orice 
referință privind cultura lor. Printre exponate se află chiar şi o carte din 1818 cu 
tartaje din metal şi piele, care este o culegere de cântece bisericeşti, aduse din 
Grigoriopolul nostru, localitate din raioanele de est ale Republicii Moldova, unde 
a existat timp de câteva secole o diasporă a armenilor. Din cele mai vechi timpuri 
cărturarii armeni preferau să-şi înceapă textele cu un aforism care le scotea în 
evidenţă intenţiile, remarcând cu insistență importanţa înțelepciunii umane. De 
exemplu, unul din textele expuse în standurile Muzeului începe cu expresia: „O 
moarte obişnuită, firească, este doar o moarte, iar una asumată, sacrificială, este 
nemurire”. Altă carte conţine o gravură ce explică unul din procedeele practicate 
în sistemul de învățământ al armenilor de acum opt secole. Gravura este însoțită 
de o legendă care spune: „Elevul greu de cap oricum învaţă, chiar şi cu spinarea” 
şi îl prezintă pe învăţător în fața unui elev cu spatele gol, primul având în mâini 
câteva vergi, iar alături un alt elev stă cu un snop de vergi în braţe. Aici memoria 

scoate, involuntar, în evidență spusele unor cărturari de-ai noştri - cronicarul 
Miron Costin considera lectura ca fiind cea mai plăcută zăbavă a omului, iar 
Dimitrie Cantemir observa că moldovenilor nu le place cartea. Se prea poate că 
despre noi, dacă am fi avut un învățător armean, prințul Cantemir cu siguranță 
ar fi scris cu totul altceva. 


Impresionantă este istoria acestui popor străvechi care, în comparaţie cu alte se- 
minţii umane de mult dispărute, a reușit să supraviețuiască în mare măsură grație 
cărţii. La începutul erei noastre armenii populau un teritoriu de circa 300 mii 
kilometri pătrați, spaţiul lor vital întinzându-se între mările Caspică, Neagră şi 
Mediterană. În prezent le-a rămas doar 10% din fostul teritoriu, chiar şi sacrul 
lor munte Ararat a ajuns să aparţină Turciei. Studierea etimologică a limbii lor 
duce la ideea că armenii reprezintă unul dintre cele mai vechi popoare de pe 
Terra. Se pare că ei au apărut chiar înaintea egiptenilor antici, alt popor în raport 
cu egiptenii contemporani nouă. Este semnificativ, în acest sens, faptul că Ra, 
numele Zeului Soarelui la egiptenii antici, se dublează în numele muntelui sacru 
al armenilor - A-ra-ra-t, iar acest cognomen, de multe ori inversat, se întâlnește 
şi în denumirea poporului, dar şi în foarte multe alte cuvinte armenești — ar- 
mean, ar-men, ar-man, Matenada-ra-n etc. Timpul istoric este însă un crud şi 
necruţător arbitru. Din unele popoare n-au rămas nici măcar pulbere sau cenușă, 
iar numele altora le cunosc doar erudiţii şi specialiştii în domeniu. În Europa, 
Africa, America există doar nişte urmași virtuali, aproximativi, ai unor popoare 
precum cumanii, etruscii, maya, aztecii etc. Străvechimea armenilor poate fi de- 
monstrată şi prin Cartea tuturor creştinilor, ce ne aminteşte de muntele Ararat pe 
care a debarcat biblicul Noe, salvându-şi familia şi toate viețuitoarele pământului 
de Marele Potop. În acest sens muntele Ararat, în preajma căruia cu multe secole 
înainte de apariţia creştinismului armenii au constituit statul Urartu (U-ra-rtu), 
semnifică cea mai mare şi autentică piramidă naturală a întregii omeniri. De la 
ea, ulterior, au apărut şi cele ale Egiptului antic. Armenii au rezistat testărilor 
drastice ale timpului istoric. Au supravieţuit graţie culturii și îndârjirii cu care au 
aspirat spre cunoaştere, uneori chiar și cu spatele, uneori chiar și în pofida actelor 
de genocid iniţiate de alte popoare. Deşi până în anul 405 armenii n-au avut un 
alfabet al lor, acest lucru nu înseamnă că erau analfabeți. Ei cunoşteau și foloseau 
alfabetele care au existat până la naşterea lui Mesrop Maştoţ, în sala centrală a 
Matenadaranului existând chiar și o mostră de „atlas” al alfabetelor utilizate de 
popoarele antice. O fi oare printre ele şi vreun alfabet de-al dacilor? După apariţia 
propriului alfabet, armenii au instituit o şcoală a traducerilor pentru a-i familia- 
riza pe conaţionalii lor cu realizările în cultură şi ştiinţă ale altor popoare. Cei mai 
numeroși cititori şi cercetători ai Bibliotecii din Alexandria erau armenii şi doar 
datorită lor unele manuscrise arse de focuri devastatoare s-au păstrat în copii şi 
traduceri. Apreciind acest colosal aport şi merit al copiştilor şi traducătorilor, 
Biserica armeană le-a dedicat şi o sărbătoare religioasă, ea devenind apoi, pe 10 
octombrie a fiecărui an, şi una laică. Astfel, în această zi la Oşakan, localitatea 
unde este înmormântat autorul alfabetului armean, se organizează manifestări 

culturale şi religioase unde sunt menţionaţi cei mai buni traducători ai anului. 
Sunt remarcaţi cei care traduc opere literare în limba armeană, dar mai ales cei 
care traduc creaţiile literare ale armenilor în alte limbi ale lumii. Astfel, pe 10 
octombrie curent au fost menţionaţi cu premii doi traducători: primul — pentru o 
traducere de texte literare armenești în limba arabă, al doilea — pentru o antologie 
de poezie tradusă în limba tadjică (persană). Acest lucru demonstrează faptul că 
actul traducerii în Armenia a devenit o tradiţie culturală, necesitând în vederea 
supraviețuirii culturale în timp şi în spaţiu, să fie implementată de toate popoa- 
rele, inclusiv, fireşte, de noi, românii. Este impresionant faptul că la mormântul 
lui Mesrop Maştoţ vin, ca într-un pelerinaj, de parcă ar veni la racla cu moaștele 
unui sfânt, şiruri de oameni care aşteaptă să se închine, să se reculeagă, iar unele 
femei mai scapă chiar şi câte un bocet. 


Participanţii la Forul traducătorilor şi editorilor, printre ei fiind şi opt persoa- 
ne din Republica Moldova - M. Metleaeva, M. Şleahtiţchi, Em. Galaicu-Păun, 
Gh. Erizanu, V. Tăzlăuanu, M. Coval, L. Hometcovschi şi N. Rusu - au semnat 
un demers către UNESCO pentru declararea în 2012 a Erevanului drept Centru 
cultural al Europei. Matenadaranul este o chezăşie indiscutabilă în favoarea aces- 
tei doleanțe. 

Eugenia CARACTER ŞI COMPETENŢĂ 
MINCU PROFESIONALĂ 
Argentina 
CHIRIAC 


Omul şi destinul său ' 
reprezintă ceva inse- 
parabil, care se condi- 
ționează reciproc. Per- 
sonalitatea lingvistului 
Vasile Melnic a marcat 
destinul Vasile Melnic, 
destin împlinit prin ex- 
plorarea  adevărurilor 
lingvistice. Calitățile 
decisive în tot ce a fă- 
cut regretatul profesor 
Vasile Melnic, doctorul | 
în filologie, savantul, 
au fost: libertatea spi- 
ritului, prin asumarea 
unui risc în climatul de 
înălțare lingvistică a savantului. Respectul pentru adevărul 
ştiinţific. Competența profesională care constituie totali- 
tatea adevărurilor lingvistice dobândite prin observaţie, 
prin experienţă, în definitiv, prin cercetare complexă. Ca- 
racterul care înseamnă voinţă neînfrântă. Savantul Vasile 
Melnic a fost un om de caracter care a acționat potrivit 
valorilor lingvistice confirmate. Pasiunea şi dragostea pen- 
tru limba maternă, un impuls imperturbabil în realizarea 
operelor într-adevăr durabile. 


Fecior de țăran de prin părţile Sorocii, moşteneşte înțe- 
lepciunea, cumsecădenia, cuminţenia, demnitatea şi în- 
treaga filozofie a acestui neam. Absolvă şcoala de 7 ani 
în satul natal, Bolbocii-Vechi, cea medie - la Nădusșita, 
raionul Drochia. Urmează apoi cursuri la Institutul învă- 
ţătoresc din Bălţi, iar în 1952 se înscrie la Universitatea 
de Stat din Moldova. După absolvirea facultăţii, în 1957, 
e angajat la Filiala Moldovenească a Academiei de Şti- 
ințe a Uniunii Sovietice, la Institutul de Istorie, Limbă 
şi Literatură, sectorul Lexicografie şi Lexicologie, apoi în 

sectorul Dialectologie. Rezultatul trudei de mulți ani a acestui colectiv, în care 
activează Vasile Melnic, a fost publicarea monumentalei lucrări Atlasul Lingvis- 
tic Moldovenesc, apreciată de numeroşi specialiști de peste hotare. 


Profesorul universitar Vasile Melnic colaborează la editarea celor două volume 
de Texte dialectale (1969 şi 1971) care sunt o confirmare a unităţii limbii româ- 
ne. Prefațată de academicianul Nicolae Corlăteanu, în 1977 apare monografia 
Elemente de morfologie dialectală, unde sunt prezentate în ansamblu particula- 
rităţile morfologice ale numelui şi verbului din graiul moldovenesc în corelaţie 
cu variantele respective din limba literară. Este coautor al Materialului dialectal 
(cuvinte, sensuri, forme) în 5 volume (1976). 


Din dragostea nemărginită pentru slova scrisă, pentru opera scriitorilor clasici şi 
contemporani, Vasile Melnic alcătuieşte (în colaborare) volumul Comoara (2 edi- 
ţii, 1985, 1989) - o antologie de texte şi comentarii adresate tuturor „iubitorilor 
de slovă scriitoricească română” (Nicolae Corlăteanu). 

Din 1986 este şeful Catedrei limba latină şi terminologie medicală, Universitatea 
de Stat de Medicină şi Farmacie „Nicolae Testemiţeanu” din Moldova. De aici 
şi interesul lui Vasile Melnic pentru terminologia medicală, cea histologică în 
special, manifestat în studiile Cu privire la terminologia medicală în limba româ- 
nă — 1995; Terminologia histologică în limba latină; Terminologia clinică în limba 
latină - 2003 etc. Latina — limbă a ştiinţei și civilizaţiei mondiale - este laitmoti- 
vul lucrării Aspecte umanistice ale limbii latine — 2000. 


În 2003 este coordonatorul manualului Limba Română. Profil medical (cu suport 
gramatical şi de cultivare a limbii române), elaborat pentru facilitarea studierii 
limbii române şi a terminologiei medicale de către studenţii de la U.S.M.F. „Ni- 
colae 'Testemiţeanu”. 


O carte emblematică pentru destinul profesorului Vasile Melnic este intitulată 
Mândria şi speranța noastră (1999), ce reflectă profunzimea personalităţii autoru- 
lui, om îndrăgostit de ţară, de neam, de limbă, de cultură. „Eu niciodată, nici chiar 
în cele mai complicate împrejurări ale vieţii, nu m-am vândut..., se confesează Va- 
sile Melnic într-un interviu datat septembrie, 1994. Or, întreaga sa viaţă este măr- 
turia verticalităţii conştiinţei naţionale a basarabeanului care a ştiut să rămână, în 
pofida tuturor obstacolelor, fidel obârşiei sale autentice. Vasile Melnic s-a născut şi 
a trecut în lumea celor drepți român. 

Vasile CERCETĂTOR ŞI PROMOTOR 
PAVEL AL LIMBII ROMANE 


Din momentul repartizării sale, după absolvirea univer- 
sităţii (1957), la Institutul de Limbă și Literatură, Vasile 
Melnic se angajează plenar să cerceteze comoara de neste- 
mate a graiului popular, împreună cu alți colaboratori 
din cadrul instituţiei academice. Înființat în anul 1956, 
Sectorul de dialectologie, la care urmau să fie elaborate, 
pe parcursul anilor, lucrările fundamentale în domeniul 
geografiei lingvistice pentru spaţiul de limba română de 
la est de Prut, i-a fost pentru Vasile Melnic adevărată 
şcoală într-ale ştiinţei lingvistice, etapă de activitate ho- 
tărâtoare în afirmarea sa ca cercetător. 


Colegul meu (împreună am lucrat cot la cot peste 30 de 
ani) s-a dedicat în întregime cercetării graiurilor limbii ro- 
mâne cu atașamentul sincer față de ţărani, buni păstrători 
şi cunoscători ai limbii, tradiţiilor şi datinilor. A participat 
la realizarea unor lucrări colective. 


Sectorul nou format avea drept sarcină primordială pre- 
gătirea unui chestionar în vederea realizării pe teren a an- 
chetelor dialectale şi a elaborării Atlasului lingvistic moldo- 
venesc (ALM), atlas regional în raport cu Atlasul lingvistic 
român - atlas naţional alcătuit de către reputaţii dialecto- 
logi Sever Pop şi Emil Petrovici, sub îndrumarea lui Sextil 
Puşcariu. 


Vasile Melnic a participat, întâi de toate, la redactarea, 
împreună cu Rajmund Piotrowski, Vitalie Sorbală, Rubin 
Udler, Victor Lisiţki şi Victor Comarniţchi, a Chestiona- 
rului ALM (Chişinău, 1960). Această programă de lucru 
include 2548 de întrebări, 89 dintre acestea aparținându-i 
lui V. Melnic (78 - Gramatica; 11 — Lexicul). 


În reţeaua ALM au fost cuprinse 240 de localităţi, situate 
în Basarabia, nordul Bucovinei, ţinutul Herţa, Maramure- 
şul istoric de la nord de Tisa, Transnistria, inclusiv aşezări 
româneşti (enclave) risipite în sud-estul Ucrainei, Caucaz 
şi în partea asiatică a fostei U.R.S.S. (până în Ţinutul Pri- 
moriei). 


Un loc aparte în activitatea lui V. Melnic la elaborarea 
ALM îl ocupă colectarea materialului din 227 de localităţi 

(1957-1965). A străbătut împreună cu colegii săi mii de kilometri pe drumurile 
de ţară, din Maramureş şi până în Caucaz. 


Vasile Melnic a fost astfel un pasionat dialectolog de teren. Cercetarea îi adaugă 
specialistului „perspectiva spaţială”: asocierea faptelor de limbă cu conturul ariei 
dialectale, cu vorbitorii de viu grai din diverse zone, cu ocupațiile lor străvechi 
sau cu îndeletnicirile mai noi. 


Cunoașterea temeinică a vorbirii vii şi a vieţii satului cu tradiţiile şi datinile stră- 
moşeşti, firea comunicativă i-au ajutat conaționalului nostru să înregistreze la 
faţa locului, pe teren, un variat şi autentic material faptic dialectal, cartografiat 
ulterior, parţial, de el însuși în ALM sau de către colegii săi de la Sectorul de 
dialectologie, care au elaborat şi editat, în perioada 1993-2003, Atlasul lingvistic 
român pe regiuni. Basarabia, nordul Bucovinei, Transnistria, vol. I-IV, continuare 
la ALM, cu titlul reformulat (coordonator Vasile Pavel). 


În cadrul Institutului de Limbă şi Literatură al Academiei de Ştiinţe a Moldovei 
(astăzi Institutul de Filologie), cu participarea lui Vasile Melnic (în calitate de 
coautor), au fost elaborate şi tipărite importante lucrări colective de dialectologie 
şi geolingvistică, dintre care se impun: 


Atlasul lingvistic moldovenesc. Volumele I-II (fiecare în câte două părţi), Chișinău, 
1968-1973, operă fundamentală, avându-i autori pe Victor Comarniţchi, Vasile 
Melnic, Vasile Pavel, Rubin Udler. Atlasele lingvistice s-au impus, încă de la pri- 
mele apariţii (vezi: J. Gilliéron, E. Edmont, Atlas lingvistique de la France, Paris, 
1902-1910), drept lucrări de căpetenie prin valoarea lor de sursă documentară 
şi ştiinţifică în cercetarea limbii vii în spaţiu. Ele oferă imaginea sinoptică a gra- 
iurilor şi dialectelor, a extinderii şi repartizării pe teren a varietăţilor de vorbire, 
cu reale implicaţii diacronice, legate de evoluţia graiurilor. Atlasul lingvistic mol- 
dovenesc reprezintă rezultatul unor îndelungate cercetări în domeniul geografiei 
lingvistice româneşti, lucrare ce se înscrie în programul de cercetare a probleme- 
lor fundamentale ale limbii române, în varietatea şi bogăţia sa. 


Texte dialectale. Volumul I-II, Chişinău, 1969-1971. 
Dialectologia moldovenească (manual), Chişinău, 1976. 
Dicţionar dialectal (cuvinte, sensuri, forme). Volumele I-V, Chişinău, 1985-1986. 


Profesorul universitar, doctor în filologie Vasile Melnic a interpretat o parte din 
materialul publicat în ALM în monografia sa Elemente de morfologie dialectală 
(Chişinău, 1977) şi într-o serie de articole ştiinţifice (vezi culegerea: Vasile Melnic, 
Mândria şi speranța noastră, Chişinău, 1999, p. 40-128), unele dintre aceste lucrări 
fiind prezentate mai întâi la întruniri ştiinţifice naţionale şi internaționale. 


La ceasul deşteptării noastre naţionale (1989-1990) profesorul V. Melnic a militat 
pentru adoptarea Legislaţiei lingvistice şi revenirea la alfabetul latin, pentru re- 
cunoaşterea unității lingvistice moldo-române. 


Distins dialectolog şi profesor universitar, Vasile Melnic a fost o fire deschisă, 
prietenoasă. A plecat în altă lume lăsând pentru generaţia de dialectologi de azi şi 
de mâine imaginea unui neobosit cercetător şi promotor al limbii române vorbite 
la est de Prut. 

Maria LUPTĂTOR 
COSNICEANU PENTRU DEMNITATEA p 
ŞI CONŞTIINŢA NAȚIONALĂ 


Încă din anii de studenţie Vasile Melnic s-a manifestat ca 
o personalitate cu sufletul larg deschis către oameni: pri- 
etenos, totdeauna gata să vină în ajutor fără nicio ezitare, 
cavaleros, vesel din fire, spiritual şi ingenios. De aceea pe 
parcursul vieţii a avut mulţi prieteni, din cele mai diferite 
domenii. 


Fiind înzestrat cu o voce frumoasă, cu talent de organiza- 
tor şi dirijor, V. Melnic a fondat corul Facultăţii de Filolo- 
gie, al cărui repertoriu îl constituiau cântecele populare, 
frumoasele romanțe românești. 


La Academie, în cadrul Institutului, concomitent cu mun- 
ca ştiinţifică legată de deplasări pe teren, în care au fost 
colectate materiale dialectale din 77 de localităţi din afara 
Republicii Moldova, Vasile Melnic, pe parcursul anilor, a 
activat, rând pe rând, în numeroase funcţii obşteşti, apă- 
rând interesele colectivului şi ale colegilor de muncă. 


Profesorul Vasile Melnic a fost un adevărat fiu al neamu- 
lui, un patriot care a promovat cultura, obiceiurile, datinile 
strămoşeşti, manifestând un deosebit interes pentru limba 
maternă - limba română, pentru cultivarea, corectitudi- 
nea şi însuşirea ei. El a publicat o serie de texte referitoa- 
re la situaţia lingvistică dezastruoasă în care se afla lim- 
ba română chiar şi după adoptarea Legislaţiei lingvistice, 
făcând obiecţii judicioase cu privire la politica statului în 
domeniul funcţionării limbii naţionale. Sunt actuale şi azi 
şi merită să fie recitite articolele: Chiriași în propria tară, 
Sindromul înstrăinării de neam, Legile conştiinţei, Universi- 
tatea slavonă - focar de tensiune interetnică ș.a., republicate 
mai târziu şi în volum. În textele sale, V. Melnic a abor- 
dat problema demnităţii şi a conştiinţei naționale proprii 
tuturor celor ce aparţin din moşi-strămoşi neamului nos- 
tru românesc. El s-a exprimat ferm şi răspicat în privința 
recunoaşterii adevărului istoric şi ştiinţific despre numele 
corect al limbii — limba română, a condamnat procesul de 
rusificare şi deznaționalizare: „Avem noi oare conștiință 
naţională? Dacă da, atunci trebuie să ne încadrăm în spa- 
tiul gintei latine, în spaţiul lumii civilizate, fapt ce poate fi 

1973. Autorii Atlasului lingvistic moldovenesc: Vasile Pavel, 
Victor Comarniţchi, Rubin Udler, Vasile Melnic 


realizat numai prin însuşirea şi acceptarea limbii române literare ca limbă oficială 
a statului. Dacă nu, atunci suntem sortiţi deznaţionalizării şi rusificării, anume 
ceea ce urmăresc forțele interfrontiste de la noi şi din Rusia” (Mândria și speranța 
noastră, p. 172). 


Prof. V. Melnic s-a manifestat credincios slujitor şi apărător al patrimoniului ling- 
vistic românesc nu numai în textele sale publicistice, în prelegerile de la Uni- 
versitatea de Medicină, ci şi printr-o vastă activitate practică, fiind unul dintre 
artizanii implementării Legislaţiei lingvistice. 

A scris numeroase articole şi studii cu ocazia unor comemorări, omagieri, ani- 
versări, evocând o serie de personalităţi ale culturii româneşti între care: Petru 
Movilă, Andrei Mureşanu, B.-P. Hasdeu, Leca Morariu şi Gr. Nandriș, precum şi 
Nicolae 'Testemiţeanu, Leonid Cobâleanschi, foști rectori ai Universităţii de Me- 
dicină, profesorul academician Nicolae Corlăteanu, profesorul Grigore Cincilei, 
profesorul Ion Ciornâi, acad. Gheorghe Ghidirim etc. 


Omul, savantul, profesorul, colegul şi prietenul Vasile Melnic, prin tot ce a făcut 
pentru promovarea limbii române, va rămâne în istoria neamului şi a culturii 
noastre naționale. 

